
Napomena uz četvrto izdanje Filozofske hrestomatije 


Filozofska hrestomatija Matice hrvatske, koja je po- 
čela izlaziti prije više od 2 desetljeća, ostvarivši plan, 
zacrtan prije četvrt stoljeća, po kojemu je tom izdanju 
bio dan zadatak da posluži populariziranju filozofske 
misli kod nas pa je dakle bilo namijenjeno širokom kru- 
gu čitalaca, već je davno nestala s knjižarskog tržišta. 

No kako se njena prosvjetiteljska potreba sve jače 
osjeća u našoj sredini, to su suradnici toga izdanja, iako 
se kod mnogih problema kritički odnose prema svojim 
tadašnjim interpretacijama, ipak dopustili izdavaču da 
njihove tekstove izda — uz dva manja izuzetka! — u 
tada napisanom obliku. 

Izlazi, dakle, cjelokupno reprint-izdanje svih 12 sve- 
zaka, da bi se udovoljilo velikoj potražnji naše čitalačke 
publike zainteresirane za filozofiju. 


Prvo izdanje ove knjige objavljeno je godine 1962. 
drugo izdanje godine 1979, a treće izdanje godine 1982. 
Urednik 


VLADIMIR FILIPOVIĆ 


KLASIČNI NJEMAČKI IDEALIZAM 


I. ZNAČENJE POVIJESTI FILOZOFIJE UOPĆE 
I NJEMAČKOG KLASIČNOG IDEALIZMA 


NAPOSE 


»Mi njemački socijalisti smo ponosni što 
potječemo ne samo od Snint Simona, Fou- 
riera i Owena, nego i od Kanta, Fichtea 


i Hegela.« 
Engels 


»Svi mi, koji filozofiramo u 19. stoljeću, 


učenici smo Kantovi.« 
Windelband 


I 


Svaka značajna filozofska misao koju je zabilježila po- 
vijest filozofije nije samo neka preživjela i prevladana te- 
kovina kulture nego i vrijedni i neminovni dio suvremenoga 
filozofskog pogleda i današnjeg našeg kulturnog života. U 
tom i jest bitna razlika između povijesti različitih područja 
tehničko-prakticističkog napretka i razvitka, te povijesti kul- 
turnoga razvoja, što kulturni razvoj kao kontinuirana povi- 
jesna povezanost živi u cjelini, te naš današnji život po to- 
me i jest današnji, što nosi u sebi svu tu jučerašnjicu, svu tu 
Svoju bogatu i raznoliku prošlost, tu povijesno nastalu i živu 
razvojnu organsku cjelovitost. Kao što za naš individualni 
psihički život imaju fundamentalno značenje naša iskustva iz 
prošlosti, kako ta iskustva upravo i jesu ono što sačinjava, 
što tvori naš specifično individualni duševni lik, tako (ako se 
smijemo poslužiti tom analogijom!) i kulturna sadašnjica tek 
sa svojom prošlošću može doista predstavljati istinski svjesni 
život i pravu, živu kulturu. Drugim riječima filozofiji ni- 
je njena prošlost ravnodušna i nevažna, nego naprotiv upravo 

odlučna i važna. A u tome i leži najdublji smisao historijske 
dijalektike, što sadašnjost u prevladavanju prošlosti tu proš- 
lost u sebi i nosi, te tako po njoj i dobiva svoje obilježje. 

Zato filozofska dostignuća prošlosti ne predstavljaju za 
nas samo baštinu koja ukrašuje naš duhovni muzej, nego 
su sastavni dio naše filozofske, odnosno kulturne svijesti. 
Povijest filozofije je tako — za razliku od povijesti praktič- 
nih spoznaja ljudskih — nešto posve svojevrsno. Ona u isti 
mah i jest povijest i nije povijest. U njoj su sadržane raz- 
vojne stepenice ljudske svijesti, koje svatko mora proći da 
bi se uspeo na visinu suvremenih vidika, današnjih gledišta. 
Svjesna misao u svome spoznavanju kreće neprestano na- 
prijed i naviše, ali taj progres može doista predstavljati viši 
stepen samo ako je jasno ono odakle smo pošli, jer stepeni- 
ce progresa nisu imaginarne i ne predstavljaju prazninu, nego 
uzdignuta i bogata dostignuća od kojih se uzlazi naviše. Us- 
pinjati se naviše može tek onaj koji je dostigao određenu 
visinu, dok bi onaj drugi morao počinjati svagda odozdo, a 
vjerojatno s niže stepenice nego što je završio neki njegov 
davni predšasnik. Očito je da kulturna baština predstavlja 
bezuvjetnu polaznu tačku za svaki progresivni korak. Tko bi 
htio sagledati suvremene filozofske probleme sa visine sadaš- 
njice, a ne bi se iz njene prošlosti uzdigao na nju, sigurno bi 
gledao u krivom, u iskrivljenom, u nepotpunom obliku ono 
što mu se pokazuje. Svatko mora proći taj uspon do suvre- 
menog gledišta da bi doista tek s te tačke uspona ispravno 
gledao i ocjenjivao, te preko razumijevanja prošlosti razumio 
i svoju današnjicu. 

Kulturna svijest suvremenog čovječanstva imade svoje 
uspone, od kojih je jedan — i to nesumnjivo najznačajniji, jer 
je zasada najutjecajniji — evropski kulturni krug. Taj kul- 
turni krug povezan je u nedjeljivu organičku cjelinu u kojoj 
je Platonov idealizam jednako tako značajan kao i Herakli- 
tova dijalektika, a Demokritov materijalizam i Aristotelov 
realizam sa svojom općeznanstvenom orijentacijom nisu sa- 
mo tekovine davno nestalog grčkog života i drevne kulture 
nego su ujedno i komponente naše kulturne svijesti, koje u 
svojoj neminovnoj dijalektičko-razvojnoj povezanosti pred- 
stavljaju teze i antiteze suvremenog kulturnog života i shva- 
ćanja. Bez tih suprotnosti, bez tih stvorenih i razvojno odluč- 


nih teza i antiteza ostala bi naša kulturna sadašnjica pra- 
zan torzo, i to torzo koji bi visio u zraku i ne bi imao na čemu 
da počiva, a koji ne bi čak ni sam sebe razumio. 

Tako sva povijest filozofije — kako rekosmo! — i jest 
povijest i nije povijest. Kroz nju se razumije i naša sadaš- 
nja zbiljska individualna svijest. Povijest postaje dio nje 
same kao dio naše kulture, dio nas samih, koji ne možemo 
više misliti ni kao Platon, ni kao Aristotel, ni kao Demokrit, 
ni kao Herakiit, ali ni bez njih; kao što ne možemo biti ni 
individualne ličnosti bez našega životnog iskustva, bez naše 
prošlosti. 

Povijest filozofije je — dakle — samo po tome kulturna 
baština što je nismo mi stvorili, nego smo je već stvorenu 
našli, ali ne zato da bismo je takvu i ostavili, nego da je pri- 
svojimo, u sebe unesemo, u sebi prevladamo, te tako sebe obo- 
gatimo i omogućimo da krenemo dalje od tačke do koje su 
naši kulturni preci došli. Onaj koji nije s njima išao ne može 
— dakako — ni dalje poći, ni nastaviti davno usmjereni kul- 
turni put koliko ga njegove snage i sposobnosti nose, a nje- 
gova povijesna situacija uvjetuje. 

Bilo je generacija, bilo je epoha, koje zabavljene nekim 
drugim poslovima života — često borbom za goli život i za 
osiguranje animalne egzistencije — nisu dospjele spoznati 
tu kulturnu prošlost, pa nisu ni mogle poći dalje. To su epo- 
he stagnacije, dekadencije, mraka, zato što kulturni život 
može i zamrijeti, pa onda opet oživjeti, jer nije vezan za so- 
matičko bilo života. A kad se poslije tih »mračnih« godina, 
decenija i kadgod stoljeća počinje opet buditi na nov život, 
ne može nastaviti bez renesanse onoga što je prije bilo. I tek 
na obnovi staroga nastavlja se opet dalje i naviše. Kulturna 
povijest predstavlja tako uspone i padove, stvaralaštva i 
stagnacije, jer kultura nije fatalnošću određen sukcesivni 
progres, nego svagda u dinamičkim antitezama povezan ži- 
vot. No, kad kulturni život pođe i krene naprijed, ne može 
bez onoga što je bilo, jer je taj kulturni život ipak organička 
povijesna cjelina. Ta je »povijest« zapravo ona punina naše 
svijesti, visina našeg kulturnog života, naš razvojni sadržaj, 
naše polazište, ukratko naš stečeni duhovni lik. Ona je za- 
pravo prestala biti povijest, a postala je sadržaj naše svije- 
sti. Ona je neminovni dio naše kulture, našeg duhovnog života 
i prema tome i naše sađašnjice. 


A da mi sve te antiteze u sebi moramo imati, ako jesmo 
i hoćemo da budemo sadašnji, suvremeni, stvaralački i na- 
predni, o tome ne može biti sumnje. Zar bi netko mogao biti 
recimo zastupnik filozofskog optimizma a da mu nisu posve 
jasne teze filozofskoga pesimizma? Ateist živi u istoj proble- 
matici s teistom, a empirist s racionalistom. Tako je sa sva- 
kom drugom kulturnom orijentacijom, koja može biti doista 
samo onda orijentacija ako je dotični na određenom stupnju 
razvoja te u izvjesnoj dimenziji objektivnog duha živi, doživ- 
ljava i stvara. Ne može tako očito nitko zastupati ni staja- 
lište materijalizma ako nije temeljito upoznat s idealizmom, 
jer oba ontološka pogleda zajedno predstavljaju jednu kul- 
turnu orijentaciju, koja se ne kreće na razini prakticističkoga 
mnjenja nego osviještenoga, svojevrsnog pojmovnoga zna- 
nja i spoznaje. Kad Lenjin, na primjer, kaže, upravo za kla- 
sični njemački idealizam, da on predstavlja jedan od tri 
izvora i tri sastavna dijela marksizma, to ne znači da je mark- 
sizam odbacio idealizam, ili da ga uopće ne poznaje, nego da 
ga je u svome unutrašnjem »sastavu«, u sebi — a ne izvanj- 
ski! — prevladao, prihvaćajući njegove probleme, pitanja, 
kritiku i onda odgovorio na svoj način, sa svoga stajališta na 
tu zajedničku idealističko-materijalističku problematsku ori- 
jentaciju. Materijalizam i idealizam odgovaraju na ista pi- 
tanja, bave se istim problemima, raspravljaju na istom nivou 
duhovnoga života. Tko tu problematiku ne razumije, tko ta 
zajednička, odnosno čak identična pitanja ne poznaje, taj neće 
razumjeti o čemu je zapravo u filozofiji riječ. Mi više ne 
možemo preći preko problema koje nam je kulturni život u 
svome razvoju postavio. A u tome i leži značenje povijesti 
filozofije, koja nama te probleme osvjetljava i sve dubljim 
ulaženjem u pitanja života naš kulturni život osvještava, a 
po tom i unapređuje. 


LI 


I kada ćemo se mi tako u razvoju evropske filozofske 
misli u ovoj knjizi upoznati s idejama klasičnog njemač- 
kog idealizma, te ideje — te oko njih postavljene probleme 
i rješenja — treba jasno uočiti, razumjeti, i tako spoznati 
što &u zapravo ti filozofi o svijetu i o čovjeku, u sveopćem 

zbivanju, nalazili kao najosnovnije i kao pitanje najaktuel- 
nije. Kad hegelovska ljevica — na primjer — sa posve su- 
protne ontološke pozicije rješava Hegelove probleme, ne mo- 
žemo razumjeti ni tu poziciju, a još manje probleme, ako ni- 
&mo proučili Hegela. A da se do razumijevanja Hegela dolazi 
samo preko Kanta, to je općenito poznata istina. Klasični nje- 
mački idealizam predstavlja u svom idejnom sklopu nedje- 
ljivu cjelinu, bogatu antitezama plodne dijalektičke misli, na 
kojoj se izgrađuje novija evropska filozofska misao sve do 
naših dana, 

A ta je pak dijalektika misli upletena u sveopće pro- 
bleme života, koji su nastali u jednom burnom razdoblju ev- 
ropske političke i kulturne povijesti. Njemački idealizam na- 
staje i razvija se na razmeđu prosvjetiteljstva i romantike, 
kada je kulturna povijest evropskog čovjeka, s mnogo pouz- 
danja u ljudski um i njegove kritičke sposobnosti, poduzela 
smjelo da otkriva nova područja svijeta i života, kada je, 
stvorivši smjelo u francuskoj duhovnoj i političkoj revolu- 
ciji novu koncepciju o čovjeku, pošla u radikalnu akciju da 
preobrazi društvene oblike ljudskoga života. U očitom zatišju 
od tih velikih akcija, kritička je svijest čovjekova sabirala 
sva ta iskustva, sva ta otkrića i spoznaje, i na njima izgra- 
dila filozofsku koncepciju svijeta koja predstavlja sintezu sve 
te teorije i prakse, te osviještenost svih moći i sposobnosti 
ljudskih, pa se u sistemima do kraja i konsekventno domi- 
šljenim očitovala kao klasika evropskog duha. 

Valja istaći često previđenu karakteristiku toga inten- 
zivnog razvoja evropske filozofske misli da je ona — analog- 
no klasičnoj grčkoj filozofiji! — izrasla iz aktuelnih život- 
nih problema i k životu se svojim odgovorima vraćala. 

Politički događaji u Francuskoj, njena velika i potresna 
revolucija uzbudila je osjećaje sviju, a naročito tadašnje 
omladine. Ta mlada generacija je jasno vidjela da društveni 
uređaji nisu vječni, nego da ih političke akcije mogu, ako su 
svjesne i snažne, lako oboriti. Parola da treba čovječanstvo 
borbom osloboditi od reakcionarne vladalačke tiranije zaoku- 
pila je mlade duhove, a s time skopčana nada da će se tako 
ostvariti jedno novo, sretnije doba čovječanstva oduševlja- 
vala je sve napredne mislioce. 

Kant je poznavao dobro ideje francuske revolucije, a 
Schelling, Hčlderlin i Hegel pripadali su već za vrijeme stu- 

dija tajnim revolucionarnim organizacijama kojirna doduše 
često i nisu bile posve jasne ideje revolucije, ali su njihovi 
članovi jasno osjećali da treba tradicionalne forme kao lance 
progresa raskinuti i krenuti novim putovima političkog i eko- 
nomskoga života. Zasadivši »drvo slobode« oni su i izvanjski 
pokazali svoj pristanak uz ideje francuske revolucije. Na njih 
je snažno djelovao J. J. Rousseau svojim političkim ide- 
jama, a napose onima gdje se poziva na prirodno pravo. Nje- 
gova proklamacija jednakosti svih ljudi bila je upravo za- 
razna za ovu njemačku generaciju. A sam Kant veli za Rous- 
seaua da ga »je skrenuo na pravi put«. Voltaire sa svojim 
ruganjem svima konfesijama imao je također snažan utjecaj, 
pa historijska kritika kršćanske predaje i nauke koju su izvr- 
šili Lessing i Kant svakako stoji djelomično pod utjecajem 
Voltairea. 

Za razliku od školskog učenja filozofije, od školske filo- 
zofije razlikuje Kant pojam svjetske filozofije. I dok se »škol- 
ska filozofija« može učiti i naučiti, svjetskom se ili životnom 
filozofijom živi, i njome živi svaki čovjek na svoj način. Ta 
je »samostalna upotreba uma«, koju Kant spominje u svojoj 
Logici, ona općečovječanska karakteristika iz koje svaka 
prava filozofija izvire i kojoj se svaka izvorna filozofska mi- 
sao vraća. Klasični njemački idealizam se tako visoko uzdiže 
i tako mnogo u filozofskom razvoju znači, jer je upravo od 
te cjeline života polazio i svojim problemima o toj cjelini re- 
flektirao. To je filozofski smjer koji nastoji nauku o znan- 
stvenosti filozofske metode spojiti s uviđavnošću ispravnosti 
životne odluke. Iz te ljudske dubine treba tu filozofiju i ra- 
zumjeti i tumačiti. I zato je to razdoblje toliko značajno za 
razvoj i razumijevanje lika novijeg evropskog kulturnog raz- 
voja uopće. Od spoznaje teorije i ontologije do etike i este- 
tike, a s njima povezane filozofije povijesti i filozofije kultu- 
re, sve su te discipline tu našle svoju kritičku osnovicu i svoj 
odlučni smjer. Klasični njemački idealizam je polazna tačka 
kulturnog razvoja kroz posljednja dva stoljeća. 

Klasični njemački idealizam nije samo ono razdoblje 
opće ljudske misli u kome je postrenesansna građanska kul- 
tura dostigla svoj spekulativni vrhunac i prema tome naj- 
jasnije i najočitije izrazila svoju svijest o svijetu i svoju sa- 
mosvijest, dakle svijest o sebi, nego je i ljudskoj misli uopće 
dala onaj kristalno jasan sadržaj, a osnovnim pitanjima ži- 

vota i kulture tako jasnu formulaciju da ona ostaje ne samo 
povijesno vrijedna nego i sadržajno, tj. problematski nezao- 
bilazna u svakom kasnijem filozofiranju. No, njegovo izuča- 
vanje ne znači samo odgovor na teoretska pitanja »odakle«, 
nego i putokaz i smisao »kako« i »kuda«. I baš zato valja to 
razdoblje kao izvanrednu školu ljudskoga duha doista teme- 
ljito upoznati, smisao svake misli razumjeti i tek onda poći 
dalje k suvremenim pogledima i shvaćanjima, koji bez veze 
s tom klasičnom tradicijom ostaju prazni, a čitavo se tobože 
»kritičko« ocjenjivanje pretvara u puki verbalizam. Proble- 
matika se toga klasičnoga razdoblja ne može ni popularizi- 
rati, u smislu neke jednostavne eksplikacije, a da pri tome 
ne izgubi bogatstvo pojmovnih sadržaja, bez kojih ona i pre- 
staje biti filozofijom. Filozofija je naime uvijek bila — a to će 
dok je filozofija i ostati! — jedna viša životna teoretska pozi- 
cija sa koje se drugačije pita, drugačije gleda nego sa izoli- 
ranih stajališta prakticizma ili praksi primjerenih znanja. 
Tko nije to uvidio i tko nema smisla da se uzdiže nad prak- 
ticističko gledanje i da postavlja pitanja i traži odgovore u 
vezi s totalitetom stvarnosti i cjelinom događanja ulazeći u 
bit svega, taj niti je razumio niti će uvidjeti smisao filozof- 
skih pitanja uopće. Drugim riječima isključivom prakticisti 
je nerazumljivo i nerazjašnjivo sve ono o čemu se u filozofiji 
govori. Za prakticistu i nije filozofija; a ujedno je i svaki 
napor da se on dovede k filozofskim problemima uzaludan, a 
i suvišan. Kant sam u svojim »Prolegomenama« upozorava 
da se filozofija ne može »popularno i zabavno« izlagati. Naj- 
dragocjeniji problemi ljudske spoznaje mogu se činiti »suho- 
parni« onima koji za mišljenje uopće nemaju smisla. 

Onaj, pak, koji je potaknut pitanjima života i kulture kao 
jedinstvenim totalitetom svih njegovih dijalektičkih antiteza, 
a obuzet onim što je čovjek na svom kulturnopovijesnom pu- 
tu o tim pitanjima već rekao i u vezi s tim problemima spo- 
znao, onaj će u njemačkom idealizmu naći povijesnu prekret- 
nicu sistematske ljudske misli, koja je ne samo povijesno 
nego i problematski toliko značajna, te je očito da je mimo 
nje, poslije nje nemoguće filozofirati. 

Kada Kant formulira zadaću filozofije, da ona odgovori 
na osnovna četiri pitanja: 1. Što mogu znati? 2. Što treba da 
činim? 3. Čemu se mogu nadati? — i napokon na četvrto, 
koje zapravo sintetizira sva tri pređašnja — 4. Što je čovjek? 

očito je da se mimo tih pitanja, odnosno njihovih kritičkih 
odgovora, ne može prići ni jednom filozofskom problemu. A 
njima je zapravo i obuhvaćena u najširim okvirima ne samo 
filozofska problematika nego su njome podvučena najosnov- 
nija pitanja ljudskog kulturnog živola, u okviru kojih se i 
kreće i opće naučno raspravljanje, a i uopće ljudski živi. U tim 
Pitanjima nisu sadržani osnovni problemi neke apstraktne 
kulture, nego osnovna pitanja ljudskoga života, problemi čo- 
vjeka samog. Odgovori na ta pitanja ukazuju na to što je 
čovjek, gdje leže osnove. izvori i granice njegova znanja, gdje 
leže mogućnosti ispunjenja njegovih nada, napokon koji su 
njegovi ljudski zadaci. To su osnovni problemi filozofske an- 
tropologije danas najznačajnijega kruga filozofskih pitanja 
uopće. 

Treba kod tih idealista učiti kako se može filozofirati, 
kako se može sa filozofskog stajališta prilaziti k osnovnim 
pitanjima čovjekova znanja i umijeća, čovjekove pozicije i 
cilja. Zato će biti osnovni zadatak ovoga prikaza klasičnoga 
njemačkog idealizma da se naznači bogatstvo problema i obi- 
lježi u glavnim konturama dijalektika te ljudske misli bez 
koje ostaju sve novije antiteze, pa i one hegelovske ljevice 
samo prazne riječi. 

Klasični njemački idealizam obuhvaća zapravo razdoblje 
od svega pola stoljeća; od izlaska Kantove »Kritike čistoga 
uma« (1781) do Hegelove smrti (1831). U tom kratkom vre- 
menskom periodu od svega pet decenija, po stvaralačkom fi- 
lozofskom umovanju Kanta, Fichtea, Schellinga i Hegela, 
stvorena je u evropskoj kulturnoj povijesti ona baština bez 
koje razvoj novije evropske kulture ostaje neshvatljiv, te 
onaj koji tu baštinu ne poznaje, tko je nije doživio i proživio, 
tko je nije upoznao, taj ne može aktivno sudjelovati u daljem 
kulturnom stvaralaštvu na polju filozofije. Studij je te pro- 
blematike, prema tome, za suvremeno filozofsko umovanje 
neminovan, a pravilno razumijevanje diferentno za progres 
evropske filozofske misli uopće. 

Georg Lukacs u svome poznatom djelu o »Mladom He- 
gelu«! veli za ovo značajno povijesno razdoblje ovo: »Povijest 


! Georg Lukacs, Der junge Hegel, Ziurich/Wien 1948, str. 5. 


Ovo djelo je nedavno izašlo i u našem prijevodu (Kultura, Beo- 
grad 1959). 


14 


nastanka i razvoja klasične njemačke filozofije predstavlja 
veoma važan, no još ne posve objašnjen problem marksistič- 
ke povijesti filozofije. Premda su klasici marksizma često 
ukazivali na izvanredno značenje toga pitanja, premda je En- 
gels ubrojio Kanta, Fichtea i Hegela među preteče filozofije 
revolucionarnog radničkog pokreta, premda su i Marx i En- 
gels i Lenjin u različitim vrijednim radnjama izvanredno 
osvijetlili centralna pitanja toga kompleksa, ipak je još uvi- 
jek daleko od toga da bi se ta povijest smatrala prora- 
đena.« 


Ovaj naš kritički prikaz treba da bude uvod, a ovi iza- 
brani originalni tekstovi poticaj za upoznavanje, a onda i 
proradbu te klasične evropske kulturne baštine. 


II. IMMANUEL KANT! 


I 


Kantovo životno djelo, kao malo koje filozofsko djelo 
prije i poslije njega, predstavlja doista, u jednu ruku, sinte- 
zu svega, a u drugu kritičku antitezu svemu što je on u kul- 
turnom nasljeđu svoga vremena na području filozofije zate- 


kao i u isti mah tako odlučan i značajan korak u stvaranju 
jednog posve novog aspekta, a time i novog razdoblja pro- 
gresa ljudske misli, da je svaka povijesna paralela s nekim 
do njega nedostatna. 


Kant u isti mah završava razdoblje prosvjetiteljstva, on 
prevladava i sintetizira oprečne putove postrenesansne filo- 
zofske misli, koja se razvijala u smjeru empirizma i raciona- 
lizma, i postavlja nove kritičke temelje, te otvara vidike do- 
tada još neugledane filozofske, a time i općekulturne proble- 
matike i općeživotne orijentacije. 


! Immanuel Kant (1724—1804) rodio se kao četvrto dijete 
obrtnika-sedlara u Konigsbergu (Pruska). U »Collegiumu Fri- 
dericianum« (1732—40) učio je klasične jezike. Od 1840. studirao 
je u Kčnigsbergu prirodne nauke, matematiku, filozofiju i teolo- 
giju. Prisiljen smrću oca (1747) da se sam uzdržava, postao je 
kućnim učiteljem u različitim obiteljima. Nakon 12 godina takva 
rada habilitirao se na sveučilištu, gdje je onda živio od honorara 
što ga je dobivao za predavanja. Postao je profesor na sveučilištu 
u Konigsbergu tek 1770, gdje je predavao sve do 1789, kada je 
penzioniran. Predavao je uz filozofiju i antropologiju i fizičku 
geografiju. Vladajuća politička ortodoksna skupina prijetila mu 
je jedno vrijeme pod Friedrichom Wilhelmom II da će mu za- 
braniti javnu naučnu djelatnost. Kant je provodio ugledan i 
skroman učenjački život. Umro je 1804. u svom radnom gradu, 
iz koga se nije cijeli svoj život nikada udaljio. 

Kako samo Kant plastično ilustrira prosvjetiteljstvo kad 
u »Berlinskom mjesečniku« (1784) započinje članak o prosvje- 
titeljstvu riječima: »Prosvjetiteljstvo je izlaz čovjeka iz nje- 
gove maloljetnosti, za koju je bio sam kriv. Maloljetnost je 
nesposobnost služiti se svojim razumom bez vodstva nekoga 
drugoga, Čovjek je sam kriv za tu maloljetnost, jer uzrok za 
nju ne leži u nedostatku razuma, nego u nedostatku odluč- 
nosti i hrabrosti da se čovjek svojim razumom služi bez vod- 
stva nekoga drugoga. Sapere aude! Imaj hrabrosti služiti se 
svojim vlastitim razumom. To je izborna lozinka prosvje- 
titeljstva.« 

S tom je »izbornom lozinkom« prosvjetiteljstvo zašlo u 
tako odlučnu i uspješnu bitku sa svim tradicionalnim, dog- 
matskim, zastarjelim i preživjelim koncepcijama života. Onaj 
put koji je započela renesansa u borbi protiv konzervatizma 
završilo je prosvjetiteljstvo, koje je ujedno izraz onoga snaž- 
noga individualizma koji je karakterističan za razvoj gra- 
đanske kulture, a i života od renesanse pa sve do naših dana. 
Prosvjetiteljstvo je ujedno završetak onoga filozofskog i opće- 
kulturnoga smjera što je započeo s Newtonom i kao priro- 
dofilozofski nazor živi u naturalizmu i materijalizmu, koji se 
poziva na principe egzaktnog istraživanja. Rousseau je Kanta 
naročito oduševio svojim propovijedanjem vrijednosti priro- 
de, a još više isticanjem prirodnoga i prirođenoga mjerila u 
vrijednosnim određenjima kulturnih ostvarenja. 

Njemački klasični idealizam predstavlja zapravo treću 
fazu, i to kritički završenu fazu novovjekog evropskog pro- 
svjetiteljstva. Taj prosvjetiteljski pokret počinje poslije »ve- 
like evolucije« u Engleskoj (1688), doživljava svoju borbenu 
fazu u Francuskoj, a kad je srušena Bastilja 1789 — a time i 
ostvarene političke posljedice te evropske revolucionarne 
misli — završava kao kritičko razdoblje u Njemačkoj. 

No, ni prosvjetiteljstvo, koje je uglavnom pošlo u kul- 
turnu borbu protiv misticizma i sujevjerja, protiv dogma- 
tizma i nekritičkih autoriteta te svih oblika preživjelog tra- 
dicionalizma, a za poboljšanje političkih i socijalnih prilika, 
nije dohvatilo onaj osnovni filozofski, a time i općekulturni 
problem, problem mogućnosti ljudske spoznaje, a to je pi- 
tanje odnosa svijesti i svijeta, odnosno spoznavajućeg subjek- 
ta i spoznavanoga objekta. Ta se relacija tumačila, odnosno 

naprosto bez kritičkog razmatranja uzimala ili tako da je 
subjektivna slika svijeta bila tumačena kao mehanički od- 
raz utisaka u svijesti, ili kod racionalista, Leibnizova tipa, kao 
razvijanje slike svijeta iz sebe. Engleski empiristi i fran- 
cuski materijalisti su očito potcjenjivali ulogu i značenje 
ljudske svijesti u funkciji spoznavanja. Marx je najviše za- 
mjerio prosvjetiteljskom materijalizmu, koji nije uvidio di- 
namičku ulogu svijesti u spoznaji, stvaralačku funkciju su- 
bjekta uopće, što je tek, i po njegovu mišljenju, izložio klasič- 
ni njemački idealizam. I doista baš taj problem je postao i 
ostao izlazni problem klasičnog njemačkog idealizma, a nje- 
govo rješenje dalo smjer čitavu filozofskom umovanju poslije 
Kanta. 


Ipak za opravdanje ovako potcjenjivane uloge svijesti u 
spoznaji valja također istaknuti da ova pozitivistička orijen- 
tacija u spoznajnoteoretskoj problematici čitave postrenesan- 
sne filozofije do Kanta ima zapravo svoj izvor u matematički 
zasnivanoj prirodnoj nauci njenih začetnika Kopernika, Ga- 
lileja, Keplera i Newtona, a i u uspjesima koje je stvaralačka 
civilizacija na području tehničke revolucije svoga vremena 
izvela, i to upravo u vezi s tim novim prirodoznanstvenim 
otkrićima. Sve je više tako raslo uvjerenje u tom sve većem 
prevladavanju prirode pomoću matematičko-tehničkih otkri- 
ća i zahvata ljudskih da je ta mehanika ujedno jedina zako- 
nitost svemira, a čovjek tek njezin pasivni otkrivač. Čitava 
je priroda shvaćena konačno kao ogroman mehanizam, pa 
sva zbilja — koja je kod Spinoze čak identična s bogom — 
predstavlja ogromnu mašinu. Ta filozofska orijentacija ima 
svoj klasičan primjer na području antropologije u Lamettrie- 
vu djelu »L'homme machine«. Taj fizikalistički racionalizam, 
koji se manifestirao jednako u iđealističkim kao i u materi- 
jalističkim koncepcijama toga vremena, bio je za filozofsku 
orijentaciju odlučan. 

Dakako da je uloga subjekta, odnosno svijesti u svijetu, 
bila u toj prirodoznanstvenoj orijentaciji posve neuvažena. 
Ako uzmemo u razmatranje osim prosvjetiteljstva i ostalu 
filozofsku postrenesansnu problematiku, kako se ona odvi- 
jala u smjernicama racionalizma (Descartes, Spinoza, Leib- 
niz) i empirizma (Bacon, Locke, Hume), onda i tamo zapra- 
vo nalazimo isto osnovno pitanje: kojim se moćima, na koji se 

način stvarnost otkriva čovjeku; kako je on dohvata? Svi- 
jest je izrasla i izgrađena ili (a) odozdo od osjetnosti (»esse 
est percipi«), ili (b) odozgo u smislu urođenih ideja ili čak i 
duhovne »prestabilirane harmonije«. Njena stvaralačka sa- 
mostalnost, svojevrsnost i autonomnost kao odlučna deter- 
minanta u antitezi dviju vezanih, ali u isti mah i samosvoj- 
nih datosti, bila je posve zapostavljena. Drugim riječima, pi- 
tanje spoznajne svijesti, uloga subjekta nije ni tu posebno po- 
stavljena, nego uzeta kao dano i ujedno dovoljno sposobno 
sredstvo za otkrivanje predmetnoga svijeta oko nas u vječ- 
noj isto tako statičkoj relaciji subjekt-objekt. Subjekt tu 
dolazi u pitanje samo kao efikasno sredstvo za otkrivanje 
stvarnosti, koju mi vjerno ili manje vjerno, stečenim ili uro- 
đenim svojstvima preslikavamo. To je osnovna supozicija 
spoznajnoteoretskog raspravljanja prije Kanta. A to je re- 
fleks prirodonaučne ontološke pretpostavke na kojoj se 
izgrađuje cijela ta u biti naturalistička filozofija, koja se osni- 
va na vjeri u sposobnost ljudske spoznajne moći. Tu »vjeru« 
zamjenjuje Kant »kritikom« koja treba da obrazloži izvore 
i granice spoznajne moći subjekta, uloge subjekta u spozna- 
vanju svijeta. 

Upravo tu leži smisao revolucionarnog značenja Kan- 
tova »kopernikanskog obrata« — obrata od predmeta, kao 
centra oko koga se spoznaja kreće, prema subjektu. Upravo 
je Kant prvi jasno i odlučno upozorio na ulogu i značenje 
subjekta u spoznavanju, a onda i uopće na njegovu stvaralač- 
koj funkciji u svijetu i životu. Kant je razbio ideju pasivi- 
stičke slike naturalizma, gdje se svijest kreće samo oko stva- 
ri. Stvari se kreću oko svijesti, a svijest ih prema svojim mo- 
gućnostima, po svojim oblicima dohvaća, sređuje, prerađuje, 
te prema svojim moćima i uviđajima u svijetu, među stva- 
rima djeluje i stvara. U tim tezama leže osnove Kantova kri- 
ticizma i njegovo revolucionarno značenje za razvoj filozof- 
ske misli najnovijega vremena. 

Protiv svih oblika nekritičkog dogmatizma u spoznajno- 
teoretskoj postavci problema ustaje Kant odlučno u tezama 
svoga kriticizma. No, ne samo protiv nekritičkoga spoznajno- 
teoretskog razmatranja nego, napokon, još više protiv poslje- 
dica bilo kakva dogmatizma koji se očituje u koncepcijama 
raznih metafizičara. U svome djelu »Snovi jednog vidovnja- 

ka« (Tr4ume eines Geistersehers, 1766) naziva Kant metafi- 
zičare »fantastima koji grade svakojake izmišljene svjetove«, 
pa uspoređuje njihove »svjetove u pozadini« s priviđenjima 
vidovnjaka. Od tih antiteza, odbacivši svaki dogmatizam i na 
njemu osnovanu nekritičnu metafiziku, počinje Kantova kri- 
tička i stvaralačka filozofska refleksija, i na tom se izgrađuje 
njegov kriticizam kao novi filozofski sistem. 


II 


Mi se nećemo moći — zbog ograničenosti prostora — po- 
bliže pozabaviti Kantovim razvojnim putem ni svim onim 
područjima znanstvenoga rada gdje je on dao mnoge zna- 
čajne priloge. Po tim, naime, pretkritičkim prilozima on ne 
predstavlja osnivača klasičnog njemačkog idealizma i ne 
skreće još evropsku filozofsku misao na onu stazu kojom je 
pošla poslije njegove tri kritike (»Kritika čistoga uma«, 
»Kritika praktičkoga uma«, i »Kritika rasudne moći«) i dobila 
ime kriticizma. 

Ipak je vrijedno i značajno ukratko spomenuti taj nje- 
gov pretkritički stadij, jer je upravo iz njega, odnosno nad 
njim, izrastao njegov kriticistički pogled. Kant ne bi mogao 
ni tako duboko ni tako svestrano zaroniti u kritiku prirodo- 
znanstvene misli svoga vremena da sam nije dugo vremena 
bio njen protagonist. Kant se ne bi mogao s takvom oštrinom 
i preciznošću kritički osvrtati na metafiziku da sam nije u 
njenoj problematici živio, da se iz nje nije razvijao i razvio. 

Kant je bio učenik Knutzena, koji je, kao izraziti nastav- 
ljač Wolffa, njega i upoznao s Leibnizovom filozofijom i New- 
tonovom matematičkom prirodnom znanošću. Sam je Kant i 
pristajao uz ta filozofska i uz ta znanstvena gledišta upozna- 
vajući sve dublje i u širokom obujmu i povijest filozofije, a i 
druge znanosti izvan okvira filozofije. Sam je predavao na 
sveučilištu i matematiku i fiziku i logiku i metafiziku. Dr- 
žao je uz to i predavanja iz fizičke geografije, antropologije, 
pedagogije i prirodne teologije. Predavanja je držao u tradi- 
cionalnoj formi. Svoj vlastiti filozofski sustav nije nikada u 
predavanjima izlagao. 

Iz prve grupe njegovih pretkritičkih prirodoznanstvenih 
djela najznačajnije mu je »Opća povijest prirode i teorija ne- 
ba« (Allgemeine Naturgeschichte und Theorie des Himmels, 
1755), u kojoj je prvi izrazio naučnu teoriju o Mliječnoj stazi 
kao nizu sunaca. Postavio je i tezu o njihovu postanku, koja 
je poznata kao Kant-Laplaceova teorija. Naučne rasprave o 
kretanju zemlje, potresima, vjetrovima, vatri i dr. ukazuju 
na Kantovo temeljito poznavanje empirističkih metoda i re- 
zultata prirodnih znanosti, kojem je razvoju i on dao zna- 
čajne naučne priloge, rješavajući jednom sporna pitanja iz- 
među kartezijanskih i lajbnicovskih fizičara, a drugi put for- 
mirajući opreke Leibniza i Newtona u nauci o prostoru ili 
posredujući između Voltairea i Rousseaua na jednoj i Leib- 
niza na drugoj strani u pitanjima metafizike. Ukratko Kant je 
vodio značajne teorijsko-polemičke rasprave na području 
prirodnih nauka. U tim je istraživanjima uvijek imao u vidu 
cjelinu složenosti makrokozma. 

Uz ove rasprave iz područja prirodnih nauka nađovezuje 
Kant svoje rasprave iz područja geografije i antropologije, a 
uz to i povijesti i filozofije povijesti, ukazujući na potrebu 
studija ovih disciplina da bi čovjek postao širih vidika i 
pravi građanin svijeta. 

Ali čitavo to interesantno područje, a i mnoge raspra- 
ve kroz taj dugi ljudski vijek rada ne predstavljaju onu filo- 
zofsku orijentaciju koju mi nazivamo danas u povijesti fi- 
lozofije — kantovskom filozofijom. Sve su one tek priprema 
za stvaranje njegova vlastitog sistema. Sve su one stvara- 
lačko sabiranje iskustva u kome se izražava stanje filozofsko- 
ga i naučnoga duha toga vremena, koji duh Kant tek u svo- 
joj 57. godini, kada izdaje »Kritiku čistoga uma« (1781), pre- 
vladava i stvara temelje one filozofske orijentacije koja do- 
biva u svjetskoj povijesti filozofije značajan naziv: klasični 
njemački idealizam. 

Međutim ovaj interes za prirodoznanstvene probleme bio 
je jedan od izvora njegova kriticizma, jedna od komponenata 
ili bolje determinanata njegove kritičke misli. Jer kada Kant 
u svojoj »Kritici praktičkoga uma« ilustrativno i sjajno ozna- 
čava dva osnovna izvora svoga čuđenja, a po tome i dva pola 
sveukupne svoje filozofske misli, a to su »zvjezdano nebo 
nad nama i moralni zakon u nama«, onda nam jasno i kaže 

da je ova prva problematska preokupacija bila jedan od izvo- 
ra njegove kritičke, sistematske filozofske misli. 


Mi se u izlaganje toga individualnoga misaonog razvojnog 
procesa ne možemo upuštati, jer on ne objašnjava, nego osvje- 
tljava za ovo raspravljanje tek zanimljiv psihološko-razvojni 
put Kantova kriticizma, put na kome je uveden posve nov 
način filozofskoga umovanja, a onda na njemu i izgrađen je- 
dan posve novi sistem filozofske misli. 


II 


Iz suprotnosti Leibnizove idealističke ontologije i Hu- 
meova skepticizma (koji je Kanta »probudio iz drijemeža 
metafizike«!) postavlja on prve teze svoga kritičkoga filo- 
zofskoga sustava. 


Prva je i značajna Kantova primjedba na tradicionalnu 
spoznajnu teoriju kojom se otklanja mogućnost da se psi- 
hologijsko-genetičkom metodom — kako je to izvodio empi- 
rizam! — rješava bilo koji spoznajnoteoretski problem. Kant 
je s pravom potpuno odvojio pitanje podrijetla spoznaje 
(quaestio facti) od pitanja vrijednosti, važenja spoznaje (Huae- 
stio juris). 

Druga njegova značajna kritička teza leži u otklanjanju 
dogmatskog identificiranja spoznajne i realne sfere, pa je 
time zauzeo kritički stav prema racionalizmu, koji je spe- 
kulativnim putem prelazio granice iskustva i rješavao me- 
tafizička pitanja. 

Već u svom habilitacionom spisu »Novo osvjetljenje pr- 
vih principa metafizičke spoznaje« (Principium primorum 
cognitionis metaphysicae nova dilucidatio, 1755), u kome za- 
pravo raspravlja o pitanju kako duboko dosiže snaga logike, 
Kant jasno izlaže razliku između osnova bitka i osnova spo- 
znaje. Logička nužnost mišljenja nije identična s realnom 
nužnošću bitka. Logičke veze i odnosi ne smiju se miješati 
s realnim vezama i odnosima. Logička nužda je nužda mišlje- 
nja, ali nije identična s nuždom bivanja, kao što ni misaona 
protivurječnost nije identična s realnom odbojnošću, odno- 
sno suprotnošću. Miješati ta dva područja nužnosti znači sva- 
kako misliti nekritički. 

Tom i takvom kritičkom analizom ukazana suprotnost 
svijesti i svijeta, a na drugoj strani pod utjecajem Humeove 
skepse pokolebana vjera u mogućnost racionalne metafizike, 
stvara osnovicu njegova raspravljanja u »Kritici čistoga uma« 
(Kritik der reinen Vernunft, 1781), gdje Kant odgovara na ovo 
prvo od svoja četiri osnovna pitanja filozofije, a to je: »Što 
mogu znati?« Svoje prve zamisli o rješavanju problema pro- 
stora i vremena iznio je Kant već u svojoj raspravi »O formi 
i principima osjetilnog i misaonog svijeta« (Dissertatio de 
mundi sensibilis atque inteligibilis forma et principiis — 1770), 
koju raspravu mnogi smatraju početkom Kantova »kritič- 
kog« perioda. Kada je problematika njegove »Kritike čistoga 
uma» naišla na niz nerazumijevanja u tadašnjoj stručnoj li- 
teraturi, Kant je pokušao istu tematiku na drugi, jednostav- 
niji analitičko-regresivni način prikazati u svome djelu »Pro- 
legomena za svaku buduću metafiziku« (Prolegomena zu jeder 
kunftigen Metaphysik, 1783), koje je prevedeno i na hrvatski 
jezik u izdanju Matice hrvatske.! Već je Schopenhauer upo- 
zorio na to, da »Prolegomena« znatno olakšavaju studij Kan- 
tove filozofije. 


Hume, reducirajući princip uzročnosti na subjektivnu 
kategoriju navike, koja — prema tome — nema značenje 
objektivne zakonitosti stvari, oduzeo je zapravo objektivno 
značenje onom sistemu znanja koji se Kantu dotada činio naj- 
sigurniji, a to su prirodne znanosti. Hume je svojom skep- 
som predstavljao ne samo potpuno neuspjeli pokušaj empi- 
rizma, da »odczdo«, od iskustva, dođe do opravdanja moguć- 
nosti objektivno važne ljudske spoznaje, nego je pokolebao 
teorijske osnove već tako uspješnog napretka prirodnih nau- 
ka i empirijske znanosti uopće. I sada se Kantu nametnulo pi- 
tanje — iz koga se i razvila problematika »Kritike čistoga 
uma« — što unatoč svakoj mogućoj sumnji preostaje još vri- 
jedno, odnosno sigurno u objektivnom sistemu ljudske spo- 
znaje. A za rješenjem toga pitanja išlo se već od Descartesa, 
koji je postavio pitanja i time otvorio problem o mogućnosti 
spoznaje, o csnovama spoznavanja (fundamenta cognitionis). 


!I. Kant. Dvije rasprave (I. Prolegomena za svaku buduću 
metafiziku. II. Osnov metafizike ćudoređa), Matica hrvatska, Za- 
greb 1953. Preveo Viktor D. Sonnenfeld; pogovor napisao Vla- 
dimir Filipovic. 

Ta su pitanja bila kritički postavljena, ali su nakon toga sli- 
jedili dogmatički odgovori. Nedostajalo im je metodičkog 
izvođenja samoga problema. A to je izveo upravo Kant, koji 
tako prevladava i empirističku skepsu i racionalistički dog- 
matizam. On sam u »Uvodu« Kritike čistoga uma naglašava 
da se ne radi o kritici knjiga i sistema, nego o »kritici moći 
samoga uma«. 

Doduše i jedno i drugo stajalište obuhvaćeno je impli- 
citno u Kantovoj kritici, jer on oba ta suprotna stajališta u 
kojima kulminira filozofija njegova vremena prevladava, ali 
njegova glavna tema, a i smisao, kao i smisao i tema ovih 
drugih dviju Kantovih kritika (Kritika praktičkoga uma i 
Kritika rasudne moći) leži u pozitivnom, kritičkom sistemat- 
skom ispitivanju moći, odnosno izvora i granica, dosega ljud- 
ske spoznaje, odnosno u drugim kritikama, ispitivanje mo- 
tiva principa i slobode, odnosno moći ljudskog djelovanja. 
Znanstvena, općevažna, objektivna spoznaja znanosti je u pi- 
tanju u Kritici čistoga uma. Kako je znanstvena spoznaja 
moguća? Ne pita se da li je moguća, jer sam opstanak egzakt- 
nih prirodnih znanosti — posebno fizike i matematike to evi- 
dentno potvrđuje. 

Valja odmah istaknuti rezultat tega Kantova kritičkog 
ispitivanja moći ljudske spoznaje! Taj se sastoji u otkriću da 
je samo teoretsko mišljenje nemoćno da dođe do nekih spo- 
znaja koje leže izvan date realne predmetnosti, tj. predmet- 
nosti koja nam se ne nadaje u oblicima prostora i vremena, 
ukratko izvan granica prirode. To su prvenstveno tradicio- 
nalni metafizički problemi o bogu, besmrtnosti duše i cje- 
lini svijeta. Kad čovjek o njima razmišlja, nužno se zapleće 
u antinomije iz kojih evidentnog dokaznog izlaza nema. 
Kant izvodeći to jasno dokazuje, i time negira znanstvenu 
vrijednost svake racionalne metafizike. Sva se dakle ljudska 
spoznaja osniva na iskustvu. I zadatak je prema tome spo- 
znajne teorije, odnosno, po Kantu, spoznajne kritike, da mo- 
ra u ispitivanju poći od iskustva do osnova, do temelja toga 
iskustva, koje se obrazlaže transcendentalnom metodom, i 
to stoga što Kanta ne zanima psihologijski problem nastan- 
ka spoznaje (genetički problem), nego spoznajnoteoretski pro- 
blem objektivnog važenja i vrijednosti spoznaje. Kritičkom se 

transcendentalnom metodom, za razliku od psihološke metode, 
naziva postupak u kome se ne ispituju uzroci nastanka, nego 
razlozi važenja neke spoznaje. 

A kako je pak sa spoznajom stvarnosti? Čovjek nju doži- 
vljava kao fenomen, koji je dan kroz njegove oblike prostora 
i vremena. To su subjektivni oblici ljudske svijesti. Ti oblici 
postoje u svijesti kao njegove mogućnosti doživljaja prije sa- 
mog doživljaja, ali se očituju tek u doživljaju koji je izazvan 
(aficiran) izvanjskom stvarnošću. Time se, dakako, potpuno 
otklanja empiristička teza po kojoj bi ljudska svijest bila 
tek pasivna »neispisana ploča« (tabula rasa), na kojoj se me- 
hanički odslikavaju izvanjski podražaji onakvi kakvi jesu. 
Uvjeti iskustva ne mogu nastati u samom iskustvu, jer onda 
ne bi bili uvjeti. Kao mogućnost iskustva oni su dani »a pri- 
ori«. Izvanjska afekcija nužno postoji, a preko nje nastaje u 
ljudskoj svijesti mnoštvo fenomena koji su dani u okvirima 
prostora i vremena doživljajne ljudske svijesti. U ljudskoj se 
svijesti oni povezuju u jedinstvo predmetnosti pomoću misa- 
onih oblika (kategorija) ljudskoga razuma. I te su kategorije 
apriorne, tj. ljudskom razumu kao načini njegove funkcije 
prirođene. One se očituju u spoznavanju samom. Ne nastaju 
u tom iskustvu ni po njemu. One su prije svakog iskustva, kao 
apriorni, transcendentalni uvjeti koji omogućuju iskustvo. 
Transcendentalnom naziva Kant svaku spoznaju koja se ne 
bavi predmetima, nego našom spoznajom predmeta ukoliko 
ona treba da je moguća a priori. 

Geometrija sa čitavom naukom o prostoru dokaz je za 
tu mogućnost spoznaje. Ona nije empirijska disciplina, a nje- 
ne su zasade objektivne i nužne, jer se grade na subjektivnom 
osjetnom obliku prostornosti. Jednako je tako i s drugim 
osjetnim oblikom vremena. Treba tek napomenuti da je vri- 
jeme oblik unutrašnjega osjetila a prostor izvanjskoga. Po 
tome se svi predmeti pojedinih osjetila doživljavaju kao pro- 
storni elementi, a svi predmeti samoopažanja kao vremenski 
elementi. Prostor i vrijeme su, prema tome, nužni oblici sin- 
teze osjetilnog i samoopažajnog zrenja. Vrijede bez izuzetaka 
za sve opažajne predmete, ali ne i izvan njih. Oni imadu pre- 
ma tome, »empirijski realitet« i ujedno »transcendentalni ide- 
alitet«. 

U oblicima prostora i vremena dana građa prerađuje se, 
kako rekosmo, razumski spoznajnim funkcijama čovjekovim, 
koji raspolaže sa 12 kategorija razuma. A to su: a) pod prin- 
cipom kvantiteta: jednota, mnoštvo, sveukupnost, b) pod 
principom kvaliteta: realitet, negacija, limitacija, c) pod prin- 
cipom relacije: supstancija i akcidens, uzrok i posljedica, uza- 
jamno djelovanje, d) pod principom modaliteta: mogućnost, 
opstojnost i nužnost. 

S ovih dvanaest kategorija iscrpene su sve mogućnosti 
ljudskih stvaralačkih sintetičkih razumskih oblika u kojima 
se kreće sve ljudsko znanje, iscrpljuje sva ljudska spoznaja, 
koja se izražava u sudovima. Ta je spoznaja objektivna i nuž- 
na, jer vrijedi za svaki subjekt, za svaku ljudsku svijest, jer 
je po njenim mogućnostima, po njenim osnovnim oblicima 
(kategorijama) formirana. Kategorije ili čisti razumski poj- 
movi nisu drugo nego oblici sinteze razuma, kao što su pro- 
stor i vrijeme oblici sinteze zrenja. One se kao mogućnost i 
ujedno uvjeti spoznaje očituju tek u iskustvu. Kategorije su 
bez osjetnosti prazne, kao što su pak osjetni doživljaji bez ka- 
tegorija slijepi. To je jedna od osnovnih Kantovih teza, a on- 
da i najjasnija formula po kojoj on pomiruje, odnosno pre- 
vladava empirizam i racionalizam. Apriorna forma i empirij- 
ski sadržaj uvjetuju sve znanje i svaku spoznaju ljudsku. To 
je ujedno i osnovna antimetafizička teza Kantova, jer su 
kategorije bez iskustvenog sadržaja prazne. A to su upravo 
predmeti metafizike. Spoznaja stvari o sebi pomoću razu- 
ma, a izvan iskustva, jest za Kanta — besmislica. Uz poje- 
dinačne kategorije po kojima nastaju sintetički sudovi apri- 
ori postoji i jedinstvo samosvijesti, koje također počiva na 
svojoj transcendentalnoj osnovi. Kant taj izvorni uvjet na- 
ziva »transcendentalnom  apercepcijom«. Transcendentalne 
forme omogućuju, dakle, nužnu i općevažnu spoznaju. 

Najbolji je primjer za to što znači nužna i objektivna 
spoznaja upravo primjer s kategorijom kauzaliteta. To je 
onaj problem na kome je empirizam kod Humea zašao u 
ćor-sokak proglasivši tu kategoriju subjektivnom navikom, što 
nužno i izlazi iz spoznajnoteoretske supozicije empirizma. Ta 
empiristička, odnosno tačnije humeovska konsekvencija je 
doduše probudila Kanta »iz drijemeža metafizike«, u kome se 
nalazio i čitav idealizam toga vremena, ali je taj skepticizam 

negirao ne samo mogućnost filozofije nego i objektivnost 
svake znanstvene spoznaje. A ta je negacija bila neodrživa 
i determinirala je Kantov kritički stav koji je doveo do kon- 
cepcije transcendentalizma. Kategorije nisu psihologističko- 
empirističke, nego transcendentalne, duhu ljudskom svojst- 
vene, prije iskustva kao njegove mogućnosti dane: iskustvom 
tek otkrivene i po njemu sadržajem ispunjene. Čovjek nužno 
— po strukturi svoga duha, svoje svijesti — traži uzročnu 
povezanost, a što će u pojedinom slučaju biti određeno, odno- 
sno spoznato kao uzrok, to je stvar promatranja i istraživanja 
— ukratko stvar iskustva. 

Ako ukratko rezimiramo odgovarajući na prvo Kantovo 
csnovno pitanje: »Što mogu znati?«, onda čovjek može samo 
ono spoznavati što mu se kao pojava, kao fenomen nadaje 
preko iskustvenih, osjetnih oblika prostora i vremena. Ta 
pojavnost, ta fenomenalna stvarnost je za čovjeka ujedno je- 
dini realitet. Kakva je pak ona neovisno od od tih naših ob- 
lika spoznaje, kao stvarnost neovisna o nama, kao »stvar o 
sebi«, na to pitanje čovjek ne može odgovoriti i tu leže gra- 
nice ljudske moći spoznaje. »Stvar o sebi« je transcendentna, 
ona je nespoznatljiva, jer mi ne možemo prekoračiti granice 
našega iskustva i prema tome ni mogućnosti naše tek na fe- 
nomene stvarnosti vezane svijesti. 

Drugim riječima, rezultat kritičkoga razmatranja Kan- 
tova je utvrđenje objektivnosti, nužnosti i općenitosti ljudske 
spoznaje; odbijanje empirističkoga skepticizma, ali i utvrđi- 
vanje granica do kojih dolazi ljudska razumska svijest. Ljud- 
sko znanje obuhvata samo pojavnost, samo prirodu kao skup 
pojava i stanja danih u prostorno-vremenskim relacijama 
ljudske svijesti. Sve naše znanje kreće se u granicama mogu- 
ćeg iskustva. Ono ne prodire dublje niti ide dalje od pojav- 
nosti (fenomenalnosti). »Stvar o sebi« (Ding an sich) predsta- 
vlja granični pojam iskustva. Do nje mi ne možemo direktno 
doći, nego tek indirektno, preko naših oblika svijesti, a u 
njima je stvarnost dana samo kao ljudskim mogućnostima 
doživljeni fenomen. Stvar o sebi tek pomišljamo kao neovisnu 
od svijesti, kao »neumenon«, kome Kant nikada nije odricao 
realitet. Kant nije nikada poricao opstojnost stvarnosti izvan 
svijesti, pa odgovarajući u svojim Prolegomenama kritičarima 
koji ga nisu razumjeli doslovno veli ovako: »Prema tome ja 

svakako priznajem da izvan nas ima tjelesa, tj. stvari... 
Može li se to nazvati idealizmom? To je upravo protivno od 
njega.« (Str. 44.) Malo dalje na str. 45 veli: »Rado bih volio 
znati kakve bi morale biti moje tvrdnje da u njima ne bude 
idealizam.« 

Ipak, čim ljudska svijest hoće da prijeđe granice prirode, 
koja i nije drugo nego skup svih predmeta iskustva, te reflek- 
tira o problemima kojih predmetnost ne može postati njen fe- 
nomen, kad se pita za bezuvjetnost i cjelinu, nužno se zapleće 
u nerješive teškoće, aporije, za koje će nalaziti — kao što je 
i nalazila — argumente pro i contra. To Kant dokazuje na 
nerješivim pitanjima tradicionalne metafizike (»antinomije 
čistog uma«) kao što su pitanja o besmrtnosti duše, slobodi 
volje, cjeline svijeta i boga kao prvog uzroka svega. Ukratko, 
po Kantu je spoznaja »nadosjetnoga« nemoguća, U »Prolego- 
menama čistoga uma« Kant pokazuje, na primjer, kako racio- 
nalna psihologija svojim uobičajenim argumentima o supstan- 
cijalitetu duše zapravo počinja osnovnu logičku pogrešku 
»quaternio terminorum«, zamjenjujući logički subjekt s real- 
nim supstratom. Govoreći o bogu Kant ruši dokaznu snagu 
svih argumenata, koji su izneseni za postojanje boga. A slično 
je i sa svim drugim metafizičkim problemima. Kant sve te 
svjesne idealiste naziva »sanjarskim idealistima«, dok one 
tzv. realiste, a koji — po njegovu mišljenju — svoje predodžbe 
pretvaraju u »stvari« naziva »zanesenjačkim iđdealistima«. 

Nije čudo da su metafizičari svih pravaca nazivali Kanta 
»sverazaračem« (Alleszermalmer), jer je on pokazao znanst- 
venu neodrživost osnovne problematike racionalne metafizike. 

Međutim, znanstvena neodrživost te problematike nije 
ujedno značila i nužnu ograničenost ljudske spoznaje uopće. 
Kant je svojom kritičnošću razorio i zatvorio stare putove 
racionalne metafizike. On je ljudsko znanje, dakle znanstvenu 
spoznaju, koja imade karakter egzaktnosti, dovoljno razlo- 
žitosti i općenite važnosti, ograničio na područje prirode koja 
nam je dana kao fenomen naše svijesti. I to je prirodni svijet 
na koji smo mi upućeni i koji nam je u granicama naših osjet- 
nih i razumskih mogućnosti i ograničenja pristupačan. Osjet- 
nost i razumnost, receptivitet dojmova i spontanitet pojmova, 
dva su ogranka u kojima se iscrpljuju putovi spoznavanja 
ljudske svijesti, a stvarnost samo kao fenomen je područje 

koje ograničava moguću predmetnost toga spoznavanja. U toj 
karakteristici  »spontaniteta uma« leži i najdublji smisao 
Kantova transcendentalnog idealizma, a time i osnova ras- 
pravljanja čitave postkantovske filozofije. 


IV 


Kant je, idući dalje od pitanja »što mogu znati« k svojim 
Pitanjima što treba čovjek da radi i čemu se može nadati, po- 
kušao napokon odgovoriti na osnovna pitanja sve filozofije, 
a to je ono »što je čovjek«. Kant je utvrdio da čovjek nije u 
biti teorijsko nego praktičko biće. Ljudska uloga i ljudski 
smisao ne leži u gledanju i promatranju svijeta, u teoretizi- 
ranju o njem, nego u odluci i djelovanju. Čovjek je u osnovi 
djelotvorno, praktično biće. Čovjek nije nezainteresiran, pa 
čak ni samo praktički zainteresiran promatrač svijeta, nego 
činilac i autonomno stvaralački, odgovorni subjekt u svijetu. 
I Kant doslovno veli: »U povezivanju čistog spekulativnog 
uma sa čistim praktičkim umom ima ovaj drugi primat.« Kant 
čak naglašava i to da je svaki »interes«, pa čak i onaj posve 
teoretski, u krajnjoj konsekvenci samo »praktički interes«. 
Međutim, valja naglasiti, da ni taj pojam prakse, ni taj pojam 
interesa nemaju u Kantovoj etici nikakve veze s etikom prak- 
ticizma, ni etikom utilitarizma, kojih je Kant upravo najveći 
protivnik. 

. Kant je etičku problematiku obradio uglavnom u dva 
osnovna djela koja nose naslove: »Kritika praktičkoga uma« 
(Kritik der praktischen Vernuft, 1788) i »Osnovi metafizike 
ćudoređa« (Grundlegung zur Metaphysik der Sitten, 1785).! 

Promatrajući i analizirajući to područje ljudske prakse, 
područje ćudoredne prakse, koje pokazuje i povijesnu raz- 
vojnost i individualnu i skupnu raznolikost, Kant ukazuje na 
to da čovjek u svome ćudorednom djelovanju i promatranju, 
uza svu promjenljivost, ipak osjeća sigurnost i ispravnost svo- 


1 Oba su djela prevedena i na hrvatski i izdana, i to: »Os- 
novi metafizike ćudoređa« u izdanju Matice hrvatske, Zagreb 
1953, a pod naslovom »Dvije rasprave« (preveo Viktor D. Scnnen- 
feld, pogovor napisao Vl. Filipović), a »Kritika praktičkoga uma« u 
izdanju Kulture, Zagreb 1956. (preveo Viktor D. Sonnenfeld, a po- 
govor pod naslovom »Kantova etika« napisao Vl. Filipović). 

ga vrijednosnoga određenja, svoga ocjenjivanja. I ako nema u 
svijetu apsolutnog i nepromjenljivog moralnog lika, a etno- 
logija i kulturna povijest upravo tu promjenljivost kao karak- 
terističnu pokazuju, ipak ta činjenica sigurnosti ocjenjivanja 
leži u ljudskoj svijesti, odnosno savjesti čovjeka tako očito da 
se on mora pitati odakle mu ta sigurnost, gdje leže izvori i 
kriteriji toga ocjenjivanja, u čemu je smisao ćudorednog 
djelovanja. U otkrivanju smisla ćudorednog ljudskog djelo- 
vanja leži odgovor na ono osnovno antropološko i specijalno 
od Kanta postavljeno pitanje: »Što je čovjek?« Kant sa svoga 
kritičkog stajališta prilazi otkrivanju zakonitosti ljudske 
moralne prakse naglašavajući svagda da hoće tek u njoj samoj 
da nađe principe po kojima se ona odvija i po kojoj se ostva- 
ruje lik čovjeka u idealu njegove čovječnosti. On izričito 
ističe da svojom teorijom morala i svojim »moralnim zakoni- 
ma« nije unio u ćudorednu praksu ništa novo, nego je tek 
kritički precizirao pojmove i razlučio značenje pojmova koji 
se na tom području upotrebljavaju. On je tek otkrio i znan- 
stveno formulirao ono »što običan ljudski um« kad moralno 
djeluje ili ocjenjuje »svagda ima pred očima«. 

Pa kao što u »Kritici čistoga uma« nije riječ o spoznaji 
nekoga određenog predmeta, nego o načinu spoznavanja pred- 
meta, tako u etici nije riječ o određivanju nekog empirijskog, 
a ni novonaviještenog morala (— čime se bavi moralka! —), 
nego o načinu spoznavanja na području moralnog života, o 
kriteriju ocjenjivanja, odnosno vrednovanja ljudske djelatne 
prakse, ljudske voljne djelatnosti. U tim osnovnim pitanjima, 
u tako postavljenim problemima leži značenje Kantove etike. 
Kant, dakle, nije »moralist«, on ne želi de daje principe nekog 
novog ćudoređa, neke nove moralnosti. On neće da bude 
moralni reformator (kao što su to, npr., htjeli da budu »fran- 
cuski prosvjetitelji«, ili Nietzsche i sl), nego čisti teoretik 
ljudske moralne prakse. On je zapravo osnivač filozofske te- 
orijske discipline koja se bavi jednim dijelom ljudske životne 
prakse, fenomenom ćudorednosti. 

Svojevrsnim pitanjem na tom praktičnom području pro- 
blema nalazi Kant posve drugi izlaz i daje posve novu sliku 
čovjeka, koja se ne može ugledati i otkriti sa stajališta natu- 
ralizma, odnosno pozitivizma, koji je upravo u Kantovo doba 
bio toliko aktuelan. On toj znanosti doduše daje naziv »Antro- 

pologija u pragmatičkom vidu« (Antropologie in pragmati- 
scher Hinsicht), ali ta je pragmatičnost samo teorijsko pitanje 
o osnovnim ciljevima i odgovarajućim putovima za njihovo 
ostvarenje u ljudskom životu. S tim i tako usmjerenim pita- 
njima otvara Kant posve praktički uokvirenu filozofsku pro- 
blematiku — a time i osnovnu problematiku klasičnog njema- 
čkog idealizma, koju onda neposredno razrađuje Fichte. Teo- 
rijska pitanja i njihova mogućnost rješavanja ograničena su 
samo na prirodu, a pitanja oko problema »što treba da činim?« 
ivore centralno filozofsko pitanje. S tim pitanjem su povezana 
sva pitanja ljudskog života koja se kreću oko onoga osnov- 
noga, što je smisao i u čemu leži vrijednost ljudske opstojnosti. 
U svim krizama i sumnjama životnim, problemi se kreću oko 
ovih temeljnih pitanja. A to je upravo odgovor na pitanje što 
treba da činim da budem čovjek. Očito je da »biti čovjek« 
znači nešto drugo, nego biti tek dvonožno, nagonsko, animalno 
biće. Prema tome je i akcija ostvarenja čovječnosti nužno 
usmjerena na nešto drugo, nego što su akcije koje izvimu iz 
područja prirodnih nagona uvjetovanih tek čuvstvom i nag- 
nućem te s njima povezanim djelovanjem za biološko održanje 
individuuma i vrste, što još ne predstavlja antropološko 
ostvarenje. 

Odgovor na to antropološko — a prvenstveno, dakako, 
etičko pitanje — nadaje se čovjeku u njemu samom. Ni crkva, 
ni državni autoritet, ni zajednica ne mogu biti sigurnija ga- 
rancija za valjanost ljudskog djelovanja od njegove vlastite 
svijesti, odnosno savjesti, koja ga obavezuje na ćudoredno 
djelovanje. 

Kant oštrom kritikom otklanja sve oblike heteronomnog 
morala, jer takvo shvaćanje morala čini ljudski um, odnosno 
njegovo djelovanje, zavisnim od nečega izvan njega. U vezi 
s tim Kant odbacuje i sve teološke moralke i etike koje nalaze 
sankcije ljudskog djelovanja u božjoj volji, a kriterij moralnog 
ocjenjivanja u korisnosti od očekivanja vječne nagrade ili ka- 
zne. Kant smatra da nigda, kada ljudska svijest radi po prin- 
cipima straha i nade — a ne iz dužnosti! — ne može uopće 
biti govora o istinskom moralu. Kant doslovno veli: »Strah i 
nada, ako postanu principi, posve uništavaju moralnu vrijed- 
nost djelovanja. To je loš oblik heteronomne etike.« Takva he- 
teronomna i ujedno apsolutistička etika — po mišljenju Kan- 

tovu — nije ništa bolja od svih drugih hedonističkih i utili- 
tarističkih heteronomnih, a zapravo relativističko-nihilističkih 
etičkih koncepcija. Moralno djelovanje ne može biti sredstvo 
koje služi nekim praktičkim ili čak nagonskim ciljevima. 

Kant na mnogo mjesta u svojim analizama očito pokazuje 
kako se heteronomijom morala zapliće sama moralna svijest 
u mnoga protivurječja. Ona se ne može opravdati ni po kakvim 
biološkim ili pragmatičkim uspjesima, a još manje po nekom 
transcendentnom  zakonodavcu. Nikakav cilj ne može biti 
mjerilo misaonog djelovanja. Mjerilo toga djelovanja može 
biti samo njegov motiv. Tu je izlazište Kantove etičke proble- 
matike. Moralno djelovanje ima, dakle, svoj smisao i svoju 
svrhu u sebi, a u dužnosti koju otkriva, u svojoj umnoj svijesti, 
svoj autonomni izvor. Dostojanstvo ljudsko nije nešto što 
treba da donese neke koristi ili da služi nekoj svrsi. Ono je 
ono po čemu čovjek dobiva svoju vrijednost, a njegov život 
svoj ljudski smisao, svoje humano dostojanstvo. Motiv moral- 
noga djelovanja može bili samo poštovanje našeg unutrašnjeg 
imperativa, inače on postaje sredstvo, degradirano na ispu- 
njenje izvjesnih praktičnih ciljeva. 

Dužnost kao unutrašnji zakon vlastitoga uma izrečen je u 
Kantovoj formuli kategoričkoga imperativa, koji glasi: »Radi 
svagda tako da možeš htjeti, da princip tvoga djelovanja vri- 
jedi kao općeniti zakon.« To nije i ne može biti tek subjek- 
tivna maksima, nego predstavlja »praktički zakon«, a po tome 
je objektivna i imade karakteristiku »objektiviteta i općevaž- 
nosti« kao i istine teorijskoga uma. Kategorički imperativ, 
ovako formuliran, ima karakter apodiktički evidentne spoz- 
naje. On je ujedno izraz automije praktičkoga uma. Kant 
je time otkrio »zakonitost« moralne svijesti, po kojoj se može 
razumjeti djelovanje te same svijesti. 

Taj ovako razumski formuliran zakon ukazuje na dvoje: 
prvo, da moralni princip nije neki hipotetski princip koji se 
izvršava da bi poslužio nekoj svrsi izvan sebe kao njen uvjet, 
kao hipotetska pretpostavka, recimo za ostvarivanje ljudske 
sreće ili nečega drugog, kao što je to uglavnom dotadašnja 
etika tumačila; a drugo, da je on nužno kategorički (nemi- 
novni), obavezan kao posljednji smisao ljudske opstojnosti. 
Time, dakako, Kant nije previdio čitav niz hipotetskih impe- 
rativa koje čovjek u životu ispunjava hoteći postići pomoću 

nekog sredstva neku svrhu. U praktičnom djelovanju ljudskom 
imamo mnoštvo tehničkih pravila spretnosti i savjeta mudro- 
sti koji ukazuju na to »ako hoćeš postići to i to, treba da 
postupaš tako i tako«. Drugim riječima, hipotetski imperativi 
služe kao upućivanja na sredstva kojima se postiže neka svrha. 
Međutim, po tim se hipotetskim imperativima ne manifesti- 
raju ljudski moralni čini, niti se ostvaruje ljudski humanitet. 
Humanitet ovisi samo o realizaciji umskih kategoričkih im- 
perativa. Moralno djelovanje ne služi ničemu izvan sebe. Mo- 
ralni principi nisu »savjeti mudrosti«. Oni imaju svoju svrhu 
u sebi. 

Kant u svojoj formulaciji kategoričkoga imperativa izri- 
čito napominje da on time ne daje i ne izriče neku novu za- 
povijed čovjeku, nego tek formulira ono prema čemu je svaki 
moralni čovjek svagda radio. On nije propisao nešto novo, 
nego je tek dao novu formulaciju vječnom zakonu ljudskog 
vrijednosnog djelovanja. On je otkrio i izrazio ono po čemu se 
moralni život ljudi uistinu odvija. On je postavio princip 
»općenitoga određenja ljudske volje« pod koji potpadaju mno- 
ga pravila ljudskog djelovanja. To određenje je općenito i 
nužno, tj. apriorno, a to ne znači drugo nego da vrijedi neovisno 
od iskustva. To znači da ga ljudska praksa i iskustvo nije 
stvorilo, nego ga tek ostvaruje, kao što i područje prirode ne 
stvara, nego ostvaruje svoju zakonitost. Važenje moralnoga 
zakona je apsolutno, a važi i onda kada se ne ostvaruje. 

Možemo se i ne složiti s Kantovom formulacijom, ali mo- 
ramo uvidjeti što je on htio i što je rekao u svojoj etici, koja 
neće da bude drugo, nego teorija faktične ljudske moralne 
životne prakse. 

Kantova etika — kao i svaka druga etika kao filozofska 
disciplina —— ne može propisivati, nego tek otkrivati moralne 
principe. Ona ispituje zakonitost moraliteta kao faktičnosti 
ljudskoga života. Ona ne smije biti moralka, nego mora ostati 
etika. 

U svojoj analizi čovjeka kao moralnog bića pokazuje Kant 
da čovjek jest i ostaje prirodno biće. No, on nije samo to. On 
je osim toga i umno biće. I dok se kao prirodno biće orijentira 
samo po principu ugode i sreće, kao umno biće orijentira se 
prema dužnosti, i tako postaje moralno biće, 

Kant s pravom smatra da je vrijednost ljudskoga djelova- 
nja upravo u tome što ono nije nužno determinirano ni čovje- 
kovim prirodnim nagonima, ni njegovom sudbinsko-povije- 
snom komponentom života: dakle ni biološkom ni historij- 
skom nuždom, nego je on u svome djelovanju odgovoran lič- 
no za sve svoje odluke i za sve svoje čine i propuste. Od- 
govoran zato što u njemu samome, u njegovom umu — a to 
je korijen njegove svijesti i izvor njegova djelovanja — leže 
razlozi njegovih moralnih, a to će reći vrijednih humanih 
akcija po kojima čovjek od individuuma postaje upravo lič- 
nost. A to je ono najviše što čovjek uopće može ostvariti u 
svijetu i čemu treba čovječanstvo da ukazuje najviše pažnje i 
ocjenjuje kao najvrednije. U vezi upravo s time formulira 
Kant i svoj drugi kategorički imperativ, koji glasi: »Radi tako 
da čovječnost kako u tvojoj osobi, tako i u osobi svakoga dru- 
goga svagda ujedno uzimaš kao svrhu, a nikada samo kao 
sredstvo« (Osnov metafizike ćudoređa). U ličnosti leži tako 
najviša vrijednost, a ujedno i sva odgovornost djelovanja sva- 
koga pojedinca. 

A upravo u toj ličnoj odgovornosti leži i odgovor na pita- 
nje slobode ljudskoga djelovanja. Čovjek je za svoje čine odgo- 
voran samo ako je slobodan. Čovjek je slobodan jer je vezan 
na moralni zakon koji ne predstavlja nuždu, nego obavezu, 
izraženu u formuli »treba da« tako činiš, a ne u nezaobilaz- 
nom »moranju«, u nuždi koja bi negirala ljudsku slobodu. 

Čovjek je slobodan, čovjek može slobodno da radi, jer to 
osjeća kao svoju dužnost! »Ti možeš, jer treba da činiš« — 
»Du kannst denn du sollst«. Dakle u tisućljetnom raspravlja- 
nju oko problema slobode volje, u antitezama determinista i 
indeterminista, Kant zauzima jasno stajalište u smislu inde- 
terminizma, smatrajući da se samo tada može govoriti o vri- 
jednom moralnom djelovanju ljudskom ako je čovjek u tom 
djelovanju slobodan i, prema tome, za svoje čine lično odgo- 
voran. Oslobođen u toj moći od pritiska nagona i s njime 
skopčanih težnja, a odlučujući se za svoj princip djelovanja, 
za koji može htjeti da bude i opći princip, čovjek je slobodan 
i autonoman. Tek po kategoriji slobode, koja znači nevezanost 
na kauzalitet pojavne prirode, dobiva moralno djelovanje i 
ocjenjivanje svoj smisao. A ukazujući na drugoj strani na io 
da neovisnost od kauzaliteta prirode ne znači, kad se radi o 

moralnom postupku, individualnu samovolju, nego obavezu za 
nešto više, to Kant dosljedno govori o »zakonitosti slobode«, 
koja je izražena u kategoričkom imperativu. 

Dakako, na ovaj način u formulaciji kategoričkog impe- 
rativa ne mogu biti pcstavljeni konkretni ciljevi ni sadržajno 
određene odredbe ljudskom djelovanju. Kategorički imperativ 
je inteligibilnog, a ne empirijskog karaktera. Kauzalitet iz 
»slobodđe« je drugo nego kauzalitet fenomenalnosti, a koji do- 
minira prirodom kao obiektom ljudske spoznaje. S te strane 
(tj. da nema sadržajnih određenja!) je najviše i bila kritizirana 
Kantova etika. No, kako te konkretne ciljeve, kako sadržajna 
određenja moralnog djelovanja donosi svakodnevni život u 
svojim obavezama i mogućnostima, sa svojim svakodnevnim 
ličnim i vječnim povijesnim varijacijama, koji se očituje u 
sveđ novim zadacima života, to etika, kao općenita refleksija 
o izvorima i regulativima tih principa, ne može te promjene 
u teoriji fiksirati, jer bi time prestala biti teorija, odnosno fi- 
lozofija života. Te i slične primjedbe na Kantove etičke for- 
mulacije svakako znače potpuno nerazumijevanje onoga što 
bi etika trebala da bude. 

Ta formalna određenost Kantove etike izražena u formuli 
kategoričkoga imperativa nije identična s formalizmom po 
kome bi se smatrala u ćudorednom djelovanju i ocjenjivanju 
važnija forma od sadržaja. Svaki bi formalizam nužno zavr- 
šavao u nekom farizejskom moralu koji je upravo suprotnost 
od Kantova određenja. Kantov formalizam je samo oblik u 
kome se jedino može izraziti općenitost, to će reći objektiv- 
nost etičkih načela, a ujedno i način kako se u praktičnom 
životu realiter i postavljaju etičke norme. Pa već kad majka 
svoje dijete upućuje za život i govori mu: »Budi svagda čes- 
tit!« — »Budi uvijek pravedan«! — »Budi uvijek istinoljubiv!«, 
ne kaže mu konkretno u čemu će se to odraziti, jer će život 
te uvjete i obaveze donositi, a čovjek će trebati, da u njima 
čestito, pravedno i istinoljubivo postupa i tako se vlada prezi- 
rući svagda nepoštenje, nepravdu i neistinu. Kantovski for- 
malizam predstavlja tako realni oblik etičkih određenja, fakat 
svijesti, koji je Kant samo otkrio. Svaki pak empirijski sa- 
držajni dodatak nužno bi oduzeo kategoričkom imperativu, 

dakle neminovnoj dužnosti, njegovu oznaku općenitosti i nuž- 
nosti, a time onemogućio postavljanje moralnih principa kao 
zakonitosti ljudske slobode uopće. 

Životna praksa će sa sobom donositi uvjete, mogućnosti i 
zadatke života, koje će čovjek u svome ćudorednom djelovanju 
ostvarivati, a etika kao teorija treba tek da zakone te prakse 
otkriva. 

Međutim, ima jedna teza Kantove etike, koja je izazivala 
oštre kritike sa strane mnogih, što su poslije Kanta o njoj 
raspravljali. Riječ je o značenju emocionalnih motiva u mo- 
ralnom djelovanju. Kant svim onim činima ljudskim koji pro- 
izlaze, recimo, iz samilosti, dobrohotnosti, ljubavi i sl., odriče 
svaku moralnu vrijednost. On nije tim činima odrekao svaku 
vrijednost, nego tek moralno značenje. Kant izričito veli: »Vrlo 
je lijepo činiti ljudima dobro iz ljubavi prema njima, ali to 
još uvijek nije pravi moralni princip djelovanja.« Moralno je 
vrijedno samo ono što je učinjeno iz dužnosti. Sve pak drugo, 
što čovjek čini iz bilo kakvog drugog motiva (korisnosti, 
straha, ljubavi i sl.), ako je u skladu s moralnim principima — 
može se po Kantu, nazvati tek legalnim. Moralitet i legalitet 
su dva osnovna pojma Kantove etike. U toj rigoroznoj vrijed- 
nosnoj distinkciji, po kojoj se iz moralnog djelovanja isklju- 
čuje svaka vrijednost dobrohotnosti i nagnuća, pa i s eventu- 
alnim skopčanim žrtvama uz to, lišava čovjeka mogućnosti da 
bude moralno vrijedan ako mu motivi djelovanja ne leže u 
respektiranju dužnosti, nego u emocionalnom zanosu i ljubavi 
za ono što upravo treba da čini. Ta distinkcija, iz koje slijedi 
rigorozna procjena ljudskih moralnih vrednota, bila je česti 
povod kritika Kantove etike. 

Međutim u etici prelazi Kant i granice koje je postavio 
spoznaji u Kritici čistoga uma. On, naime, smatra, da ima 
doista teoretski nerješivih, spoznajno nerješivih pitanja, kojih 
su odgovori odlučni i determinirajući za naše moralno dje- 
lovanje. To su oni nužni i po teoretskom umu nerješivi zadaci 
ljudskoga života, a koje čovjek zamjenjuje, ne znanstveno 
utvrđenim istinama, nego nužnim — idejama. Te ideje koje 
kao postulati izviru iz problematike etike ne spoznaju se ra- 
zumskim putem, nego se naprosto stvaraju kao bezuvjetni 
postulati uma. Ideje ne mogu nikada postati predmeti iskustva, 
pa tako i ne spadaju u područje predmetne datosti, one nisu 

dane, nego ostaju kao ideje tek — zadane. One nisu konstitu- 
tivni principi naše spoznaje, nego regulativni principi našega 
djelovanja. Kantov odgovor na takvo pitanje smo već izložili 
kad smo govorili o problemu slobode volje. Sloboda volje je 
postulat ljudske moralne svijesti. Istina o njoj je drugačija 
od istine na području fenomena stvarnosti, ali zato po svome 
značenju ne manje vrijedna ni manje djelotvorna od one na 
području empirijskih znanosti. 

U okviru tih pitanja izlaže Kant odgovore na osnovna 
kozmološka, psihološka i teološka pitanja kojih odgovori ne 
leže u sferi kritičke spoznaje, nego u intencijama postulata 
životne prakse i praktičkoga interesa. To je ujedno najslabije 
područje Kantova kriticizma. 

Ipak, uza sve nedostatke Kantova »Kritika praktičkoga 
uma«, koja je dosljedno uklopljena u njegov filozofski sistem, 
predstavlja prvi dotada najozbiljniji pokušaj da i etika 
postane stroga znanost, u kojoj se sistematski i kritički obraz- 
lažu pojmovi i istražuju osnovni principi, a po njima i osnovni, 
oblici ćudorednog djelovanja i ocjenjivanja. Po Kantu je prvi 
puta u povijesti kulturne svijesti ljudske fundirana etika kao 
samosvojna filozofska disciplina, a njena je neprocjenjiva vri- 
jednost i zasluga što je po njoj ljudsko područje morala oslo- 
bođeno svake povezanosti sa bilo kojom konfesijom i hete- 
ronomnim osloncima ljudske svijesti uopće, a čovjeku je u 
njegovoj opstojnosti dano puno dostojanstvo u smislu najviše 
vrednote -— vrednote njegove čovječnosti, vrednote njegove 
individualne ličnosti, koja se ostvaruje u imanentnoj sferi 
njegova bitka. Autonomija ljudske moralne svijesti je ujedno 
najdublja osnova čovječnosti, koja predstavlja novu formu- 
lačiju humanizma. 


V 


Uz Kantovu etiku svakako se nadovezuju i njegove misli 
s područja filozofije države i prava, a i filozofije povijesti. 

Kant već jasno vidi da se principi prava moraju, ako 
hoće da budu trajni i valjani, nužno podređivati principima 
morala. Principi sile nisu samo neopravdani nego i neodrživi 
na jednom budućem stupnju ljudskog kulturnog razvoja. 

Drža\no pravo nužno prelazi okvire neke određene zajed- 
nice, odnosno granice neke određene države (ius civitatis) i 
postavlja se na principe održavanja međunarodne snošljivosti 
u svjetskoj sudbinskoj povezanosti, na principe koji se izra- 
žavaju u oblicima međunarodnoga prava (ius gentium) i svjet- 
skog građanskog prava (ius cosmopoliticum). I tek pravo u 
tim okvirima može biti doista zaštićeno i u užim relacijama. U 
svom poznatom i popularnom spisu o »Vječnom miru«! Kant 
doslovno veli: »No kako se jedinstvo (u užem i u širem smislu) 
među narodima svuda na zemlji razvilo do te mjere da se 
povreda prava, izvršena na jednom mjestu na zemlji, osjeća 
na svim drugim mjestima, to ideja svjetskog građanskog 
prava nije nikakva fantastična i pretjerana pravna zamisao, 
već je ona nepisanom kodeksu državnog kao i međunarodnog 
prava nužna dopuna za javno pravo čovjeka uopće, a time i za 
vječni mir. I samo pod tim uvjetom možemo se podičiti da mu 
se trajno približavamo.« Do ostvarenja vječnog mira čovje- 
čanstvo se neprestano nalazi ili u stadiju rata ili u stadiju 
ratnog primirja. 

U vezi s tim Kant davno prije nego se i pomišljalo na 
»Društvo naroda« koje je bilo osnovano tek poslije prvog svjet- 
skog rata ili na »Ujedinjene nacije«, koje su osnovane poslije 
drugog svjetskog rata, govori o principima »saveza naroda« 
kao jedine spasonosne institucije koja može očuvati narode od 
vječnih ratnih sukoba, što se javljaju kao prirodno stanje (sta- 
tus naturalis) među narodima. Mirno stanje, mir među naro- 
dima, povijesni je zadatak, koji treba tek stvoriti. A po mišlje- 
nju Kantovu on će se moći ostvariti tek kada u republikan- 
skom društvenom uređenju narodi sami (a ne pojedinačni vla- 
dari!) preuzmu odgovornost za sve državne poslove, a time i 
za vođenje rata. Kant, prodirući daleko u smisao i vrijednost 
demokratskog i republikanskog društvenog i državnog ure- 
đenja, obrazlaže značenje takvog budućeg povijesnog stanja 
za pravednost, mir i blagostanje sviju naroda, a po tome i 
svih pojedinaca cijeloga čovječanstva. Kant je u tim svojim 
pogledima predviđao oblike života budućih generacija. 

Njegova koncepcija povijesnoga razvoja pokiapa se sa 
gledanjem razvoja pojedinca čovjeka koji, prevladavajući u 


! 1. Kant, »Večni mir — Filozofski nacrt.«« Prijevod i pred- 
govor dra M. Šnajdera, Sarajevo 1936. 

sebi nuždu prirođe i oslobađajući se sile nagona, po umnoj 
slobodi na području morala ostvaruje čovječnost. Istim putem 
od rata kao prirodne (nagonske) nužde ide povijest čovječan- 
stva prema ostvarenju ideje vječnoga mira, koja ideja zasad 
ostaje tek zadatak čovječanstva, a neće se ostvariti kao dar 
prirode, nego kao djelo čovjeka. Kao umno biće čovjek je svoj 
vlastiti zakonodavac koji težeći za svojom samosvrhom ost- 
varuje svoje dostojanstvo u težnji za pravdom, jednakošću 
i slobodom. I na tom se mjestu Kant potpuno odvojio od svoga 
učitelja Rousseaua, koji postavlja zahtjev »natrag k prirodi«. 
Kant nasuprot tome postavlja zahtjev: »Naprijed ka kulturi 
i time k humanitetu.« 


VI 


Dok je u prve dvije svoje Kritike Kant obradio osnovne 
funkcije (a) spoznaje i (b) volje, preostalo mu je za treću 
Kritiku (Kritika rasudne moći, 1790)! da obradi osnovnu funk- 
ciju (c) čuvstva, te da pronađe apriorne zakonitosti i na tom 
području, zakonitosti kojima se ostvaruje ono što obuhvaća 
problematiku estetike. Uz razum i um kao dva izvora spo- 
znajne moći nalazimo u ljudskoj svijesti i rasudnu moć, što 
predstavlja treći i posredni član koji doduše ne dohvata neku 
treću predmetnost, nego svoje principe koji otkrivaju nove 
poglede u spoznajnoj tematici. 

Uz ova dosad obrađena osnovna područja kulturnoga 
života — (a) znanosti i (b) moralnosti — Kant nadopunjava 
i svršava u Kritici rasudne moći tu tematiku područjem (c) 
umjetnosti. Valja odmah napomenuti da je ovo područje bilo 
najudaljenije od njegova osnovnog interesa, a u njegovo doba 
1 nedostatno obrađeno, tako da je njegov prilog toj svojevrsnoj 
problematici za njegovo vrijeme vrlo značajan znanstveni 
doprinos. 

Estetsko je područje po Kantu područje subjektivne 
svrhovitosti, dok je npr. neki svrhovito građen prirodni, realni 
objekt, što se može i razumskim putem utvrditi, pa se tako 
radi o objektivnoj. realnoj svrhovitosti, ali ipak svrhovitosti 


! I. Kant. Kritika rasudne snage, Kultura, Zagreb 1957. Preveo 
V. D. Sonnenfeld. pogovor napisao Marijan Tkalčić. 

kao subjektnoj kategoriji koja vrijedi tek za refleksiju o pri- 
rodi, i prema iome rasudna moć »ne propisuje prirodi zakon 
(kao autonomiju), nego sebi samoj (kao heautonomija) za ref- 
leksiju o prirodi«. Ono pak što nam se sviđa, što je lijepo, 
ukazuje nam se svrhovito samo preko naših čuvstava. To je 
predmet subjektivne (čuvstvene), dakle estetske svrhovitosti. 
To je predmet estetike. 

Međutim, valja odmah na početku ovoga izlaganja o estet- 
skoj problematici naglasiti i to da je njome Kant premostio 
dotadašnju koncepciju imanentnog svjetskog dualizma, od- 
nosno prevladao antagonizam između područja nužde i slo- 
bode, između prirode i duha, između razumnosti i umnosti. 
Dualizam teorijskog i praktičkog uma (gdje je po prvom shva- 
tljiva nužda prirode, a po drugome protumačena sloboda hu- 
mane sfere koja se aktivnošću svojom umeće i korigira deter- 
minante prirode) prevladao je Kant u »Kritici rasudne moći« 
prihvatljivim i opravdanim rješenjem pomoću kategorije 
svrhovitosti u prirodi i ljudskom osjećanju. 

I Kant je sebi postavio zadatak, koji ističe već u Predgo- 
voru »Kritike rasudne moći«, da obrazloži i osvijetli kako 
rasudna moć koja »u redu naših spoznajnih moći sačinjava 
neki srednji član između razuma i uma«, ima također svojih 
principa a priori. Kant i raspravlja »o kritici rasudne moći 
kao sredstvu povezivanja dvaju dijelova filozofije u cjelinu«. 

Međutim, mi ćemo u ovom izlaganju ostaviti po strani 
svu tu složenu problematiku kao i pitanja značenja kategorije 
svršnosti u prirodi, a razmotrit ćemo tek ukratko estetsko 
doživljajno područje. 

To Kantovo razmatranje počinje od činjenice da svjesna 
predodžba ukoliko se promatra kao sredstvo za određenje 
predmetnosti utoliko ona imade logičnu vrijednost. Ukoliko 
se pak ona promatra kao refleks subjektivnog odnosa prema 
predmetu, odnosno kao način odnosa subjekta prema pred- 
metu, u toliko je ona izraz »estetske kakvoće«. »Predmet se 
naziva svršnim samo zato što je njegova predodžba nepo- 
sredno skopčana s osjećajem ugode, a sama ta predodžba jest 
estetička predodžba svršnosti.« 


Dakle na temelju osjećaja ugode, odnosno neugode, po- 
moću ukusa, mi određujemo estetičku vrijednost, odnosno 
subjektivnu svršnost, dok se prirodna svrha određuje logičkim 

pojmovima i predstavlja objektivnu svršnost. Ukratko, uko- 
liko promatramo predmet kao sam po sebi svrhovit — to ga 
uzimamo u smislu prirodne, objektivne teleologije, a ukoliko 
ga promatramo kao ugodno djelujući izvor na nas, to ga 
označujemo subjektivno svrhovitim, odnosno lijepim ili uzvi- 
šenim, tj. estetski vrijednim. 

U doživljaju ljepote koji počiva samo na ugodi, podvrg- 
nutoj nikakvim ni osjetilnim ni moralnim potrebama i inte- 
resima, radi se o doživljaju »bezinteresnog sviđanja«. I to je 
bezinteresno sviđanje u estetskom odnosu čovjeka prema ob- 
jektu upravljeno prvenstveno na formu, koja daje umjetnič- 
kom djelu specifično jedinstvo i zatvorenost, a time i samo- 
dostatnost. 

Dakako, da time Kant umjetničkom djelu i doživljaju od- 
riče kao vrijednost svaku namjernost bilo patriotsku, bilo 
religijsku, bilo etičku, a time i didaktičku u bilo kome smislu. 
»Svrhovitost bez svrhe čini prema tome bit ljepote.« 


Oblik je, dakle, a ne sadržaj ono što neki predmet čini 
estetski vrijednim, no kako je i oblik nešto objektivno, i ako 
mu je značenje subjektivno (izazivanje subjektivne ugode, i 
to kod svakog normalnog subjekta!), moguće je i estetski sud 
opravdati a priori. »Svijest o prostoj formalnoj svršnosti« jest 
osnovica toga. I upravu to znači da i estetski sud dobiva ka- 
rakteristiku općevaljanosti i prema tome je i estetika kao 
znanost moguća. 


Kant u svojoj estetici razmatra i zanimljivo, a danas na- 
ročito aktuelno pitanje, o slobodnoj i »priključenoj« ljepoti, 
o lijepom i uzvišenom, o umjetničkom doživljavanju, stvaranju 
idr.,a sve odgovore svodi na osnovnu svoju tezu o predmetu, 
koji je okarakteriziran kao svrhovitost bez svrhe, koji stvara 
genij, odnosno stvaralački inteligenat, koji spontano stvara po 
svojoj vlastitoj zakonitosti poput prirode, a njegovo djelo po- 
buđuje u čovjeku ugodu bezinteresnog sviđanja. 

Kant je dakako i ovdje slično kao i na području etike, 
gdje je sve djelovanje nastald iz dobrohotnosti ili ljubavi 
prema dobru, prebacio na područje legaliteta, iz ocjene estet- 
ske vrijednosti djela otklonio svako »značenje« i »ideju« kao 
odlučni faktor uz sam formalni izraz te ideje ili smisla, što, 
dakako, znači odviše veliko sužavanje vrijednosnih kompone- 
nata u određivanju estetske predmetnosti. Ipak je velika 

prednost njegove estetike što je kao antitezu tradicionalnoj 
već od Aristotela zasnovanoj estetici »nasljedovanja«, odnosno 
»preslikavanja« prirode, postavio tezu o aktivnoj i stvarala- 
čkoj funkciji umjetnika i prema tome o svojevrsnoj autonom- 
noj zakonitosti estetskog predmeta. 


VII 


Kantov kriticizam kao sinteza empirizma i racionalizma 
— koja dotada kao antiteza kulturnopovijesno stoji na sta- 
jalištu alternative jednostranog ili skepticizma ili konstruk- 
tivizma — prevladava tu alternativu (»ili — ili«) ulazeći 
smjelo u analizu svijesti s kritičkim zaključkom da spoznaja 
nije ni produkt čistoga iskustva ni produkt čistoga mišljenja, 
kako je svagda dotada »nekritički dogmatizam« bilo odozdo 
(empirizam) bilo onaj odozgo (racionalizam) naučavao. Tu tra- 
dicionalnu »vjeru« u mogućnost spoznaje zamjenjuje Kant 
»kritikom«, gdje se ukazuje na objektivnost, ali u isti mah i 
na tek djelomične mogućnosti ljudske svijesti. Kant jasno na- 
glašava stvaralačku ulogu svijesti u spoznajnom procesu, ali 
u isti mah i ograničenost te svijesti, ograničenost njenih mo- 
gućnosti. Kategorijalna determiniranost naše spoznaje ne znači 
ograničenje samo s obzirom na subjektivne mogućnosti odre- 
đenja predmetnosti, nego u isti mah znači i objektivnu ogra- 
ničenost time što spoznaja ostaje uvijek samo u granicama 
fenomenalnosti, a nije u mogućnosti da otkrije stvarnost 
kakva ona jest. 


Već je jedan od prvih Kantovih kritičara Friedrich Hein- 
rich Jacobi (1743—1819) s pravom upozorio na imanentne 
teškoće Kantove spoznajnoteoretske supozicije. On je istaknuo 
da se bez pretpostavke realizma, dakle prihvatanja opstojno- 
sti realnoga svijeta, ne može ući u Kantovu kritičku koncep- 
ciju, ali se s tom pretpostavkom ne može do kraja na tom mi- 
saonom putu ostati. Tumačenje afekcije osjetnosti sa strane 
noumenalne stvari o sebi, a po principu kauzalnosti, koji kri- 
tički osvijetljen vrijedi samo za područje fenomenalnosti, pred- 
stavlja svakako unutrašnju kontradikciju u Kantovu sistemu. 
Jacobi također uočava da kod Kanlia svijest ne može predo- 
čiti ni samu sebe, a ni stvarnost, jer je svijest sama sebi dana 

fragmentarno, a stvarnost joj se daje kao njenim mogućnosti- 
ma određen i ograničen fenomen. I upravo tu pretjeranu kri- 
tičnost Jacobi, govoreći o spoznaji stvarnosti, prikazuje rije- 
čima: »U dvostrukom čarobnom dimu, nazvanom prostor i 
vrijeme, priviđaju se pojave u kojima se ništa ne pojavljuje.« 
Naime, ne pojavljuje se ništa objektivnog, od svijesti neo- 
visnog stvarnog svijeta. A upravo na tu kritičku tezu Jacobi- 
jevu nadovezuju onda i klasici marksizma, koji daju — bu- 
dući da stvar o sebi ostaje nespoznatljiva — tom shvaćanju 
karakteristiku agnosticizma. 


Ipak, uza sve to su i Marx i Engels podvukli vrijednost 
isticanja subjektivne uloge svijesti u spoznajnom procesu mi- 
mo koje spoznaje i ne može proći ni jedna spoznajnoteoretska 
rasprava poslije Kanta. Valja, dakako, još jednom podvući već 
istaknutu misao da se pojam agnosticizma odnosi samo na 
spoznatljivost, a nikako ne pogađa egzistenciju stvari. Na 
strani 44. svojih Prolegomena Kant izričito veli: »Ja svakako 
priznajem da izvan nas ima tjelesa, tj. stvari... Može li se 
to nazvati idealizmom? To je upravo protivno od njega.« I 
zato Kant i upozorava izričito da se pojam transcendental- 
nog idealizma ne smije zamijeniti s pojmom idealizma. 

Svrha je, dakle, njegova kritičkog filozofiranja bila, da 
spriječi spekulaciju. Za Kanta je spekulacija »nekritičko ula- 
ženje u područje nerješivih metafizičkih pitanja«. I zato on 
kritičkim razmatranjem hoće da »um drži u granicama, da 
se ne uzdigne u spekulaciju«. Drugim riječima Kant hoće da 
otkrije izvore i granice ljudske spoznaje, i na putu toga kri- 
tičkoga razmatranja ukazuje na ograničenost ljudskog uma, 
spoznaju koju dokantovska filozofija nije nikada ovako jasno 
izložila. 

Kant je svakako progresivni mislilac, čija je filozofija 
odigrala značajnu kulturnopovijesnu ulogu. On je pokazao da 
je racionalno opravdanje religije nemoguće, jer je racionalna 
metafizika neodrživa, zato što se u svom izlaganju nužno za- 
pleće u antinomije. U svojim Prolegomenama Kant metafi- 
ziku naziva »pjenom«. On je najznačajniji kritičar raciona- 
lističkoga dogmatizma kao i empirističkoga skepticizma (»siti 
smo dogmatizma koji nas ništa ne uči i ujedno skepticizma 
koji nam nigdje ništa ne obećava«, Prolegomena, str. 27). Već 
je Hegel u svojoj Enciklopediji (8 81) tu zaslugu Kantovu ista- 

knuo riječima: »Ovu misao, da se svagdje javlja kao bitna i 
nužna protivurječnost kod pokušaja uma da spozna ono bez- 
uvjetno u svijetu — treba smatrati najvažnijim i najdubljim 
napretkom filozofije novijega vremena.« 

Nasuprot svemu tome Kant je, provodeći transcendental- 
nu analizu subjekta, ukazao na horizont »iskustvenoga«, na 
iskustvom ograničenu građu ljudskog znanja. Preko granica 
toga horizonta ne možemo ništa vidjeti, ništa otkriti i ništa 
zaključiti. Pojavnost je ono što mi doživljujemo, ali to ne zna- 
či da se krećemo u svijetu pričina, nego u svijetu subjektivno 
doživljene i subjektivno odredive predmetnosti, koja je ujedno 
i općevažna (dakle ne proizvoljna!) i prema tome objektivna, 
jer tu pojavnost svaka ljudska svijest na isti način, pomoću 
istih kategorijalnih mogućnosti doživljava. Stvarnost, neza- 
visno od svijesti, samo je granični pojam. Nužno je pomišlji- 
va, ali i nespoznatljiva, jer neovisno od instrumenata (kate- 
gorija) naše svijesti ne možemo ni o kojoj spoznajnoj pred- 
metnosti govoriti. Te su Kantove kritičke teze — po kojima 
njegova filozofija i nosi naslov kriticizma — za svako buduće 
filozofiranje nezaobilazne, ali, dakako, kao otvoreni problem 
ostavljene. Upravo ovdje leži onaj neriješeni ostatak kantov- 
skoga problema, ostatak koji ostaje kao zadatak njegovim 
nastavljačima na području gnoseologije sve do naših dana. 

Kant je etički i estetski problem izložio tako da se poslije 
njega ni tim problemima mimo njega ne može prići. Njegova 
rigoroznost moralne ocjene i razlikovanje moraliteta i lega- 
liteta ostaje još i danas otvoren problem etike i jedna od 
osnova suvremene antropologije. Njegova formalistička este- 
tika i po njoj izloženi problemi umjetnosti kao svojevrsnog 
odnosa subjekta prema stvarnosti ulaze kao teze u diskusiju 
u suvremenoj estetici. A što je najznačajnije, Kant je otvorio 
opću problematiku koju nastavljači njemačkog idealizma — 
Fichte, Schelling, Hegel — na različite načine nastavljaju i 
razrađuju. Izvori i putovi njihove filozofije leže u dubini i 
širini Kantova filozofiranja, koje otvara široke misaone ho- 
rizonte. Leže i izviru samo zato što je Kantov sistem doista 
univerzalna sinteza i analitički sistem kulturnih tendencija 
njegova vremena. Iz njegova filozofskog sistema izlaze filo- 
zofski problemi, a onda i sistemi koji dolaze poslije njega, pa 
čak i kad su u potpunoj suprotnosti s njime. 

III. JOHANN GOTTLIEB FICHTE! 


Fichte hoće da bude tek tumač i nastavljač Kantove filo- 
zofske misli i sve ono što on suprotstavlja Kantu nije prven- 
stveno pomišljeno kao antiteza nego kao konsekventna i nužna 
korektura Kantova sistema samog. Dok su se teze Kantove 
filozofije iscrple više-manje u kritičkoj analizi, odnosno sa- 
mokritici svijesti, dotle Fichte na njih nadovezuje kritiku koja 
obuhvata i ontološko područje objekta, odnosno stvarnosti, ali 
sve u želji da produbi Kantov kritičko-analitički stav i da ga 
konsekvenino domisli dokraja. Fichte u svom fundamental- 


LJ. G. Fichte rođen je 19. V 1762. kao sin siromašna rad- 
nika (tkalca) u Rammenau, pokrajine Oberlausitz. Neki plemić iz 
blizine, saznavši za darovito radničko dijete, pobrinuo se za njega 
i omogućio mu školovanje i studij. Od 1774—80. pohađao je ple- 
mićku školu u Pforti. 1780. počeo je studij teologije u Jeni, a 
kasnije u Leipzigu. Kad je umro njegov dobrotvor, Fichte se sam 
izdržavao na studijama. Od 1784. bio je kućni učitelj. Upoznavši 
1790. Kantovu filozofiju, koju je morao proučiti kao instruktor 
studenata u Leipzigu, postao je oduševljen Kantov sljedbenik. 
1791. dolazi u Konigsberg Kantu, koji i posreduje, da se štampa 
Fichtovo djelo »Kritika svake objave« (Kritik aller Offenbarung, 
1792). Kako je djelo pomuinjom izašlo anonimno, i kako se javno 
pretpostavljalo da je to očekivano Kantovo djelo o filozofiji reli- 
gije, to je poslije Kontova javnog demantija postao Fichte preko 
noći slavan. 1794. postaje Fichte profesor u Jeni, a i sam Goethe 
je potpisao prijedlog za njegovu profesuru. Fichte je imao u Jeni 
oduševljeno slušateljstvo. Zbog jednoga članka u »Filozofskom 
žurnalu« došao je u oštar sukob sa teolozima, bio je optužen 
zbog ateizma i otpušten iz službe. 1799. preselio se u Berlin, gdje 
je ušao u krug romantičara (Tieck, Schleiermacher, Fr, v. Schle- 
gel i dr.). Držao je privatna predavanja i imao velik uspjeh. 1805. 
dobio je profesuru u Erlsngenu, gdje je samo jedan semestar 
predavao. Pred prodorom Francuza otišao je u Kočnigsberg. Po- 

nom djelu »Nauci o znanosti« neće ništa drugo nego da izloži 
i prikaže principe i izvode iz Kantove filozofije. U svom »Uvo- 
du u nauku o znanosti« Fichte doslovno veli: »Ja sam odvaj- 
kada govorio, pa to ovdje opet kažem, da moj sistem nije ni- 
kakav drugi nego Kantov; tj. on sadržava isti nazor o stvari, 
ali je u svome postupku posve nezavisan od Kantova prikazi- 
vanja.«! A ipak postoje dvije činjenice koje uvjetuju osnovno 
razilaženje između Fichtea i Kanta, a to su: a) izlazište nji- 
hovih sistema i b) centralna tačka oko koje se njihovi sistemi 
kreću. Kant je prvenstveno prirodosleovac, ili barem duboko 
vezan svojim duhovnim razvojem za to znanstveno područje, 
pa je ono izlazište njegova filozofiranja, dok je Fichte za to 
područje imao vrlo malo interesa, pa u njegovu mišljenju ono 
nije imalo nikakvo determinatorno značenje. Druga razlika 
između obojice filozofa leži u tome što je Kant etički pro- 
blem uvrstio u svoj sistem kao teorijski zanimljivo, a praktič- 
ki vrijedno, ali ipak tek jedno i svojevrsno područje ljudskoga 
djelovanja i stvaralaštva, dok Fichte upravo etički problem 
stavlja kao centralni i osnovni problem svoga sistema. S 
etičkim problemom povezano je kao najvažnije pitanje, pi- 
tanje smisla ljudskog života i povijesni svijet čovjeka. S pri- 
matom praktičkoga uma označava Fichte cijelo svoje filozo- 
firanje. Fichte nastoji raznolikost i raznovrsnost Kantovih 
problema dovesti opet do jedne jedinstvene izlazišne, a time 


slije poraza kod Jene i premda je bila francuska vojska u Berlinu, 
držao je Fichte u zgradi Akademije patriotske govore pod na- 
slovom »Govori njemačkoj naciji« (1807—8). Kad je osnovano ber- 
linsko sveučilište bio je Fichte (1811) biran za profesora i prvoga 
rektora toga sveučilišta. Umro je 29. I 1814. 

Fichte je bio čovjek svojevrsne borbene i gotovo heroičke 
prirode. Izrazita spekulativna priroda, ali ujedno mislilac koji je 
znao da misao vrijedi koliko ulazi i utječe na pitanja i probleme ži- 
vota. U bici oko tađa aktuelnih religijskih pitanja oštro učestvuje 
i biva kao polemički ateist maknut sa položaja sveučilišnog pro- 
fesora. Za vrijeme francuske okupacije Berlina uz veliku ličnu 
opasnost drži patriotska predavanja. Ističe veliku odgovornost uče- 
njaka i učitelja, koji kao svećenik istine u cilju ostvarivanja 
bratstva svih naroda treba da se žrtvuje. To je svojim životom 
i dokazao. 

1J. G. Fichte, Odabrane filozofske rasprave (I. Određenje 
čovjeka, II. Uvodi u nauku o znanosti), Kultura, Zagreb 1956, pre- 
veo V. D. Sonnenfeld. Pogovor napisao Vladimir Filipović. Daljnji 
u ovom tekstu iza citata naznačeni brojevi odnose se na stra- 
nice ove knjige. 

i stvaralačke tačke svega. On traži jedan apsolutni princip, 
iz koga izlazi sve, a taj je princip — svijest. I dok je Kant pod 
sviješću razumijevao ljudsku svijest kao zbir zakonitosti isku- 
stvenoga svijeta, Fichte je u svijesti otkrio apsolutnu osnovu 
svega bitka. Za njega je svijest — apsolut. Ali ne svijest kao 
individualna pojava, nego svijest kao sinopsis svijeta. Uz 
taj osnovni problem, svijest kao povijesni proces predstavlja 
također značajan predmet Fichteova istraživanja. Po njemu 
prvi puta u povijesti filozofije postaje povijesni svijet, kao 
nastavak etičkoga problema, osnovni problem filozofije. Smi- 
sao ljudskoga života, uloga čovjeka u svijetu, zadatak njegov 


u povijesnom toku — stoje kao izlazišna pitanja Fichteova 
umovanja. Svijet — priroda oko čovjeka, a i kozmos u cje- 
lini — postaju tek okvirni i prema tome periferni problemi 
filozofije. 


Taj njegov stav tražio je reformu znanstvene, a prven- 
stveno filozofske metode koju Fichte obrađuje u svojoj dija- 
lektici, a koja u njegovu sistemu ima svoga pravog a i prvog 
novovjekog začetnika. 

Zašto prvog novovjekog začetnika? 


U staroj grčkoj filozofiji nalazimo dva glavna predstav- 
nika dijalektike, koji je i razrađuju u dva njena osnovna 
smisla. Jedno je Zenonova racionalna ili subjektivna, dvo- 
člana dijalektika, kojom se refleksivni principi identiteta i is- 
ključenja trećega primjenjuju u negativnom smislu na pojam 
bitka, a drugo je objektivna, predmetna, tročlana dijalektika 
Heraklitova, kojom se tumači zbivanje svega što opstoji kao 
borba suprotnosti, koje se suprotnosti ujedinjuju u harmo- 
niji svijeta i života kao u sintezi te oprečnosti. Jednako 
kao zbivanje bitka odvija se i ljudska spoznaja u smislu su- 
protnosti misli i harmoniji kao sintezi. U Zenonovoj dijalek- 
tici imamo alternativni osnovni stavak: ili — ili, a u Hera- 
klitovoj dvije suprotnosti, koje se spajaju u trećem principu, 
harmoniji, odnosno sintezi. Dakle, racionalna — dvočlana 
(Zenon) i realno-tročlana dijalektika (Heraklit). 

U novovjekoj filozofiji Kant zastupa negativno-dijalek- 
tičko stajalište, ukazujući na antinomije u koje se zapleće 
ljudska svijest kada pokušava razumskim putem razriješiti 
probleme koji leže u osnovama bitka uopće. Tu negativno-di- 
jalektičku stepenicu u razvoju novovjeke dijalektičke misli 

otklanja Fichte, pa je kod njega prvi puta jasno formulirana 
dijalektika u tročlanom obliku: teze-antiteze-sinteze. Umjesto 
Kantova receptiviteta spoznaje, zastupajući shvaćanje o spon- 
tanosti spoznaje Fichte svijesti suprotstavljeni objekt nužno 
shvaća kao neki »drugobitak« (platonovski »dhateron«), a to 
nije drugo nego negacija prvotnoga. Prevladavanjem ove ne- 
gacije — negacijom negacije — dolazimo do sinteze ovih dvi- 
ju suprotnosti. Jednako se tako antitetičke teze znanja u sin- 
tezi ukidaju i time uzdižu na viši stupanj znanja, do stepena 
spoznaje. 

Polarna povezanost predstavlja fundamentalnu strukturu 
svega ljudskog i svjetskog zbivanja, a po tom i spoznavanja. 
Fichteova dijalektička metoda izvanredan je oblik spajanja 
sintetičkog i analitičkog znanstvenospoznajnog postupka. U 
osnovnoj tezi bivaju svagda analizom pronađene suprotnosti, 
odnosno protivurječnosti, koje se onda u višoj sintezi ponovo 
prevladavaju, odnosno dokidaju. Sinteza prema tome nikada 
ne znači smirenje, jer se u njoj javlja unutrašnja protivu- 
rječnost koja postaje izlazište novoga dijalektičkog razvoja, 
po čemu se proces odvija na isti način neprestano dalje — 
u beskonačnost. Fichte tako jasno pokazuje nužni kontinu- 
irani i beskonačni niz dijalektičkoga procesa u kome svaka 
sinteza predstavlja novu tezu za nastavak dijalektičkoga toka. 

Fichte je tako pomoću svoje izvanredno razrađene me- 
tode razradio svoj svojevrsni zatvoreni sistem filozofskoga 
umovanja, a samu metodu su onda dalje razradili Schelling 
i Hegel, a kasnije i »hegelovska ljevica«. 

Fichte u težnji za radikalnom promjenom čak ni ime 
»filozofija« nije ostavio, nego ju je nazvao »naukom o znano- 
sti«, a daleko je bio od pomisli da obrazlaže bilo kakve »mr- 
tve pojmove« filozofije. Njega zanima samo djelotvorna, ži- 
votna problematika, Fichte kaže: »Naša filozofija postaje po- 
viješću našega vlastitoga srca i života, a kako mi sami sebe 
nalazimo, .tako zamišljamo čovjeka uopće i njegovo odre- 
đenje« (str. 139). 

Dijalektička metoda dovodi svakako transcendentalizam 
u posve-drugu poziciju, s koje se korigira ili tačnije prevla- 
dava dualistički karakter Kantove filozofije. Taj dualistički 
karakter Kantov nastoje korigirati svi njegovi nastavljači, od 
kojih je Fichte prvi i veoma radikalan. 

II 


Fichte, dakle, želi, neovisno od Kantovih izvoda, ali u 
duhu njegove filozofije, da dokraja konsekventno razloži tezu 
»kopernikanskoga obrata«. 

Po mišljenju Fichtea Kant je »filozofiju stvari« (Ding- 
Philosophie) svojih predšasnika opravdano zamijenio »filo- 
zofijom jastva« (Ich-Philosophie) ukazujući na to da se svijet 
spoznaje prema principima i zakonima svijesti, a ne obratno, 
ali je ipak ostavio »stvar« kao nespoznatljivi, a ujedno deter- 
minatorni faktor spoznaje. I upravo rješenje toga problema 
postavio je Fichte sebi kao zadatak da dosljedno, dokraja do- 
sljedno, domisli izlazišne teze Kantove filozofije. 

Fichteu je do toga da spoznajni predmet »objekt posve 
ozbiljno, a ne samo prividno, postavlja i određuje pomoću 
moći spoznavanja, a ne moć spoznavanja pomoću objekta« 
(str. 173). Ipak ne samo moć dohvatanja i određenja, nego i 
granice ljudske svijesti uopće leže u toj svijesti samoj. Dru- 
gim riječima, nije područje spoznavanja ograničeno nekim 
vansubjektivnim, graničnim, nespoznatljivim svijetom, nego 
granicama te svijesti same. Samo moći, odnosno sposobnosti, 
subjekta predstavljaju granice spoznaje. Subjekt je ograni- 
čen samim sobom kao što i sva moć i doseg proistječu iz 
njega samoga. U tom svom radikalnom stavu Fichte, kako re- 
kesmo, napušta čak i naziv »filozofija«, koji je opterećen raz- 
nim tradicionalnim određenjima i definicijama, i mjesto nje- 
ga obuhvata tu problematiku nazivom »nauka o znanosti.« 

Mjesto Kantove formulacije osnovnog problema filozo- 
fije: »Kako su mogući sintetički sudovi a priori«, postavlja 
Fichte kao osnovno pitanje filozofije da »navede razloge sva- 
koga iskustva«. Po njegovu mišljenju filozofija je dotada gri- 
ješila, jer se služila metodom apstrakcije, pa je u spoznaji 
stvari ili apstrahirala spoznaju, te je naprosto dogmaliski tvr- 
dila da su predodžbe produkti stvari (dogmatizam) ili obratno, 
apstrahirala stvar, te su predodžbe bile tumačene naprosto kao 
produkti svijesti (idealizam). Drugim riječima apstrahirala je 
ono što je »nerazdruživo povezano«, i svaki puta jednu od 
tako na silu razdruženih strana, apsolutizirala, žrtvovavši jed- 
nom stvarnost, a drugi puta svijest. Fichte oba ova stajalištai 
s njima skopčane izvode odbija kao nekritične, ukazujući ujed- 
nonatodaseoni ne mogu međusobno ni nadopunjavati,a ni 

pobijati, jer leže na potpuno suprotnim osnovnim supozicija- 
ma. I dok je u »dogmatizmu« (a ovamo spadaju svi oblici empi- 
rizma i realizma, odnosno materijalizma, a pogotovu njihove 
varijante senzualizma i determinizma) svijest, »Ja«, naprosto 
produkt transcendentne stvari (a time je svijest nužno ne- 
samostalna i neslobodna!), dotle je u idealizmu čitav stvarni 
svijet produkt svijesti odnosno inteligencije. U dogmatskoj je 
koncepciji sve protumačeno pomoću mehaničke zakonitosti, 
pa prema tome nije moguća ni sloboda, a po tome ni moralna 
samostalnost i odgovornost. Fichte odbija mogućnost održivo- 
sti obiju ovih antiteza. Pomiriti te dvije opreke je također 
nemoguće, jer su izlazišne premise kao prvotni aksiomi za- 
stupnicima tih gledanja neposredno evidentne i na njima se 
ljudska shvaćanja nepomirljivo razilaze. I zato se svaki mora 
odlučiti kakvom će se filozofskom stajalištu prikloniti. I upra- 
VO u vezi s tim izlazišnim pitanjima postavio je Fichte onu 
svoju poznatu klasičnu tezu: »Kakvu tko filozofiju bira, ovisi 
o tome, kakav je tko čovjek, jer filozofski sistem nije mrtav 
komad pokućstva, koji se može odložiti ili prihvatiti, kako nam 
je po volji. ..« (str. 186). 

Središnji pojam Fichteove kritike bila je interpretacija 
Kantova transcendentalnoga idealizma, gdje se uglavnom kri- 
tički osvrnuo na značenje pojma »stvari o sebi«, koja ne mo- 
že predstavljati nešto svijesti transcendentno, nešto transsu- 
bjektivno, jer bi time i Kant stajao na stajalištu empiristič- 
koga dogmatizma, a time bi bio sam u sebi kontradiktoran. 
Taj »dogmatizam kantovaca«, a »koji bi oni voljeli naprtiti 
Kantu« (str. 241) Fichte najenergičnije odbija. Fichte u toj 
kritici o predmetu spoznaje doslovno veli: »Što je dakle pred- 
met? Ono što je pomoću razuma pridano pojavi, sama misao« 
(str. 239). Dakle, »stvar o sebi« je jednako tako svijesti ima- 
nentni sadržaj, po svijesti proizvedeni intencionalni pred- 
met kao i sve ostalo fenomenalno određenje dotične pred- 
metnosti, jer govoriti unutar svijesti o nečemu »izvana« je 
po mišljenju Fichteovu — besmislica. 

I Fichte onda dalje u izvođenju kaže: »Samo se pri tome, 
kao posvuda tako dakle i ovdje, ne smije smetnuti s uma da 
zor jest i ostaje podloga pojma: ono što je u njemu shvaćeno. 
Mi sebi ne možemo ništa apsolutno izmisliti ili mišljenjem 
stvoriti; mišljenje, kojemu nije osnova zor koji u istome ne- 

podijeljenom momentu ne sadržava zrenje koje opstoji, jest 
prazno mišljenje i nije zapravo nikakvo mišljenje; u najbo- 
ljem slučaju moglo bi biti mišljenje jednoga prostog znaka 
za pojam, i ako je taj znak, kao što je očekivati, riječ, onda bi 
moglo biti nemisaono izgovaranje te riječi. Ja sebi mišljenjem 
nečega oprečnoga određujem svoj zor; to i ništa drugo znači 
izraz: ja shvaćam zor« (str. 243—4). 

Dakle u Fichteovoj filozofiji nije riječ o subjektivnom 
idealizmu u smislu bilo koje vrste solipsizma, jer pojam svi- 
jesti nije identičan s pojmom individualne svijesti, niti je 
»predmet« konstrukcija, odnosno samovoljna produkcija svi- 
jesti. 

Fichte u svojoj »Nauci o znanosti« izričito tvrdi da je 
»um ono jedino što je o sebi, a indiviđualitet je samo akci- 
dentalan; um je svrha, a osobnost sredstvo«. Ili malo niže 
kada tvrdi da »je samo um vječan; individualitet pak mora 
neprestano odumirati«. 

Fichte čak tvrdi i to — što mnogi, koji izvode smisao nje- 
gova filozofskoga pogleda više iz imena (»subjektivni ideali- 
zam«) nego iz sadržaja, previđaju da je njegovo »izlazišno sta- 
novište« kao i svako pretkritičko stanovište nužno realistično. 
Subjektivni idealizam ne negira tu individualno svjesnu po- 
laznu fazu u relaciji: Ja — Ne-ja, odnosno subjekt—objekt. 
Samo što se ta relacija s jednog »višeg stupnja inteligencije«, 
odnosno svijesti, drugačije vidi i tumači. Drugim riječima, 
Fichte smatra da realitet izvanjskoga svijeta nije nikakav ar- 
gument protiv idealizma. Realističko je stajalište za njega 
tek polazni i prelazni podređeni stadij koji se u kritičkoj svi- 
jesti transcendentalnog idealizma prevladava. Fichte izrijekom 
tvrdi da se idealizmom prevladava dogmatski realizam tako 
što ga on u sebi uključuje i objašnjava, jer stvarni svijet nije 
i ne može biti ništa drugo nego produkt vlastitih predodžbe- 
nih mogućnosti. Svijest o predmetnosti je za Fichtea svakako 
predmetotvorna u značenju smislene i sadržajne ograničeno- 
sti, odnosno određenosti. I to je upravo izlazišna spoznajno- 
teoretska teza Fichteova. U »Određenju čovjeka« Fichte kaže: 
»U svakome opažanju opažaš samo svoje vlastito stanje« (str. 
46), a to je temelj njegova subjektivnog idealizma. Svojom 
tezom subjektivnog idealizma Fichte govori tek to da je ne- 
moguće inteligenciju, odnosno duh, izvesti, protumačiti, ra- 

zumjeti, obrazložiti iz stvari, iz stvarnoga svijeta. Ne samo 
forma iskustva — kao što misli Kant — nego i njen promjen- 
ljivi sadržaj nastaje u djelovanju svijesti. To djelovanje ne 
otkriva neki određeni, gotovo statički bitak, jer osnovno u 
našem svijetu nije činjenica (»Tatsache«), nego čin (»Tathan- 
dlung«). Treba dakle, i u filozofiji, koja znači razumijevanje i 
tumačenje života, poći kao i u životu od »čina« svijesti, a ne 
od »činjenice« svijesti. Čin je izvoran, a činjenica je izvedena. 
Čin je zbiljski, a sve ostalo proizlazi iz njega. Fichte nalazi i 
u »zemaljskom svijetu čin, izvjesno kretanje materije po- 
staje prvom karikom materijalnog lanca, koji se provlači kroz 
cijeli sistem materije« (str. 129). A taj je sistem rađen na prin- 
cipu dijalektike i progresa, dakle — čina. 

Čovjek u biti svojoj nije činjenica — jer to bi značilo 
nešto statičko! — nego čin. Nasuprot Descartesovoj tezi: »Mi- 
slim, dakle jesam«, postavlja Fichte svoju tezu: »Radim, da- 
kle jesam.« »Volja je ono djelatno i živo umskoga svijeta, kao 
što je kretanje ono djelatno i živo osjetilnoga svijeta« (str. 
129). Iskustvo prema tome i nije drugo nego sistem zorova 
i predočaba u smislu malo prije citiranog Fichteova izvođe- 
nja, po kome »Ja« na taj način producira predočeni svijet. 
No »Ja« ne producira »Ne-ja«, koji mu je dan i bezuvjetno 
potreban za djelovanje, po svojoj samovolji. Ono nije nikada 
kod Fichtea pomišljen konstruirani fantazijski produkt, nego 
»Ja« taj »Ne-ja« »ćuti« i određuje po svom nužnom, stvara- 
lačkom činu, koji je izvoran i iz koga dolazi sve što čovjek 
zna i spoznaje. Kad Fichte govori o »Ja«, dakako ne misli na 
određeno lice, nego na »umno biće uopće«. 

U svijesti su u isti mah ostvareni i »čin« i svijest o tom 
činu kao dvije nedjeljive komponente. Svjesni čini uvjetuju 
sve iskustvo koje nije kao kod Kanta samo iskustvo o prirodi, 
nego iskustvo koje ponovo omogućuje i transcendentnu meta- 
fiziku, ali ne više metafiziku stvarnosti, stvari (Ding an sich) 
nego metafiziku jastva (Ich-Metaphysik). Dakle um nije 
vezan, nije determiniran, pa ni u smislu Kantova aficiranja 
nekom gotovom stranom mu stvarnošću, nego je samostalan. 
Um je za sebe i samo on postoji, a sve što jest, mora biti u 
njemu osnovano, da može uopće biti i po njemu protumačivo, 

da uopće nešto jest. Fichte veli: »Čovjek iz sebe samoga i po- 
moću sebe samoga i svoga neposrednoga znanja propisuje za- 
kone bitku i njegovoj suvislosti« (str. 63). 

I u tome leži glavno odvajanje Fichtea od Kanta. Dok 
Kant u analizi spoznaje nalazi u njoj elemente svijesti i apo- 
steriorno dane poticaje i determinante izvana, Fichte se vraća 
opet na jedinstvo nalazeći njegov princip u apsolutu, koji je 
dan u stvaralačkoj svijesti. Apsolut, dakle, ne može biti ni 
stvar o sebi, a još manje prazna transcendentalna forma svi- 
jesti, nego je on duhovan, ličan, a Ja je izvor svega mišlje- 
nja, svega znanja, a po tome i svega što jest. 

Fichte u svojoj raspravi o »Određenju čovjeka«, uvje- 
ravajući u dijaloškoj formi protivnika u ispravnost svoje teze, 
završava taj odlomak riječima: »Ti, dakle, uviđaš da je sve 
znanje samo znanje o sebi samome, da tvoja svijest nikada ne 
izlazi izvan tebe samoga, i da ono što ti držiš za svijest o 
predmetu, nije ništa drugo nego svijest o tvome postavljanju 
nekoga predmeta, koje ti prema nekom unutrašnjem zakonu 
svoga mišljenja nužno izvršavaš istodobno s osjetom?« (Str. 
65.) 

Iz toga duhovnoga principa izvodi onda Fichte sve: i pri- 
rodu i kulturu. Matematski principi prirode jednako su tako 
duhovne prirode kao i ostali spoznajni, a dakako i etički i 
estetski principi kulture. U svijesti, u tom apsolutu, nalaze se 
osnove čitave zbilje, principi i struktura čitavoga bitka. Os- 
novna je supstanca svijeta »Ja«, koji kod Fichtea predstav- 
lja stvaralačku vezu duha, volje i ćuđorednosti. Ta je stvara- 
lačka veza ujedno i određena sistematska povezanost. Svijest 
iz svojih osnovnih određenja sve ostalo a priori konstruira — 
slično kao u izvodima matematike za područje prirode! — a 
»objektivni svijet« pripada zapravo »svijesti« koja nije po 
svojoj osnovnoj ulozi upućena na neki mrtvi bitak, nego na 
život, na djelovanje (Handeln). A oko toga problema akcije 
i rada kao centralnog pitanja kreće se sva filozofija Fichteo- 
va. I to ide kod Fichtea tako daleko da i oznaka, odnosno kri- 
terij istine, ne leži na području teorije, nego na području 
prakse. U praktičnom se zasnivaju izvori i kriteriji vrijed- 
nosti sveukupne ljudske teorije. Za njega je i »intelektualno 
zrenje« zapravo »neposredna svijest da čovjek djeluje i kako 
djeluje«. A _Fichte tvrdi u svojoj »Nauci o znanosti« i ovo: 

»Mi ne radimo zato, što spoznajemo, nego spoznajemo zato 
što smo određeni za rad; praktični um je zato korijen svakoga 
uma.« 


III 


Prednost duha idealizma pred svakom vrstom fatalistič- 
koga naturalističkog determinizma jest osjećaj slobode i si- 
gurni uviđaj da čovjek i njegova svijest nisu naprosto slijepi 
produkt apsolutnih determinanata svijeta. Kako smo naprijed 
izložili Fichteovu tezu da je stvarni svijet izvan nas samo 
»produkt naših vlastitih predodžbenih mogućnosti«, to ta či- 
njenica upućuje nužno na sigurno postojanje naše stvaralačke 
slobode. A to je upravo izlazišni pojam Fichteove etike, koja 
je ujedno centralno područje njegove filozofije. Njegov osnov- 
ni problem je problem samospoznaje, pitanje što je zapravo 
čovjek kao praktički, a tek po tome i teoretski djelotvorni 
subjekt. Taj stvaralački subjekt to smo mi, to je naš ljudski 
svijet, to je sve ono što mi i kako mi doživljujemo i što mi 
kao ljudi stvaramo. Jer životni poziv ljudski ne leži u tome 
da »zna«, nego da prema svome znanju »radi«. Fichteov se 
čitav sistem kreće upravo oko ove, a to će reći etičke te- 
matike. 

»Ja« kao čista djelatnost i jest u biti neograničen i slo- 
bodan, ali kao ograničeni, konačni dio objektivnog svijeta, 
kao individualni, empirijski »Ja« ne može biti puni i pravi 
izraz svoga bivstva. S jedne je strane u beskonačnoj težnji slo- 
bodan, ali s druge je strane mogućnostima života vezan i 
ograničen. I upravo zato moralni zakon kao kategorički impe- 
rativ njegova bića traži da čovjek prevladava duhovnom tež- 
njom osjetne porive. U prevladavanju prepreka, u savlada- 
vanju »Ne-ja« kao objektivne zapreke i nagonskih poriva 
u sebi sastoji se djelatnost i ostvaruje stvaralačka borba kao 
manifestacija individualnoga ljudskog bića i afirmacija nje- 
govih vrednota. Osjetnost i s njom skopčana ugoda čini čovje- 
ka ovisnim o objektu, a po njoj postaje naslada samosvrhom. 
No takvo je ljudsko djelovanje nužno povezano u uzročni la- 
nac prirode i determinirano fatalnom nužnošću — kao kod 
Spinoze. Fichte nasuprot tome vidi svrhu i smisao ljudsko- 

ga djelovanja u slobodnoj djelatnosti i tako u zadovoljstvu sa 
samim sobom. »Raditi, raditi, to je ono zbog čega smo mi 
ovdje.« I ne začuđuje onda nikoga kad Fichte tvrdi da su sva 
naša teoretska pitanja zapravo sekundarna pitanja, jer izlaze 
iz našega praktičnog držanja, iz naše prakse, iz našega htije- 
nja i stvaralaštva, po kome smo mi upravo ono što jesmo. 
Fichte izričito veli: »Moj je svijet — objekt i sfera mojih duž- 
nosti i apsolutno ništa drugo« (str. 107) ili na drugom mjestu 
(u Određenju čovjeka) obraćajući se čovjeku kaže mu: »Tvo- 
je djelovanje i samo tvoje djelovanje određuje tvoju vrijed- 
nost« (str. 94). A treba raditi uvijek i samo u skladu sa svojom 
savješću. »Ne čini ništa protiv svoje savjesti«, a po takvu sta- 
vu moralni akti nisu protumačeni po uzrocima — nego po 
svrhama. I prema tome stvari i uopće svijet nije tu za sebe 
i po sebi, nego za nas, upotrebiv za naše svrhe i za naše ci- 
ljeve života. Čovjek i kao individualni subjekt nije bezuvjet- 
no ovisan i nužno determiniran izvjesnim svrhama što izvan 
njega u stvarnosti leže, nego je slobodan i autonoman. A 
on zna da je i orthonoman, jer je uviđaj u nužnost vrijednoga 
djelovanja za njega očit. Refleksijom se čovjek uzdiže kao 
umno biće nad svoju nagonsku sferu. I dok nagonske sile tje- 
raju čovjeka na udobnost, mir i užitak, svijest i osjećaj duž- 
nosti, izraženi u trebanju (Sollen), upućuju ga uvijek na nove 
zadatke, na novu djelatnost, na neumoran i vrijedan rad koji 
nikada ne završava, jer »čovjek nije proizvod osjetilnoga svi- 
jeta, a krajnja se svrha njegova bitka ne može postići u nje- 
mu«. (Str. 154.) 

Kao što je u spoznajnoj teoriji pošao Fichte od kritike, 
odnosno kako je on to formulirao, nadopune Kanta, tako on 
to čini i u etici. Po Fichteovu mišljenju Kantov je kategorički 
imperativ u svojoj univerzalnosti neodrživ, jer svaki čovjek 
ima svoj zaseban poziv, svoje osobite zadatke u životu, svoju 
posebnu ulogu u zajednici, te prema tome principi moralnog 
djelovanja, koji su povezani s tim specifičnim zadacima života, 
ne moraju biti svagda univerzalni, a da budu ipak — s obzirom 
na određenu životnu funkciju — kategorički. I zato Kantovu 
formulaciju kategoričkog imperativa: »Čini uvijek da možeš 
htjeti da maksima tvoga djelovanja postane općenit zakon« 
zamjenjuje Fichte formulacijom: »Radi tako da bi mogao 

maksimu svoje volje pomišljati kao vječni zakon za sebe«!, 
ili drugim riječima: »Ispuni svagda svoje određenje« — svoj 
poziv, svoj zadatak, a taj je jasno određen u ljudskoj savje- 
sti, a spojen s njegovim pozivom u životu. Savjest i nije dru- 
go nego neposredna svijest naše određene društvene dužno- 
sti, koja ujedinjuje našu višu prirodu s apsolutnom slobodom. 
Čovjek mora biti u sebi jedinstven, skladan i sam sebi do- 
sljedan, a tim će ostvariti harmoniju svoga zbiljskoga »Ja« 
s onim idealnim »Ja«. 

Pojam slobode kod Fichtea ima prema tome dublje zna- 
ženje nego kod Kanta. Čovjek je po Kantovu mišljenju po 
svom univerzalnom principu trebanja oslobođen od prirodne 
determinacije, ali ipak nije svatko na svoj način od nje oslo- 
bođen. Kod Fichtea se pak radi upravo o toj osebujnoj ličnoj 
slobodi, gdje svaki čovjek, ispunjavajući svojevrsni poziv, 
svoje naročito određenje, ispunjavajući svoju osebujnu duž- 
nost, po njoj nalazi i svoj put, način i granice oslobođenja 
od nužde prirode. Kategorija slobode kod Fichtea je onaj fun- 
damentalni pojam kojim se tumači bit, uloga i smisao ljudske 
egzistencije. Po slobodi i samosvojnom stvaralaštvu oslobađa 
se čovjek od vansubjektivne determinacije i ostvaruje svoj 
viši poziv, poziv svoga ljudskoga bića, a to je ostvarenje mo- 
ralnoga zakona u sebi. To određenje izvire iz postulata ljud- 
ske savjesti, a često je u suprotnosti s porivom za nasladom, 
udobnošću, korišću i sličnim. Ostvarivanje te i takve ćudo- 
redne čovječnosti beskonačni je zadatak čovjeka. Drugim ri- 
ječima nad sferom prirode, nad slojem fizikalnoga i fiziolo- 
škog reda, ostvaruje se po čovjeku, iz uviđanja siobode i 
uviđanja dužnosti, jedan novi sloj, jedan novi red slobodne 
humane djelatnosti, a to je upravo svijet morala i kulture, 
područje ostvarivanja ideje čovječnosti. Fichte veli: »Na me- 
ni nema ništa uistinu realno, trajno, neprolazno osim dvije 
stvari: glas moje savjesti i moja slobodna poslušnost. Glasom 
moje savjesti priklanja se duševni svijet k meni i obuhvaća 
me kao jednog od svojih članova; svojom slobodom poslušno- 
šću uzdižem se ja sam u taj svijet, shvaćam ga i djelujem 
u njemu« (str. 145). Osnova ljudskoga bića i života nije prema 


 J. G. Fichte: »O pozivu učenjaka« (Antologija filozofskih 
tekstova, Zagreb 1958, str. 313). 

tome uzročnost koja leži u supstanciji svijeta — kao kod Spi- 
noze — nego svrhovitost koja se nalazi u svijesti, odnosno 
savjesti ljudskoj. 

Fichteu je jasno da čovjek nikada ne može u tom smi- 
slu dostići i ostvariti punoću svoga moralnoga cilja i to zato 
što je ograničen u svojim realnim mogućnostima. No, prema 
njemu treba uvijek da teži i dužnost mu je da maksimum 
toga ostvaruje. Svoje bezgranično teženje treba da čovjek 
ostvaruje u jednom ograničenom svijetu, u svijetu ograniče- 
nih mogućnosti, koji svijet i neće moći nikada postati svijet 
kao izraz ljudskoga pravoga bića. Jasno je Fichte to formuli- 
rao u svojoj raspravi »O pozivu učenjaka« riječima: »Ko- 
načna je svrha čovjeka da sebi podvrgne sve neumno i da 
time slobodno prema svojim vlastitim zakonima vlada, što je 
kao zadnja svrha potpuno nedostiživo i uvijek mora ostati ne- 
dostiživo, ako čovjek neće prestati biti čovjekom, i ako neće 
postati bogom. U pojmu čovjeka leži da je njegov posljednji 
cilj nedostiživ i da put do: toga cilja mora biti beskrajan. 
Stoga nije poziv čovjeka da taj cilj dostigne, ali on može i 
treba da se tom cilju što bliže primakne, pa je stoga pribli- 
žavanje tom cilju beskrajno i ujedno njegov pravi poziv kao 
čovjeka, tj. kao umnog, ali smrtnog, kao osjetilnog, ali slo- 
bodnog bića.«! Ljudski život u potpunosti ispunjenja svojih 
mogućnosti ostat će tako vječni zadatak, a svako determini- 
stičko tumačenje ljudskoga djelovanja je njega nedostojno. 


IV 


Ipak da bi se taj i takav svijet mogao ostvarivati nije do- 
voljna snaga i zalaganje pojedinca. Uvjeti za mogućnosti os- 
tvarivanja ličnosti leže u slobodnoj zajednici slobodnih ljudi, 
koji u uzajamnom potpomaganju ostvaruju uvjete za mo- 
gućnost realizacije slobode i po njoj humanosti, jer naš ljudski 
svijet i nije drugo nego »svijet ili sistem od više pojedinih 
volja: ono sjedinjenje i neposredno uzajamno djelovanje više 
samostalnih i nezavisnih volja među sobom« (str. 146). Taj 
pak život treba da regulira sistem pravnih principa koji na- 


! Antologija filozofskih tekstova, Zagreb 1958, str. 315. 

staju i egzistiraju samo kao potrebe zajednice. Područje 
legaliteta i moraliteta je kod Fichtea još oštrije razlučeno nego 
kod Kanta. 

Zaokupljen tim pitanjima Fichte se bavio intenzivno pro- 
blemima zajednice, naroda, nacije i čovječanstva, jer upravo 
društvo je ono koje izvanjski uvjetuje mogućnost razvitka 
pojedinca. Poziv pojedinca, a po tom pozivu onda i smisao i 
vrijednost njegova života, može se ostvarivati samo u ljudskoj 
zajednici. Kulturni rad može se odvijati samo u ljudskoj 
zajednici. Tu svoju tezu Fichte često i u mnogim svojim 
djelima ponavlja i ističe. Politički se Fichte priklonio, poput 
Kanta, idejama francuske revolucije. Revolucionarnu prokla- 
maciju o samostalnosti i slobodi pojedinca uzeo je kao naj- 
progresivniju tezu za uređenje državnog života. Goethe je 
Fichtea javno proglasio izrazitim jakobincem. 


Već u samom problemu slobode i slobodnog djelovanja po- 
stavlja Fichte postulat da svatko treba da ograniči svoju 
slobodu ondje gdje bi ta sloboda u isti mah značila ograni- 
čavanje slobode drugoga. »Ograniči svoju slobodu i poštuj 
tuđe siljeve« (Određenje čovjeka, str. 106). Drugim riječima, 
sloboda svakoga pojedinca treba da se ograniči mogućnošću 
slobode drugoga uz uvjet da i ovaj drugi to isto učini. Drža- 
va se svojim zakonima mora za to pobrinuti. I upravo na tim 
problemima prelazi Fichte granice individualne etike i razra- 
đuje moralne probleme u okviru socijalne etike (»Postupaj 
s drugim primjerno njegovu moralnom određenju«), uz koju 
onda nadovezuje probleme prava i države. Njima je pak osno- 
vica njegova filozofija povijesti. 

Fichte vidi u povijesti čovječanstva — koja je postala po 
njemu aktuelna filozofska tematika jednako klasičnog nje- 
mačkog idealizma kao i njena nastavljača hegelovske ljevice 
— mnoge razvojne stupnjeve od stanja prvotne »nedužnosti«, 
preko autoritativnih, apsolutističkih, pogrešnih i razumskih 
razdoblja sve do potpuno osviještenog i pravnog opravdanja 
svih ljudskih javnih čina. U tim se povijesnim teškim bor- 
bama pomalo i sve jače oslobađa pojedinac u društvu koje 
predstavlja međusobnu vezu umnih bića. Nema nekog urođe- 
nog »prirodnog prava«, nego u toku neminovnog progresa 
ostvarivanje sve širih i dubljih humanih umnih prava i slo- 
boda. 

Uz postulat slobode pojedinca, u okviru koje se jedino 
može ostvarivati lik slobodne ličnosti, nadovezuje se i pro- 
blem proširenja toga zadatka na državu. Država treba kao 
umna organizacija prava da odgaja slobodne individuume, na 
jednoj strani, a na drugoj, da utječe na razvoj tih oblika ži- 
vota i u međunarodnim relacijama. U vezi s time Fichte oštro 
osuđuje sve oblike podjarmljivanja drugih naroda. On doslov- 
no veli ovako: »Ni jedna slobodna država ne može, razumije 
se, kraj sebe trpjeti uređenja kojih glavari imaju koristi ako 
podjarme susjedne narode, koje stoga samom svojom opstoj- 
nošću neprestano ugrožavaju mir susjeda. Briga za svoju vla- 
stitu sigurnost prisiljava sve slobodne države da sve oko sebe 
također pretvore u slobodne države i da tako zbog svoga vla- 
stitoga dobra šire oko sebe carstvo kulture nad divljacima, 
carstvo slobode nad ropskim narodima« (str. 121). Fichte traži 
slobodu za sve, jer je taj zahtjev »osnovan na jednakosti svi- 
ju, koji nose ljudsko obličje«. 

Te teze međunarodnih zadataka postavlja Fichte mnogo 
prije nego što se u svijetu rodila ideja o osnivanju Društva 
naroda, odnosno Ujedinjenih nacija, a te su ustanove upravo 
nastale zbog ovih zadataka koje Fichte, eto, davno prije vrlo 
obrazloženo izlaže i brani. 

Uz ta opća načela, na kojima se temelje i iz kojih izviru 
odgovori na sva pitanja društvene, odnosno državne orga- 
nizacije, prilazi Fichte konkretnim pitanjima na koja, dakako, 
daje odgovore u duhu svoga vremena, u kome je građansko 
društvo stajalo na visokom stupnju svoga razvoja i u kome 
su se u duhu romantike naročito budili nacionalni osjećaji. 
U vezi s ovim prvim jasno je da u osnovna prava čovjeka 
ubraja — privatno vlasništvo, a u vezi s ovim drugim obra- 
đuje probleme nacionalne svijesti i kulture, te ističe njihovu 
osobitu vrijednost u zajednici evropskih naroda. 


U svome djelu »Zatvorena trgovačka država« (Der ge- 
schlossene Handelsstaat, 1800) obrađuje Fichte probleme drža- 
ve u smislu ekonomske organizacije s naglašenom socijalistič- 
kom karakteristikom. Kako su osnovna i izvorna prava svako- 
ga čovjeka nepovredivost tijela i života kao i zaštita privatnog 
vlasništva, to se država kao organizacija društvene zajednice 
mora brinuti ne samo da se ta prava zaštite i očuvaju nego 
da se ona u punom svom opsegu mogu i razviti. Pravo na 

rad i egzistenciju skopčano je sa državnim zadatkom da sva- 
koga čovjeka učini samostalnim, a time i slobodnim. Ljudska 
su prava prije države, a u državi treba da se ona u najboljim 
mogućim organizacionim oblicima zaštite i pod tom zaštitom 
u mogućnosti realizacije i napretka razviju. Samo država koja 
pozitivnim zakonima to čini doista je pravna država. Svaka 
druga organizacija koja to ne čini predstavlja — despotiju. 

A država, odnosno vladavina nad narodom, i treba da 
opstoji, po Fichteovu mišljenju, samo tako dugo dok ne izvrši 
taj svoj organizacioni zadatak u životu naroda. Fichte prvi 
jasno iznosi misao o potrebi odumiranja države, odnosno kon- 
kretne vladavine. Fichte doslovno veli: »Svrha je svake vlade 
da vladu učini suvišnom.« Jasnije formulirani imperativ o 
potrebi odumiranja države nije izrazio nitko ni prije ni po- 
slije Fichtea. 

No, po Fichteovu mišljenju država, ako želi da ispuni svo- 
ju progresivnu funkciju, ne smije biti samo čuvar postojećeg 
stanja, nego mora u vidu bolje budućnosti čovjeka uređivati 
svoje postojeće stanje tako da ono postane stepenica za »osni- 
vanje savršenog društva«. I zato on piše o problemima buduće 
države, koja će se kao »zatvoreno trgovačka država« brinuti, 
propisujući i čuvajući određene zakone, za raspodjelu rada i 
svih ekonomskih dobara. 


Rad treba da bude raspoređen tako da pojedinac neće ra- 
diti do granica mogućnosti svojih tjelesnih snaga, nego umje- 
reno, da mu preostane vremena i za zadovoljavanje kultur- 
nih potreba. Da bi se to postiglo, država uz organizaciju ras- 
podjele rada ima kao jedan od temeljnih zadataka da vodi i 
organizira obrazovanje naroda. Odgoj u smislu nacionalnvg 
odgoja uvrštava pojedince i narode prema njihovim specifič- 
nim sposobnostima u sve šire okvire humane zajednice. Uz 
to se državna organizacija mora brinuti i za to da prema pra- 
vednoj socijalnoj podjeli dobara svaki radnik bude dostojno 
nagrađen za svoj posao. Država treba uz to da se brine za re- 
gulaciju cijena na tržištu, tako da bi radnik imao dovoljno 
sredstava za mogućnost svoga kulturnoga života. Država tre- 
ba da regulira i pitanje uvoza i izvoza ekonomskih dobara mi- 
sleći samo i jedino na prosperitet svojih građana. Ukratko, 
država bi trebala biti planski, racionalno, regulirana organi- 
zacija, u kojoj je svakome rađom osiguran udoban životni po- 

ložaj. Svi imaju iste životne zahtjeve i ista životna prava, a 
po vrijednosti rada treba da ostvaruju stupanj svoga blago- 
stanja. Postoji, dakle, pravo pojedinca na rad i egzistenciju, 
ali i uvid države u izbor zvanja i podjelu zemljišta. Svrha 
je države da sve individualne snage i sposobnosti organizira 
za blagostanje roda, a preko njega i svih pojedinaca. Fichte, 
koji je princip slobode smatrao najvrednijim i osnovnim prin- 
cipom pravoga humanoga života, smatra da čitav gospodarski, 
ekonomski život valja staviti u tačne i čvrsto vezane okvire. 
Da bi se pak sav taj posao odvijao u redu, potrebno je da i 
nad najvišim državnim činovnicima bdiju promatrači, koji se 
brinu za dobro i realizaciju pravednosti. Po svemu ideja ova- 
kve države predstavlja neku vrstu nacionalne autarkične 
države. 

Kako vidimo Fichte postavlja vrlo jasno principe jedne 
na promišljenoj ekonomskoj osnovici organizirane socijali- 
stičke države. Georg Lukacs smatra da su ovi Fichteovi na- 
zori posve blizu »najekstremnijem lijevom krilu jakobinaca«. 
To je zapravo jasno izložena ideja državnoga socijalizma. 
Dakako da ti izvodi imaju još uvijek karakter utopističkog 
socijalizma koji je izgrađen na racionalističkim i iđealističkim 
temeljima. No mnoga pitanja socijalizma bila su Fichteu posve 
jasna, iako do pravih rješenja nije došao, jer se život ne da 
u suštini racionalnim principima regulirati. 

Druga zanimljiva problematika, koja je bila izazvana ro- 
mantičko-povijesnim gledanjem, na jednoj strani, a kata- 
strofom njemačke države zbog pobjedonosnih bojeva Napo- 
leonovih, na drugoj strani, bila je problematika koju je Fich- 
te izložio u svojim značajnim patriotskim »govorima njemač- 
koj naciji« (Reden an die deutsche Nation, 1807/8). 

Kao učenik Kantov i sin prosvjetiteljske epohe zastupao 
je Fichte prvenstveno kozmopolitske nazore. No u njemu kao 
sinu pobijeđene nacije razvio se jaki nacionalni osjećaj ro- 
mantičarske varijante. Govoreći svome narodu, u toj njego- 
voj tragičnoj epohi, upozorava ga na potrebu moralne refor- 
me, odgoja naroda u duhu njegove specifične kulturne misije, 
ali u smislu svjetskoga građanina, koji treba da se po svojim 
posebnim svojstvima i osobinama uvrštava u skladnu zajed- 
nicu čovječanstva. Nacionalna je svijest po njemu nužni pro- 
lazni stadij, po kome se pojedinci preko nacije uvrštavaju u 

kozmopolitsku cjelinu. Kao i svaki pojedinac i svaki narod 
treba da ispuni svoju dužnost, da bi tako zadovoljio visokim i 
najvišim zadacima koji su na njega postavljeni u pravoj kul- 
turnoj zajednici čovječanstva. 


V 


Sva Fichteova izlaganja o odgoju kao i o teoriji države 
i teoriji prava stavljena su u okvire njegove filozofije povi- 
jesti, koju je Fichte napose obradio u svojim kasnije izdanim 
predavanjima pod naslovom: »Osnovne crte današnjega vre- 
mena« (Grundzige des gegenwartigen Zeitalters, 1806). Fichte 
razlikujući apriornu i aposteriornu povijest, označuje prvim 
pojmom ono što mi danas nazivamo filozofijom povijesti, dok 
pod ovim drugim pojmom uzima »običnu povijest«. Problemi 
filozofije povijesti bili su u njegovo doba već jasno izneseni. 
Da spomenemo samo najveća imena, kao što su bili G. E. 
Lessing, J. J. Winckelmann i J. G. Herder. Herder već op- 
širno izlaže tu problematiku, ali Fichte mu se u svemu su- 
protstavlja. Dok Herder smatra da je ljudska povijest na- 
stavak prirode i uvjetovana prirodnim miljeom, pa mu po- 
vijest čovječanstva i nije drugo nego čista povijest prirode, 
ljudskih snaga, poriva i radnji, što sve izlazi nužno određeno 
u datim okvirima mjesta i vremena, dotle Fichte smatra da 
se povijesni cilj može razumjeti i ocijeniti samo prema mo- 
ralnom cilju. Herder vidi u povijesti nužni prirodni progres 
koji izrasta iz ljudskih prirodnih poriva, gdje leže svi uvjeti 
napretka svih područja kulture. Za Herdera je sadašnjica pu- 
poljak iz koga će se nužno razviti ruža. Fichte smatra neo- 
drživom misao o prirodnoj nuždi progresa. I dok se još u 
prvoj fazi ljudske povijesti — u razdoblju »nedužnosti« — 
može smatrati da je umnost izrasla nesvjesno iz prirodnoga 
poriva, kasnija razdoblja svjetske povijesti pokazuju vrlo 
teške i tragične perturbacije i otuđenja u kojima se čovjek još 
uvijek nalazi i iz kojih će izaći tek kada će cijelo čovječan- 
stvo biti u mogućnosti da u slobodi sve svoje odnose regulira 
umnim putovima i njima nazretim ciljevima i idealima, 
prevladavajući životne oblike i stanja koja su se izgradila na 
naturalnim nagonima, individualnoj samovolji, egoističkim 

stremljenjima za ugodom i srećom, a koji oblici i stanja pred- 
stavljaju prolazne stadije ljudske svjetske povijesti. Od na- 
gonske regulacije preko različitih oblika autoriteta, i po njem 
čuvane umne organizacije, do razvitka prema slobodi svih, du- 
gačak je i mukotrpan put svjetske povijesti. A zadatak je 
upravo čovječanstva da unosi red u svoje odnose i to iz 
slobode, a po umu. 

Ukratko za Fichtea je povijesni tok subordiniran moral- 
nom cilju. A k tome cilju se počinje povijest brže kretati tek 
kad čovjek postane svjestan da treba da u sebi, a onda i oko 
sebe, ostvari oblike života koji ne proizlaze iz »umnoga in- 
stinkta«, nego iz čiste i svjesne umnosti. Današnji se stadij 
povijesti, nakon stadija nedužnosti i kasnije grešnosti i oprav- 
danja, nalazi u fazi »početne umnosti« (beginnende Verniif- 
tigkeit). No to je početak ostvarivanja prave progresivne povi- 
jesti čovječanstva, koja u sadašnjosti leži kao svjesni zadatak 
budućnosti, a čiji je sadržaj u ideji »savršene umnosti« (vol- 
lendete Verniftigkeit). Povijesni tok zbivanja nije prema to- 
me samo jednostavni niz veza uzroka nego i povezanosti svr- 
ha, pa je tako on svagda ne samo događanje nego i određe- 
nje, cilj. Taj će se pak cilj ostvariti pomoću razvijene umne 
svjestitosti i snažnog zalaganja i odlučnosti, jer samo u ener- 
gičnoj volji stvaralačke aktivnosti, s jasnim ciljem htijenja 
moralnoga poretka, leži mogućnost poboljšanja života, a po- 
malo i ostvarenja ideje čovječnosti. A čovjek raditi mora, jer 
se jedino radom očituje njegova opstojnost. Nerad predstavlja 
poricanje i uništenje ljudskog bića, a po tome i njegova života 
i na njem izgrađene ljudske povijesti. Drugim riječima, po- 
moću filozofije povijesti se čovjeku otkrivaju uspjesi njegove 
ostvarene djelatnosti, a u otkriću njegova bivstva, kao vječne 
djelatnosti, ukazuju se putovi, te naslućuju i određuju ciljevi 
njegove budućnosti. 


VI 
Fichte u duhu svoga vremena, ali na svoj osebujan način, 
prilazi i problemima religije. Taj je pristup bio takav da je 
Fichte bio optužen kao ateista, te zbog toga i proganjan. Nje- 


govi su protivnici imali pravo u procjeni njegovih religiozno- 

filozofskih spisa, jer se on doista suprotstavio svim konfesi- 
jama. U tim se pitanjima Fichte razišao s Kantom, koji je 
uvijek zastupao izvjesni teizam. 

Uzmimo samo nekoliko Fichteovih problema iz toga pod- 
ručja. — Kad npr. on govori o »besmrtnosti« koja se postizava 
čudorednim djelovanjem, onda taj pojam ne označava kod 
njega nastavak života poslije smrti, nego izdizanje nad ono 
što je u vremenu, odnosno u ljudskom životnom doživljavanju, 
prolazno. To je dakle u životnom sloju kao nadživotno ostva- 
reno. »Nadosjetni svijet nije neki budući, nego je sadašnji 
svijet.« »Poredak nadosjetnog svijeta jest zapravo ćudoredni 
poredak svijeta.« Ćudorednim djelovanjem postaje, po mi- 
šljenju Fichteovu, božanstvo u nama živo i zbiljsko. 

Jednako tako kad Fichte govori o »nebu«, on kaže da ono 
ne leži s onu stranu groba, nego je ovdje u nama samima. 
Javlja se u našem srcu i odgovara ispunjenju našega život- 
noga poziva. 

A Fichte izričito i kaže da nema nikakva smisla iz toga 
poretka izvoditi neke zaključke o nužnosti egzistencije osni- 
vača toga moralnoga, odnosno životnoga poretka, tražiti da 
bog bude neka svojevrsna supstanca u kojoj ponajčešće ljudi 
»personificiraju svoje želje«. Drugi pak, kaže Fichte, misle 
da je bog tek neki vanljudski »davalac užitaka«. Fichte sma- 
tra da je za čovjeka, koji je umno biće, nedostojno i ponizu- 
juće shvaćanje što ga gaji većina religioznih ljudi, a to je 
da je bog neko biće s kojim se može pregovarati tako da mu 
ljudi čine neke usluge, a on njima za uzvrat ispunjava nji- 
hove molbe, odnosno želje. Fichte smatra takvo shvaćanje — 
koje ide za nagradom — nemoralnim shvaćanjem, a takvu 
ideju boga — nereligioznom. Boga kao personalno, odnosno 
transmundano biće, moglo je stvoriti samo sujevjerje. Kon- 
fesije tako za njega nisu izraz vjere, nego izraz praznovjerja. 
Pravi odnos prema bogu trebao bi, po mišljenju Fichtea, da 
bude tek »ljubav upravljena prema ideji« (Liebe zur Idee). 

Bog je za Fichtea identičan s impersonalnim svjetskim 
živim i djelujućim moralnim poretkom. Bog nije kao u Spi- 
noze »natura naturans«, nego je »ordo ordonans«, dakle neka 
vrsta živog, aktivnog, moralnog svjetskog reda, Vjera u takav 

svjetski poredak je ujedno cijela i potpuno vjera, jer je samo 
»djelujući moralni red sam bog«. Božja se egzistencija iscr- 
pljuje u tom moralnom svjetskom redu. 

Zbog tih svojih misli Fichte je nužno bio osuđen od svih 
konfesionalnih, profesionalnih organizacija. Fichteov meta- 
forički i simbolički način izražavanja nikako nije neko kon- 
fesionalno izražavanje. On je tek, pronašavši u čovjeku i 
izvor njegove moralnosti i napustivši svaku misao o čovjeku 
kao deterministički vezanom prirodnom biću, otvarao preko 
njegove svijesti pogled u ono apsolutno. 

Iz ovoga u vezi s etičkom problematikom izvedenog staja- 
lišta, a pogotovu kasnije, kada je pod utjecajem Schellingove 
filozofije prirode i studija neoplatonizma prilazio ponovo k 
ovim problemima, Fichteovi su izvodi bili jedan izrazito pan- 
teistički nazor, koji su predstavnici službene crkve s pravom 
nazvali — ateizmom. 


VII 


Ako bismo sada ukratko htjeli rezimirati Fichteove filo- 
zofske poglede, mogli bismo reći da je on izlazište Kantove 
filozofije, njegov »kopernikanski obrat«, koji je predstavljao 
jedan oblik agnostičkoga kriticizma, izveo do teze stvaralač- 
kog subjetivnog idealizma. Naglašavam stvaralačkog, jer je 
Kantov obrat prema subjektu ipak značio neku koncepciju 
receptiviteta spoznaje, makar samo do granice aficiranja, dok 
se kod Fichtea radi o čistom spontanitetu spoznajne moći. N. 
Hartmann naziva to stajalište »dinamičkim idealizmom«. Po- 
lazište Fichteove filozofije, kako vidjesmo, nisu »činjenice« 
života, nego »čini« života, a to je postala i osnovna teza ide- 
alizma, koju klasici marksizma ističu kao najznačajniju crtu 
i u njoj vide prednosti idealizma pred mehaničkim mate- 
rijalizmom. 

Fichteov je idealizam suglasan s osnovnom Kantovom te- 
zom ukoliko ide za uništenjem metafizičkoga dogmatizma. Na- 
glašavajući pak značenje kreativne spontanosti svijesti, Fich- 
te otkriva kako ta svijest ne samo da unosi smisao u spozna- 
vanje nego unosi i vrijednost u djelovanje. 

U svijetu nema ništa nespoznatljivo, ništa što je iza mi- 
šljenja i fenomena svijeta. Dijalektičko mišljenje spoznaje 

i određuje što je zbilja, a pojedinačne su činjenice slučajna 
1 neizvediva, ali iz svijesti odrediva, njezina građa. Kantov 
agnosticizam i s njim povezan pojam »stvari o sebi« Fichte je 
otklonio iz okvira filozofskoga umovanja prevladavajući tako 
kantovski, a i svaki drugi dualitet. 

Osnovni problem Fichteove filozofije jest problem samo- 
spoznaje, a to je pitanje što je zapravo čovjek kao teoret- 
ski i praktički djelotvorni subjekt. Taj stvarajući subjekt 
ostvaruje ljudski, tj. naš svijet, a to je upravo ono što i kako 
mi svijet doživljujemo i što po tom doživljaju stvaramo. Stva- 
ralaštvo je ljudska bit, pa su po tome i sva teorijska pitanja 
zapravo sekundarna pitanja. Primarno je ljudsko stvaralaštvo. 
Osnovno u određenju čovjeka nije to da on opstoji, niti da 
misli, nego da radi. 

Etičku svijest ljudsku oslobodio je Fichte posve principa 
heteronomne etike i transmundane ukorijenjenosti, produživši 
time nastojanja svoga učitelja Kanta, ali i prevladavši njegovo 
mišljenje po kome je svijest nužno podvrgnuta univerzalnim 
principima jedinstvene dužnosti. Spasavajući slobodu pojedin- 
ca našao je rješenje u ostvarenju njegova društveno-kultur- 
noga poziva, njegove individualne i specifično humane život- 
ne misli. Etički individualizam, koji lako zapada u hedoni- 
zam, utilitarizam, ili bilo koju formu egoizma, uzdigao je do 
ideala društveno-stvaralačke kulturne suradnje, u kojoj ideja 
humaniteta postaje apsolutna determinanta ljudskoga života, 
odnosno stvaralaštva. Iz individualističke etike povezao je 
Fichte tematiku s principima jedne nove socijalne etike. 

Jedno od centralnih pitanja njegove filozofije, odnosno 
etike, jest pitanje akcije i rada. To je osnovni problem njego- 
ve antropologije, jer čovjek jest ono što jest samo po svom 
ličnom zalaganju, radu i uspjehu. Sve što se zbiva u prirodi, 
od kretanja zvijezda i sunca pa do izmjene dana i noći, pred- 
stavlja tek »plesanje u krugu« (Zirkeltanz), a jedino ljudski 
život ostvaruje pomoću ljudske svijesti i iz nje proizašlog 
rada — napredak. Osnovna misao Fichteove antropologije je 
misao da je čovjek svagda kao čovjek subjekt akcije, subjekt 
čina, dakle stvaralačkog rada. 

Iako vezan uz univerzalno stvaralašivo i sveljudsku su- 
radnju, čovjek je ipak slobodan. Od etičkog, pa sve do prav- 
nog, političkog i državno-društvenog područja Fichte se svu- 

da suprotstavlja mišljenjima koja hoće podrediti ulogu i od- 
govornost pojedinca pod neke fiktivne forme općenitosti. 
Čovjek je svagda slobodan u smislu onog stvaralaštva koje 
predstavlja ostvarivanje po slobodnom izboru odabranog ži- 
votnog poziva i zadatka. W. Dilthey je s pravom okarakteri- 
zirao Fichteovu filozofiju kao »idealizam slobode«. A ta slo- 
boda nije neko dato stanje, nego vječni zadatak, jer znači 
»unutrašnje određenje čovjeka«. Taj revolucionarni jakobinac 
je jasno postavio tezu da se ideja humaniteta, kao osnovna 
regulativna ideja svih ljudskih odnosa, može realizirati samo 
u »slobodnoj zajednici slobodnih ljudi«. Ta sloboda smije biti 
ograničena samo tamo gdje bi ona ograničavala slobodu dru- 
gih. 

Filozofiju povijesti oslobodio je svih kategorija determi- 
nizma, naturalizma, a s time ujedno povezanog fatalizma. Po- 
vijesno zbivanje povezao je uz ideju čovjeka kao odgovornog 
i stvaralačkog faktora, po čijem zalaganju i stvaralaštvu dobi- 
va povijesni tok određeni smjer, značenje i vrijednost. Povi- 
jesni tok je rezultat napora stvaralačkog uspjeha, odnosno 
neuspjeha života ljudi, a to će reći svega čovječanstva za- 
jedno. 

U pogledu metode Fichte je prvi u novovjekoj filozo- 
fiji primijenio dijalektičku metodu, ukazujući na primjerima 
na to da se stvarne suprotnosti i umna pritivurječja otkla- 
njaju sintezama u kojima se prevladavaju opreke teza i anti- 
teza. Hegel je upravo tu metodu teoretski razradio, a Marx 
praktički primijenio. 

Koncentrirajući filozofsku problematiku na područje 
praktičkoga uma, koji je izvor svega ljudskog umovanja, 
Fichte daje i filozofiji, a i čitavom ljudskom znanju smisao i 
opravdanje u primjeni na životnoj praksi. To je najjasnije 
izrazio u svome djelu »Određenje čovjeka«, kad je rekao za 
čovjeka da njegovo određenje, poziv i smisao njegova života 
ne leži »u samom znanju, nego prema tom znanju izvedenom 
djelovanju«, a ono je podvrgnuto jasno postavljenim ciljevi- 
ma života. Time je smisao filczofije odredio u njenoj aktiv- 
noj i stvaralačkoj ulozi u životu pojedinca čovjeka, a i ljudi 
uopće. Rad je osnovna karakteristika ljudskog bića, a oblici 
radinosti osnovne oznake njegova mogućeg raznolikog života. 

Fichte tako u svojim djelima često naglašava da ona nisu 
napisana za »stručnjake«, nego za one koje zanimaju problemi 
čovjeka i njegove uloge u životu. Sav Fichteov filozofski rad 
namijenjen je upravo toj svrsi. On je nošen sokratskom ide- 
jom uloge filozofije, idejom da je filozofija zapravo nauka 
života i njegova oblikovanja pomoću umne volje, a sa svjesno 
postavljenim ciljem života. To je osnovna misao Fichteove 
filozofije koja, uza sve svoje vremenom ograničene okvire, 
ima još i danas veliko povijesno, a djelomično čak i aktuelno 
značenje. 

IV. FRIEDRICH WILHELM JOSEPH SCHELLING! 


I 


Friedrich Wilhelm Joseph Schelling nadovezuje svoje fi- 
lozofsko mišljenje neposredno i nerazdvojno na Fichteovo fi- 
lozofsko stajalište. Prema tome taj Schellingov nastavak nije 
tek neki povijesni slijed s nizom analogija i identičnosti, nego 


1F. W.J. Schelling rođen je 27. I 1775. u Leonbergu. Neo- 
bično rano sazreo, natprosječno darovit, posjećuje već u 15. godini 
teološki serninar u Tibingenu, gdje se posebice posvetio studiju 
filozofije i mitologije. Uz hebrejski i arapski poznavao je klasične 
jezike, tako dajenanjima znaone samo pisati, nego čaki pjevati 
pjesme. Posebice se zanimao za Platona, Spinozu, Liebniza, Kantai 
Fichtea. Za svojih studentskih dana sprijateljio se s Holderlinom 
i Hegelom, koji su doduše bili pet godina stariji od njega, ali su 
ipak zajedno vanredno harmonirali. Bili su kasnije zajedno i 
članovi tajnoga udruženja u kome su se kultivirale slobodarske 
ideje francuske revolucije. Promovirao je već 1792. Poslije zavr- 
šenih studija bio je kraće vrijeme odgajatelj u Leipzigu, u kući 
nekog barona, a odsanle je otišao u Jenu, gdje je postao i učenik 
i suradnik, a kasnije i nasljednik Fichtea na filozofskoj katedri. 
U Jeni je ušao u krug romantičara, (braća Schlegel, Tieck, Novalis, 
Steffens i dr.) i njihove veze i obostrani utjecaji bili su vrlo 
značajni. Goethe je imao također utjecaj na Schellinga. Jedno 
vrijeme izdavao je Schelling zajedno s Hegelom »Žurnal za fi- 
lozofiju«. 1803. postao je ordinarius u Wiirtzburgu, a 1807. redovni 
član novootvorene Akademije znanosti u Minchenu. Jedno vri- 
jeme vršio je dužnost profesora u Erlangenu (1820—27), a kasnije 
je bio profesor na novootvorenom miunchenskom sveučilištu (1827— 
41), a i predsjednik minchenske akađemije. Friedrich Wilhelm 
IV imenovao ga je (1841) članom Berlinske akademije i sveučiliš- 
nim profesorom, u Berlinu. Njegova je misija na berlinskom sveu- 
čilištu bila posebno određena. On je morao suzbiti »zmajsko sje- 
me Hegelova panteizma«, koji je svojom »radikalnom kritikom 
ugrožavao temelje kršćanstva«. Tu svoju misiju Schelling nije 
izvršio. Umro je u Ragatzu, u Švicarskoj 20. VIII 1854. 

on znači doista u prvoj fazi Schellingova filozofiranja or- 
gansko nastavljanje Fichteova filozofiranja. Schelling nije sa- 
mo nastavio njegovom metodom nego je prihvatio i sve nje- 
gove formulacije problema koje tek razrješava na svoj po- 
seban način. I možda nigdje u povijesti filozofije ne nala- 
zimo tako očit primjer dijalektičkog jedinstva razvojne mi- 
sli kao u nadopunjavanju sistema ovih dvaju velikih misli- 
laca. Još više nego u razvoju Fichteova filozofskoga lika, gdje 
prvi njegov anonimni filozofski spis javnost užima kao Kan- 
tov, ovdje u ovom nastavku i razvoju filozofske misli svi pro- 
blemi bivaju jednako formulirani. Dakako samo u prvoj fazi 
Schellingova filozofskog razvoja, u fazi kada on izdaje svoje 
prve rasprave (»O mogućnosti jednog oblika filozofije« i »O 
,Ja' kao principu filozofije«), a Fichte smatra ta Schellingova 
djela s pravom komentarima vlastite filozofske misli. Schellin- 
gov spomenuti spis je zapravo nadopuna Fichteove rasprave 
»O pojmu nauke o znanosti«. Kasnije faze Schellingova raz- 
voja pokazuju sve jače odstupanje od Fichteovih teza. 

Schelling je u cjelini svoga razvojnoga i zapravo životno- 
filozofskoga puta toliko stvaralački različit da taj razvoj po- 
kazuje snažne, pa katkad i nespojive antiteze u svojoj unu- 
trašnjoj dijalektici. Tome pridonosi i Schellingov snažan umjet- 
nički talent, koji često prevladava nad intelektualnim gleda- 
njem i ocjenjivanjem. A vidjet ćemo da je Schelling bio i mno- 
gostraniji duh nego Fichte, stojeći na mnogo širim pogle- 
dima filozofije prirode i filozofije umjetnosti, a kasnije čak 
i filozofije religije, koja su područja kod Fichtea uglavnom 
ostala neobrađena. Na to su ga proširenje nesumnjivo uputili 
romantici, a prvenstveno Holderlin sa svojim shvaćanjem i 
svojom ocjenom i prirode, a i bitka uopće. Nicolai Hartmann 
u svojoj izvanredno vrijednoj studiji o »Njemačkom idealiz- 
mu«! na to očito ukazuje. 

Premda je Holderlin pjesnik »i sve čega se dohvati do- 
biva odmah oblik poezije«, on ipak vodi, kaže Hartmann, 
tihu, ali odlučnu borbu upravo s osnovnim tezama Fichteove 
filozofije. Holderlin sasvim u duhu romantika i ne može da 
Prihvati Fichteovo mišljenje po kome bi priroda bila sama po 


! Nicolai Hartmann »Die Philosophie des deutschen Idealis- 
mus«, I, II, Berlin 1923. 

sebi ništetna tvorevina, koje bi se značenje iscrplo u tome da 
bude antiteza — samo onc Ne-ja — na kome će se tek moći 
ispoljavati aktivitet praktičkoga »Ja«. I zato za Holderlina 
eticizam Fichtea, iako sam po sebi i značajan i vrijedan, 
predstavlja na drugoj strani negaciju i odricanje vrijednosti 
čitavom stvorenom svijetu, u čijoj ljepoti i harmoniji upravo 
romantici uživaju. U negiranju vrijednesti toga subjektu su- 
protstavljenog svijeta vidi Holderlin slabu stranu Fichteova 
sistema, jezgru u kojoj je Fichteova slika svijeta posve za- 
tajila, i to zato što je Fichte zbog uzdizanja značenja i odgo- 
vornosti subjekta žrtvovao prirodu, koja je po mišljenju Hol- 
derlina upravo onaj izvanjski element, ona sredina u kojoj 
čovjek živi i djeluje. Može pak svrhovito djelovati samo zato 
što ne djeluje u haosu, nego u harmoničkoj i produhovljenoj 
okolini. 

Za Holderlina je priroda živa, harmonička cjelina, u ko- 
joj se javlja i čovjek kao dio, i to maleni produhovljeni dio 
toga beskonačnog i veličanstvenoga produhovljenog svemira. 
To je najočitija antiteza Fichteovu shvaćanju. Nije mogao taj 
u svijetu rođeni »Ja« da iz sebe stvara veličanstven svijet, 
iako u njemu ostvaruje svoj nadasve vrijedni moralni »Ja«, 
ako taj svijet kao cjelina ne nosi u sebi duhovne elemente 
onoga, iz čega je konačno razumljiv i razvitak čovjeka. Bo- 
gatstvo i ljepota ljudskih životnih ideala ne može biti posve 
strana ni svijetu u kome taj djelatni čovjek živi i stvara. I 
napokon zar može život nastati iz smrti, odnosno gibanje iz 
mirovanja? Pa, dakako i priroda ne movže biti tek ukočeni, 
mrtvi bitak, nego stvaralačkom snagom i duhom prožeta tvar. 
I upravo te teze Holderlinove, koje traže da se iz duhovnih 
temelja prirode razumije i tumači čovjek, i zahtjev njega i 
romantika da se izgradi jedna nova filozofija prirode, uzrok 
su da je taj zadatak preuzeo na sebe Schelling, te je kritizi- 
rajući i nadopunjavajući Fichtea razvijao svoj daleko opširniji 
predmet filozofije. 

Ipak, ne samo romantičarska ontologija prirode nego i 
estetski aspekt romantika, u kome se otkriva nesumnjiva 
ljepota prirode, bio je drugi odlučni izvor Schellingove filo- 
zofije. Hartmann s pravom naglašava ovaj nesumnjiv utjecaj 
Holderlina na osnovne koncepcije Schellingove filozofije pri- 
rode, i on je upravo pod tim utjecajem doskora postao prvim 
pravim filozofom romantičara. 

No pođimo od fichteovskog izlazišta Schellingove filozo- 
fije! 

U duhu Fichteova principa da umovanje mora da pođe 
od svoga zbiljskoga izlazišta, a to je upravo subjekt, jastvo, 
odnosno samosvijest, Schelling ipak upozorava na neodrživost 
Fichteove teze po kojoj objekt, odnosno stvarnost, može biti 
samo stvaralačka postavka subjekta, pa ukazuje na nužni 
duplicitet u samom primarnom jastvu. Kad dalje u izvođenju 
Fichte stoji na stajalištu mogućnosti ponovnog ujedinjenja 
subjekt-objekta na koncu jednog beskrajnog procesa, Schel- 
ling to ujedinjenje vidi u umjetničkom stvaralaštvu, i prema 
tome u riješenosti toga pitanja već u sadašnjosti. Schelling, 
transcendentnoj filozofiji suprotstavljajući filozofiju prirode, 
prevladavajući sistem subjektivnog idealizma prelazi na pozi- 
ciju sistema identiteta, u kome se priroda i duh očituju kao 
očitovanja »apsolutnoga«, a to je zapravo stajalište objektiv- 
nog idealizma, koji nosi karakteristike jednog svojevrsnog 
monizma. Ta se razvojna linija Schellingova filozofiranja 
očituje kao razložiti dijalektički razvojni proces od subjek- 
tivnog do objektivnog idealizma, koji će zatim odigrati ulogu 
i daljnjeg razvoja u sintezi Hegelova apsolutnog idealizma. 

Ipak valja istaknuti da Schelling, koji je svagda pokazi- 
vao stvaralaštvo jedne genijalne ličnosti, svojim filozofskim 
mislima očituje nužno i razvojne antiteze, a ne jedan jedin- 
stveni zatvoreni sistem. On nikada ne stiže na kraj stvara- 
lačkog puta, a u stalnoj izmjeni i traženju očituje se nje- 
gova veličina i dosljednost mislioca koji nikada za volju ne- 
kog »sistema« ne napušta obuzetost, misaonu kreativnost, ko- 
joj se nameću sveđ nova i dublja pitanja života, čovjeka i koz- 
mosa. 


Povjesničari filozofije zato i prikazuju njegove filozofske 
misli ponajviše odijeljene u razvojnim etapama koje su karak- 
terizirane po osnovnim svojevrsnim koncepcijama, a i po za- 
sebnoj problematici koja je na određenom razvojnom stupnju 
centralna, osebujna i nekako kao odijeljena. Međutim, kako 
nije moj zadatak da izložim ovdje razvojnu liniju Schellin- 
Byvu, nego da najznačajnije njegove filozofske misli uvrstim 
u razvoj klasičnog njemačkog idealizma, ovaj će prikaz u- 
glavnom izložiti njegove za taj razvoj značajne i odlučne 
teze, a ne i njihovu razvojnu genezu. 

Schelling, dakle, jasno polazi već u prvim svojim spi- 
sima od Fichteove teze da filozofija mora poteći od jednog 
vrhovnog aksioma. Ta prva osnova leži svakako u znanju na- 
šega »Ja«, kako je to pokazao već Fichte. No Schelling odmah 
i prelazi tu izlaznu tezu prevladavajući je, kad kaže, da »sva- 
ko naše znanje ima, tako reći, dva pola, koji se uzajamno 
pretpostavljaju i zahtijevaju, pa se tako oni moraju tražiti 
u svim znanostima; stoga nužno moraju biti dvije osnovne 
znanosti, pa je nemoguće da čovjek pođe od jednoga pola a 
da ne bude natjeran na drugi«.! 

I Schelling doista, nadopunjujući Fichtea u svojim dje- 
lima: »Nacrt sistema prirodne filozofije«, u svojim napisima u 
»Časopisu za spekulativnu fiziku«, kojega je sam bio uredni- 
kom, a i u citiranom »Sistemu transcenđentalnog idealizma« 
jasno ukazuje na to kako već sama prirodna znanost, polazeći 
od fenomena koji predstavljaju ono materijalno u prirodi, 
prelazi na istraživanje zakonitosti, što predstavlja ono for- 
malno, i time postaje zapravo sve spiritualnija. 

Schelling svakako, uzimajući u obzir prirodne znanosti i 
njihove specifične metode, prelazi te granice u smislu spino- 
zističke koncepcije, pa ostavljajući da empirija što dublje ula- 
zi u fenomene »stvorene prirode« (natura naturata), svojim 
filozofskim umovanjem — dakle drugačijom metodom — pri- 
lazi pitanjima »stvaralačke prirode« (natura naturans), pre- 
vladavajući time stajalište shvaćanja naivna čovjeka i nekri- 
tičnoga prirodonaučnog iskustva. 

Njemu su rezultati empirijske prirodne nauke veoma zna- 
čajni, a upućuju nužno na prelaženje tih »datih fakata«. Fe- 
nomeni svjetla, magnetizma, gravitacije i sl., po Schellingu su 
jasni primjeri nestajanja onoga materijalnoga i pretvaranje u 
nešto imaterijalno. To imaterijalno se onda lako identificira 
sa spiritualnim. Materija — smatra Schelling — zapravo i 
nije ono primarno. Primarne su sile kojih jedinstvo sačinjava 


1F. W.J. Schelhng, System des transzendentalen Idealismus, 
1800, najnovije izdanje F. Mciner, Hamburg 1957, odlomci pre- 
vedeni u ovoj knjizi. Daljnji citati u ovoj raspravi — ukoliko 
nije označeno koje drugo Schellingovo djelo — uzeti su iz pri- 
loženog prijevoda ovog djela. 


73 


pojavu materije. Materija je zapravo vječno nastajući pro- 
dukt, proces antagonističkih, atraktivnih i repulzivnih sila. 

Te svoje teze nadovezuje Schelling na tadašnje najnovije 
rezultate prirodnih nauka, koje je on temeljito poznavao i na 
njih nastavljao svoje prirodofilozofske misli, postavljajući 
sam sebi zadatak da otkrije i objasni »prirodu zagonetne ma- 
terije«. I dok prirodne nauke promatraju oblike i pojave pri- 
rode kao nešto posebno i »za sebe«, dotle filozofija njih gleda 
i tumači kao momente jedinstvene povezanosti. I tu leži upra- 
vo bitna razlika između prirodnih nauka i filozofije prirode. 

Istaknuli smo već da je Scheling ponesen oduševljenjem 
romantika za prirodu prišao tako odlučno problemima filo- 
zofije prirode, ali dalje ih je razvijao tek u povezanosti s ta- 
dašnjim naglim razvojem prirodonaučnih otkrića, koja je 
temeljito poznavao. 

Kad Schelling pobija mišljenje mehanicizma već na pod- 
ručju anorganske prirode, onda ukazuje upravo na apsurdnost 
teze da bi priroda bila »djelo najljepšega mehanizma«, kad se 
ona i kao cjelina, a i u pojedinim svojim produktima evident- 
no ukazuje kao svrhovita. Upravo je čudno kako može netko 
tvrditi da ta i takva priroda nije tek svršno (teleologijski) 
razjašnjiva. Schelling nasuprot tada prevladavajućoj mehani- 
cističko-atomističkoj koncepciji prirode postavlja svoju dina- 
mističku, u okviru koje sve pojave tumači kao rezultate pri- 
vlačne i odbojne sile između osnovnih čestica svijeta, a tu je 
teoriju već naš Bošković prije njega razradio. 

Pojedinačno prirodoznanstveno istraživanje pronalazi svu- 
da dvojstvo antagonističkih sila. U mehanici — atrakcija i 
repulzija; u fizici (u elektricitetu i magnetizmu) — pozitivni i 
negativni pol; u fiziologiji — iritabilnost i senzibilnost itd., a 
ipak one sve kao rezultantu tih antagonizama otkrivaju i »je- 
dinstvo suprotnosti, jedinstvo dualiteta«, a to je upravo onaj 
prvi identitet koji Schelling u svojoj filozofiji prirode ističe. 
Slika svijeta svagda pokazuje jedinstvo, odnosno harmoniju 
pozitivnog i negativnog principa, produktivne i retardirajuće 
tendence života, kojih jedinstvo, kao jedinstvo polariteta, 
odnosno dualiteta, nije razumljivo kao slučajnost, nego kao 
nužni rezultat jedinstvene stvaralačke sile prirode koju Schel- 
ling naziva svjetskom dušom. (Tri puta je već za Schellingova 
života izašlo njegovo djelo pod naslovom »O svjetskoj duši. Hi- 

poteza više fizike za objašnjenje općega organizma«, 1798, 
1806, 1809.) Ta svjetska duša nije neki od svijeta različiti hete- 
rogeni princip, nego autonomni i imanentni princip same zbi- 
lje, po kome je onda razumljiv i stupnjeviti razvoj u prirodi, 
od anorganskoga preko organskoga dc duševnoga, kao i svi 
oblici očite svrhovitosti na tom razvojnom putu. 

Schelling ističe nužnost uzajamnog određenja organske i 
anorganske prirode. Ta sve su funkcije organizma i moguće 
samo uz uvjete upravo određenog anorganskog svijeta. Mora, 
dakle, nužno postojati u tem duplicitetu prirode medijum koji 
veže ta dva sloja u kontinuirano nerazrješivo jedinstvo. A taj 
jedinstveni stvarajući organizirajući princip naziva Schelling 
eto (poput našega Petrića!) svjetskom dušom, bez koga fak- 
tora je nerazumljiva opstojnost i sastavljenost toga u biti je- 
dinstvenoga svijeta. Anorganski sloj prirode treba razumjeti 
iz organskoga, a ne obratno. Život je bit svih stvari. Dakako, 
razumijevanje i izvornost ne idu istim smjerom! 

Senzibilitet organizma nije drugo nego viša potencija istcg 
uzroka koji susrećemo u anorganskoj prirodi kao magne- 
tizam. Taj duplicitet uzročnosti pokazuje nužno identitet iz- 
vornosti s različitim, a i osebujnim pojavama svrhovitosti, od- 
nosno inteligencije. Ti oblici svrhovitosti otkrivaju se, a i 
formuliraju u obliku pravila, odnosno zakonitosti prirode. Čim 
bismo tu zakonitost — veli Schelling — htjeli protumačiti kao 
nešto prirodi izvana nametnuto, morali bismo smatrati pri- 
rodu primarno neodredivim haosom. Kako ona to nije, nego 
pokazuje zakonitost koju čovjek može pojmiti i razumski for- 
mulirati, to Schellinga jasno upućuje na konstataciju da su 
prirodni, anorganski i organski svijet i idealni svijet identični, 
a to je upravo ono na čemu počiva Schellingova filozofija 
identiteta, koja eto svoje izlazište nalazi već u osjetnosti. Nje- 
zini se podaci izražavaju u zakonitosti, a po tome i svrhovito- 
sti, koja se uzdiže postepeno do svjesnosti. 

Na daljem mjestu u istoj raspravi (vidi tekst ove hresto- 
matije!) Schelling veli: »Priroda počinje besvjesno i završava 
svjesno; produkcija nije svršna, ali zacijelo produkt.« I tu 
je dana ona upravo značajna Schellingova antiteza i prema 
Kantu i prema Fichteu. Kant je doduše uviđao da promatra- 
nje prirode traži za objašnjenje svoga predmeta i teleološke 
kategorije, ali ipak ostaje pri postulatu da prirodoznanstveno 

gledanje treba da ostane samo u mehaničko-kauzalnom tuma- 
čenju. Fichte je kategoriju svrhovitosti vezao uz prirodu u 
smislu određenja prirode kao službenice ljudskog moralnog 
djelovanja. Schelling shvaća prirodu kao sistem nesvjesnih 
umnih radnja. Cijela je zapravo priroda ispunjena životom i 
duhom, pa se njen stvaralački razvoj i kreće od mrtvoga k 
živom, duhovnom, odnosno od nesvjesnoga k svjesnome. 

Priroda se zapravo — smatra Schelling — u mnogoliko- 
sti svoje opstojnosti razrješava u »inteligenciju«, a time »po- 
staje očigledno da je priroda iskonski identična s onim što se 
u nama spoznaje kao ono inteligentno i svjesno«. Taj svoj 
odlomak u »Sistemu« svršava Schelling riječima: »To neka 
bude dovoljno da dokaže kako prirodna znanost ima nužnu 
tendenciju da prirodu napravi inteligentnom; upravo tom ten- 
dencijom ona postaje prirodnom filozofijom, koja je jedna od 
dviju nužnih osnovnih znanosti filozofije.« 

Druga je za Schellinga nužna osnova filozofiranja ona što 
predstavlja tzv. transcendentalna filozofija, koja iz subjektiv- 
noga stajališta izvodi sve objektivno. No, tu ne valja, misli 
Schelling, odrediti stajalište u alternativi (ili — ili), nego na- 
dopuniti i spojiti oba gledišta. Na toj nadopuni Fichteove fi- 
lozofije temelji Schelling svoje filozofsko stajalište i na njemu 
izgrađuje sistem svoje identitetne filozofije, filozofije poduda- 
ranja (gdje se otkriva podudaranje svjesnoga i nesvjesnoga, 
subjektivnoga s objektivnim, idealnoga s realnim) koje se na- 
ziva ij objektivnim idealizmom,. 

Ipak taj je objektivni idealizam daleko od stajališta nekog 
spiritualizma ili čak solipsizma. Štaviše on bi htio dati neku 
teoriju pomirenja između realizma i idealizma, jer sam u nji- 
ma već nalazi te tendencije. Schelling doslovce kaže: »Kao 
što prirodna znanost proizvodi idealizam iz realizma, zato što 
prirodne zakone spiritualizira u zakone inteligencije, ili ma- 
terijalnome dodaje ono formalno, tako transcendentalna filozo- 
fija proizvodi realizam iz idealizma na taj način, da zakone 
inteligencije materijalizira u prirodne zakone, ili da onome 
formalnome dodaje ono materijalno.« (Sistem, str. 206.) 

Ukratko njegov sistem »objektivnog idealizma«, kako je 
on obilježen u povijestima filozofije, zapravo je pokušaj jed- 
ne sinteze realizma i idealizma, apricrizma i empirizma, za- 
konitosti i slobode, prirode i duha, a ta je sinteza ostvarena 

u njegovu sistemu osebujnoga realidealizma. Odbija odlučno 
stajalište idealista koji svoje subjektivno znanje uzimaju kao 
jedini princip svake filozofije. 

Ako pak prijeđemo okvire te Schellingove problematike i 
pođemo na osnove njegove ontologije, onda je smisao nje- 
gova ontološkoga shvaćanja jasno izražen tezom: »Apsolutni 
identitet subjektivnoga i objektivnoga, koji mi nazivamo pri- 
rodom, a koji u najvišoj potenciji opet nije ništa drugo ne- 
go samosvijest.« 

Drugim riječima Schelling, zastupajući tezu o identitetu 
prirode i duha, teoriju o apsolutnom jedinstvu svega, prevla- 
davajući tako svojevrsnom sintezom realizam i idealizam, 
stvara koncepciju posebnoga antimehanističkog monizma, koji 
prevladava sve tradicionalne opreke prirode i duha. Za nje- 
ga je i anorganska priroda u svoj svojoj raznovrsnosti i raz- 
nolikosti ipak jedinstvo fizikalnih procesa (od sile teže do 
magnetizma i elektriciteta), a anorganska i organska priroda — 
kako vidjesmo — ne predstavljaju nepremostivi jaz, nego tvo- 
re sukcesivni prelaz i razvoj sve savršenijih tvorevina. Pri- 
roda je u svojoj cjelini, i prema tome na svim stupnjevima 
svoga razvoja stvaralačka snaga, a vo tome i manifestacija ži- 
vota, jer bi život mogao samo čudom nastati iz beživotne samo 
mehanizirane tvari. Pojam života postaje kod Schellinga cen- 
tralnim problemom filozofije prirode. Ono što u prirodi nala- 
zimo kao beživotno, to je zapravo »ukočeni i nerazvijeni ži- 
vot«. Život se pak uvijek razvija prema sve višim oblicima. 
Iz prirode kao nesvjesne inteligencije, nesvjesnoga duha, raz- 
vija se ono sukcesivno, ono psihičko i duhovno, kao osviještena 
priroda. Misao razvoja postaje tako centralna Schellingova 
misao, koja se očituje u cijelom njegovom filozofskom opusu. 
Nesvjesno i svjesno dva su pola iste zbilje, istog — apsoluta: 
apsoluta koji se pojavljuje jednako u prirodi kao i u duhu, 
i to kao identitet i najviša sinteza, a i rezultat ovih vječno 
antagonističkih sila. »Priroda je vidljiv duh, a duh je nevi- 
dljiva priroda.« Jasno izražen identitet duha u nama s pri- 
rodom izvan nas. Schelling se očito vratio na onu Heraklitovu 
tezu: »Jedno i sve« (hen kai pan), a stajao je svakako pod 
utjecajem Spinozine »deus sive natura«. Ni neoplatonizam sa 
svojom mišlju o identitetu jednoga i svega nije mu stran, a na 
njemu i izgrađuje ideju svoga panteizma, koju od njega onda 
preuzima Hegel. 

Harmonija te dvostruke pojavnosti javlja se najočitije u 
mišljenju. 

Ova Schellingova izvođenja na području filozofije priro- 
de bila su — kako rekosmo — nadovezana na tadašnja epo- 
halna prirodoznanstvena otkrića, jednako s područja magne- 
lizma i elektriciteta, kao i s područja fiziologije, komparativne 
anatomije i dr. Sam Schelling je vrlo cijenio i naglašavao vri- 
jednost i značenje iskustvenih metoda. Za njega je zorno isku- 
stvo organ duha za dohvatanje prirode. Schelling kaže: »Mi 
izvorno ne znamo uopće ništa, nego tek pomoću iskustva, i 
prema tome se i sastoji sve naše znanje iz iskustvenih teza.« 
Na ta iskustvena data, koja predstavljaju svagda »apstraktni« 
(izolirani) način promatranja, nadovezivao je Schelling svoje 
smione sinteze u smislu nadgradnje, a i nužne misaone kon- 
strukcije. Ta stvaralačka, ali i uvjerljiva spekulativna nado- 
vezivanja na empirijske rezultate, oduševljavala su i prirodo- 
učenjake Schellingova vremena. Prema tome se može opaziti 
i značajan utjecaj Schellingov na razvitak i koncepcije priro- 
doznanstvene misli tog doba. Schellingove koncepcije histo- 
rijski svakako predstavljaju značajnu opreku tada dominant- 
noj demokritovsko-galilejevskoj koncepciji mehaničkoga tu- 
mačenja svega prirodnoga zbivanja. 

Ne manje je ta Schellingova filozofija prirode djelovala i 
na poetsko stvaranje romantičara; oni su bili upravo očarani i 
obuzeti ovakvom interpretacijom prirode u kojoj je sve svr- 
hovito. Kao izraz svjetske duše sve je ujedno i smisleno, a 
prema tome u prirodi i sve vidljivo ujedno i simboličko. Kad 
se još nadoveže na to i Schellingova misao o estetskom stva- 
ralaštvu kao najsvjesnijem stvaralaštvu čovjeka, odnosno pri- 
rode u njemu, možemo sebi predstaviti kako su to zaneseni 
pjesnici toga vremena primali. Kad Schelling treće poglav- 
lje svoga »Sistema...« završava riječima: »Idejni svijet 
umjetnosti i realni svijet objekata produkti su, dakle, iste dje- 
latnosti; sastajanje obiju (svjesne i besvjesne) bez svijesti daje 
stvarni, a sa sviješću estetički svijet. — Objektivni svijet sa- 
mo je prvobitna, još besvjesna poezija duha; opći organ filo- 
zofije — i završni kamen njezina cijelog svoda — filozofija 
umjetnosti.« Na drugom mjestu Schelling opet kaže: »Univer- 
zum je načinjen kao najsavršenije organsko biće i kao naj- 
savršenija umjetnina u apsolutnoj istini za um, a u apso- 

lutnoj ljepoti za maštu.« Za Schellinga konačno čitav koz- 
mički svjetski proces nije drugo nego umjetnički, nesvjesni 
stvaralački tok koji izlazi iz — apsoluta. Zbilja je božanska 
tvorevina. — Zar je, dakle, čudno da je prema ovakvu shva- 
ćanju prirode, a i prema ovakvu određenju zadatka filozofije 
prirode, mogao romantičar biti samo još dublje obuzet doži- 
vljajem prirode, koja mu se očitovala u svim svojim pojava- 
ma kao simbol nečega duhovnog, kao simbol određenoga sa- 
držanog smisla. Schellinga s pravom nazivaju glavnim tvor- 
cem romantičarske filozofije prirode. 

Problematika filozofije prirode zauzima tako, kako vi- 
djesmo, jedan od dva izlazišna problema Schellingove filozofi- 
je. Oko njene tematike sabrani su osnovni problemi Schellin- 
gove ontologije, pa je upravo po toj strani ona ušla kao zna- 
čajna etapa u razvoj njemačkog idealizma, gdje je od njegovih 
predšasnika bila u sistematskom izvođenju posve zapostavlje- 
na. Hegel na tu Schellingovu tematiku i nadovezuje. A da je 
ona imala značajan uljecaj na razvitak prirodoznanstvene 
misli, o tome je već gore rečeno, kao i o utjecaju koje je upra- 
vo to Schellingovo shvaćanje imalo na razvoj rcmantičarskog 
životnog nazora. 


II 


Uz filozofiju prirode, kako već rekosmo, drugu osnovicu 
Schellingove filozofije čini transcendentalna filozojija, koja 
znači tek drugo izlazište s koga se dolazi k istoj ontološkoj 
koncepciji. To su dva pola koja se međusobno pretpostavlja- 
ju i traže, i to »subjektivni ili ideelni« i »objektivni ili re- 
elni«. I dok je u okviru filozofije prirode, govoreći o identite- 
tu svega bitka, bilo ipak težište na izlaganju antagonističkih 
sila prirode, koje se filozofskom pogledu otkrivaju kao stva- 
ralačke komponente prircdnoga, tzv. prvog identiteta, dotle u 
okviru transcendentalne filozofije biva upravo otkriven i isti- 
can ovaj drugi identitet, identitet duha i tvari, koji se javlja 
najočitije upravo u mišljenju. Drugim riječima, Schelling sma- 
tra svoju transcendentalnu filozofiju korelatom svoje filozofije 
prirode, a tek se u njima razlikuje smjer puta kojim se u 
filozofiji prirode polazi od objektivnoga dijela identičnoga bit- 
ka k subjektivnom, a u transcendentalnoj filozofiji od subiek- 

tivnoga prema objektivnom. Predmet je, odnosno izlazište, 
transcendentalne filozofije »duhovni svijet«, koji Hegel naziva 
»subjektivnim duhom«, I dok filozofija prirode predstavlja 
»povijest prirode«, u kojoj se zapravo otkriva objektivni si- 
stem uma, transcendentalna filozofija predstavlja »povijest 
samosvijesti«. Schelling svagda naglašava kako se već izloženi 
stupnjeviti razvoj objekta u dosadašnjem izlaganju, u njego- 
voj transcendentalnoj filozofiji ponavlja kao sukcesivni raz- 
voj subjekta koji promatra. I upravo u toj tezi jest Schellingov 
transcendentalni idealizam preteča Hegelove fenomenologije 
kao prikaza progresivne povijesti svijesti. Ta je povijest za 
Schellinga »stepenasti svijet zorova (uviđaja), kroz koje se su- 
bjekt uzdiže do svijesti u najvišoj potenciji«. Otkriva se tako 
»subjektivni sistem uma«. 

U »Sistemu transcendentalnog idealizma« obrađuje se 
upravo ovaj problem, problem kako dolazi subjekt, kako do- 
lazi svijest do toga da spozna objekt, odnosno svijet ili pri- 
rodu, na jednoj strani, a objektivne tekovine duha — kao pra- 
vo, državu, povijest, umjetnost, religiju — na drugoj. Već u 
»Uvodu« Schelling to ovako doslovno formulira: »Ako pođemo 
od subjektivnoga, nameće se osnovni zadatak kako dolazi do 
toga da mu objektivno pridolazi i da se s njim suglašava?« 
Na korespondđenciji objektivnoga sa subjektivnim počiva mo- 
gućnost svega našega znanja. To naziva Schelling refleksijom 
svijesti na svoju vlastitu djelatnost. S tom tematikom polazi 
Schelling od svoga učitelja Fichtea naglašavajući da osnova 
svega našeg znanja nužno leži u samoj svijesti, gdje znanje i 
nastaje, pa je tako svaka filozofija nužno — idealizam. 

Od subjektivne zamjedbene aktivnosti, preko »intelektual- 
noga zora« kao izvora filozofske, a to će reći prave spoznaje, 
sve do »genijalne intuicije« koja se očituje samo u izuzetnih 
pojedinaca, proteže se raspon ljudskih spoznajnih moguć- 
nosti. 

Ukazujući na stupnjeve ljudske spoznajne funkcije Schel- 
ling kritički primjećuje i izvodi da tzv. iskustvo kao sabira- 
nje i registriranje »činjenica« ne znači mnogo u spoznajnom 
smislu. Taj empiristički stupanj, iako kao stupanj potreban 
i nuždan u sukcesivnom uzdizanju spoznajne svijesti, ne pred- 
stavlja spoznaju, nego tek povod i izvor spoznavanja. Tako je 

Schelling zauzeo veoma kritički stav prema tezama engles- 
koga empirizma, stav koji je kasnije previdio i pozitivizam, 
smatrajući da »činjenice« same o sebi sve »govore«. Tek stva- 
ralačka apriorna svijest dohvaća po mišljenju Schellinga pri- 
rodu kakva ona jest. Tek se po njoj zapravo priroda »spozna- 
je«, i to ne odjednom, nego u progresivnom povijesnom uspo- 
nu u svijesti, koji treba da sve pretkritičko znanje (od »činje- 
nica« pa dalje!) i »istine« uzme kao predrasude što ih valja 
kritički preispitati. Jednako tako treba na području »slobo- 
de«, dakle praktičke ljudske djelatnosti, ispitati mogućnosti 
djelovanja naših »predodžaba« na objektivni svijet oko nas. 

Intelektualni zor u kome se ostvaruje spoznavanje za- 
pravo je jedna vrsta umijeća ljudske svijesti. On reproducira 
sa sviješću i slobodom ono što »nesvjesna inteligencija« izvor- 
no i nužno producira. Može se prema tome pravi spoznajni 
akt usporediti s estetskim stvaralačkim aktom. Taj povišeni 
duhovni umjetnički smisao nije dan svakoj svijesti, nego tek 
filezofskoj, u kojoj se ostvaruje jedan viši aspekt s koga se 
gleda i određuje spoznajni predmet. To teoretsko »gledanje« 
se zapravo sve više uzdiže, svagda u višim sintezama pre- 
vladava dijalektičke opreke nižih aspekata. 


Schelling uopće smatra da se čovjek u svagdanjem svom 
odnosu prema okolini, a i u svim praktičnim primijenjenim 
naučnim pogledima, zapravo nalazi u sredini bitka (Mitte des 
Seins), a iz te sredine treba da se u filozofskom aspektu uzdig- 
ne do prave spoznaje. U tom je »uzdizanju« pomogao Schellin- 
gu Spinoza, koji mu je služio kao uzor. Schelling naime sma- 
tra da je svaka »spoznaja« u običnom smislu riječi svagda 
nužno ograničena i relativna, a okarakterizirana i uvjetova- 
na cijepanjem u subjekt i objekt. Ni u subjektivitetu kao ni 
u objektivitetu kao otcijepljenim stranama iz »sredine« nema 
istine. Ali u prevladavanju toga cijepanja i uzdizanju do jed- 
nog višeg aspekta leži spoznavanje istine, što se uvijek izra- 
žava u »cjelini« i »apsolutnom«. U njima je doduše sadržana, 
ali i prevladana »subjekt-objekt« — korelacija, što je poku- 
šao izvesti već i Fichte. 

Naravno da onda Schelling tvrdi kako je »datost« samo 
pričin, a da u istini subjekt zapravo sam »stvara« svoje 
objekte. Naivna svijest o objektu, koji bi bio u svom određe- 
nju neovisan o subjektu, počiva tek na nesvjesnoj produkciji 

svijesti. U njoj se gotovi rezultati, produkti svijesti, pričinjaju 
kao neotklonjivo subjektu nametnuti i dani predmeti empirij- 
skoga realiteta. Oni su, međutim samo »dokumenti«, koje tek 
treba »obraditi«, tj. odrediti što su, i protumačiti u sistemat- 
skoj povezanosti znanosti. 

No, Schelling i razlikuje ta dva područja svjesne i ne- 
svjesne djelatnosti subjekta. Ako je svjesna djelatnost odre- 
đena nesvjesnom, onda se radi o teoretskom odnosu čovjeka 
prema svijetu, a obratno imademo posla s praktičkim djelo- 
vanjem i spoznavanjem ljudskim. Teoretski »Ja« promatra 
osjetno i misaono produktivnost nesvjesnoga uma. Praktičko 
pak »Ja« u slobodnoj aktivnosti na području morala, prav- 
noga poretka, državnoga uređenja i konačno ostvarivanja 
stupnjeva povijesnoga razvitka, preoblikuje nesvjesnu zbilju 
i ostvaruje novi svijet, koji se najjasnije i na najvišem stup- 
nju očituje u samosvijesti. 

Schelling je u svojoj spoznajnoteoretskoj koncepciji po- 
stavio sebi za zadatak da otkloni osnovnu Kantovu neodrživu 
tezu po kojoj svijest sebi strani i nespoznatljivi svijet ipak 
spoznaje (makar samo kao fenomen!), i onda se na temelju 
te spoznaje u tom svijetu snalazi, pa ga čak i mijenja. 


Ovu Kantovu tezu, da svijet stvari o sebi postoji, a da su 
zakoni razuma najviši zakonodavci prirode kojima se svijet 
stvari, iako vječan i nuždan, ipak pokorava, Schelling naziva 
najsmješnijom i najsmionijom koja je ikada stvorena, iako je 
odigrala svoju progresivnu povijesnu ulogu u razvoju kritič- 
ke samosvijesti. Schelling smatra da je spoznaja svijeta mo- 
guća samo ako je objektivni svijet i njegova zakonitost izvor- 
no identična s oblicima djelatnosti i zakonitošću naše svijesti. 
U rješavanju toga zadatka, u dokazivanju identiteta nesvjesne 
i svjesne djelatnosti u svijetu leži ontološka supozicija Schel- 
lingovih spoznajnoteoretskih razmatranja. 

Ta ontološka supozicija najjasnije je izražena u već obra- 
zloženoj ideji identiteta, po kojoj se u zbilji nađene suprot- 
nosti kao što su: subjekt-objekt, pojedinačno-opće, priroda-duh 
pomiruju i time kao problemi rješavaju u — apsolutnom. A 
to apsolutno je dohvaćeno samo u posebnoj moći ljudske svij- 
jesti, koju Schelling naziva intelektualnim zorom. Taj pojam 
inteiektualnoga zora je doduše star filozofski pojam, ali ga je 
u novije filozofsko raspravljanje uveo Kant, koji ga defi- 

nira kao zor što ne počiva na receptivitetu, na osjetnim doj- 
movima, nego je samostalan, spcntan. Kant doduše mogućnost 
njegove realizacije negira, ali je zato afirmira Fichte, a onda, 
eto, pogotovu Schelling. I dok Kant jasno naglašava da je 
samo po našim perceptivnim i razumskim mogućnostima ogra- 
ničeni realitet za nas jedina faktična zbilja, dotle Schelling 
nesuprot tome tvrdi da, osim konstatacije »pojavnosti«, mi 
ipak za nešto i tvrdimo ne samo da se »pojavljuje« nego i da 
»jest«. A upravo to za što tvrdimo da nije samo pojava nego 
da je bitak, to dchvatamo intelektualnim zorom. Na tu »gra- 
ničnu situaciju« dolazi ljudska svijest kao filozofska svijest 
upravo ovim aktom. 

Zato je i moguće da se u analizi samosvijesti počinje i 
razvija spoznaja. Schelling jasno naglašava La već ni osnova 
najnižeg stupnja naše svijesti, osnova zamjedbe i predodžbe, 
ne leži u osjetnoj sferi, nego u nečem nadosjetnom. Schelling 
smatra da tako misle i Kant i Fichte. Samo dok Kant tu na- 
dosjetnu osnovu simbolizira i govori o »stvari o sebi«, Fichte, 
koji ne dijeli praktičku od teorijske filozofije, nalazi tu na- 
dosjetnu osnovu u »autonomiji volje«. Schelling naglašava ka- 
ko je zapravo taj beskonačni svijet i čitava zbilja samo naš 
stvaralački duh u beskonačnom nizu produkcija i reprcduk- 
cija, od zamjedbe do apstrakcije. Stupnjevi toga razvoja: 
osjet-zamjedba-praktična zamjedba-apstrakcija-apsolutna ap- 
strakcija — stupnjevi su ljudskog spoznavanja, koje na stu- 
pnju apsolutne apstrakcije prelazi već u područje stvaralačke 
prakse, što se manifestira u apsolutnom voljnom aktu, u 
kome je fundirana Schellingova praktička filozofija. 


IV 


Stvaralačkim voljnim aktom koji obrađuje praktička fi- 
lozofija prevladana je zapravo ona nužna vječna spoznaja, a 
po tom i opća ograničenost svakoga »Ja«. »Ja« doduše nosi sav 
realitet u sebi, vidi sve objekte kao predmete svoje samo- 
spoznaje. Beskonačni pak »Ja« — opći, a ne individualni »Ja« 
— nema više nikakva objekta sebi nasuprot, ali on i nije više 
ni svijest, ni ličnost. Apsolut kao ono beskonačno i bezgra- 
nično predstavlja ujedno i ujedinjenje, ali i uništenje i lič- 

nosti i njena predmeta. Apsolutno je negacija obojega. Ipak, 
čovjek u njemu i po njemu ne živi, nego ga u svome intelek- 
tualnom zoru tek — vidi. U intelektualnom zoru smo mi u 
njemu, ali čim ga objektiviramo, bilo u smislu subjekta, bilo u 
smisiu objekta, odmah smo na dogmatskim stajalištima bilo 
idealizma bilo realizma, a to je upravo ono što Schelling želi 
prevladati. Čovjek kao individuum, kao svijest, kao ličnost 
ostaje uvijek u toj »sredini bitka«, i ne smije da je u apstrak- 
ciji zamijeni ili samim subjektom ili samim objektom. 

No. na drugoj strani taj konačni »Ja, taj individuum, ta 
ličnost teži — a u tome 1 jest krajnji cilj toga teženja — da 
sveđ proširuje horizont svoje ličnosti do beskonačnoga, a to će 
reći do negacije, odnosno uništenja samoga sebe. U toj misli 
odražavu se osnovna misao na području spoznavanja i izvorna 
misao na području etike. Ipak pojedinačna ličnost do toga 
završnoga cilja nikada ne dolazi, nego mu se tek više ili manje 
približuje. I upravo u tom odnosu apsolutnoga i empirijskoga 
»Ja« ukorijenjena je sva ćudoredna aktivnost čovjeka, koji 
se, ostvarujući moralne vrednote, približuje apsolutnom i 
ostvaruje u sebi vječnost, odnosno besmrtnost. 

I u toj povezanosti teoretskoga i praktičkoga uma vidi se 
takoder jasno utjecaj Fichtea, koji je prvi prevladao u svojoj 
filozofskoj koncepciji Kantov osnovni filozofski dualizam. 

A čitavu obradbu tematike ovoga područja valja kod 
Schellinga razumjeti kao antitezu i Kantovu i Fichteovu tu- 
mačenju odnosa teorijske i praktičke filozofije. 

Teorijski stav, u kome čovjek zapravo polazi od proma- 
tranja produktivnosti nesvjesne djelatnosti uma, u kojoj on 
osjetno i misaono promatra datosti prirode, predstavlja jednu 
stranu ljudske aktivnosti, koja zapravo nikada i ne dolazi do 
kraja. Praktičko pak »Ja«, u slobodnom djelovanju svome, 
ostvaruje područje moralnosti, legaliteta, državnog uređenja, 
a sve to u toku povijesnoga zbivanja, što je upravo slobodni 
ljudski stvaralački produkt. Ali i tu subjekt u svom stvara- 
laštvu nikada ne dolazi do puna ostvarenja. On je uvijek na 
putu k — apsolutnom a taj se cilj postizava samo na području 
djelatnosti umjetničkog genija, koji u nesvjesnoj svrsishod- 
nosti ostvaruje cjelinu, u kojoj su ukinute oprečnosti ogra- 
ničenog, subjektivnog i objektivnog. U tom se stvaralaštvu 
prevladava i opreka teorijskoga i praktičkoga. 

Kad Schelling raspravlja o praktičkom djelovanju, obra- 
đuje tematiku etike i prava, a i povijesti, ali se na području 
etike i prava nešto udaljio od tematike i rješenja Fichteovih. 

U filozofiji povijesti je pošao nešto dalje i prilično za- 
nimljivo ocrtao faze evropskoga povijesnog zbivanja. 

Svijest o slobodi može se u čovjeku pojaviti i razviti samo 
kad se poveže sa sviješću i inteligencijom izvan sebe. Slo- 
boda je moguća samo ako postoji uzajamno djelovanje umnih 
bića kroz medij objektivnog svijeta. Slobodno djelovanje sva- 
koga pojedinca određeno je i ograničeno slobodnim, a to će 
reći umnim djelovanjem drugih. U određivanju tih granica i 
kontakta zajednice ostvaruje se po umu jedna viša sfera pri- 
rode, koja tvori područje prava, a kojoj je cilj omogućavanje 
slobodnog djelovanja, realizacija slobode. Tu se ostvaruje u 
svijetu područje slobodnog samoodređenja, zapravo druga pri- 
roda. A upravo ona se u svom razvoju očituje u povijesti. 

Valja samo napomenuti da Schelling upozorava kako ni- 
kako nije dobro ako se pravni red promijeni u tom smislu da 
postane i moralni red. Vladavina despotizma je tada nemi- 
novna. Schelling kao da je predviđao oblike povijesnoga zbi- 
vanja u koje će Evropa, daleko iza njega, kretati i zapadati, 
jer koliko je god pravo upravo nastojalo da bi se čovjek osi- 
gurao protiv samovoljne sile jačega, toliko upravo na tom 
putu može se pravni poredak prometnuti u svoju dijalektičku 
suprotnost. 

A pravo je, u umnim granicama izveđeno, neophodno po- 
trebno da se ne bi slobodno djelovanje pojedinaca i njihovo 
međusobno ograničavanje prepustilo posve slučaju. Pravo je 
dakle kao fiksirano ograničenje slobođe pojedinaca posljedica 
umnoga postulata da se garancija slobode ne prepusti slučaju, 
nego da se normira određenim pravilima. 

Povijest pak čovječanstva i nije drugo nego upravo mno- 
govrsna realizacija prava u slijedu vremena. 

Gledajući čovječanstvo u, njegovu povijesnom razvitku, 
Schelling opaža — promatrajući čitav proces povijesti, a ne 
pojedinačnosti u njemu — da se u njemu očituje ono apso- 
lutno. 

Tri su stupnja, koji se jasno očituju u tom razvitku i to: 

I. Sudbinski ili tragični stupanj, na kome se očituje još 
potpuno slijepa moć koja nemilosrdno potiskuje slobodu, a s 

njome razara i sve najveće i najljepše što je bilo ostvareno. Ta 
moć je u biti nesvjesna i neinteligentna, te je dovela do pro- 
pasti svih ljepota i čudesa staroga vijeka, koji je jedno vri- 
jeme cvao u stvaralaštvu. 

II. Prirodni stupanj, koji se očituje kao oblik ljudskog 
zajedničkog života u kome dominira mehanika prirodnog za- 
kona. To razdoblje počinje rimskom republikom, a neobuzdana 
samovolja u ime nekoga »prirodnog plana« vlada svijetom, od- 
nosno ljudskim rodom. 

III. Promišljeni stupanj. Kad će se taj stupanj promišlje- 
nosti u svijetu javiti i do koje će se mjere razvili, nije mo- 
guće unaprijed ustvrditi, ali da će to biti razdoblje ostvariva- 
nja inteligencije bez sile i samovolje, to je očito. Smisao po- 
vijesti upravljen je upravo na to da potiskujući »sudbinu« i 
»prirodu« ostvaruje umnost i promišljenost koja se očituje u 
slobodi, a u čemu leži cilj razvoja života ljudi. 

Taj i takav povijesni tok očito pokazuje pomalo očitova- 
nje onoga što nazivamo »apsolutnim«, a što nije ni sam su- 
bjekt ni sam objekt, nego oboje zajedno u jednom višem iden- 
titetu. 

I taj povijesni tok prikazuje Schelling u poetskoj, dakle 
estetskoj slici, kad veli da je svijet zapravo jedna poetska 
tvorevina, a povijest zapravo drama u kojoj njeni tvorci nisu 
samo glumci nego i pjesnici vlastitih uloga. Ali u čitavoj toj 
drami očituje se duh koji naoko haotički tok zbivanja ipak 
povezuje u jedan umni razvoj. 


V 


Ipak, dok je kod Fichtea centralni problem njegove prak- 
tičke filozofije — a time i cjelokupne njegove filozofije — 
etički problem, kod Schellinga je to estetski problem. 

Taj problem je ne samo centralni problem Schellingove 
filozofije nego ujedno i ono pitanje po kome mnogi sistemati- 
čari i historičari filozofije nazivaju cijeli Schellingov sistem — 
estetičkom metafizikom, odnosno estetičkim panteizmom. 


Schelling doista shvaća estetske probleme ne sama dublje 
nego i šire no što su oni shvaćeni i protumačeni u drugih fi- 
lozofa. I uz osnovnu misao o kontinuiranoj povezanosti svih 

pojava anorganske, organske i psihičke prirode, Schelling kao 
drugu osnovnu misao svoje filozofije obrađuje estetski po- 
jam kao osnovni i posljednji pojam za tumačenje i razumije- 
vanje čitave ljudske opstojnosti. 

Pravo umjetničko djelo, umjetnina, za Schellinga je nešto 
što je proizašlo iz slobodne stvaralačke snage genija, ali što 
ipak u biti ne znači njegovu samovolju. U umjetničkom 
djelu realizirano je jedinstvo, realizirana je harmonija slo- 
bode i nužnosti. Genij umjetnika ukotvljen je u onaj isti stva- 
ralački demonski praizvor iz koga izviru svi oblici nesvjesne 
kreativnosti prirode i svjesnog stvaralaštva ljudskog. Umjet- 
ničko djelo zato i izlazi jednako iz područja instinkta i ne- 
svjesnosti kao u isti mah i iz refleksije i svijesti. Umjetničko 
djelo genija je mnogo bogatijeg sadržaja nego što može, makar 
i naknadno, refleksija samoga umjetnika izreći. 

Umjetničko djelo nikada nije i ne može preslikavati, od- 
ražavati ili čak idealizirati prirodu, kako su to neki htjeli, jer 
ono je svagda iz stvaralačkog izvora stvoreno. Ono nije ni 
kopija stvarnosti ni rezultat apstrakcije i refleksije. Ono je 
tvorevina izvorne stvaralačke spontane snage koja iz korijena 
apsolutnoga preko umjetnika kreira nešto osebujno i novo. 
Kao što je cijeli kozmos umjetničko djelo iz izvora Apsolut- 
nog, tako je i svako pojedinačno pravo umjetničko djelo iz 
toga istoga izvora izraslo. Svrhovitost u prirodi i umjetnost 
imaju svoju osnovu u nužnoj harmoniji nesvjesne i svjesne 
svjetske djelatnosti. U doživljavanju umjetničkog djela taj 
identitet svjesnoga i nesvjesnoga očito otkrivamo. U njemu 
jasno otkrivamo i vezu bezgranične izvornosti djelatnosti i 
ograničenosti moguće izražajnosti. 


U tom umjetničkom stvaralaštvu očituje se bit svijeta i 
ujedno ono apsolutno što ujedinjuje u sebi teoretsko i prak- 
tičko, nužnost i slobodu, nesvjesno i svjesno. Ljepota — po 
definiciji Schellinga — nije drugo nego izražavanje beskonač- 
noga u konačnom liku. Vrednota umjetnine je svagda najviša 
vrednota, a ne služi ničemu izvan sebe. A u tome i jest bitna 
razlika između svrhovitosti svega drugoga u zbilji i svrhovi- 
tosti umjetnosti. I dok se svrhovitost svake druge stvari i 
njeno savršenstvo mjeri prema nekoj svrsi izvan nje same, 
umjetnina je neve"ano, slobodno svrhovita (»Zweckfrei«), jer 
nosi svrhu u sebi samoj, a ničemu izvan sebe ne služi. 

Schelling smatra da samo genij može stvarati umjetnička 
djela, jer samo on stoji pod pritiskom beskonačnih suprotno- 
sti, samo on ujedinjuje slobodu i nužnost na način koji nje- 
govo osebujno stvaralaštvo pokazuje. 

Smisao, odnosno zadatak umjetnosti, kao i filozofije, leži 
u tome da prevladava pojavne suprotnosti i da ih u najvećem 
mogućem jedinstvu ujedini. Umjetnik (genij) stoji na početku 
svoga stvaralaštva pred »prividno nerješivom protivurječno- 
šću«, koju stvaranjem rješava s »osjećajem beskonačne har- 
monije«. 

Umjetnost, odnosno umjetničko djelo, savršena je iden- 
tifikacija realnoga i idealnoga, konačnoga i beskonačnoga. 
Ljepota ujedinjuje i istinu i dobrotu. U umjetnosti se na je- 
dinstven, izvanredan, osebujan način ostvaruje, odnosno od- 
razuje ono »apsolutno identično« što je inače za zor nepristu- 
pačno, ali je tu dano. Iz umjetničkih djela, pravih umjetničkih 
djela, to struji, a to naziva Schelling »čudom umjetnosti«. 


Schelling uopće smatra da je »najviši akt uma, u kome 
on obuhvaća sve ideje, upravo estetski akt«. I pravi filozof 
mora imati mogućnost ostvarivanja toga akta, jer u protivnom 
slučaju ostaje tek »Buchstabenphilosoph«. 


No i umjetnost, na svojim raznovrsnim područjima i u 
svom zanimljivom povijesnom razvitku, kao posebna pred- 
metnost jest po mišljenju Schellinga za filozofiju naročito za- 
nimljivo područje zbilje, jer je ono neke vrste »dokument« 
jedinstva onoga što se i u prirodi i u općoj povijesti javlja 
svagda odijeljeno; apsolutno od relativnog, ideelno od reel- 
noga. U umjetnosti nalazimo indiferenciju toga obojega. I ono 
do čega filozofija dolazi »kompliciranim misaonim putem«, to 
se u umjetnosti očito pokazuje kao izvorna zbilja i kao evi- 
dentna datost apsolutnog identiteta. Kada tako umjetnost po- 
staje objekt filozofije, često filozof u biti umjetnosti, koja se 
razvojno otkriva u svom povijesnom razvitku, a specifično 
na svojim pojedinačnim područjima, vidi dublje i jasnije što 
ona zapravo jest i znači nego što to može vidjeti umjetnik 
sam. Umjetnik je zapravo tjeran od toga iskonskoga principa 
stvaralaštva, kojega često ni svjestan nije, a filozof taj prin- 
cip i njegov učinak na umjetničkom djelu jasno otkriva i 
spoznaje. Filozofija umjetnosti postaje prema tome najviši 
oblik spoznaje. 

VI 


Ono apsolutno i beskonačno, koji pojam često susrećemo 
u Schellingovoj filozofiji, naziva on često i božanstvom. U 
posljednjoj fazi svoga filozofiranja Schelling se tome proble- 
mu sve više priklanja. 

Govoreći već o umjetniku kao geniju naziva Schelling taj 
umjetnički genij onim »božanskim u čovjeku«. To božansko 
u čovjeku je svima umjetnicima zajedničko. A govoreći o 
sadržajnoj strani poezije i njenom nastanku, Schelling uka- 
zuje na to kako je »izvorna poezija« zapravo izražena u mito- 
logiji. Mitologija čak povijesno i omogućuje poeziju. Ona je 
prije nje, a k njoj se i kasnije poezija ponovo i uvijek vraća. 

Svakako u vezi s problemom božanstva i religije Schel- 
lingovo se stajalište u toku njegova života mijenja. 

U prvoj etapi Schellingova razvoja zauzima on vrlo oštro 
stajalište prema tradicionalnoj teologiji i prema svim konfe- 
sionalnim formulacijama vjere i božanstva, a napose protiv 
kršćanstva. Tako u spisu »O objavi i pučkoj obuci« oštro pole- 
Jemizira protiv teološkoga supranaturalizma, a naročito protiv 
pretvaranja i farizejštine popova, a za potpuno individualnu 
slobodu religijskog shvaćanja. Ali valja spomenuti i to da 
Schelling smatra kritiku prosvjetiteljstva, upravljenu protiv 
religije, promašenom. Za njega su svi ti argumenti prosvjeti- 
teljstva zapravo nerazumno »nabacivanje pijeskom«. 


Schelling odbija svaku ideju o transcendentnom bogu kao 
— pričin. Za njega je neodrživa misao o bogu kao ličnosti ili 
kao stvaraocu i održavatelju svijeta, kao tvorcu nekog unapri- 
jed udešenog sklada svijeta, kao osobi kojoj bi čovjek bio 
nužno podložan i nalazio se u stanju poslušnosti. Temeljne, 
dakle, ideje kršćanstva Schelling odbacuje i smatra da se nje- 
govom filozofijom identiteta dolazi daleko dalje iznad tih 
zamisli o personalnom bitku u sferu apsolutnoga, natpersonal- 
nog određenja, gdje bog zapravo nije drugo nego »apsolutni 
Ja«. I prema tome smatra Schelling da boga i besmrtnost ne 
treba tražiti izvan čovjeka. To on nalazi sam u sebi. Mjesto 
dotadašnjih konfesionalnih predodžaba, čovjek stvara u sebi 
»monoteizam uma i srca, te politeizam mašte i umjetnosti — 
a to je upravo ono što čovjek treba«. 


89 


Ovo Schellingovo mladenačko antikonfesionalno i zapravo 
antireligiozno stajalište nazivaju jednom »vrstom idealnoga 
ateizma«. Schelling sam govori o tvorbi jedne filozofske mi- 
tologije. Za njega je — barem u prvoj fazi njegova filozofira- 
nja — filozofija identična s »istinom religije«, pa tako Schel- 
ling govori o »filozofskoj religiji«, koja nema samo svoj reli- 
giozno-povijesni nego i filozofsko-povijesni razvojni tok, u 
kome ovaj drugi stoji najprije prema prvom u negativnom 
stavu. Tek ako se shvati i kršćanstvo kao složen mitos, koji 
je čovjek stvorio kao »živo umjetničko djelo«, ono ima svoje 
povijesno značenje i vrijednost. Tu je misao dijelio Schelling 
s romanticima. 


Zanimljiva su Schellingova tumačenja nastanka promjene 
toga religioznoga mitosa u kome se tumačenju otkriva i po- 
etski i religiozni smisao svih ideja, kao što je npr. ideja pada, 
oslobođenja, spasenja, grijeha, kazne, slobode itd. Schelling 
to i izražava na pjesnički način, pa mu tako, npr., odjeljivanje 
ideja od »apsolutnoga« znači »pad« i »grijeh« čovjeka, što 
nalazimo jednako i u kršćanskoj kao i istočnjačkoj mitologiji. 
Schelling npr. veli: »Kao u Danteovoj pjesmi, prolazi i u 
filozofiji samo kroz provaliju put u nebo.« 

Za Schellinga je mitsko prikazivanje svijeta i njegovih 
prilika zapravo predfaza znanstvencga mišljenja, odnosno fi- 
lozofije. I dok znanost i njeno najviše dostignuće — filozofija 
predstavlja mišljenje u pojmovima, dotle je istina u pred- 
znanstvenom razdoblju izražena u osjetnim slikama. Te osje- 
tne slike izraz su nerazvijenog stanja svijesti, pa tako one 
nužno u povijesnom razvoju prethode znanosti i filozofiji. 
Schellingova, za umjetnički izraz osjetljiva priroda, rado je 
prilazila tom mitosu kao privlačnom estetskom izrazu ljudske 
svijesti, pa ga je i nazivao poetskom istinom. 

U Schellingovo prilaženje pojedinim mitologijama od po- 
ganske do židovske i kršćanske mi ovdje nećemo pobliže ula- 
ziti. No ta tumačenja predstavljaju zanimljive i originalne 
teze Schellingove, ali ne ulaze neposredno u razvoj osnovnih 
misli klasičnog njemačkog idealizma. Schelling je, u svom 
kasnijem razvoju, a naročito pod utjecajem mistika Jacoba 
Bčhmea, i sam prilazio misticizmu u tumačenju odnosa demi- 
urških snaga prirode i njegovih očitovanja u razvoju zbilje. 
A taj razvoj je bio uvjetovan i njegovim filozofskim stavom 

u polemici s Hegelom, za kojega je Schelling držao da je pre- 
uzeo od njega misao identitetne filozofije, samo s tom raz- 
likom što ju je htio do kraja racionalistički razviti. 

Schelling je protiv toga ekstremnoga racionalizma, koji je 
nepotpun. Sve pojedinačno u svojoj egzistenciji ne može biti 
u biti dohvaćeno po općim racionalističkim shemama koje 
zapravo svojom apstrakcijom znače jedan tip negativne filo- 
zofije, što se očituje time da na mjesto svega živoga i zbilj- 
skoga, uz isključenje empirijskoga elementa, postavlja logički 
pojam, koji zapravo kao fikcija zamjenjuje i negira punoću 
postojećeg. I zato se Schelling zalaže za tzv. pozitivnu filozo- 
Jiju, koja kao osnovni problem stavlja problem egzistencije, 
koja se dohvaća do kraja samo iracionalnim putem i koja ko- 
načno hoće univerzum i um protumačiti iz iracionalnog osno- 
va svijeta. Egzistencija u svojoj punoći je diskurzivnom 
mišljenju, racionalnoj spekulaciji — transcendentna, ali je zato 
ipak stvarna, a ljudskoj svijesti — ne doduše u njezinoj spe- 
kulativnoj sferi — pristupačna. 

U toj Schellingovoj fazi u zalaganju za taj oblik pozitivne 
filozofije izražava se: (a) njegova borba protiv Hegelova panlo- 
gizma i (b) njegov pristup religioznom misticizmu, kao i (c) 
začetak suvremene filozofije egzistencije. 


VII 


Kako smo vidjeli iz ovoga izlaganja osnovnih filozofskih 
misli Schellingovih, one predstavljaju neminovnu antitezu i 
sintezu u odnosu na misli Kanta i Fichtea. Proizašavši iz 
kruga Fichteovih misli, Schelling dosljedno, ali dijalektički, 
dolazi do niza antiteza prema Fichteovim tezama, antiteza 
koje ulaze nužno u razvoj klasičnog njemačkog idealizma kao 
cjeline. 

Iz nedostatka koji se osjeća već u Kantovoj filozofiji, gdje 
je negirano značenje stvarnosti, a naglašena tek stvaralačka 
uloga subjekta u spoznajnom procesu, pa onda kompleks pro- 
blema Fichteovih, gdje je Ne-ja posve ispao iz interesne spoz- 
najnoontološke sfere, Schelling je upravo k tim problemima 
prišao nužno sa svom dubinom svoga poetsko-filozofskoga ka- 
raklera. Osnova njegove problematike postaju pitanja filozo- 
fije prirode, u kojima najprije svestrano povezuje sva podru- 

čja prirodnih nauka, a onda povezujući ih prisno s tematikom 
ontologije postavlja osnove svoje teorije identiteta. Ona — 
čini se — jedina spašava kritički idealizam od agnosticizma, 
kao što se to dogodilo kod Fichtea, pomirujući suprotnosti 
realnog i idealnog, prirode i duha u sintetičkoj ideji apsolut- 
noga. »Priroda je vidljivi duh, a duh je nevidljiva priroda«, 
predstavlja svakako osnovnu tezu Schellingove filozofije. 
Schellingova filozofija prirode izvanredno je vrijedan prilog 
ne samo filozofiji nego i prirodnim naukama, jer je upravo 
njegov stav doveo do prevladavanja neodržive mehanističke 
koncepcije, naročito na području organske prirode. Vitalisti 
i neovitalisti nađoše upravo u Schellingovoj filozofiji prirođe 
svoje prve i osnovne argumente, a općenita neodrživost meha- 
nicizma u Schellingu svoga prvog odlučnog kritičara. Schelling 
je svakako proširio tematiku klasičnog njemačkog idealizma 
na područje koje je bilo dotada zanemareno, a koje se svojom 
tematikom urgentno nametalo i kao potreba prirodnih nauka 
na jednoj strani, i kao ontološki problem na drugoj. Da je to 
bilo i specijalno zanimljivo područje romantičara, pokazali 
smo već prije. 

Drugi značajni i može se reći centralni problem Schellin- 
gove filozofiic bila je estetska tematika. Kažemo »centralni«, 
jer je njime bila obuhvaćena ne samo uža tematika umjetnič- 
kog oblikovanja nego je u stvaralačkom aktu umjetnosti otkri- 
vena bitna crta događanja u kozmosu uopće, koje događanje 
nije ni slučajno, ni mehaničko, ni besciljno, nego ujedinjeno 
po principima stvaralačkih svrha, te predstavlja na svim po- 
dručjima zbivanja dijalektički progresivni uspon. Nije nas 
onda čudilo da su njegov sistem nazivali estetskim monizmom 
ili čak estetskim panteizmom. 

Nasuprot  formalističkoj estetici Kantovoj upozorava 
Schelling baš na duhovni sadržaj kao ono bitno u jedinstvu 
tvari i duha, materije i smislenog sadržaja, koji duhovni sa- 
držaj daje umjetnosti značenje i vrijednost. A to su upravo 
ideje koje će Hegel razraditi u svojim značajnim »Predava- 
njima iz estetike«, pa ta tematika kao sadržajna vrijednosna 
problematika estetskoga predmeta ulazi i danas kao aktuelni 
zadatak u suvremena estetska raspravljanja. 

Pa čak i njegov religiozni misticizam u kasnijem njegovom 
Životnom razvoju, kao slobodna filozofska misao, a protiv 

svake ortodoksije, značajan je prilog onoj tematici koju će 
kasnije u svojoj antropologiji razrađivati hegelovska ljevica, 
a napose Feuerbach. 

Ukratko, Schellingov objektivni idealizam ona je karika 
koja toliko jasno osvjetljava uspon evropskog filozofskog duha 
u njegovu najintenzivnijem klasičnom razvoju od Kanta do 
Hegela, a koji postaje temelj suvremenog filozofskog rasprav- 
ljanja uopće. 

Schelling nije stvorio jedan jedinstveni filozofski sistem, 
a kako je svestrano reagirao na osnovnu kulturnu, a po tome 
i filozofsku tematiku svoga vremena da je kadgod u svojim 
kasnijim tezama protivurječio onima iz prijašnjeg razdoblja, 
to će sistematičari teško povezati sve te misli u jedinstveni 
sklop, ali je zato dao jasan odraz vemena i originalan izraz 
tematici koja je življela u vremenu koje je postalo temeljno 
za sve ono što je poslije toga vremena nastalo. 

V. GEORG WILHELM FRIEDRICH HEGEL! 


I 


Već smo kod Schellinga, koji je svojim ljudskim vijekom 
preživio Hegela, naišli na osnovno izlazište Hegelove filozo- 
fije, za koje čak Schelling tvrdi, da je to izlazište Hegel pre- 
uzeo od njega — a to je misao identitetne filozofije. Schelling 


!G. W. F. Hegel rođen je 27. VIII 1770. u Stuttgartu. Sa 
osamnaest godina pošao je na sveučilište u Tubingenu, na prote- 
stantsku teologiju, gdje je studirao i filozofiju. Tamo je sklopio 
i tako značajno prijateljstvo s Holderlinom i Schellingom, a sva 
su trojica, kako ističe historičar [filozofije F. Ueberweg, osjećala 
kao neki težak pritisak samu nastavu teologije, pa su u Kanto- 
vim raspravama o moralnom suverenitetu ličnosti, Jacobijevim 
pismima o Spinozi i Schillerovim pogledima na vrijednost i zna- 
čenje grških bogova nalazili mnogo više pobude za razmišljanja i 
vrednovanja, nego u samoj propisanoj studijskoj građi. Završivši 
studije, postao je učitelj u Bernu i kasnije u Frankfurtu na 
Majni. Habilitirao se godine 1801. u Jeni, gdje je iste godine 
počeo sa Schellingom izdavati časopis »Kritički žurnal za filo- 
zofiju«; g. 1806. izišlo je njegovo djelo »Fenomenologija duha«, koje 
ga je postavilo u red prvih filozofa u Njemačkoj. Iste godine 
zbog novčanih teškoća napustio je vanrednu profesuru u Jeni i 
preuzeo je redakciju novina u Bambergu. Pod utjecajem svoga 
prijatelja Niethammera, koji je želio reformirati bavarsko škol- 
stvo u smislu neohumanizma, postao je rektor gimnazije u Nurn- 
bergu 1809. Tamo je proboravio do 1816. dok nije pozvan za re- 
dovnog profesora filozofije u Heidelberg. Smatrao je da je time 
ispunjena najveća želja njegova života. Godine 1818. dobio je mje- 
sto profesora na sveučilištu u Berlinu, gdje je djelovao trinaest 
godina sve do svoje smrti (1831), kada je umro od kolere, na 
visini svoga intelektualnog stvaralaštva. 

U svome razvoju stajao je Hegel najprije pod jakim utje- 
cajem prosvjetiteljstva, naročito spisa Lessingovih, a duboko je 
poznavao i grčku filozofiju i kulturu. Pod utjecajem dcgađaja 

doduše smatra da je Hegel krivo protumačio tu misao, kad je 
pojam identiteta zamislio u racionalističkom pojmovnom od- 
ređenju, dok Schelling tvrdi, da se svijet i život ne dadu racio- 
nalno do kraja protumačiti, jer princip logosa nije princip na 
kome se taj identitet osniva. Hegel se u ranim svojim filozof- 
skim radovima posve suglašava sa Schellingovom idejom iden- 
titetne filozofije, ali tek za njeno tumačenje pomalo prelazi na 
sasvim suprotno stajalište. Hegel je počeo svoja prva sveučili- 
šna predavanja time da je sa Schellingom zastupao i širio mi- 
sao identitetne filozofije. 

Nema nikakve sumnje da Hegelova razmišljanja i izlaze 
iz tematike koju je Kant postavio, a koju su na svoj način 
izveli Fichte, na jednoj strani, a Schelling na drugoj. Hegel i 
razvija svoje filozofske misli u nastavljanju, a kasnije u po- 
lemici, sa ovim svojim predšasnicima, te samo iz njihove pro- 
blematike možemo razumjeti način i obradbu Hegelovih filo- 
zofskih pitanja. No on je tu tematiku proširio, a zaključke 
njihova filozofskog umovanja, kritički prevladavajući, povezao 
na osebujan način. 


Kantova transcenđentalna analiza, koja nije mogla prod- 
rijeti dublje od fenomenalnosti svijeta, pa je tako stvarnost 
nužno ostala nespoznatljiva, nikako nije mogla zadovoljiti He- 
gela, iako je Kant predstavljao za njega izlazište na kome 
treba da se izradi jedna kritička, ali nikako ne agnostička on- 


francuske revolucije oduševljavao se za ideje slobode i jednakosti. 
Bio je i pod utjecajem svoga kolege pjesnika Holderlina, s kojim 
ga je vezalo dugo prijateljstvo i ljubav prema istim idealima, 
a napose grčkoj kulturi. S nastupom profesure u Berlinu proširio 
se naročito njegov utjecaj po njegovim znamenitim predavanjima, 
koja nisu posjećivali samo studenti berlinskog univerziteta nego i 
državni činovnici i političari, tako da su njegove filozolske misli 
bile često prihvaćene kao ideje tadašnje državne filozofije. Na tim 
značajnim predavanjima Hegel je proširio tematiku na sva po- 
dručja filozofije, povezujući je i produbljujući je do dotada ne- 
dostignute sistematičnosti. No koliko god je u počeiku čak i 
pruski ministar prosvjete smatrao njegove ideje odlučnim za smjer- 
nice tadašnje pruske politike, pod kraj njegova života, naročilo 
njegove ideje u vezi sa religijom, smatrane su revolucionarno- 
rušilačkim i za službeni državni stav neprihvatljivim. Na samom 
filozofskom polju razvile su se iz njegove filozofije dvije oprečne 
škole koje su jedno vrijeme predstavljale i opću kulturnu bitku 
Njemačke, a to su bile: »hegelovska ljevica« i »hegelovska des- 
nica«, 

tologija. Fichteova nauka o znanosti koja je pošla od fenome- 
nologije svijesti bila je za Hegela presudna, pa je i sam osnove 
svoga sistema izrazio u »Fenomenologiji duha«. Ali činjenica 
da je Fichte ostao u okviru svijesti, a negirao značenje stvar- 
nosti o sebi za spoznaju i time još radikalnije od Kanta pošao 
k idejama subjektivnog idealizma, ta činjenica odbija Hegela 
od Fichteovog misaonog izvođenja i zaključivanja. U antitezi 
s Fichteovim tezama razvija se ipak Hegelov misaoni put 
koji se još jače osjeća u antitezi prema formulaciji ideje iden- 
titeta, koja je temeljna za Schellingov sistem, a Hegel je sma- 
tra neodrživom i razumski neopravdanom, jer je u osnovi ira- 
cionalna, i — po mišljenju Hegela — s obzirom na racionalnu 
prirodu čovjeka, ipak u neku ruku — agnostička. Hegel nije 
mogao ostati ni kod Kantova agnostičkoga kriticizma, niti 
kod Fichteove fenomenologije svijesti, niti kod Schellingove 
koncepcije iracionalnog identiteta, nego je čitav život težio 
za jednim jedinstvenim racionalnim sistemom. Ta jedinstvena 
racionalna sistematičnost je jedna od osnovnih osobina He- 
gelovih. 

Uz spomenute mislioce Hegela je iz literature najviše za- 
okupljala antika, a iz realnoga života najviše francuska revo- 
lucija. I upravo ta trostruka determinanta očituje se u cijelom 
Hegelovu životnom opusu. 

U antiku, koja nesumnjivo predstavlja temelje evropske 
kulture, bio se Hegel toliko zanio da je s njom upravo živio, 
tek nošen jednom osnovnom antitezom da filozofija ipak ne 
može biti samo ono što grčka riječ kaže — »ljubav prema 
mudrosti«, nego da treba konačno da filozofija postane i prava 
strogo pojmovna znanost. 

Francuska revolucija i njezine ideje bile su mu putokaz 
k realnim problemima života i problemima povijesnoga raz- 
voja čovječanstva. Sam je bio zanesen tom revolucijom i pri- 
padao je grupi mladih simpatizera francuske revolucije, koja 
je u Njemačkoj širila njene ideje. Ideja slobode i mogućnost 
njene realizacije u konkretnom životu bila mu je tom revolu- 
cijom očito vidljiva. Jednako mu je tako postala očita i ideja 
dijalektičkoga razvoja povijesti. 

Povijesnost je uopće postala jedna od osnovnih karakteri- 
stika Hegelova filozofiranja, pa nas i ne čudi činjenica da je 
on zapravo osnivač moderne filozofske historiografije. Širinom 

poznavanja problematike na svim područjima kulturnoga ži- 
vota od umjetnosti do morala, prava, društvenosti i države, 
filozofije prirode do antropologije, u povezivanju tih područja 
stvara Hegel s obzirom na tematiku jedan od najširih filozof- 
skih sistema uopće. Hegel ulazi na osebujan način u povijesni 
razvoj objektivnoga duha i kulture dublje nega ijedan misli- 
lac prije njega. Jedna od glavnih karakteristika Hegelova filo- 
zofskog umovanja pokazuje se u tom što on rikada ni u naj- 
apstraktnijim svojim teoretskim izvođenjima o značenju apso- 
luta nije zaboravio na samu zbilju, ni kao prirodu ni kao duh, 
ni kao stvarnost ni kao povijesnost. Zato valja već na početku 
naglasiti da se te oznake odnose samo na njegovu genijalnu 
sintetičnost, iako je Hegel izrazito apstraktan i konstruktivan 
duh. Iako se tako često citira onaj Hegelov odgovor, kada su 
ga učenici bili upozorili, da mu se neke koncepcije »ne slažu 
s činjenicama«, da je to »to gore po činjenice«, ipak valja reći 
da je Hegel i te kako poznavao činjenice naučnih otkrića kao 
i one povijesnoga zbivanja, pa je to njegovo enciklopedijsko 
znanje i poznavanje činjenica upravo karakteristična baza 
njegova filozofskog opusa. Od filozofije povijesti do filozofije 
religije, od estetike do prirodnih nauka, Hegelovo poznavanje 
i uvažavanje činjenica je osnovno za njegovo filozofsko umo- 
vanje. Rijetko ćemo u tome filozofskom sistemu naći toliko bo- 
gatstvo građe, toliko mnoštvo primjera iz razvoja života i sa- 
stava svijeta kao upravo u Hegelovom sistemu. A Hegel i za- 
mjera nesadržajnom određenju pojma »apsoluta« kod Schel- 
linga, u kome se određenju ne vidi bogatstvo i diferencijacija 
zbilje. 

Za obradbu pak te tematike i za fundiranje svoga sistema 
bila mu je potrebna i posebno izoštrena dijalektička metoda 
i s njom spojena ontološka supozicija panlogizma, a te su 
dvije osobine glavne oznake njegova filozofskog djela. 

Za određenje Hegelova filozofskog polazišta valja nagla- 
siti još i ovo: 

Hegel je, kako već rekosmo, nastojao da filozofija postane 
znanost. 

Prvotno određenje filozofije — od kojega i potječe riječ 
(liubav prema mudrosti) — bijaše u borbi za svoje osamosta- 
ljenje, od renesansne filozofije pa naovamo, zamijenjeno tež- 
njom da filozofija postane znanost. Taj zadatak, što ga je 

jasno još postavio Bacon i Descartes, prihvatio je Hegel i po- 
stavio sebi kao najosnovniji problem. Kod Hegela to više nije 
bilo motivirano kao kod njegovih prethodnika samo urgent- 
nom nuždom oslobađanja od teologije, koja borba više nije 
bila aktuelna, nego imanentnim motivom potrebe znanstvene 
istine same. Hege! tako u predgovoru svoje Fenomenologije 
duha veli: »Pravi lik u kome egzistira istina može biti samo 
njezin znanstveni sistem. Surađivati na tome da se filozofija 
približi formi znanosti da bi mogla odbaciti svoje ime ljubavi 
prema znanju i da bi bila zbiljsko znanje, jest ono što sam ja 
sebi postavio« (7). To zbiljsko pravo znanje jest upravo ono 
što filozofija ima da dade čovjeku za razliku od fragmentarnih 
pogleda singularnih iskustava. 

Hegel jasno uviđa antiznanstvenu filozofsku intenciju u 
kulturnom životu svoga vremena, koje nije — možemo jasno 
reći — ni do danas prošlo. Čovjek se u rastrganosti i gloma- 
znosti specijalističkog znanstvenog rada toliko gubi na poje- 
dinačnosti koja se odražava u osjetnosti da je zaboravio na 
općenost, na sintezu, a kako bez nje kao svjesno razumno biće 
ne može živjeti, prepustio ju je mistici i sanjarenju. Hegel se 
zato bori protiv tipa intuitivne i »čuvstvene filozofije« kao i 
protiv iracionalizma romantike. On je — kako vidjesmo — 
protiv »apstraktne općenitosti« gdje idealistički apsolut, u 
kome se“ gubi pojedinačnost, postaje prazna shema bez sadr- 
žaja. Svi su ti »apsoluti« nastali kao posljedica traženja vječne, 
nepromjenljive, ukočene, apsolutne supstancije, koja ne tu- 
mači život i u koju ne ulazi život kao stalni i vječni proces. 
Hegel pak upravo tu tematiku uzima kao osnovnu i izlaznu, 
a filozofiji namjenjuje strogi znanstveni zadatak. Tako da u 
daljnjem izvođenju njegovih misli u Fenomenologiji čak i na- 
pušta riječ filozofija i zamjenjuje je riječju znanost. 


II 


Već smo istaknuli da je Hegelova filozofska koncepcija 
razumljiva tek iz tematike koju su postavili njegovi predšas- 
nici. 

Kantov je kriticizam kao sinteza, ili bolje prevlađavanje 
empirizma i racionalizma — od kojih je prvi pokušao »odozdo«, 
a drugi »odozgo« fundirati objektivnu istinu, a oba ljudskoj 

svijesti nisu pridavali odlučnu spoznajnu ulogu — očito uka- 
zao na nedostatke tih tradicionalnih filozofskih smjerova. No 
koliko je god bilo za razvoj filozofske misli, a napose spoznaj- 
ne teorije, veoma značajno kritičko djelo Kantovo, koje je 
istaknulo važnost i odlučnost spoznajnog subjekta u procesu 
spoznavanja, toliko je ipak rezultat u kome je stvarnost 
ostala samo kao aficirajuća, a nikako determinatorna kom- 
ponenta spoznajnog procesa, očito pokazao nedostatke koji 
nose oznake agnosticizma jer svijest nije mogla prijeći okvire 
subjektivne fenomenalnosti u kojoj se doista i ne zna jesmo 
li pogodili ili promašili u otkrivanju istine objektivne stvarne 
i povijesne datosti. Stvarnost je ostala u sferi transcendencije. 

Hegel sam naziva Kantov kriticizam subjektivnim idea- 
lizmom, koji je onda konsekventno radikalizirao Fichte uklo- 
nivši i posljednji realistički ostatak u Kantovoj filozofiji, a 
to je pojam stvari o sebi. Hegel je od Fichtea preuzeo i raz- 
radio dijalektičku metodu, a u analizi spoznajnog procesa po- 
šao od fihteovske fenomenologije svijesti. Iako je, dakle, 
Hegel veoma pozitivno ocijenio vrijednost naglašavanja uloge 
spoznajne svijesti i njene strukture u spoznajnom procesu, 
koji su problem Kant i Fichte tako jasno i precizno uočili, 
ipak za Hegela oba smjera predstavljaju »jednostranu filozo- 
fiju razuma«, za koju se sivarnost, odnosno svijet, ukazuje 
kao »nepomični supstancijalitet«, a koji ipak nužno ostaje 
glavno pitanje u procesu spoznavanja. Jer, napokon, što mi 
ipak spoznajemo? Je li završna svrha spoznavanja, a time i fi- 
lozofiranja tek spoznaja svijesti ili spoznaja svijeta? 

U prvom razvojnom stadiju Hegel je, kako rekosmo, pri- 
staša Schellingove misli o određenju apsoluta kao identiteta 
spoznaje i bitka, odnosno svijesti i svijeta. Sa Schellingom 
Hegel zauzima stajalište protiv subjektivnog idealizma u anti- 
tezi objektivnog idealizma, a tu antitezu tako oštro podvlači 
Schelling. Kasnije se sa Schellingovim određenjem smisla 
identiteta subjekta i objekta Hegel više ne suglašava i upravo 
u osebujnom određenju smisla i sadržaja pojma identiteta 
leži osnovna misao Hegelove ontologije, a uz to i spoznajne 
teorije, pa i svih drugih grana njegova filozofskog sistema. 
Hegel, naime, jasno pokazuje kako je Schelling, nalazeći u 
pojmu identiteta svijesti i svijeta jedinu mogućnost spoznaje 
zbilje, ipak u »apstraktnoj općenitosti« ispustio iz vida raz- 

nolikost i raznovrsnost postojećega. Hegel je pojam identiteta 
drugačije protumačio, a upravo u tom shvaćanju pojma iden- 
titeta — koji je pojam kasnije ostao centralni problem filozo- 
fije i u školi »ljevice« i »desnice«, i kod materijalista i kod 
idealista — kreće se tematika Hegelova filozofskog umovanja. 

Schelling je za Hegela primjer »spekulativnog načina fi- 
lozofiranja«, koji apstraktnu praznu shemu uzima kao apso- 
lutnu ideju, koju tek u izlaganju primjenjuje na empirijsku 
građu, a čitav svijet mu zapravo postaje »dosadan privid raz- 
ličnosti«. Hegel, osvrćući se kritički na taj i takav sadržaj fi- 
lozofije identiteta, označava nju kao spekulaciju u kojoj se 
gubi smisao za stvarnost. Ne samo to, nego to postaje po miš- 
ljenju Hegela, aspekt koji »predstavlja noć u kojoj su sve 
krave crne«. Hegel je protivnik takva načina rezoniranja, u 
kome mišljenje svojom apstraktnom funkcijom predstavlja 
akciju »bacanja svega u ponor praznine«. On jasno pokazuje 
da se iz »apsolutnoga«, što uistinu ne predstavlja ništa, ne 
može izvesti i protumačiti »živo bogatstvo svijeta«. Svi su ti 
pojmovi »apsoluta« nastali kao posljedica traženja vječne, 
nepromjenljive, ukočene, apsolutne supstancije, koja ne tu- 
mači i u koju ne ulazi život kao stalni i vječni razvojni proces. 


Hegel pak ima pun smisao za bogatstvo života i raznoli- 
kost objektivne zbilje, koja se može spoznati samo ako su 
mišljenje i bitak identični, ali ne u smislu Schellingova ap- 
straktnog identiteta, nego u značenju pune identičnosti mišlje- 
nja i zbilje, što je Hegel najjasnije formulirao u predgovoru 
svoje »Filozofije prava« kada je rekao da je »sve umno ujedno 
i zbiljsko, a sve zbiljsko ujedno i umno«. S te osnovne teze 
njegove filozofije, koja ujedno predstavlja racionalističku 
formulaciju iđeje identiteta, moramo poći da bismo razumjeli 
čitavo Hegelovo filozofsko umovanje. 

Iz te ontološke supozicije Hegel kritički odbacuje sve po- 
kušaje novije filozofije koji se javljaju u oblicima empirizma, 
dogmatizma ili kriticizma, a oni ukoliko su nekritički, pred- 
stavljaju jednostrano osvjetljenje postavljenog spoznajnoteo- 
retskog pitanja, a ukoliko su kritički završavaju ili u agnosti- 
cizmu ili ponovo u nestvarnoj spekulaciji. Za Hegela spozna- 
vanje nije ni pasivno preslikavanje svijeta ni slobodno stvara- 
laštvo subjekta. Za njega svijest nije pasivna »tabula rasa«, niti 
aktivni slobodni producent, a niti neki »nepomični supstan- 

cijalitet«. Svijest je sa svijetom u dinamičkom odnosu razvoj- 
nog zbivanja, u kome je upravo dijalektičnost procesa objek- 
tivna karakteristika i svijesti i svijeta. Tim je Hegelovim sta- 
vom prevladan permanentni dualitet koji se u novijoj evrop- 
skoj filozofiji javlja svagda bilo kao dvojstvo supstancije (res 
cogitans i res extensa) bilo kao dvojstvo nepomirljivih para- 
lelnih atributa, bilo da je jedan oblik uzet kao baza a drugi 
kao izvod iz te baze, ali i opet od nje posve različit. Aporija 
dualiteta je kod Hegela prevladana, a ontološki monizam je 
postao izvor rješavanja sve filozofske tematike, a spoznajnote- 
oretske kao osnovne napose. U toj monističkoj koncepciji 
objekt prestaje da bude prazna beživotna supstancija. Spoz- 
najni objekt otkriva se kao određeni subjekt koji stoji u per- 
manentnoj dijalektičkoj napetosti sam u sebi i sa spoznajnom 
sviješću. Treba, dakle, spoznati taj objektivni subjekt u nje- 
govu neprekidnom kretanju i povezanosti sa spoznajnim su- 
bjektom koji u istoj analizi spoznaje i sebe i objektivni subjekt. 
To je pojam one Hegelove »svjetovnosti svijesti« koju spomi- 
nje u Uvodu svoje Fenomenologije. U svojoj Fenomenologiji, 
za razliku od drugih »idealističkih fenomenologija«, ukazuje 
na nužnu i neotklonjivu dvostranost, gdje svaka zbiljska po- 
java ima svagda svoju subjektivnu i objektivnu stranu. Feno- 
meni svijesti u svim svojim razvojnim stupnjevima — od 
osjetne izvjesnosti do samosvijesti — pokazuju na prelaženje 
iz sebe u sferu objekta u vezi s kojim se ta sama svijest 
razvija. 

Historičari filozofije s pravom označavaju Hegelov sistem 
kao »metafizičko-logički sistem«, jer je u logici dana onto- 
logija i, obratno, u ontologiji logika, zato što je sva zbilja 
shvaćena kao dijalektički razvojni proces apsolutnoga uma 
koji tek ima svoju subjektivnu i objektivnu stranu. Tom te- 
zom, tezom logičkog idealizma, otklonjena je i prevladana 
svaka misao o nespoznatljivosti stvarnosti, a na drugoj strani 
i svaka misao subjektivnog idealizma. 

Filozofija je za Hegela znanost, ali znanost koja nema svoj 
neki posebni predmet. Ona predstavlja svu tematiku konač- 
nosti, ali ne u njenoj fragmentarnoj pojedinačno-znanstvenoj 
datosti, nego u odnosu na cjelinu, a to će reći u odnosu na 
apsolutnu istinu. Hegel analizira subjekt; razvojne stupnjeve 
svijesti od neposredne osjetne izvjesnosti preko različitih ob- 

lika predmetnog zamjećivanja, pa preko refleksije i samootu- 
đenja do apsolutne spoznaje. Od svijesti do samosvijesti, od 
uma i savjesti do apsolutnog znanja očituju se u fenomenu 
svijesti različiti njeni stupnjevi. Osnovni predmet filozofije 
i jest upravo spoznaja toga kretanja duha, a ono je neodvojivo 
povezano u svoju dijalektičku razvojnu povezanost, i to tako 
da su u apsolutnom pojmovnom znanju sadržani u povezanosti 
svi njegovi stupnjevi. 

Ipak, ta analiza fenomena duha ne pokazuje samo njegovu 
strukturu (kao što to biva u granicama kriticizma!) nego uje- 
dno i nužnost stvarnosti i njenoga kretanja, odnosno objek- 
tivnog zbivanja. U svijesti se tako otkriva i nužnost kao i 
apsolutna dijalektička povezanost sve naoko slučajne i pro- 
mjenljive objektivne zbiljske datosti, koja izražena u nuždi 
zakonitosti pokazuje upravo njenu racionalnu strukturiranost. 
No za razliku od subjektivnog i objektivnog idealizma koji tu 
zakonitost vide tek u »apstraktnoj općenitosti«, koja predsta- 
vlja shemu bez sadržaja, Hegel u njoj vidi dijalektičnost i ra- 
cionalnost stalnog i vječnog razvojnog procesa koji se javlja 
kao samostalni razvojni subjekt, a on je u isti mah ono apso- 
lutno što se na koncu javlja u istini kao: apsolutni duh. 

Hegelovo filozofiranje očituje se u nastojanju da utvrdi 
i protumači identitet mišljenja i bitka, koji se uvijek pojav- 
ljuju kao faktori idealnog i realnog područja, a za kojim 
ujedinjenjem i ide konačno svako znanstveno, odnosno filo- 
zofsko spoznavanje. To jedinstvo izraženo u apsolutu ostvaruje 
se u beskonačnom procesu, dijalektičkom procesu koji vječno 
nastaje. I upravo u Fenomenologiji duha Hegel pokazuje tu 
cjelokupnost ljudskih spoznaja kao povijesno-razvojnu nuž- 
nost i jedinstvenu povezanost. 

Spoznaja se prema tome ne može odražavati i izražavati 
u obliku zora, nego samo u obliku pojma, jer samo u njemu 
možemo naći mogućnost dijalektičke sinteze. U zoru toga 
nema, pa je tako Hegel nužno odbacio spoznajno polazište i 
Fichtea i Schellinga. — Ostati kod zora značilo bi ostati kod 
pojedinačnosti, koja može poslužiti ili kao primjerak neke u 
shemi izražene općenitosti ili kao osebujnost neke nepovezane 
raznolikosti. Međutim pojmom se dohvaća značenje pojedinač- 
nosti, a značenjem se osvjetljava pojedinačnost u povezanosti 
sa razvojnom cjelinom, a u tome se upravo odražava dijalek- 

lička metoda. A dijalektička metoda jest u isti mah i metoda 
spoznavanja i zakon stvarnosti, a tim područjima kao osnovica 
služi dijalektička zakonitost, odnosno duh ili logos. 

Tročlanost kretanja (teza, antiteza i sinteza; odnosno teza, 
negacija teze i negacija negacije) predstavlja one oblike po- 
vezanosti pojmova u kojima se sva raznolikost mišljenja pre- 
pleće u jedinstvo u kome svaka teza imade opravdanje, od- 
nosno svoju nužnost u općoj dijalektici misli. A sve se one 
kreću u zakonitosti pojmova. Svaki pojam ima svoju vlastitu 
suprotnost, svoju negaciju, pa je prema tome u sebi jednostran 
i zato traži svoj suprotni pol, svoj suprotni antitetični pojam. 
No te se obje suprotnosti očituju kao momenti trećega pojma, 
pojma jedne više sinteze, koja u sebi involvira ove dvije niže 
suprotnosti. A ta je sinteza opet jednostrani pojam koji teži 
k svojoj negaciji i preko nje k jednoj još višoj sintezi i tako 
dalje u vječitoj i imanentnoj pokretnosti i razvoju prema sve 
višoj općenitosti koja na koncu traži svoju suprotnost u ostva- 
renju — konkretne, pojedinačne određenosti. Sve se pak 
kreće i zbiva u sistemu pojmova koji su ono što filozof naziva 
apsolutnim, a iz kojega je sve razumljivo i sve proizašlo. Sve 
tako dobiva svoje obrazloženje, odnosno opravdanje uvršte- 
njem u cjelinu koja u mišljenju predstavlja istinu. Apstraktno 
je pak mišljenje ono koje involvira svu raznolikost i raznovr- 
snost zbilje, jer logičko-dijalektički razvoj ima realno zna- 
čenje, a u već citiranoj tezi »da je sve zbiljsko umno i sve 
umno zbiljsko« jasno je izražena osnovna ideja Hegelova pan- 
logizma. 

Očito je da dijalektika u Hegela ne znači samo metodu 
spoznaje nego i zakon zbilje. Dijalektički zakon koji se oči- 
tuje u prirodi u povijesnom zbivanju jest zakon po kome 
možemo »razumjeti« i tok prirodnoga kretanja i misao i cilj 
povijesnoga događanja. Po njemu možemo protumačiti i poje- 
dinu pojavu za se i tok cjelovitoga događanja. Dijalektika kao 
metoda upravo omogućuje spoznaju dijalektičkoga toka pojava 
opstojnosti. A cilj i smisao filozofiranja leži samo u tome da 
svu opstojnost podigne do svjesnoga bitka, da je protumači u 
smislu »inteligibilnoga svijeta«. Taj cilj postizava filozofija 
kad uspije čitavu objektivnu stvarnost izložiti iz vlastite lo- 
gičke konstitucije. Podići bitak do znanja i time otkloniti odi- 

jeljenost, odnesno otuđenost, objekta od subjekta. A to je 
stajalište apsolutnog znanja, po kome se onda Hegelov sistem 
naziva sistemom apsolutnog idealizma. 

Dakako da je logika kao osnovna filozofska disciplina, 
koja izlažući oblike mišljenja u isti mah izlaže i oblike bitka, 
da je ta logika — za razliku od tradicionalne formalne logike 
— u isti mah i metafizika, koja objašnjava samo pokretanje 
apsoluta. Apsolut pak nije neki ukočeni bitak, nego razvoj 
i to razvoj koji počiva na vezi suprotnosti koje predstavljaju 
momente u cjelini apsoluta. 

Očito je iz toga zašto je Hegelova filozofija podijeljena u 
tri osnovna dijela, u tri velike problematske sfere: logiku, 
jilozofiju prirode i filozofiju duha. 

Logika koja se bavi tematikom određenja uma, gdje um 
zapravo reflektira sam o sebi čini temelj svih filozofskih disci- 
Plina. »Znanost logike« izlaže čiste opće pojmove koji služe 
kao baza za izlaganje svega prirodnoga i duhovnoga zbivanja. 
Filozofija prirode — (a priroda je u ontološkom smislu otu- 
đenje duha, negacija i drugotnost čiste misli!) — izlaže raz- 
vojne stupnjeve prirodne opstojnosti, oblike realnoga svijeta, 
dok filozofija duha tumači razvoj idealnog, duhovnog svijeta, 
samosvjesnog duha, koji je ostvaren u pravu, običajima, dr- 
žavi, umjetnosti, religiji i znanosti, a doživljen u subjektivnoj 
svijesti i spoznat u apsolutnom duhu. 


III 


U logici, koja je zapravo ontologija, nisu termini istoga 
značenja kao u tradicionalnoj ili suvremenoj logici, pa tako 
proučavajući Hegelove filozofske spise moramo uvijek paziti 
na svojevrsnost značenja njegovih pojmova. 

Hegel definira logiku kao znanost o čistoj ideji, tj. o 
ideji u najapstraktnijem elementu mišljenja. Logika je znan- 
stveno prikazivanje i razvijanje čistih umnih pojmova, onih 
koji služe kao temelj svemu subjektivnom mišljenju o čitavoj 
objektivnoj zbilji, a to su: bitak (das Sein), bit (das Wesen) i 
pojam (der Begriff). 

Bitak, kao čisti bitak, jest najapstraktniji i u isti mah 
sadržajem najprazniji pojam. Sadržajno neodrediv pojam. 

Pojam koji je zapravo identičan s »ništa«, jer ne nosi ni jednu 
oznaku u sebi. »Bitak« i »ništa« su u isti mah identični i kon- 
tradiktorni. No upravo između njih odvija se sve bivanje, 
koje predstavlja nastajanje, ako se kreće od ništa prema bitku 
a obratno, ako se kreće od bitka prema ništa, predstavlja 
nestajanje. Pojam bivanja je viši pojam kojim se određuje 
jedinstvo pojma »bitka« i pojma »ništa«. 

Opstojnost (egzistencija) je samo časovito zaustavljanje 
toga u ovom ili onom pravcu usmjerenog kretanja, njegov re- 
zultat, koji se javlja kao ograničeni tubitak (Dasein), koji jest 
nešto za razliku od »ništa« na jednoj i »svebitka« na drugoj 
strani. Nešto se određuje svagda kao ograničenje prema sve- 
bitku, pa za tu funkciju Hegel upotrebljava onu Spinozinu 
»omnis determinatio est negatio«. To je određenje provedivo 
kao neposredno određenje u smislu nekog određenog kvaliteta 
koji isključuje sva druga moguća određenja. 

Hegel napose upozorava na razliku negacije kad je riječ 
o najvišim kategorijama (bitak-ništa) od ovoga postupka 
negacije koji ne smjera na apstraktno ništa, nego na moguću 
drugotnost ili drugobitak (Anderssein) prema kome se odnosni 
kvalitet određuje kao osebica (Ansichsein). Svako »nešto« je 
zapravo osebujni moment u trajnom mijenjanju prema ne- 
čemu drugome. To je dijalektički zakon bivanja. Ako u tom 
bivanju uzimamo odnosni kvalitet za sebe, neovisno od svega 
drugoga, onda se radi o njegovu idealitetu, koji Hegel ozna- 
čava kao određenje zasebice (Fiursichsein). Po Hegelu pojam 
zasebice ukazuje na nužni idealizam svake filozofije. 

Uz kvalitet imamo i drugo određenje bitka, a to je kvan- 
titet, koji se označuje određenjem veličine, a koje određenje 
nije za kvalitet relevantno. Značajni subordinirani pojmovi 
kvantiteta su diskrecija, čime se određuje jedno kao različito 
od svega drugoga, i kontinuitet, kojim se određuje niz istovrs- 
nih jedinica, te napokon kvantum kao ograničeni kvantitet. 
Kvantum je odrediv i brojem. 

Posebna je kategorija mjera kao kvalitativni kvantum, a 
to je zapravo kvantitativno određenje relevantno za kvalitet. 
Mjerom se određuje takovost (Sosein) neke stvari. I upravo 
tim određenjem, u tom jedinstvu kategorije kvaliteta i kvan- 
titeta nestala je neposrednost doživljaja tubitka i on je zami- 
jenjen određenjem biti (Wesen) neke pojave ili stvari. Pojam 

biti dobiva se negacijom neposrednog doživljaja bitka i oči- 
tuje se kao reflektirani bitak. Određenje biti izražava se ref- 
leksivnim postupkom, koji se služi kategorijama identiteta, 
razlike i razloga. Razlogom, a u smislu identiteta i razlike, 
utvrđuje se egzistencija nečega. Dakako da dosljedno Hege- 
lovom dijalektičkom promatranju cjeline pojmovi identiteta 
i razlike predstavljaju jednostrane apstrakcije iz općenitosti 
bitka i bivanja, ali one su potrebne kao instrumenti razvoja 
mišljenja. 

Egzistencija predstavlja pojavu biti, a jedinstvo te pojave 
i biti, koja se iza te pojave krije, a u pojavi se samo pcjav- 
ljuje jest ono što nazivamo zbiljom. Kad ne bi pojava (Erschei- 
nung) bila ispunjena nekom biti (Wesen), bila bi samo pričin 
(Schein), a ne zbilja. Zbilja je, pak, nužni bitak, za razliku od 
samo mogućeg i slučajnog bitka. 

Upravo ovdje se jasno očituje smisao one Hegelove teze 
»sve zbiljsko je umno, a sve umno je zbiljsko«, jer zbilja sa- 
drži u sebi bit, a ona je upravo ono refleksivno (umno) u po- 
javi zbilje. Očito je što je Hegel svojom tezom izrazio. 

I sada Hegel, kao i u dijalektici unutar kategorije bitka, 
ukazuje i ovdje u području refleksije o bitku uz kategoriju 
biti na suprotnosti: pozitivno-negativno, uzrok-posljedica, 
stvar-svojstva, sadržaj-forma, unutrašnjost-izvanjština, sup- 
stancija-akcidencija i sl. kako se odvija dijalektika misaonosti, 
u kojoj svaka oznaka biti nalazi svoj puni smisao tek u dija- 
lektičkoj povezanosti sa svojom antitetičkom oznakom. 

A kad, pak, povežemo kategoriju bitka, dakle nečega što 
»u sebi postoji«, i kategoriju biti, kao refleksije u svijesti, 
dobivamo novu višu sintezu koja se izražava u — pojmu. Za 
Hegela je pojam jedinstvo bitka i biti. Pojam je »posrednik« 
između svijesti i svijeta. On u sebi sadržava život, kao što 
život u sebi sadržava pojam. 

U jednom dijelu svojih raspravljanja o pojmu Hegelova 
se izvođenja podudaraju s izvođenjima formalne logike. To je 
onda kad govori o tzv. »subjektivnom pojmu« koji u sebi nosi 
i općeno i posebno i pojedinačno, a po svojim relacijama u 
sudu i silogizmu ima nužno sve karakteristike koje ima i 
određenje uloge pojma u tradicionalnoj logici. 

Pojam je totalitet, jedinstvo mnogoga, ali nastalo u ap- 
strakciji od punoće sadržaja po značenju za bit i postojanje 

relevantnih određenja. Originalna su interpretiranja Hegelova 
u mijenjanju uloge pojma u sudu i silogizmu. U sudu se pojam 
kao značenje općenitosti identificira s pojedinačnim, i time 
se zapravo odriče njegova jednostranost apstraktne općenitosti, 
dok u silogizmu ta dijalektičnost odnosa i uloga pojma biva 
još raznovrsnija, gdje pojam, kao posredni pojam, u vezi s 
obje premise dobiva značenje posebnosti, koja vezuje opće- 
nost i pojedinačnost. Svakako i ovai »subjektivni pojam« i 
njegova uloga u logičkom mišljenju nosi u Hegelovoj inter- 
pretaciji sve karakteristike dijalektičke metode. 

No i kad Hegel prelazi okvire tematike »subjektivnog 
pojma« i kad se postavlja pitanje »objektiviteta« pojma on 
naglašava, da i tada nije još riječ o bitku, nego o »pojmovno 
određenom bitku«. Hegel i iznosi tri osnovna oblika toga ob- 
jektiviteta, a to su: mehanizam, kemizam i teleologija, koje 
kategorije imadu općenito metafizičko značenje za tumačenje 
objektivnog realiteta. 

Međutim, čim Hegel prelazi na tematiku jedinstva pojma 
i njegova intencionalnog realiteta, na jedinstvo subjektivne i 
objektivne njegove strane, pojam se pretvara u ideju, a kao 
ideja sadrži u sebi: život, spoznaju i apsolutnu ideju. Ideja 
je zapravo najviše logičko određenje apsolutnoga. Ona nije ni 
nešto posve subjektivno ni nešto posve objektivno, nego je 
objektu imanentan —- pojam. To i takvo određenje pojma 
predstavlja čistu ontološku tematiku, a konačno apsolutna 
ideja ujedinjuje život i spoznaju, jer se razlikuje i odvaja od 
nepcsredne zbilje života kao općenitost koja se misli, kao ono 
što se u zbilji ostvaruje. — Kad se pak doista spušta do ne- 
posredne zbilje života postaje — priroda, a kad se iz prirode 
vraća kao samosvijest postaje duh. Tako i Hegelova logika 
prelazi ovdje okvire čiste ontološke problematike i ulazi na 
jednoj strani u tematiku filozofije prirode, a na drugoj u te- 
matiku filozofije duha. 


IV 
Priroda predstavlja antitezu čistom bitku, koji je izražen 
samo u ideji. Priroda je tzv. realni bitak. koji se proteže u 
određenom prostoru i ispoljava u vremenski ograničenoj po- 


jedinačnosti. Ona je »drugobitak« (Anderssein) ili »izvansebni 

bitak« (Aussersichsein) ideje. Ona je tubitak apsoluta, i to tu- 
bitak u svoj njegovoj pojedinačnoj otuđenosti od bitka, od 
pojma, od ideje. Tubitak, u liku individualne slučajnosti, ali 
i izvjesne određenosti. Inteligencija je to u svojoj skrivenosti, 
jer je dana u individualnim tvorevinama prirode u svojoj iz- 
vanjštini. Pojave prirode nisu u sebi tako povezane da bi od- 
govarale pojmu, i prema tome ih treba registrirati i uzeti 
kakve jesu, što prirodne nauke i čine. Pojmovna sistematičnost 
izvođenja je ovdje nemoguća i zato se prirodne nauke moraju 
uvijek osnivati na iskustvu. To Hegel, dakako, ne smatra nji- 
hovom prednošću, nego nedostatkom. Filozofija prirode može, 
iona toi čini, da obilježava tek područja u kojima se te pojave 
javljaju, i pokušava ta područja kao cjeline sa jedinstvenom 
zakonitošću povezati. 

Područja prirodne pojavnosti su očita: od prostorne ma- 
terijalnosti do svjesnog ljudskog individualiteta je velik ras- 
pon, u kome su mnoge pojedinosti duhu posve strani elementi, 
ali elementi koji se ipak mogu svesti u izvjesne općenite forme 
i zakone uma. Kategorija povjesnosti, odnosno vremenske raz- 
vojnosti, je u Hegelovoj filozofiji prirode posve eliminirana, pa 
tako on izvjesne koncepcije Kantove o razvoju viših prirodnih 
sfera iz nižih — recimo organske iz mehaničke, ili životinjskih 
oblika iz biljne stere — smatra nebuloznim. Misao descenden- 
cije u smislu vremenske razvojnosti posve se odbija. Ideja kao 
determinanta prirodne pojavnosti je prije nižih njenih formi 
u prirodi, a ne kasnije kao u povijesnom procesu, koji se 
odvija samo u sferi duha. Nužda koju otkrivaju prirodne nauke 
na svom području je bezvremenska i vječna. 

Prostorno-materijalne prirodne pojavnosti su neposre- 
dna i primarna određenja koja se obuhvataju zakonitošću 
mehanike. Tražeći osnovni zakon te sfere pojavnosti, Hegel 
ga nalazi u pojavi težine, koja u svojoj karakteristici privlač- 
nosti ukazuje na osebujan način kako se subjektivitet, a to 
je težnja vraćanja u samu sebe, na taj način očituje. U ši- 
rokom kozmičkom bivanju ona se očituje kao zakon međupla- 
netarne povezanosti, a u sili teže kao privlačnost i zakonitost 
&vega — mehaničkoga pokretanja. —Kvantitativno-geometrij- 
ska zakonska određenja karakteristična su za to područje. 
Kategorije kvaliteta tu ne dolaze do izražaja. 

Međutim, kad se materija u sunčanom sistemu na poseban 
način organizirala, poprimivši određeni oblik usebne struk- 

ture, ona je prestala biti samo materija i postala je osebujan 
svijet pojava koji istražuje fizika. Po njoj pak oikrivenu 
zakonitost nazivamo fizikalnom zakonilošću. 

Tako onda Hegel izlaže nad tom fizikom od »geoloških 
organizama« mineralnog svijeta sve preko »vegetabilnih or- 
ganizama« biljnoga carstva do »animalnih organizama« živo- 
tinjskog područja i njegova završcika u samostalnom i samo- 
svjesnom individuumu, koji se zove čovjek, stepenasta (ali ne 
razvojna!) područja realne zbilje. No upravo suprotno od 
»razvojne teorije« za Hegela je, na primjer, mineralno podru- 
čje »ukručeni kristal života«, a staro gorje na zemlji je »ogro- 
mna lešina bivšeg života« i sl. 

Zanimljiva i originalna prirodnofilozofska opažanja He- 
gelova, povezana s tadašnjim rezultatima prirodnih nauka, 
ukazuju na to da je Hegel veoma dobro poznavao te nauke, 
iako je često izvodio vrlo smione zaključke. Ali valja spome- 
nuti da Hegelov interes nikako ne leži kao kod Schellinga na 
tom području, nego na području duhovnih nauka. 

Čovjek, pak, ovdje, iako stavljen u sferu animalnoga svi- 
jeta, u područje životinjskoga carstva, ipak je označen kao 
tačka na kojoj otuđena ideja dolazi u samosvijesti ljudskoga 
duha opet sama k sebi. Tako je čovjek očito cilj i konačnost 
svekolike prirodne složenosti. Čovjek nije nužno duhovno biće 
kao završna razvojna tačka, nego oblik samooslobođenja in- 
dividuuma od prirode, koje su oblici -—— izuzev čovjeka — 
nesvjesne slučajnosti i antiteze duha odnosno ideje. 


V 


Čovjek je kao prirodno biće ujedno i duh koji se iz svoje 
drugotnosti vraća sam u sebe. On je kao prirodno biće i naj- 
viša tvorevina prirode, jer u sebi ujedinjuje dva pola zbilje: 
duh, koji se kroz tijelo i njegove osobine tako očituje u 
stvarnosti, i, na drugoj strani, dio stvarnosti, koji se očituje 
kao svjesna umnost i može apstrahirajući od nužde prirodnoga 
zbivanja slobodno stvarati. 

Kao što je ljudsko biće složeno, tako je i nauka o njemu 
i opet trovrsna. Ona se dijeli na: antropologiju, fenomenolo- 
giju i psihologiju. Sve tri zajedno tvore područje koje Hegel 

označava kao »subjektivni duh«. Kasnije ćemo vidjeti da se 
razmatranja o »objektivnom duhu« i o »apsolutnom duhu« na- 
dovezuju na to. 

Valjda i ovdje upozoriti da u Hegela i riječ antropolo- 
gija znači nešto drugo nego što je njeno sadašnje značenje, 
a tako i riječi fenomenologija i psihologija. Antropologija ima 
mnogo uže značenje nego danas. Riječju antropologa ozna- 
čuje Hegel tematiku što obuhvata područje psihičkih doživ- 
ljaja koji su usko povezani sa tjelesnim dispozicijama i funk- 
cijama. Hegel to naziva »prirodni duh« (Naturgeist) ili duša. 
Uz psihičke dispozicije Hegel uzima u razmatranje i faktor 
okoline (geografski položaj, klimu i sl.), a uz čiste psihičke 
dispozicije uzima i čitav ljudski naturel (rasni i nacionalni tip, 
građu tijela, temperament itd.), a onda dakako i inteligen- 
ciju, jačinu volje i sl. I problemi razvojne i diferencijalne psi- 
hologije dolaze u obzir. Svakako je zanimljivo kako Hegel, 
davno prije sistematskog izučavanja psihologije, reflektira 
veoma zanimljivo o pojavama koje izučava empirijska psi- 
hologija, a i o tematici razvojne psihologije. Ukratko antropo- 
logija je nauka o duši kao subjektivnoj pojedinačnoj svijesti, 
ukoliko je povezana i determinirana pojedinačnom somatič- 
kom konstitucijom i njenim realnim okolnostima. 

Međutim, kada obrađuje problematiku svjesnog psihičkog 
života (od osjetne zamjedbe do razuma, samosvijesti i uma), 
Hegel to područje prenosi već u fenomenologiju, kao dio 
nauke o subjektivnom duhu, jer se tematika tih doživljaja 
nužno povezuje s njihovim smislom, pojmom i idejom, koje 
kategorije prelaze okvire čistog subjektivnog duha i uklju- 
čuju u sebi i onu stranu fenomena koju kasnije izlaže nauka o 
objektivnom i apsolutnom duhu. Kako vidjesmo već i naprijed, 
u tematiku fenomenologije ulaze po Hegelu sva područja re- 
fleksivne svijesti, u koju on uključuje i osjetne doživljaje, 
jer i oni nisu čiste pasivne percepcije, nego smislom 1 idej- 
nim određenjem okarakterizirani doživljaji. 

Pod pojmom psihologije Hegel obrađuje samo tematiku 
spoznajnog duha, u teorijskom kao i u praktičkom vidu. U 
teorijskom se vidu on manifestira kao inteligencija, a u prak- 
tičkom kao volja i sloboda kojom se određuje i sadržaj i 
oblik etičke djelatnosti. Teorijski je stav u kome čovjek uzi- 
ma dano kao umno. U praktičkom pak stavu on subjektivno- 
umno nastoji osloboditi iz subjektivne sfere i pretvoriti u 

nešto objektivno. Praktički je um prema tome istina teorij- 
skoga uma. Volja se iz nagonskoga stanja u kome prevlada- 
vaju poriv i žudnja pretvara tako umnim zalaganjem u oblik 
slobodne umne volje, a ona onda ostvaruje ono što nalazimo 
ostvareno u oblicima prava, države i morala. A to su oblici 
objektivnoga duha, koji su dani u dužnostima te pravnim i 
državnim normama i institucijama ljudske zajednice. 


VI 


Objektivnim se duhom u Hegela označava skup svih tvo- 
revina ljudskih koje su nastale iz njegova slobodnog umnog 
voljnog djelovanja. Oblici objektivnog duha su različiti i po 
značenju i po vrijednosti. Imaju svoju gradaciju koja se ispo- 
ljuje u: pravu, moralitetu i ćudorednosti. 

Pravo i njegovi principi nastaju, po mišljenju Hegela, iz 
onog osnovnog postulata koji smo našli već u Kantovoj formu- 
laciji kategoričkoga imperativa, u kojoj se traži da subjekt 
bude ličnost i da u drugim subjektima respektira ličnosti. Pra- 
vu, kao objektivnoj realizaciji principa, koji treba da reguli- 
raju postupke medu ljudima, leži u osnovici slobodna ljudska 
volja. I, dakako, da pravni principi nisu zato postavljeni da bi 
ograničavali slobodno ljudsko djelovanje, nego samo zato da 
spriječe aktivnost ljudske samovolje. Slobodna volja se pra- 
vom zaštićuje protiv samovolje. Slobodne se ličnosti među- 
sobno zaštićuju tako da sklapaju nagodbu ili ugovor o obli- 
cima ujedinjavanja suprotnih interesa i individualnih težnji. 
Ti se »ugovori« odnose na različita područja života i oni upu- 
čuju na to da se organizira zajednica koju nazivamo državom, 
koja predstavlja »ugovor svih sa svima«. Jedan od najosnov- 
nijih ugovora je, po mišljenju Hegela, onaj koji se odnosi na 
pitanje privatnog vlasništva. Drugo je pitanje ugovora uopće, 
a treće pitanje kazne (Figentumsrecht, Vertragsrecht, Straf- 
recht). U pojedinosti tih oblika nećemo ulaziti, ali je zani- 
mljiv jedan primjer da se vidi primjena Hegelove dijalektič- 
ke mectode na području pravnoga shvaćanja. Kazneno pravo 
realizira se u ovakvu obliku dijalektičkoga kretanja: Počiniti 
neku nepravdu znači zapravo negirati neko pravo. Kazna je 
pak negacija te negacije, negacija nepravde koja imade za po- 
sljedicu ponovno uspostavljanje prava. Smisao kazne je od- 

mazda, jer treba da onaj koji je počinio neku nepravdu osje- 
ti posljedicu svoga djelovanja i samo se tako negira učinjena 
nepravda. Sva druga obrazloženja kazne kao zaštićivanja, za- 
strašivanja, popravljanja i sl. obilaze zapravo centralnu prije- 
pornu tačku, jer akt pravde ne smije biti nikako shvaćen kao 
sredstvo za nešto što je iznad toga. 

Kao negacija izvanjštine (ovdje pravnoga izvanjskoga pri- 
tiska!) javlja se u svijesti samoodređenje slobodne volje u 
smislu moraliteta. Moralitet je u sebi reflektirajuća volja. Na 
toj tematici polemizira Hegel s Kantom, jer smatra da potpu- 
na autonomija volje, kao što je po njegovu mišljenju zastupa 
Kant, nužno vodi do relativističkoga subjektivizma. Hegel, 
pak, smatra da se u moralnom djelovanju ljudskom realizira 
ideja dobra u svijetu. Čovjek tu ideju preko svoje savjesti i 
svijesti upoznaje i onda je ostvaruje u životu. Njeno je, pak, 
ostvarenje samo sebi svrhom, i tu se Hegel slaže s Kantom da 
dužnost treba da se ostvaruje samo zbog dužnosti, a ni zbog 
kakvih drugih svrha i koristi. 


Međutim ta subjektivna vezanost ipak nije dovoljna za 
ostvarivanje objektivnoga duha u njegovoj punini. Jer dok je 
pravo odviše apstraktno i izvanjsko, moralitet je uza sve ogra- 
de odviše unutrašnji i subjektivni. I zato dolazi nešto treće 
kao mjerilo i regulativ vrijedne ljudske prakse, a to je ćudo- 
rednost. 


Čudorednost se ne može ni izvesti ni razumjeti iz subjek- 
tivne sfere, jer se ona konstituira u odnosima pojedinaca pre- 
ma porodici, društvu i državi. Oblici tih odnosa mogu biti vrlo 
raznoliki. »Općena svijest« (Allgemeinbewustsein), koja se 
očituje u vezama pojedinca i zajednice, kao da »živi« iznad 
pojedinca i prisiljava ga da joj se podvrgava. Pojedinac je u 
toj objektivnoj sferi rođen. On nju upoznaje kao nešto objek- 
tivno i njoj se nužno pokorava. Ona predstavlja konzervativni 
princip u ljudskom djelovanju. Ako se čovjek s njom suko- 
bljuje, griješi i zato biva kažnjavan. Hegel vrlo zanimljivo 
raspravlja o uvjetima nastanka i održavanja braka te drugih 
oblika društvenih ugovora. 

Hegel, koji ima toliko smisla i uvida u povijesnost svih 
ljudskih, pa onda i ćudorednih oblika, govori izričito o »gra- 
đanskom društvu« i o »građanskoj ćudorednosti« kao jednom 
mogućem obliku ljudske prakse. Dakako da su i drugi i dru- 

gačiji oblici mogući, ali je »građanski čovjek« nužno »građan- 
skim društvom« i njegovom 6udorednošću vezan. To je dru- 
štvo vezano i svojim posebnim, svojevrsnim zajedničkim pro- 
speritetom, koji se ostvaruje u njegovu blagostanju. Hegel po- 
vezuje na tu tematiku i pitanje odgoja, obrazovanja, stvara- 
nja oblika gospodarskih odnosa itd., a oni su svi determini- 
rani osnovnim principima uređenja upravo toga društva. 

CČudoredne ideje, međutim, dobivaju svoj zbiljski oblik u 
državi. Oblik države ima također svoju povijesnu uvjetova- 
nost. Za razliku od prosvjetiteljske misli toga vremena, po ko- 
joj se država stvara u vidu neke proizvoljne akcije pojedi- 
naca, koji za zaštitu svojih interesa sklapaju konkretni ugo- 
vor, Hegel smatra da je država organizirana na temelju mo- 
ralnih principa u odnosima nužne ćudorednosti. Država kao 
cjelina je svrha, a pojedinci u njoj su samo sredstva. Ona je 
izraz općenite narodne volje koja je dobila svoj zbiljski lik, 
svoju organizacionu formu određene svjetske ideje koja ima i 
svoju povijesnu svjetsku ulogu. Po Hegelu je država najviši 
izraz ćudorednosti i ujedno najbolji oblik nastajanja, organi- 
zacije i održavanja narodne spontane i prema tome nužne vo- 
lje. Hegel raspravlja i o pojedinim konkretnim oblicima dr- 
žavnoga uređenja ukazujući na njihove prednosti i nedo- 
statke. U organizacionoj formi ustavne monarhije vidi najsa- 
vršeniji oblik državnoga uređenja. 

Države su kao i drugi organizmi nužno prolazne. One na- 
staju i nestaju. One se uzdižu i cvjetaju, a kasnije stagniraju 
i propadaju. Proces toga razvoja i te promjene proučava i 
tumači svjetska povijest. 

U svojoj filozofiji povijesti Hegel dokazuje da ni jedna 
konkretna, postojeća država ne ostvaruje ideju države uopće. 
Tek je povijest ona u kojoj se ostvaruje ideja države u pu- 
nini svoje mogućnosti. A kako je cilj, smisao, a i vrijednost 
čitavog povijesnog zbivanja u realizaciji što potpunije ljud- 
ske slobode, to Hegel i promatra svjetsku povijest u vidu toga 
razvoja. Hegel nalazi u njoj planski umni razvitak u kome 
su i pojedini narodi, a i pojedinci sa svim svojim nagonima, 
strastima i djelatnostima zapravo samo sredstva u službi »lu- 
kavog uma« svjetske povijesti. Većina čovječanstva sudjeluje 
u svim mogućim povijesno značajnim akcijama a da uopće i 
ne zna i ne vidi o čemu je riječ. Čak i vođe povijesnoga zbi- 

vanja nisu ponajčešće svjesni svoje svjetske povijesne uloge. 
Oni su tek sredstva, faktori u lancu nužde povijesnoga zbi- 
vanja. 

Dijalektika općeg povijesnog zbivanja dovodi na pozor- 
nicu svjetskog zbivanja sad jedne, a sad druge narode, od- 
nosno njihova državna uređenja na vodeća mjesta. Narodi se 
izmjenjuju a državni oblici njihova života pokazuju izvjesni 
linearni uspon u ostvarivanju ideje svjetskog razvoja, koja je 
izražena u slobodi sviju. 

Tri glavne razvojne etape vidi Hegel u dosađašnjem 
svjetskom zbivanju, a to su: orijentalna, grčko-rimska i ger- 
manska, koje bi odgovarale u životu čovjeka razvoju od dje- 
čaštva preko mladenaštva do muževne dobi i starosti. 

Napredak se odražava u razvoju »svijesti o slobodi«. 
Orijentalna povijest pokazuje da je u razdoblju njihove de- 
spotske vladavine bio slobodan samo jedan, i to vladar (de- 
spot). Kad su u prvi plan svjetske povijesti stupili Grci i Ri- 
mljani, bilo je ostvareno državno uređenje u kome su neki 
bili slobodni, a robovski dio stanovništva nije bio s njima iz- 
jednačen. Hegel smatra da su tek Germani ostvarili prvi do 
tada u svjetskoj povijesti državni oblik u kome su svi ljudi 
izjednačeni u slobodi. Narodi koje Hegel ističe u svojoj filo- 
zofiji povijesti nisu samo primjeri za ilustraciju razvoja svjet- 
ske povijesti nego su oni doista narodi svjetskopovijesnoga 
značenja, a drugi narodi u isto vrijeme imaju beznačajnu ulo- 
gu u tom općem progresu. Na Istoku je, dakle, počela svjet- 
ska povijest. Tamo je bilo njeno djetinjsko doba, a u Evropi 
se onda ona dalje razvijala. Hegel na mnoštvu zanimljivih pri- 
mjera ilustrira oblike i razvojne forme na mnogim područji- 
ma društvenoga, odnosno državnoga života. 

Koliko god možemo reći da su danas filozofskopovijesna 
izlaganja Hegelova preživjela, ipak valja naglasiti da je He- 
gelova filozofija povijesti jasno istakla dvije ideje: ideju raz- 
voja (povijesnosti) i njenu dijalektičku zakonitost. Hegel ih je 
kao postulate za iduća povijesna istraživanja postavio, a sam 
je na opsežnom materijalu te ideje razvio. 

Hegel je svakako začetnik posve nove historiografske me- 
tode koja je svojim kategorijama što izražavaju zakon pro- 
gresa i zakon dijalektike dala temelj svim posthegelovskim 
filozofskim i znanstvenim radovima na tom području. 

VII 


Svjetski duh, koji po Hegelu predstavlja stvaralačku pra- 
osnovu svega kozmičkoga zbivanja, a koji se javlja u svijesti 
čovjeka kao subjektivni duh, u njegovim tvorevinama kao 
objektivni duh, očituje se u jedinstvu tih polova kao apsolut- 
ni duh. Ukoliko se ostvaruje u objektivnom obliku zora, on 
se javlja kao umjetnost; ukoliko se ostvaruje na subjektivnom 
području čuvstva i predodžbe on predstavlja religiju, a u či- 
stom mišljenju u obliku pojma on se očituje kao filozofija. Sva 
se ta tri područja ljudske djelatnosti razvijaju u neposred- 
noj vezi s apsolutnim duhom, ostvarujući ga na ova tri ose- 
bujna načina. 

A. Hegelova filozofija umjetnosti, koja obuhvaća samo 
područje umjetničkog stvaralaštva, a ne i ljepote prirode, na- 
lazi u umjetničkim djelima realizaciju ideje (duha, apsoluta) 
u osjetnosti, u osjetnoj pojavnosti. U osjetnom medijumu jav- 
lja se ideja. Oba se pola: ideja i pojavnost tako ujedinjuju. To 
je ujedno najniži, osjetilni oblik manifestacije apsolutnog du- 
ha, jer se ideja javlja u liku ograničene zbilje. 

Hegel je izložio estetsku problematiku razradivši je na ši- 
rokoj osnovi temeljitog poznavanja građe na gotovo svim po- 
dručjima umjetničkog stvaralaštva od arhitekture, skulpture 
i slikarstva do muzike, poezije, kazališta i dr.; od oblika 
umjetnosti dalekih naroda do njegove evropske tadašnjice. 
Hegel izlaže na jednoj strani sistem, a na drugoj povijesni 
razvoj umjetničkog stvaralaštva. 

Stvaralačka umjetnička snaga izvire iz fantazije koja do- 
življenu ideju u sferi subjektivnog duha prema kreativnim 
sposobnostima umjetničkog genija realizira u zbilji. Tri osnov- 
na načina umjetničkog stvaralaštva, tri osnovne mogućnosti 
odnosa ideje i građe, materije i forme nalazi Hegel u povi- 
jesnom razvoju umjetnosti, a to su: simbolički, klasički i ro- 
mantički. A ti su načini ujedno i razvojnopovijesno vidljivi. 

Simbolički je način najadekvatnije izražen u orijentalnim 
umjetnostima, a njegova je karakteristika u tome što ideja 
ne može građu posve prožimati. Ideja prilično neodređeno leb- 
di nad materijalom, pa je tako duhovni sadržaj tek naznačen, 
ali nije tačno određen. Njegovo je područje uglavnom pod- 
ručje arhitekture. U njemu preteže građa nad mišlju. 

Klasički način nalazi svoj izraz najviše u plastici, koja 
mnogo adekvatnije može izraziti duhovni individualitet u nje- 
govoj osjetnoj pojavnosti. Zato se klasičko umijeće i odlikuje 
gavršenstvom u pojavi umjetnosti, a to savršenstvo ukazuje 
jasno na ideju koju izražava. Ta umjetnost postizava sa- 
vršenstvo u carstvu ljepote. Hegel veli: » Tu nešto ljepše više i 
ne može postati.« Sadržaj i forma su apsolutno primjereni. 

Romantički je način oblik tadašnje evropske umjetnosti, 
a glavna su mu područja stvaralaštva: slikarstvo, muzika i 
poezija. Poezija je najsavršenija i najsvestranija umjetnost, 
jer obuhvata mnoštvo umjetničkih formi. U romantičkoj 
umjetnosti preteže duhovni sadržaj, preteže ideja. Taj du- 
hovni sadržaj vezan je ujedno na duboka čuvstva i prema to- 
me na što dublju unutrašnjost. Bitna razlika između klasičke 
i romantičke umjetnosti i jest to što ona prva izražava sa- 
vršenstvo vanjske ljepote, a ova druga ide za beskrajnim du- 
binama individualnosti. 

Hegel duboko i upravo neobično stručno ulazi u poje- 
dine teorije umjetnosti, u samu umjetnost. 

B. Dok je umjetnosti ideja dana u osjetnosti, zapravo u 
zoru, u religiji je ideja dana u predodžbi. 

Problem religije zanimao je Hegela uvijek i u historijskom 
i u sistematskokulturnom smislu. Ni povijesna ni sistematska 
njegova izlaganja nisu bila u skladu sa shvaćanjima predstav- 
nika pozitivnih religija. Hegel doduše pravi među religijama 
velike vrijednosne razlike, a sva izlaganja i Straussa i Feuer- 
bacha, a kasnije i čitave hegelovske ljevice, imaju svoje po- 
bude u Hegelovoj teoriji religije, jer Hegelu nije bilo do toga 
da religiju opravda, ili da je stvara, nego samo do toga da je 
kulturnopovijesno shvati i u sistem kulture uvrsti. 

Poredbenoreligijska istraživanja, u kojima je uzeo u ob- 
zir istočnjačke religije kao i grčku, židovsku i kršćansku, po- 
kazivala su da se u svim religijama javlja ista težnja da se 
subjekt kao duh uzdigne do apsoluta. To se uzdizanje svagda 
doživljava u obliku predodžbe. Dok je u poeziji ideja dana 
kao zor, u religiji je dana kao predodžba. U tom uzdiza- 
nju ima i čuvstvo odlučnu ulogu, i tek po njemu može reli- 
gijska predodžba postati u nama duhovno živa. 

Hegel ukazuje i na protivurječnosti koje u vezi s reli- 
gijskom predodžbom često nastaju, pa te protivurječnosti ot- 

kriva u pozitivnim konfesijama, crkvenoj moći i crkvenom 
ceremonijalu. Zato su mnogi Hegela s pravom smatrali pro- 
tivnikom svih pozitivnih religija ili, još tačnije, njihovih služ- 
benih nosilaca. Smisao pak svega religijskog doživljavanja 
vidi Hegel konačno u ideji panteizma. On je zapravo poku- 
šao ujediniti teizam i panteizam. 

I u toj problematici Hegel slijedi komparativnom me- 
todom njen povijesni razvitak. U religijama Orijenta javlja se 
bog kao prirodna supstanca, kao prirodna moć, prema kojoj 
individualni čovjek treba da nestane u ništavilu. Religije u ko- 
jima čovjek ne nestaje u ništavilu, nego baš naprotiv u svo- 
joj individualnoj egzistenciji nešto znači, to su religije ži- 
dovstva kao i one grčke i rimske kulture. U svim je tim re- 
ligijama božanstvo uzeto kao subjekt koji se očituje duhov- 
nom individualnošću. U židovstvu kao subjekt pun duhovne 
moći i mudrosti, u grčkoj religiji kao ljepota, a u rimskoj kao 
neke vrsti utilitarna svrsishodnost. Pomirenje ideje boga i svi- 
jeta nalazi Hegel tek u kršćanstvu, gdje se govori o bogu ko- 
ji je posve nalik na čovjeka. U kršćanstvu je došlo do zbilj- 
skog jedinstva boga i čovjeka. 

Poredbenoreligijska razmatranja Hegelova su vrlo zani- 
mljiva, pa su tako njegovi nastavljači našli u tom dijelu He- 
gelova životna opusa ne samo mnoštvo građe nego i vrlo du- 
hovitih rješenja. Ono što čovjek u religijskoj sferi doživlja- 
va u obliku predodžbe to čistim intelektualnim dohvatanjem 
on ostvaruje u pojmu, odnosno spoznaji. 

C. Apsolutni se duh konačno očituje u svom najsavršeni- 
jem obliku u čistom pojmom izraženom mišljenju, a to je — 
filozofija. Ona je najviši stupanj dohvatanja ideje koja se 
prije toga doživljava u osjetnosti ili predodžbi. Sve ograni- 
čeno i konačno prevladava se ovdje u pojmovnom, kojim se 
adekvatno dohvata apsolut. Apsolut se dohvata u filozofiji 
neosjetilnim, čistim mišljenjem. Filozofija tako ostvaruje naj- 
viši stupanj jedinstva konačne i apsolutne samosvijesti. Njom 
se »misli ideja« i tako »zna istina«. U filozofiji um shvaća sam 
sebe, a time i ideju i svijet uopće. U njoj je sabrano sve zna- 
nje prirodnoga i duhovnoga univerzuma, a ono u pojmovima 
kao duhovnim oblicima izražava istinu. Filozofija je ideja ko- 
ja misli samu sebe, istina koja znade sebe, i um koji sam sebe 

shvaća. Filozofskim mišljenjem dana je reprodukcija dijalek- 
tike svjetskoga procesa zbivanja. U njoj je apsolut postao pri- 
seban. 

No u razvoju te samosvijesti, znanja i samorazumijevanja, 
razvija se ona u toku svoje povijesti od apstraktne ideje kao 
neke vrste sheme k sve bogatijem i konkretnijem sadržaju. 
Počinje s apsolutnom apstrakcijom, a kreće se prema sve 
punijem sadržaju. I zato Hegel u svoj sistem povezuje i povi- 
jest filozofije, koja postaje time ujedno i jedna cd osnovnih 
filozofskih disciplina. Kategorija razvoja, koju smo već istak- 
nuli kod Hegela kao jednu od fundamentalnih kategorija nje- 
gova sistema, nalazi upravo ovdje svoju najadekvatniju pri- 
mjenu. 

Povijest filozofije značajna je iz dva osnovna razloga: a) 
u njoj je dan prikaz pojedinačnog filozofskog sistema, koji je 
u isti mah i odraz vremena u kome je nastao i nužni stupanj 
u razvoju samosvijesti duha. Kako filozofija na svakom svom 
razvojnom, povijesnom stupnju odražava sva znanja i sva kul- 
turna dostignuća svoga vremena, ona je odraz »duha vreme- 
na«, te je time i najadekvatniji izraz onoga što je i kako je 
bilo. Kao odraz duha vremena ona iz njega izlazi i ujedno ga 
dovodi do samospoznaje. Prema tome Hegel ne misli da filo- 
zofija taj duh vremena stvara, nego iz njega, koji predstavlja 
povijesno nužnu etapu razvoja, neminovno proizlazi. Filozofija 
tako svagda predstavlja samo spoznaju svoga doba. b) No fi- 
lozofija je istovremeno i povijesna etapa, moment, nužni 
stupanj u razvoju svjetskoga duha uopće. U njoj se odražava 
unutrašnjom dijalektičkom nuždom razvojni proces povije- 
snoga zbivanja. Povijest filozofije je povijest samonalaženja 
misli (»Sichselbstfinden des Gedankens«). Izvanredno je za- 
nimljivo Hegelovo izlaganje povijesti filozofije, u kojem on po- 
kazuje upravo tu nužnost i neodvojenost pojedinih filozofskih 
sistema iz niza povijesnodijalektičke povezanosti. Filozofski 
sistemi se u povijesnom nizu prevladavaju, ali se u isti mah i 
zadržavaju u višim oblicima sistema, koji dolazeći iza njih i 
iz njih proizlaze. Svaki filozofski sistem jest stupanj koji pred- 
stavlja rezultat svih prijašnjih sistema koji ostaju kao pre- 
vladani momenti u njem sadržani. Hegel, dakako, smatra svoj 
sistem završnom fazom toga dijalektičkoga procesa, gdje on 
dolazi do apsolutne samosvijesti ideje, odnosno svjetskoga 
uma. 

Hegel je dao i razradio prvu filozofsku historiografiju i 
sastavio prvu pravu povijest filozofske misli kroz tisućljeća. 
Svi povjesničari filozofije poslije Hegela moraju reflekti- 
rati na njegove povijesnometodološke principe. Za Hegela je 
pak bila povijest filozofije — u kojoj se odražava razvoj, pa 
se tako u njoj čita i proširivanje i bogatstvo saaržaja filozofske 
misli — osnovna filozofska disciplina, ili, može se čak i reći, 
završni dio njegova filozofskog sistema koji počinje sa su- 
bjektivnim fenomenom svijesti, a završava tako najobjektiv- 
nijim izrazom apsolutnoga duha u njegovu neminovnom raz- 
voju, 

Ako bismo sada željeli u nekoliko riječi sintetizirati ideje 
i značenje Hegelova filozofskoga mišljenja, ponovili bismo 
samo ono što je u izlaganju već izneseno, jer su sva područja 
filozofske problematike u Hegela povezana u nerazlučivo je- 
dinstvo. 


Hegelovo povijesno značenje leži u sintetičkom prevla- 
davanju najaktuelnijih problema dotadašnje evropske filozof- 
ske misli. Svojim ontološkim monizmom prevladao je aporiju 
dualiteta, pa je time bio prevladan i kriticistički agnostici- 
zam, koji je nastao kao antiteza svim dotadašnjim nekritič- 
kim spoznajnoteoretičkim dogmatizmima. Koncepcijom pak 
svoga panlogizma Hegel je izveo dokraja domišljenu racicna- 
lističku tezu kojom je moguće bez skepticističkoga ili dogma- 
tičkoga rezultata riješiti problem mogućnosti spoznaje svi- 
jeta. Pogotovu, ako se pod spoznajom ne misli na prakticistič- 
ku, odnosno hipotetičku supoziciju fiktivne ali praktički upo- 
trebljive »istine«, nego na dohvatanje apsolutne istine. 


Tim je putem došao Hegel! do svoga apsolutnog idea- 
lizma. No za razliku od svih dosadašnjih idealizama od Par- 
menida, pa sve preko Platona i Plotina do Leibniza, Hegelov 
idealizam nosi u sebi zakonitost dijalektike, koja ne izražava 
samo dijalektičko kretanje misli nego odražava i zakonitosno 
kretanje svega prirodnoga i povijesnoga zbivanja. Sve posto- 
jeće je manifestacija te apsolutne dijalektičke zakonitosti. Ta- 
ko dijalektika nije samo zakon svijesti nego i zakon svijeta 
u cjelini. 

U filozofskoj spoznaji ponavlja se svjetski proces zbivanja 
u cjelini, pa je tako samo u njoj sadržana istina svega posto- 
jećeg. 

Filozofski sistem Hegelov je ona zatvoreno spekulativno- 
idealistička, metafizička konstrukcija koja se upravo zbog svo- 
je logičke zatvorenosti nije mogla dalje razvijati. 

Iz nje proizlaze filozofske škole, tzv. »hegelovska ljevica« 
i »hegelovska desnica«. One su kao najznačajniji nastavljači 
Hegelovi uzele za obradbu tek dijelove njegova sistema. Hege- 
lovska ljevica kao kudikamo najznačajnija filozofska škola iz 
polovice prošloga stoljeća, otklanjajući Hegelovu idealističku 
metafiziku i nalazeći u realnoj prirodnoj i faktičnoj povije- 
snoj zbilji mogućnosti primjene Hegelovih osnovnih ideja: 
nužnosti, dijalektičke zakonitosti i progresa, nastavila je He- 
gelovim misaonim putem, nastavila na supoziciju materijali- 
stičke interpretacije ne samo prircdnoga nego i povijesnoga 
zbivanja uopće, stvarajući tako temelje nove materijalističke 
dijalektike o kojoj se raspravlja u desetoj knjizi ove Filozof- 
ske hrestomatije. 

ODABRANI TEKSTOVI FILOZOFA 


IMMANUEL KANT 
KRITIKA ČISTOG UMA* 


PREDGOVOR PRVOM IZDANJU! 


Iz rukopisa prijevoda Viktora D. Sonnenfelda 


Čovječji um ima osobitu sudbinu u jednoj vrsti svojih 
spoznaja, jer ga uznemiruju pitanja koja on ne može odbiti. 
Ona su mu, naime, zadana samom prirodom uma, ali on ipak 
ne može odgovoriti na njih, jer nadilaze svaku moć ljudskog 
uma. 

U ovu nepriliku dolazi um bez svoje krivice. On počinje 
načelima čija je primjena u toku iskustva neizbježiva i ovim 
iskustvom ujedno dovoljno potvrđena. S njima se on (kao 
što to i njegova priroda traži) diže sve više, do udaljenijih 
uvjeta. Ali kako on opaža da tako njegov posao svagda mora 
ostati nedovršen, jer pitanja nikada ne prestaju, to um vidi da 
je prinužden uteći se načelima koja prekoračuju svaku moguću 
iskustvenu primjenu, a pričinjaju se ipak tako nesumnjiva 
da se i obični ljudski um slaže s njima. No time um pada u 
tamu i protivurječja po kojima doduše može zaključiti da 
negdje moraju u osnovi ležati skrivene zablude, ali ih ne 
može otkriti, jer načela kojima se služi ne priznavaju više 
kušnje iskustva, zato što prelaze granice svega iskustva. Po- 
prište ovih beskonačnih prepirki zove se metafizika. 

Postojalo je vrijeme kad su je nazivali kraljicom svih 
znanosti, pa ako se volja uzme za djelo, onda je ona zbog 
izvanredne važnosti svoga predmeta svakako zaslužila to po- 
časno ime. Moderno doba iziskuje da je preziremo, pa se ma- 


* Kritik der reinen Vernunft 
1 Kant je ovaj predgovor u 2. izdanju od god. 1787. izostavio. 

trona zapostavljena i napuštena tuži poput Hekube: Modo 
maxima rerum, tot generis natisque — nunc trahor exul, 
inops.! Ovid, Metam. 

Isprva je njezino gospodstvo pod upravom dogmatičara 
bilo despotsko. No kako je zakonodavstvo imalo na sebi još 
trag staroga barbarstva, to se uslijed unutrašnjih ratova 
malo-pomalo izrodila u anarhiju, a skeptičari, neka vrsta no- 
mada koji zaziru od svakoga stalnog obrađivanja tla, potko- 
pavali su od vremena do vremena građansko jedinstvo. Ali 
je ovih bilo srećom samo malo, pa nisu mogli spriječiti da ga 
oni prvi ne pokušavaju uvijek iznova izgraditi, ako i ne po 
uzajamno jednoglasnoj osnovi. U novija se vremena jednom 
doduše činilo da bi se svim ovim prepirkama, s pomoću neke 
Jiziologije ljudskoga razuma (od glasovitoga Lockea), imao 
napraviti kraj i potpuno riješiti opravdanost onih zahtjeva. 
Međutim se pokazalo da je ta tobožnja kraljica, premda se 
njezino rođenje izvelo iz plebsa običnoga iskustva, uslijed 
čega je njena preuzetnost s pravom morala postati sumnjiva, 
ipak još i dalje ustrajala u svojim zahtjevima, jer joj se ona 
genealogija zapravo neispravno pridavala. Time je sve opet 
zapalo u zastarjeli dogmatizam, a odatle potcjenjivanje iz ko- 
jega su htjeli izvući tu znanost. Sada, pošto su (kako se uvje- 
ravaju) uzalud iskušani svi putovi, zavladala je u znanostima 
prezasićenost i potpuni indiferentizam, majka kaosa i noći, 
ali ipak ujedno izvor ili bar predigra njihova bliskog pre- 
poroda i prosvjetljivanja, pošto su rđavo primijenjenom mar- 
ljivošću postale tamne, zbrkane i neupotrebljive. 

Uzalud je naime htjeti hiniti ravnodušnost u pogledu 
takvih istraživanja čiji predmet ljudskoj prirodi ne može 
biti ravnodušan, I oni tobožnji indiferentisti, koliko god se 
misle promjenom školskoga jezika, ukoliko uopće što misle, 
zakukuljiti, govoreći popularnim tonom, neizbježivo padaju 
natrag u metafizičke tvrdnje, prema kojima su pokazivali 
toliko prezira. Ta ravnodušnost, do koje dolazi usred cvje- 
tanja svih znanosti, pogađajući upravo onu čija bi se znanja, 
kad bi ih bilo, čovjek između svih najmanje odrekao, jest me- 
đutim ipak fenomen koji zaslužuje pažnju i razmišljanje. 


! Još nedavno najmoćnija od svih vladarica s pomoću tolikih 
zetova i djece — sada me bacaju iz moje domovine i nemoćnu 
odvode. 

Ona očito nije učinak lakomislenosti, nego sazrele rasudne 
moći* jednog stoljeća koje se ne da više zavaravati prividnim 
znanjem, pa poziva um da iznova preuzme najteži od svih 
svojih zadataka, naime spoznaju samoga sebe, i da postavi 
sudište koje će mu osigurati njegove pravedne zahtjeve, ali 
koje naprotiv može odbiti sve njegove neosnovane preuzetno- 
sti, ne predrasudama, nego prema njegovim vječnim i ne- 
promjenljivim zakonima. To je sudište kritika čistoga uma. 

No, pod tim ja ne razumijevam kritiku knjiga i sistema, 
nego kritiku umske moći uopće, s obzirom na sve spoznaje 
za kojima ona teži neovisno o svakome iskustvu, dakle od- 
luku o mogućnosti ili nemogućnosti metafizike uopće i odre- 
đenje kako izvora, tako i njezina opsega i granica, ali sve 
to prema principima. 

Ja sam sada udario ovim putem, jedinim koji je preo- 
stao, laskajući sebi da sam na njemu odstranio sve zablude 
koje su dosada razdvajale um u njegovoj primjeni izvan 
iskustva. Njegovim pitanjima nisam izbjegavao možda time 
da sam se ispričavao nesposobnošću ljudskoga uma; nego 
sam ih potpuno specificirao prema principima, a pošto sam 
otkrio tačku nesporazumka uma sa samim sobom, riješio 
sam ih na njihovo potpuno zadovoljstvo. Odgovor na ona pi- 
tanja nije doduše ispao onako kao što je to očekivala dogma- 
tički zanesena želja za znanjem; jer ona bi se mogla zado- 
voljiti samo čarolijama u koje se ja ne razumijem. No to nije 
bila ni namjera prirodnoga određenja našega uma; a dužnost 
je filozofije bila da ukine opsjenu koja je proizašla iz nei- 


* Ovda-onda čuju se tužbe na plitkost načina mišljenja na- 
šega vremena i na propadanje temeljite znanosti. No ja ne vidim 
da one kojima je temelj dobro položen, kao što je ma- 
tematika, prirodna znanost itd., i najmanje zaslužuju to predbaci- 
vanje, nego da naprotiv potvrđuju stari glas temeljitosti, a u 
posljednje ga vrijeme čak i nadmašuju. Upravo taj isti duh po- 
kazao bi se djelotvoran i u drugim vrstama znanja da su se naj- 
prije pobrinuli za ispravljanje njihovih principa. Naprotiv su u 
pomanjkanju toga ravnodušnost i sumnja i naposljetku stroga 
kritika dokazi temeljitoga načina mišljenja. Naše je doba pravo 
doba kritike, kojoj se mora podvrći sve. Religija svojom svetošću 
i zakonodavstvo svojim veličanstvom obično hoće da jvj izmaknu. 
Ali onda pobuđuju opravdanu sumnju protiv sebe, pa ne mogu 
zahtijevati nehinjeno poštivanje, koje um dopušta samo za ono 
što je moglo izdržati njegovo slobodno i javno ispitivanje. 

spravnog tumačenja, koliko god hvaljene i omiljele obmane 
propalo pri tome. U tome sam poslu obratio svoju veliku 
pažnju iscrpnosti, pa se odvažujem reći da nema ni jedne je- 
dine metafizičke zadaće koja ovdje nije riješena ili za čije 
rješenje nije barem dan ključ. Zaista čisti um i jest takvo 
potpuno jedinstvo da bi se njegov princip, kad bi bio nedo- 
statan samo za jedno jedino od svih tih pitanja koja su mu 
zadana njegovom vlastitom prirodom, ipak mogao samo od- 
baciti, jer onda ni jednome od ostalih također ne bi bio do- 
rastao s potpunom pouzdanošću. 

Govoreći to, mislim da na čitaočevu licu opažam s pre- 
zirom pomiješanu nevoljkost zbog zahtjeva koji su prividno 
tako hvalisavi i nečedni. Pa ipak su neuporedivo umjereniji 
nego zahtjevi najobičnijega programa svakoga autora koji 
tvrdi da u njemu dokazuje, recimo, jednostavnu prirodu du- 
še ili nužnost prvoga početka svijeta. Ovaj se naime nuđa da 
će ljudsku spoznaju proširiti preko svih granica mogućega 
iskustva, a to ponizno priznajem, posve nadilazi moju moć. 
Mjesto toga ja se bavim samim umom i njegovim čistim mi- 
šljenjem, a njegovo iscrpno poznavanje ne moram tražiti da- 
leko od sebe, jer um nalazim u samome sebi. O njemu mi 
već obična logika daje primjer da se sve njegove jednostavne 
djelatnosti mogu potpuno i sistematski nabrojiti; samo što se 
ovdje nabacuje pitanje koliko se nadam da ću postići s po- 
moću njega, ako mi se oduzme sva građa i pomoć iskustva. 

Toliko o potpunosti u postizavanju svake svrhe i iscrpno- 
sti u postizavanju svih svrha zajedno, koje nam ne postavlja 
samovoljna odluka nego priroda sarne spoznaje kao materije 
našega kritičkog istraživanja. 

Još su izvjesnost i jasnoća dvije stvari koje se tiču for- 
me toga istraživanja, a valja ih smatrati kao bitne zahtjeve 
što se s pravom mogu postaviti autoru koji se odvažuje na 
tako sklizak pothvat. 

U pogledu izvjesnosti, ja sam sebi izrekao sud kako u 
ovoj vrsti razmatranja nikako nije dopušteno misliti, da je 
sve što je u njoj samo i slično hipotezi, zabranjena roba koja 
se ne smije nuditi ni za najneznatniju cijenu, nego se mora 
zaplijeniti čim se otkrije. Naime, svaka spoznaja koja treba 
da je a priori pouzdana, nagoviještava sama kako želi da se 
smatra baš kao nužna, a još više to hoće određenje svih či- 
stih spoznaja a priori, koje treba da bude smjernica, dakle 

sam primjer svake apodiktične (filozofske) izvjesnosti. Da 
li sam u tome pogledu izvršio ono što obećavam, prepušteno 
je posve sudu čitaočevu, jer se piscu priliči samo da iznese 
razloge, ali ne da sudi o njihovu djelovanju na svoje suce. 
No da ne bi što na nedužan način bilo uzrokom oslabljenja 
toga djelovanja, neka mu bude dopušteno da sam naznači 
ona mjesta koje bi mogla dati povoda za kakvu sumnju, 
premda se tiču samo sporedne svrhe, da bi se u pogledu glav- 
ne svrhe za vremena mogao otkloniti utjecaj koji bi u toj 
tački samo i najmanja sumnja čitaočeva mogla imati na nje- 
gov sud. 

Ja ne poznajem nikakvih istraživanja koja bi za shva- 
ćanje moći, koju nazivamo razumom, a ujedno za određiva- 
nje pravila i granica njegove primjene, bila važnija od onih 
koja sam izveo u drugome poglavlju transcendentalne anali- 
tike pod naslovom: destrukcija čistih razumskih pojmova. 
To me istraživanje stajalo i najviše, ali, nadam se, ne uza- 
ludnog truda. No to razmatranje, koje je zasnovano ponešto 
duboko, ima dvije strane. Jedna se odnosi na predmete či- 
stoga razuma i treba da prikaže i učini shvatljivom objektiv- 
nu vrijednost njegovih pojmova a priori; upravo zato i pri- 
pada bitno mojim svrhama. Druga ide za tim da razmotri 
sam čisti razum, prema njegovoj mogućnosti i spoznajnim 
moćima na kojima se on sam osniva, dakle da ga razmotri u 
subjektivnome pogledu. I premda je ovo ispitivanje u pogledu 
moje glavne svrhe od velike važnosti, to ona u bitnosti ipak 
ne pripada njoj; jer uvijek ostaje glavno pitanje što i koliko 
razum i um mogu spoznati slobodni od svakoga iskustva, a 
ne to kako je moguća sama moć mišljenja. Budući da je ova 
potonja strana, tako reći, neko traženje uzroka za dani uči- 
nak, imajući toliko na sebi nešto što je slično hipotezi (prem- 
da stvar zapravo drukčije stoji, kako ću to pokazati jednom 
drugom prilikom), zato se čini da ovdje ja sebi dopuštam da 
mislim i da prema tome i čitaocu mora biti slobodno da druk- 
čije misli. U pogledu ovoga moram čitaoca predusresti da 
objektivna dedukcija, do koje mi je ovdje naročito stalo, do- 
bije svoju cijelu jakost, ako subjektivna kod njega nije pro- 
izvela potpuno uvjerenje koje ja očekujem. Zato može biti 
dovoljno već samo ono što je rečeno na stranicama 92. i 93. 

Što se naposljetku tiče jasnoće, čitalac ima pravo da 
najprije zahtijeva diskurzivnu (logičku) jasnoću, s pomoću 

pojmova, ali potom i intuitivnu (estetičnu) jasnoću, a s po- 
moću zorova, tj. primjera ili drugih objašnjenja in concreto, 
za prvu sam se dovoljno pobrinuo. To je bilo u vezi s bitnosti 
moje nakane, ali _ bio je i slučajni uzrck što nisam mogao za- 
dovoljiti drugome, premda ne tako strogom, ali ipak oprav- 
danom zahtjevu. Ja sam gotovo stalno u toku svojega posla 
bio neodlučan kako bih postupao u tome. Primjeri i objaš- 
njenja činili su mi se uvijek potrebni, pa su mi u prvome 
nacrtu zaista obilno i pritjecali na svojim mjestima. Ali ja 
sam uskoro uvidio veličinu svoje zadaće i mnoštvo predmeta 
s kojima bih imao posla. A kako sam opazio da će već svi 
posve sami u suhcparnu, prosto skolastičkome izlaganju 
prilično rastegnuti djelo, činilo mi se nezgodnim da ga još 
više preplavim primjerima i objašnjenjima koji su potrebni 
samo u popularnu svrhu pogotovu zato što se ovaj rad nikako 
ne bi mogao udesiti za popularnu primjenu. Pravim poznava- 
ocima znanosti nije toliko ni potrebno to olakšanje, premda 
je doduše svagda ugodno, ali ovdje bi moglo povući za sobom 
čak nešto protivno svrsi. Opat Terrasson kaže doduše: Ako 
veličinu neke knjige ne mjerimo po broju listova, nego po 
vremenu koje je potrebno da se ta knjiga shvati, onda se za 
mnogu knjigu može reći da bi bila mnogo kraća kad ne bi bila 
tako kratka. Ipak, kad čovjek s druge strane postavi za svoj 
cilj shvatljivost opsežne cjeline spekulativne filozofije, ali 
suvisle u jednome principu, s istim pravom bi se moglo reći: 
Mnoga knjiga postala bi mnogo jasnija da nije imala postati 
baš tako jasna. Naime, pomoćna sredstva jasnoće pomažu u 
dijelovima, ali češće zbunjuju u cijelosti, jer čitaocu ne daju 
da dosta brzo dođe do pregleda cjeline, pa svim svojim svi- 
jetlim bojama, tako reći, zamrljaju i izobličuju artikulaciju 
ili ustrojstvo sistema o kojemu se najviše radilo da bi se 
moglo suditi o jedinstvu i valjanosti njegovoj. 

Kako se meni čini, za čitaoca bi moglo biti dosta priv- 
lačivo da svoj trud sjedini s trudom piščevim, ako namjerava 
jedno veliko i važno djelo posve i trajno dovršiti prema pred- 
loženom nacrtu. Metafizika je, dakle, prema pojmovima koje 
ćemo ovdje dati o njoj, jedina od svih znanosti koja sebi smije 
obećavati takvo dovršenje, i to za kratko vrijeme, a potrebno 
je za to samo malo, ali ujedinjenog truda, tako da će za 
potomstvo preostali samo da sve u diđdaktičkoj maniri udesi 
prema svojim namjerama a da zato ni najmanje neće moći 

povećati sadržaj. Jer ona nije ništa drugo nego sustavno sre- 
den inventar svih naših posjeda s pomoću čistoga uma. Ovdje 
nam ništa ne može izmaknuti, jer ono što um proizvede posve 
iz samoga sebe ne može se sakriti, nego to sam um dovodi na 
svjetlo, čim se samo otkrio zajednički princip toga. Potpuno 
jedinstvo ove vrste spoznaje, i to spoznaja iz samih čistih 
pojmova, a da ništa od iskustava ili samo i od posebnoga zora 
koji bi imao voditi do određenog iskustva nimalo ne može 
utjecati na nju, da je proširi ili poveća, čini tu bezuvjetnu 
potpunost ne samo mogućom nego i nužnom. Tecum habita er 
moris, quam sit tibi curta supellex. Persius.! 


Nadam se da ću sam dati takav sistem čistoga (spekula- 
tivnog) uma pod naslovom: Metafizika prirode, koja ipak, 
premda je po opsegu za više od polovice kraća, treba da do- 
bije nerazmjerno bogatiji sadržaj nego što ju je ovdje dobila 
kritika, koja je najprije morala prikazati izvore i uvjete njene 
mogućnosti, pa je morala očistiti i izravnati posve obraslo 
tlo. U kritici očekujem od svoga čitaoca strpljivost i ne- 
pristranost suca, ali u metafizici prirode pripravnost i 
pomoć pomoćnika; jer koliko god su u kritici potpuno i iz- 
neseni svi principi za sistem, utoliko je za iscrpnost samoga 
sistema ipak još potrebno, da ne manjkaju ni izvedeni poj- 
movi, koji se ne mogu a priori nabrojiti, nego se postepeno 
moraju pronalaziti. Isto tako, kao što se ondje iscrpla cijela 
sinteza pojmova, tako se ovdje povrh toga zahtijeva da se to 
isto učini i u pogledu analize, a sve je to lako i više zabava 
nego posao. 

Moram napomenuti samo još nešto s obzirom na tisak. 
Kako je početak tiska nešto zakasnio, mogao sam pregledati 
otprilike samo polovicu oglednih araka, u kojima nalazim 
doduše nekoliko slagarskih pogrešaka, ali one ne kvare smisao, 
osim one koja dolazi na str. 379, red. 4. odozdof, jer treba da 
stoji specifično mjesto skeptično. Antinomija čistoga uma, od 
245. do 461, postavljena je u obliku tablice, tako da se sve 
ono što pripada tezi uvijek nastavlja na lijevoj strani, a ono 
što pripada antitezi na desnoj. To sam zato udesio tako da bi 
se teza i antiteza što lakše mogle upoređivati. 


! Obazri se u svome vlastitom domu, pa ćeš vidjeti, kako je 
jednostavan tvoj inventar. 
* Paginacija prvoga njemačkog originala. 

PREDGOVOR DRUGOM IZDANJU 


Ide li obrađivanje spoznaja, koje pripadaju umskome 
poslu, i sigurnim putem znanosti ili ne idu, to se ubrzo dade 
prosuditi po uspjehu. Ako ono nakon mnogo priprava i pri- 
prema, čim dođe do svrhe, zapne, ili ako se češće mora vraćati 
i udariti drugim putem da bi postiglo tu svrhu; također ako 
nije moguće da se različni suradnici slože u tome kako bi se 
ta zajednička namjera imala izvršiti: onda uvijek možemo 
biti uvjereni da takav studij još ni izdaleka nije udario sigur- 
nim putem znanosti, nego da je to samo lutanje. Već je i to 
zasluga za um da taj put po mogućnosti pronađe, makar se 
štošta što je bilo sadržano u svrsi koja se prije toga bez 
predomišljanja prihvatila moralo napustiti kao uzaludno. 

Da je logika već od najstarijih vremena išla ovim sigur- 
nim putem, može se vidjeti po tome što od Aristotela ni jedan 
korak nije smjela napraviti natrag, ukoliko joj se ne ubroje 
kao poboljšanja izbacivanje nekih nepotrebnih suptiliteta ili 
jasnije određivanje izloženoga. No to pripada više eleganciji 
nego sigurnosti znanosti. Kod nje je osobito još i to što dosada 
nije mogla učiniti ni jedan korak naprijed, pa se dakle po 
svemu čini da je zaključena i dovršena. Ako su naime neki 
noviji mislili da su je proširili time što su ugurali u nju 
dijelom psihologijska poglavlja o različitim spoznajnim mo- 
ćima (uobrazilji, dovitljivosti), dijelom metafizička o postanku 
spoznaje ili različitoj vrsti izvjesnosti prema različitosti ob- 
jekata (idealizmu, skepticizmu itd.), dijelom antropologijska 
o predrasudama (njihovim uzrocima i sredstvima protiv njih), 
to dolazi od njihova nepoznavanja osebujne prirode ove zna- 
nosti. Nije proširivanje, nego iznakažavanje znanosti kad se 
dopusti da im granice zadiru jedna u drugu. Granica logike 
pak posve je tačno određena time što je ona znanost koja 
iscrpno izlaže i strogo dokazuje samo formalna pravila svega 
mišljenja (bilo da je ono apriorno ili empirijsko, bilo da ima 
koje mu drago postanje ili objekt, bilo da u našoj duši nai- 
lazi na slučajne ili prirodne zapreke). 

Prednost da joj je to tako dobro uspjelo može logika za- 
hvaliti samo svojoj ograničenosti, po kojoj je ovlaštena, šta- 
više obavezna da apstrahira od svih objekata spoznaje i nji- 
hove razlike, a tako razum ima u njoj posla samo sa samim 
sobom i svojom formom. Naravno da umu mora biti daleko 

teže da udari sigurnim putem znanosti, kad nema posla samo 
sa samim sobom, nego i s objektima. Stoga logika kao prope- 
deutika i sačinjava, tako reći, samo predvorje znanosti, pa ako 
je govor o znanjima, onda se doduše pretpostavlja logika za 
njihovo prosuđivanje, ali steći se moraju u samim znanostima 
u pravom i objektivnome značenju te riječi. 

Ukoliko dakle u njima treba da ima uma, utoliko se u 
njima nešto mora spoznati a priori. Njihova se spoznaja može 
na dvojaki način odnositi na svoj predmet: ili da taj predmet 
i njegov pojam (koji se drukčije mora dati) samo odredi, ili 
da se i ostvari. Prva je teorijska, a druga praktična spoznaja 
uma. Od jedne i druge mora se najprije izložiti samo čisti 
dio, sadržavao on više ili manje, naime onaj u kojemu um 
određuje svoj objekat posve a priori, pa se s njime ne smije 
pomiješati ono što dolazi iz drugih izvora. Rđavo je gospodar- 
sivo ako se slijepo troši ono što ulazi a da se poslije, kad 
gospodarstvo zapne, ne može ustanoviti koji bi dio primitka 
mogao snositi trošak i kod kojega se taj trošak mora smanjiti. 

Matematika i fizika su ona dva teorijska spoznanja uma 
koja treba da svoje objekte odrede a priori. Prva posve čisto, 
druga bar dijelom čisto, ali zatim i prema drugim spoznajnim 
izvorima, nego što su izvori uma. 

Matematika je od najstarijih vremena do kojih seže po- 
vijest ljudskog uma, kod grčkoga naroda koji je vrijedan 
divljenja, išla sigurnim putem znanosti. No ne smije se misliti 
da je njoj bilo tako lako kao logici, u kojoj um ima posla 
samo sa samim sobom, pogoditi onaj kraljevski put, ili da ga, 
štaviše, sama sebi utre. Ja, naprotiv, mislim da je u njoj 
(naročito još kod Egipćana) dugo ostalo pri tapkanju, a da tu 
promjenu valja pripisati revoluciji koju je izvršila sretna 
pomisao jednoga jedinog čovjeka pri pokušaju, poslije kojega 
se put kojim se moralo poći nije više mogao promašiti, pa je 
siguran tok jedne znanosti bio započet i naznačen za sva vre- 
mena i u beskrajne daljine. Nije nam sačuvana povijest te 
revolucije u načinu mišljenja, koja je bila mnogo važnija nego 
otkriće puta oko glasovitoga predgorja, i povijest onoga sret- 
nika koji ju je izvršio. No predaja koju nam je sačuvao 
Diogen Laercij, koji spominje tobožnjeg izumioca najmanjih 
elemenata geometrijskih demonstracija, kojima prema obič- 
nom sudu nije potreban ni dokaz, ipak dokazuje da se uspo- 
mena na promjenu izvršenu tim prvim tragom otkrića ovoga 

novog puta, matematičarima morala učiniti izvanredno važna, 
pa je zbog toga postala nezaboravna. Prvome koji je konstru- 
irao istokračni trokut (zvao se on Tal ili kako mu drago) si- 
nulo je svjetlo. On je naime pronašao da ne mora tragati za 
onim što je vidio u liku, ili pak za njegovim zgoljnim pojmom, 
pa da odatle, tako reći, nauči njegova svojstva, nego da je on- 
ono! što je prema pojmovima sam a priori unio i prikazao 
(konstrukcijom) mora proizvesti i da on stvari, da bi sigurno 
a priori nešto znao o njoj, ne mora pridati ništa osim onoga 
što je nužno slijedilo iz onoga što je prema svome pojmu sam 
stavio u nju. 

U prirodnoj znanosti išlo je mnogo sporije, dok je pogo- 
dila kraljevski put znanosti. Jer prošlo je otprilike samo sto- 
ljeće i po kako je prijedlog duhovitoga Bacona Verulamskoga 
dijelom dao povoda za to otkriće, a dijelom ga je više oživio, 
jer su mu već bili u tragu, a može se objasniti također samo 
revolucijom u načinu mišljenja, koja je brzo prošla. Ja ću 
ovdje uzeti u razmatranje prirodnu znanost, samo ukoliko se 
osniva na empirijskim primjerima. 

Kad je Galilej dao da se njegove kugle s težinom koju je 
on sam odabrao kotrljaju niz kosinu, ili kad je Torricelli dao 
da zrak nosi uteg koji je on sebi unaprijed zamišljao jed- 
nakim stupu vode koji mu je bio poznat, ili kad je u još kas- 
nije vrijeme Stahl pretvarao kovine u vapno, a ovo opet u 
kovine, pošto im je nešto oduzeo i opet dodao*: onda je svim 
istraživačima prirode sinulo svjetlo. Oni su shvatili da um 
uviđa samo ono što proizvodi sam prema svome nacrtu, da s 
principima svojih sudova mora prednjačiti prema stalnim za- 
konima i prisiljavati prirodu da mu odgovara na njegova pita- 
nja,ane da seon od nje, tako reći, dade vodati na uzici. Inače, 
naime, slučajna opažanja koja nisu nastala prema unaprijed 
stvorenom planu, ne bi bila povezana u jednome nužnom za- 
konu koji um traži i koji mu je potreban. Um mora pristupiti 
prirodi držeći u jednoj ruci svoje principe po kojima suglas- 


! Ova je rečenica u originalu pogrešno stilizirana. Harten- 
stein i Erdmann korigiraju je uglavnom jednako. Ja pak mislim 
da je Adickesova korektura najbolja, pa sam ovu rečenicu i pre- 
veo po njegovoj korekturi. Prev. 

* Ja ovdje ne slijedim tačno tok povijesti eksperimentalne 
metode, čiji prvi počeci nisu pravo ni poznati. 

ne pojave jedino mogu važiti kao zakoni, a u drugoj ekspe- 
rimente koje je izmislio prema onim principima, i to da ga 
priroda pouči, ali ne u svojstvu učenika koji dopušta da mu se 
kaže što učitelj hoće, nego u svojstvu postavljenoga suca koji 
prisiljava svjedoke da odgovaraju na pitanja koja im on pos- 
tavlja. I tako čak fizika tu korisnu revoluciju svoga načina 
mišljenja ima da zahvali samo ideji da se u prirodi prema 
onome što um sam stavlja u nju traži (a ne da joj se pridaje) 
ono što od nje mora naučiti a o čemu on sam od sebe ništa 
ne bi mogao znati. Time se tek prirodna znanost dovela na 
sigurni put znanosti, pošto je kroz tolika stoljeća bila samo 
lutanje. 

Metafizici, posve izoliranom spekulativnom umskom spo- 
znanju, koje se sasvim uzdiže nad pouku iskustva, i to s po- 
moću samih pojmova (ne kao matematika s pomoću njihove 
primjene na zrenje) gdje dakle um sam treba da bude svoj 
vlastiti učenik, sudbina dosada još nije bila tako sklona a da bi 
mogla udariti sigurnim putem znanosti; premda je starija nego 
sve druge, a preostala bi, makar druge sve zajedno potpuno 
nestale u ždrijelu barbarstva, koje sve uništava. U metafizici 
naime um neprestano zapinje, makar i one zakone koje potvr- 
đuje najobičnije iskustvo, htio spoznsti a priori (kao što on 
to sebi uobražava). U njoj se čovjek bezbroj puta mora vra- 
ćati natrag, jer smatra da put ne vodi onamo kamo bi htio. 
Što se pak tiče jednodušnosti njenih pristaša u njihovim tvrd- 
njama, metafizika je još tako daleko od toga da se, naprotiv, 
mora smatrati kao poprište za koje se čini da je naročito od- 
ređeno za to da se čovjek vježba u borbi, a na kojemu još 
nikada ni jedan borac nije mogao izvojštiti ni najmanje mje- 
sto i na svojoj pobjedi osnovati trajan posjed. Nema dakle 
sumnje da je njezin postupak dosada bio samo lutanje, a što 
je najgore, bio je lutanje među samim pojmovima. 

U čemu je dakle krivnja, da se ovdje još nije mogao naći 
siguran put znanosti? Je li možda nemoguć? Zašto je onda 
priroda dovela naš um u iskušenje s neumornom težnjom da 
traga za njim kao za jednom od svojih najvažnijih stvari? 
Štaviše, odakle nam razlog da imamo povjerenja u svoj um, 
kad nas on u jednoj od najvažnijih stvari naše želje za zna- 
njem ne samo napušta nego nas opsjenama drži u bludnji, 
pa nas na koncu i prevari! Ili ako je dosada samo promašen, 


133 


kakav bismo znak mogli upotrijebiti da bismo se pri ponovnom 
traženju mogli nadati da ćemo biti sretniji nego što su bili 
drugi prije nas? 

Ja mislim da su primjeri matematike i prirodne zna- 
nosti, koje su s pomoću najedanput izvršene revolucije po- 
stale ono što su sada, dosta osobiti da se razmisli o bitnoj 
stvari u promjeni načina mišljenja, koja je za njih postala 
tako korisna, i da se u tome bar za pokušaj podražavaju, ko- 
liko to dopušta njihova analogija — kao umskih spoznaja — 
s metafizikom. Dosada se pretpostavljalo da se sva naša spo- 
znaja mora upravljati prema predmetima; ali svi pokušaji da 
se o njima što a priori odredi s pomoću pojmova, čime bi se 
naša spoznaja proširila, propali su pod tom pretpostavkom. 
Neka se zato jednom ispita ne bismo li u zadacima metafi- 
zike bolje napredovali ako prihvatimo da se predmeti mo- 
raju upravljati prema našoj spoznaji. To se tako već bolje 
slaže s traženom mogućnošću njihove spoznaje a priori, koja 
treba da odredi nešto o predmetima prije nego što su nam 
dani. S time je kao što je bilo s prvom pomisli Koperniko- 
vom, koji je pokušao uspjeti pretpostavivši da se gledalac 
okreće, a da naprotiv zvijezde miruju, pošto s objašnjenjem 
nebeskih gibanja nije išlo kako treba, dokle god je prihva- 
ćao da se cijeli zvjezdani svijet okreće oko gledaoca. U meta- 
fizici može se pokušati na sličan način, što se tiče zrenja 
predmeta. Kad bi se zor morao upravljati prema kakvoći 
predmeta, ne vidim kako se što a priori može znati o zoru. 
No ako se predmet (kao objekt osjetila) upravlja prema ka- 
kvoći naše moći zrenja, ja sebi tu mogućnost mogu posve 
dobro predstaviti. Kako pak ne mogu stati kod tih zorova, 
ako treba da postanu spoznaje, nego ih kao predodžbe moram 
odnositi na nešto kao predmet i ovaj s pomoću njih odre- 
diti, to ja mogu prihvatiti: da se ili pojmovi s pomoću kojih 
izražavam to određivanje, također upravljaju prema pred- 
metu, a onda sam opet u istoj neprilici zbog načina kako a 
priori mogu nešto znati o njemu; ili da se predmeti ili — što 
je isto — iskustvo, u kojemu se oni jedino spoznaju (kao dani 
predmeti), upravlja prema onim pojmovima, a onda ja smje- 
sta vidim lakši izlaz, jer je i samo iskustvo način spoznaje, 
za koji je potreban razum. Njegova pravila moram pak pret- 
postaviti u sebi još prije nego što su mi predmeti dani, dakle 
a priori, a izražava se u pojmovima a priori, prema kojima 

se dakle moraju nužno upravljati svi predmeti iskustva i biti 
u skladu s njima. Što se tiče predmeta, ukoliko se mogu po- 
mišljati samo s pomoću uma, i to nužno, ali koji se (onako 
bar, kako ih pomišlja um) u iskustvu nikako ne mogu dati, 
to će pokušaji da se pomišljaju (jer pomišljati se moraju 
moći) nakon toga dati krasan kamen kušnje za ono što pri- 
hvaćamo kao promijenjenu metodu u načinu mišljenja, nai- 
me da mi o stvarima spoznajemo a priori samo ono što sami 
stavljamo u njih.* 

Ovaj pokušaj uspijeva po želji i obećava metafizici si- 
guran put znanosti u njezinu prvom dijelu. U njemu se ona 
naime bavi pojmovima a priori, čiji predmeti, koji njima od- 
govaraju, mogu biti primjereno dani u iskustvu. Nakon ove 
promjene u načinu mišljenja može se naime posve dobro 
objasniti mogućnost spoznaje a priori i — što je još više — 
mogu se zakoni koji su a priori osnovom prirodi kao skupu 
predmeta iskustva, snabdjeti svojim dokazima koji zadovo- 
ljavaju. To oboje bilo je nemoguće po dosadašnjem načinu 
postupka. No iz ove dedukcije naše moći spoznavanja a pri- 
ori proizlazi u prvome dijelu metafizike čudan i za cijelu nje- 
zinu svrhu, koja zaposluje drugi dio, prividno veoma štetan 
rezultat, naime da mi tom moći spoznavanja a priori nikada 
ne možemo prijeći preko granice mogućega iskustva, a upra- 
vo je to bitna stvar ove znanosti. Ali u tome baš leži ekspe- 
riment protivupokusa istine u pogledu rezultata one prve 
ocjene naše umske spoznaje a priori da se ona odnosi samo 


* Ova metoda, koja je povođenje za istraživačem prirode, sa- 
stoji se u tome da se elementi čistoga uma traže u onome što 
se s pomoću eksperimenta može potvrditi ili opovrći. No za 
ispitivanje sudova čistoga uma, naročito ako se tko odvaži da 
s njima prijeđe preko svake granice mogućeg iskustva, ne da se 
napraviti nikakav eksperiment s njihovim objektima (kao u pri- 
rodnoj znanosti). To će dakle biti moguće samo s pojmovima i 
načelima, koja a priori prihvaćamo, ako se naime udese tako 
da se isti predmeti s jedne strane mogu promatrati kao pred- 
meti osjetila i razuma za iskustvo, ali s druge strane ipak kao 
predmeti koji se samo pomišljaju, dakako za izolirani um, koji 
teži preko iskustvene granice, dakle s dvije različne strane. Ako 
se sada nađe da postoji sklad s principom čistoga uma, kad se 
stvari promatraju s ovog dvostrukog gledišta, a da kraj onoga 
jednolikoga gledišta proizlazi neizbježivo protivurječje uma sa 
samim sobom, onda eksperiment govori za ispravnost onoga raz- 
likovanja. 

na pojave, dok naprotiv samu stvar po sebi ostavlja za sebe 
doduše kao zbiljsku, ali od nas nespoznatu. Jer ono što nas 
nužno tjera da idemo preko granice iskustva i svih pojava, 
jest bezuvjetni bitak, koji um zahtijeva u stvarima samima 
po sebi, a s potpunim pravom i za sve uvjetovano da bi se 
time red uvjeta završio. Ako se sada ustanovi da se bezuvjet- 
ni bitak nikako ne može pomišljati bez protivurječja, ako se 
prihvati da se naša iskustvena spoznaja upravlja prema 
predmetima kao samim stvarima po sebi; da naprotiv otpada 
protivurječje, ako se prihvati da se naša predodžba stvari 
kako su nam one dane ne upravlja prema njima kao stva- 
rima po sebi samima, nego da se naprotiv ovi predmeti kao 
pojave upravljaju prema našemu načinu predočivanja i da 
se prema tome bezuvjetni bitak ne može naći na stvarima, 
ukoliko ih mi poznajemo (ukoliko su nam dane), ali da se 
zato mora naći na njima, ukoliko ih mi ne poznajemo, kao 
na stvarima po sebi samima: onda se pokazuje da je osno- 
vano ono što smo isprva bili prihvatili samo za pokus.* Sada po- 
što su spekulativnom umu odrekli svako napredovanje na 
ovome području nadosjetnoga, preostaje nam još uvijek da 
pokušamo ne nalaze li se u njegovoj praktičnoj spoznaji po- 
daci da se odredi onaj transcendentni umski pojam bezuvjet- 
noga, da bismo tako sa svojom spoznajvm a priori, ali koja 
je moguća samo u praktičnom pogledu, prema želji meta- 
fizike dospjeli preko granice svega mogućeg iskustva. U ta- 
kvu nam je postupku spekulativni um ipak bar pribavio 
mjesta za takvo proširivanje, ako ga je i morao ostaviti 
prazno, a tako nam ostaje još slobodno, štaviše, spekulativni 
nas um poziva da ga, ako možemo, ispunimo njegovim prak- 
tičnim podacima.** 


* Ovaj eksperiment čistoga uma ima mnogo sličnssti s eks- 
perimentom kemičara, koji oni katkada nazivaju pokusom rTe- 
dukcije, ali općenito sintetičkim postupkom. Metafizičarova ana- 
liza lučila je čistu spoznaju a priori na dva veoma nejednaka 
elementa, naime na spoznaju stvari kao pojava, a zatim na spoz- 
naju stvari samih po sebi. Dijalektika veže opet oba elementa u 
suglasnosti s nužnom umskom idejom bezuvjetnoga bitka, pa na- 
Jazi, da ta suglasnost nigda ne nastaje drukčije nego s pomoću 
onoga razlikovanja, koje je dakle pravo. 

** Tako su centralni zakoni gibanja nebeskih tjelesa priba- 
vili gotovu izvjesnost onome što je Kopernik isprva bio prihvatio 
samo kao hipotezu, pa su ujedno dokazali onu nevidljivu snagu 

U ovome pokušaju da se promijeni dosadašnji postupak 
metafizike i da joj damo siguran put znanosti! time što po 
primjeru geometara i prirodoslovaca provodimo u njoj pot- 
punu revoluciju, sastoji se dakle posao ove Kritike čistoga 
spekulativnog uma. Ona je traktat o metodi, a ne sistem 
same znanosti; ali ona ipak označuje cijeli njezin obris kako 
u pogledu njenih granica, tako i u pogledu njezina cijeloga 
unutrašnjeg ustrojstva. Kod čistoga spekulativnog uma ose- 
bujno je naime to što on može i treba da izmjeri svoju vla- 
stitu moć prema različitosti načina kako on sebi bira objekte 
za mišljenje, i što također može sam potpuno nabrojiti raz- 
nolike načine da sebi postavi zadatke i naznači tako cijeli 
nacrt za sistem metafizike. Što se naime tiče prvoga, ne može 
se u spoznaji a priori objektima pridati ništa osim onoga što 
misaoni subjekt uzima iz samoga sebe. Što se pak tiče dru- 
goga, on je u pogledu spoznajnih principa sasvim posebno 
jedinstvo, koje opstoji za sebe i u kojemu je svaki ud za sve 
druge, a svi za jedan kao u organiziranu tijelu, pa se ni je- 
dan princip ne može prihvatiti sa sigurnošću u jednome po- 
gledu a da se ujedno nije ispitao u potpunom odnosu prema 
cijeloj čistoj umskoj upotrebi. No zato metafizika i ima tu 
rijetku sreću, koja ne može zapasti ni jednu drugu umsku 
znanost što ima posla s objektima (jer se logika bavi samo 
formom mišljenja uopće), da ona može, kad se s pomoću ove 
kritike dovede na sigurni put znancsti, potpuno obuhvatiti 
cijelo područje spoznaje, koje joj pripada pa tako svoje dje- 
lo dovršiti i položiti ga za upotrebu potomstvu kao glavnicu 
koja se nikada ne može povećati, jer ima posla samo s prin- 
cipima i ograničenjima svoje upotrebe, koji se određuju s 


(Newtonove privlačnosti). Ova bi zauvijek ostala neotkrivena da 
se Kopernik nije odvažio da na način koji se protivi osjetilima, 
ali koji je ipak istinit, opažena gibanja ne traži u predmetima 
neba, nego u njihovu gledaocu. Ja u ovome predgovoru promje- 
nu u načinu mišljenja koja se izlaže u Kritici i koja je analogna 
onoj hipotezi postavljam također samo kao hipotezu, premda se 
ona u samoj raspravi na osnovi kakvoće naših predodžbi o pro- 
storu i vremenu i elementarnih pojmova razuma ne dokazuje 
hipotetički, nego apodiktički, da bih samo upozorio na prve 
pokušaje promjene, koji su svagda hipotetični. 

1 Prevedeno prema Erdmannovoj korekturi, koji misli da u 
ovoj rečenici manjkaju ove riječi: »da joj damo siguran put zna- 
nosti«. 

pomoću same kritike. Stoga je ona kao osnovna znanost i 
obavezna na ovu potpunost, pa se o njoj mora moći reći: Nil 
actum reputans, si quid superesset agendum.! 

No pitat će se kakvo je to blago koje potomstvu mislimo 
ostaviti s takvom metafizikom koja je s pomoću kritike pro- 
čišćena, ali time dovedena i u trajno stanje? Pri letimičnu 
pogledu ovoga djela pomislit će se da je korist od toga ipak 
samo negativna, naime da se sa spekulativnim umom nikada 
ne smijemo odvažiti preko granice iskustva, a to zaista i jest 
prva korist. No ova korist postaje uskoro pozitivna, kad čo- 
vjek postane svjestan da načela kojima se spekulativni um 
odvažuje preko svoje granice zaista nemaju kao neizbježivu 
posljedicu proširenje, nego, ako se pobliže promotre, sužava- 
nje naše umske upotrebe, jer prijeti da će ta načela zbilja 
iznad svega proširiti granice osjetilnosti, kojoj zapravo pri- 
padaju, tako da će čak potisnuti čistu (praktičnu) umsku upo- 
trebu. Stoga je kritika, koja ograničava osjetilnost doduše 
negativna, ali kako time ujedno ukida zapreku koja ograni- 
čava čistu praktičnu umsku upotrebu ili koja čak prijeti da 
je uništi, zaista od pozitivne i veoma važne koristi, čim se 
čovjek uvjeri da opstoji upravo nužna praktična upotreba 
čistog uma (moralna), u kojoj se neizbježivo proširuje preko 
granica osjetilnost. Zato čovjeku doduše nije potrebna po- 
moć spekulativnoga uma, ali on ipak mora biti osiguran od 
njegova protivudjelovanja kako ne bi zapao u protivurječje 
sa samim sobom. Osporavati ovoj službi kritike pozitivnu 
korist, značilo bi ono isto što i kad bi se kazalo da policija 
nije od pozitivne koristi, jer je njezina glavna zadaća ipak 
samo to da sprečava nasilje, kojega se građanin ima bojati 
od građanina, kako bi svatko svoj posao mogao vršiti u miru 
i sigurnosti. Da su prostor i vrijeme samo forme osjetilnoga 
zrenja, dakle samo uvjeti egzistencije stvari kao pojava, da 
mi nadalje za spoznaju stvari nemamo nikakvih razumskih 
pojmova, a prema tome i nikakvih elemenata, osim ukoliko 
se tim pojmovima može dati zor koji im odgovara, dakle da 
mi ne možemo imati spoznaje ni o jednome predmetu kao 
samoj stvari po sebi, nego samo ukoliko je objekt csjetil- 
noga zrenja, tj. kao o pojavi: to se dokazuje u analitičkome 


! Ona ništa ne smatra kao učinjeno, dokle god još što pre- 
ostaje da se učini. 

dijelu Kritike. Iz toga dakako slijedi ograničenje svake mo- 
guće spekulativne spoznaje uma na zgoljne predmete isku- 
stva. Pri tome se ipak, što se dobro mora upamtiti, uvijek pri- 
država da mi upravo iste ove predmete moramo moći bar po- 
mišljati kao stvari same po sebi, ako ih i ne možemo spo- 
znati." Inače bi naime slijedio iz toga nezgrapni zaključak da 
bi pojava bila bez onoga što se pojavljuje. Ako sada pretpo- 
stavimo da se uopće ne razlikuju stvari kao predmeti isku- 
stva od istih onih predmeta kao stvari samih o sebi, koje je 
naša Kritika učinila nužnim, onda bi načelo kauzaliteta, a 
prema tome i prirodni mehanizam u određivanju toga kauza- 
liteta, morao vriiediti uopće o svim stvarima kao djelatnim 
uzrocima. Dakle o istoj stvari, npr. o ljudskoj duši ne bih 
mogao reći da je njezina volja slobodna i da je ujedno 
ipak podvrgnuta prirodnoj nužnosti, tj. da nije slobodna, a 
da ne dođem u očigledno protivurječje; jer sam dušu u oba 
suda uzeo u istom značenju, naime kao stvar uopće (kao stvar 
samu po sebi), a bez prethodne kritike nisam je drukčije ni 
mogao uzeti. No ako kritika nije u zabludi kad uči da se 
objekt mora uzeti u dvojaku značenju, naime kao pojava ili 
kao stvar po sebi, ako je dedukcija njenih razumskih poj- 
mova ispravna, pa ako se prema tome i načelo kauzaliteta od- 
nosi samo na stvari u prvome smislu, naime ukoliko su pred- 
meti iskustva, dok mu te iste stvari u drugome značenju nisu 
podvrgnute: onda se upravo ta ista volja u pojavi (vidljivim 
djelovanjima) pomišlja nužno prema prirodnom zakonu i 
utoliko kao da nije slobodna, a s druge strane, ukoliko pri- 
pada stvari samoj po sebi, kao nepodvrgnuta tom prirodnom 
zakonu, dakle da je slobodna, a da pri tome ne nastaje nika- 
kvo protivurječje. Premda ja svoju dušu, ako je promatram 
s potonje strane, nikakvim spekulativnim umom ne mogu 
spoznati (još manje empirijskim promatranjem), dakle ni 


* Da mogu neki predmet spoznati, za to se zahtijeva da mogu 
dokazati njegovu mogućnost (bilo to prema svjedočanstvu iskustva 
iz njegove zbilje, bilo a priori s pomoću uma). Ali pomišljati 
mogu što hoću, samo ako sam sebi ne protivurječim, tj. samo ako 
je moj pojam moguća misao, premda ne mogu jamčiti da li joj 
u skupu svih mogućnosti 1 odgovara kakav objekt ili ne od- 
govara. No da bi se takvu pojmu pridala objektivna vrijednost 
(realna mogućnost, jer prva bila je samo logička), zahtijeva se 
nešto više. To pak ne treba tražiti upravo u teorijskim izvorima 
spoznaje, nego to može ležati i u praktičnima. 

slobodu kao svojstvo bića, kojemu pripisujem djelovanja u 
osjetilnome svijetu, i to zato što bih takvo biće morao odre- 
đeno spoznati prema njegovoj egzistenciji, ali ipak ne u vre- 
menu (što je nemoguće, jer svome pojmu ne mogu podmet- 
nuti nikakav zor) to ja ipak mogu pomišljati slobodu, tj. pre- 
dodžba o njoj ne sadržava bar nikakvo protivurječje u sebi, 
ako opstoji naše kritičko razlikovanje obaju (osjetilnoga i 
intelektualnoga) načina predočivanja i ograničenje čistih ra- 
zumskih pojmova, koje otale dolazi, dakle i načela koja pro- 
istječu iz njih. Uzmimo sada da moral nužno pretpostavlja 
slobodu (u najstrožem smislu) kao svojstvo naše volje, zato 
što a priori navodi praktična izvorna načela koja leže u na- 
šem umu kao njegova data, a koja bi bez pretpostavke slo- 
bode bila posve nemoguća, ali da je naprotiv spekulativni 
um dokazao da se sloboda ne da ni pomišljati: onda ona pret- 
postavka, naime moralna, nužno mora ustuknuti pred onom 
čija opreka nužno sadržava očigledno protivurječje, dakle 
sloboda i s njome ćudorednost (jer njezina opreka ne sadr- 
žava nikakvo protivurječje, ako se već ne pretpostavlja slo- 
boda), moraju ustupiti mjesto prirodnome mehanizmu. No 
budući da nam za moral ne treba ništa više nego samo da 
sloboda samoj sebi ne protivurječi i da se prema tome bar 
dade pomišljati, a da nije potrebno da se dalje spozna, da- 
kle da ona prirodnome mehanizmu toga istog djelovanja 
(uzetoga u drugome pogledu) ne stavlja nikakve zapreke: 
onda nauka o ćudoređu zadržava svoje mjesto, a i prirodna 
nauka svoje. To se pak ne bi desilo da nas kritika prije toga 
nije poučila o našemu neizbježivom neznanju u pogledu sa- 
mih stvari po sebi i da nije sve što možemo teorijski spoznati 
ograničila na zgoljne predodžbe. To isto tumačenje pozitivne 
koristi kritičkih načela čistoga uma dade se pokazati s obzi- 
rom na pojam o bogu i jednostavnoj prirodi naše duše, ali ga 
zbog kratkoće obilazim. Ja dakle boga, slobodu i besmrtnost 
ne mogu ni prihvatiti u svrhu nužne praktične upotrebe svo- 
jega uma, ako spekulativnom umu ujedno ne oduzmemo nje- 
govu preuzetnost prekomjernih spoznaja, jer se on, da bi 
došao do njih, mora poslužiti takvim načelima koja dostaju 
samo za iskustvo, a zato ta načela pretvaraju svagda u po- 
javu ono što ne može biti predmetom iskustva, ako se ipak 
primjene na ono, pa proglašuju tako nemogućim svako prak- 
tično proširenje čistog uma. Morao sam dakle ukinuti znanje 


140 


đa bih dobio mjesto za vjerovanje a dogmatizam metafizike, 
tj. predrasuda da se u njoj može imati uspjeha bez kritike 
čistoga uma, pravi je izvor nevjerovanja koje protivurječi 
moralitetu i koje je svagda i te kako dogmatično. Ukoliko, 
dakle, ne može biti teško da se potomstvu ostavi ostavština 
sistematične metafizike, koja je izrađena prema Kritici či- 
stoga uma, ipak je to dar koji ne treba potcjenjivati. Neka 
se samo uzme u obzir kultura uma s pomoću sigurnoga puta 
znanosti uopće u poredbi s njegovim neosnovanim tapka- 
njem i lakomislenim lutanjem bez kritike ili pak bolja upo- 
treba vremena mladeži koja je željna znanja i koja kraj obič- 
noga dogmatizma dobiva tako rano i tako mnogo pobude za 
udobno mudrovanje o stvarima o kojima ništa ne razumije i 
od kojih ona, kao i nitko drugi na svijetu, nikada ništa neće 
spoznati, ili čak pobudu za teženje za otkrićem novih misli i 
mišljenja i da tako promaši da nauči temeljite znanosti; ali 
ponajviše to, ako se uzme u račun neprocjenjiva korist da se 
za sva vremena na sokratski način, naime s pomoću najja- 
snijega dokaza o neznanju protivnika, učini kraj svima pri- 
govorima protiv ćudorednosti i religije. Nekakve metafizike 
bilo je naime uvijek na svijetu, a zacijelo će je biti i ubu- 
duće, ali će se s njome naći i dijalektika čistoga uma, jer 
mu je ona prirodna. Dakle prva je i najvažnija stvar filozo- 
fije da se metafizici, tako da se začepi izvor zabluda, jeđan- 
put zauvijek oduzme svaki štetni utjecaj. 


Uz ovu važnu primjenu na području znanosti i gubitka 
koji svekulativni um mora da pretrpi u svome dosadašnjem 
uobraženom posjedu. ipak kao i prije ostaje sve u povoljnu 
stanju s općom ljudskom stvari i korišću koju je svijet do- 
sada vukao iz nauka čistoga uma. Gubitak snalazi samo mo- 
nopol škola, ali nipošto interes ljudi. Ja pitam naiupornijega 
dogmatičara da li su ikada, pošto su proizašli iz škola, mogli 
prodrijeti do publike i na njezino povjerenje imati i najma- 
nji utjecaj dokazi kao što je onaj o daljemu opstanku naše 
duše poslije smrti, izveden iz jednostavnosti supstancije, za- 
tim dokaz o slobodi volje protiv općega mehanizma s pomoću 
suptilnih, premda nemoćnih razlikovanja subjektivne i ob- 
jektivne nužnosti, ili dokaz o bitku boga iz pojma najrealni- 
jega bića (slučajnosti onoga što je promjenljivo, i nužnosti 
prvoga pokretača)? Ako se to dakle nije desilo, a ne može se 
nikada ni očekivati zbog nesposobnosti običnoga ljudskog ra- 

zuma za takvu suptilnu spekulaciju; ako je naprotiv, što se 
tiče prvoga, sklonost čovječje prirode, koja se opaža kod sva- 
koga, a koja se sastoji u tome da ga ne može zadovoljiti ono 
što je vremensko (kao nedovoljno za dispozicije cijeloga nje- 
gova određenja), posve sama morala proizvesti nadu u bu- 
dući život; ako je u pogledu drugoga samo jasno prikazivanje 
dužnosti u opreci prema svim zahtjevima sklonosti moralo 
proizvesti svijest o slobodi i ako su naposljetku, što se tiče 
trećega, divni red, ljepota i promišljenost, koja posvuda izbija 
iz prirode, posve sami morali proizvesti vjerovanje u mudro- 
ga i velikoga stvoritelja svijeta, ij. uvjerenje koje se proši- 
ruje na publiku, ukoliko se osniva na umskim razlozima: 
onda taj posjed ostaje ne samo nesmetan, nego naprotiv još 
dobiva na ugledu time što su škole sada već dobile pouku da 
sebi u tački koja se tiče opće ljudske stvari ne pripišu nika- 
kvu višu i prošireniju spoznaju nego što je ona do koje isto 
tako lako može doći i mnoštvo (za nas najvećega poštovanja 
vrijedno) i da se tako ograniči samo na kulturu svih opće- 
shvatljivih i u normalnom pogledu dovoljnih dokaza. Pro- 
mjena se dakle tiče samo arogantnih zahtjeva škola koje bi 
voljele da ih u tome (kao inače s pravom u mnogim drugim 
stvarima) smatraju kao jedine poznavateljice i čuvarice ta- 
kvih istina o kojima općinstvu priopćuju samo upotrebu, dok 
njihov ključ zadržavaju samo za sebe (quod mecum nescit, 
solus vult scire videri). Pa ipak sam se pobrinuo i za opravda- 
niji zahtjev spekulativnoga filozofa. On uvijek ostaje isklju- 
čivi depoziter jedne znanosti koja je publici bez njezina zna- 
nja korisna, tj. kritike uma. Ona naime nikada ne može po- 
stati popularna, ali njoj nije ni potrebno da to bude; jer kao 
što puku neće u glavu fino ispredeni argumenti za korisne 
istine, upravo tako ne dolaze mu nikada na pamet ni oni tako 
suptilni prigovori protiv njih. Kako naprotiv škola, kao i 
svaki čovjek koji se diže do spekulacije neizbježivo zalazi u 
jedne i druge, obavezna je kritika da temeljitim istraživa- 
njem prava spekulativnog uma jedanput zauvijek spriječi 
sablazan koju će prije ili kasnije sam puk opaziti u razmi- 
ricama u koje se bez kritike neizbježivo zapleću metafizičari 
(i kao takvi naposljetku i svećenici), a koji poslije sami 
iskrivljuju svoje nauke. Samo s pomoću nje može se odre- 
zati sam korijen materijalizmu, fatalizmu i ateizmu, slobo- 
doumnome bezvjerstvu, zanesenjaštvu i praznovjerju, koji 

općenito mogu postati štetni, naposljetku i idealizmu i skep- 
ticizmu koji su više štetni školama i koji teško da mogu pro- 
drti u publiku. Ako vlade misle da je dobro da se bave stva- 
rima učenjaka, bilo bi mnogo primjerenije njihovoj mudroj 
brizi za znanosti, kao i za ljude, kad bi potpomagale takve 
kritike, čime se umska određivanja jedino mogu postaviti na 
čvrst temelj, a ne da podupiru onaj smiješni despotizam 
škola koje dižu veliku galamu nad javnom opasnošću, kad im 
se podere njihova paučina, na koju se općinstvo nikada nije 
obaziralo, pa ne može dakle nikada osjetiti ni njezin gubitak. 

Kritika nije oprečna dogmatičkome postupku uma u nje- 
govu čistom spoznanju kao znanosti, (jer ova uvijek mora 
biti dogmatična, tj. mora strogo dokazivati iz sigurnih prin- 
cipa a priori), nego je oprečna dogmatizmu, tj. preuzetnosti 
da se napreduje samo s pomoću čiste spoznaje iz pojmova 
filozofskih, prema principima kako ih um odavna upotre- 
bljava, a da ne ispituje način i pravo kojim je do njih došao). 
Dogmatizam je dakle dogmatički postupak čistoga uma bez 
prethodne kritike njegove vlastite moći. To suprotstavljanje 
ne treba stoga da govori u prilog brbljavoj plitkosti pod pre- 
uzetnim imenom populariteta ili čak skepticizma, koji s ci- 
jelom metafizikom obračunava nakratko. Kritika je naprotiv 
nužna prethodna priprava za unapređivanje temeljite me- 
tafizike kao znanosti koja se nužno mora izvesti dogmatički 
1 prema najstrožem zahtjevu sustavno, dakle školski (ne po- 
pularno). To je nepopustljiv zahtjev na nju, jer se ona nuđa 
da će svoj posao izvršiti posve a priori, tj. na potpuno za- 
dovoljstvo spekulativnoga uma. Dakle u izvođenju plana koji 
propisuje kritika, tj. u budućem sistemu metafizike, morat će- 
mo se jednom povoditi za strogom metodom glasovitoga 
Volfa, najvećega između svih dogmatičkih filozofa, koji je 
Prvi dao primjer (i koji je tim primjerom postao začetnikom 
duha temeljitosti u Njemačkoj, koji još nije ugasnuo), kako 
zakonitim utvrđivanjem principa, jasnim određivanjem poj- 
mova, prokušanom strogošću dokaza, čuvanjem od smionih 
Skokova u zaključcima valja udariti sigurnim putem zna- 
nosti. Upravo zato bio bi on veoma sposoban da i znanost, 
kao što je metafizika, stavi u takvo stanje da se samo sje- 
tio da sebi najprije priredi polje kritikom samoga organa, tj. 
čistoga uma. To je nedostatak koji ne treba pripisati toliko 

njemu koliko naprotiv dogmaličkome načinu mišljenja nje- 
gova, a u tome filozofi kako njegova, tako i svih drugih vre- 
mena nemaju što jedan drugome prigovarati. Oni koji zabacuju 
njegov način naučavanja, a ipak ujedno i postupak Kritike 
čistoga uma, ne mogu imati na pameti ništa drugo nego da 
posve odbace okove znanosti i da rad pretvore u igru, izvjes- 
nost u mišljenje i filozofiju u filodoksiju. 

S obzirom na drugo izdanje, tom prilikom, kao što je 
pravo, nisam htio propustiti da toliko koliko je moguće uklo- 
nim teškoće i tamu iz kojih su proizašla mnoga neispravna 
tumačenja, u koja su, možda ne bez moje krivice, zapali mno- 
gi oštroumni ljudi kad su prosuđivali tu knjigu. U samim na- 
čelima i njihovim dokazima, a također u formi kao i u pot- 
punosti plana nisam imao ništa da promijenim. To djelomice 
treba pripisati dugotrajnu ispitivanju kojemu sam ih pod- 
vrgao, prije nego što sam knjigu! predao općinstvu, djelomice 
kakvoći same stvari, naime prirodi čistoga spekulativnog 
uma. Ovaj sadržava pravi organizam, u kojemu je sve organ, 
naime sve za jedno i svako pojedino za sve, pa se prema tome 
svaka pa i najmanja mana, bila to pogreška (zabluda) ili ne- 
dostatak, neminovno mora očitovati u primjeni. Kako se na- 
dam, taj će se sistem i nadalje održati tako nepromijenjen. 
Pravo na to pouzdanje ne daje mi samoljublje, nego naprosto 
evidencija koju stvara eksperiment jednakosti rezultata u 
polaženju od najmanjih elemenata do cijelosti čistoga uma i 
u vraćanju od cijelosti (jer i to je dano za sebe njegovom 
krajnjom svrhom u praktičnome) do svakoga dijela, jer po- 
kušaj da se samo i najmanji dio izmijeni dovodi smjesta pro- 
tivurječja ne samo sistema nego i općenoga ljudskog uma 
Ipak u izlaganju valja učiniti još mnogo toga, pa sam u ovo- 
me izdanju pokušao neke ispravke. Ovi dijelom treba da 
uklone neispravno shvaćanje pojma vremena, dijelom tamu 
dedukcije raznih pojmova, dijelom tobožnji nedostatak do- 
voljne evidencije u dokazima načela čistoga razuma, dijelom 
naposljetku neispravno tumačenje paralogizama koji su ispred 
racionalne psihologije. Dovle (naime do kraja prvoga poglav- 
lja transcendentalne dijalektike) i ne dalje protežu se moje 


! Prevedeno prema korekturi Gorlandovoj. 

promjene u načinu izlaganja,* jer je vrijeme prekratko i jer 
s obzirom na ostalo nisam ni naišao na neispravno razumije- 
vanje kod stručnih i nepristranih ispitivača. Ovi će već sami 
od sebe na svojim mjestima naići na uvažavanje koje sam 
uzeo u obzir u pogledu njihovih upozorenja, a da ih ne mo- 
ram spomenuti s hvalom koja ih ide. Ali s tim ispravkom 
skopčan je za čitaoce mali gubitak, koji se nije mogao spri- 
ječiti a da ova knjiga ne postane previše opsežna. Naime 
štošta se, što doduše ne pripada bitno potpunosti cijeloga, ali 
što bi mnogi čitalac nerado propustio, jer inače u drugome 


* Pravim proširenjem, ali ipak samo u načinu dokazivanja, 
mogao bih nazvati samo ono koje sam učinio novim opovrgava- 
njem psihologijskoga idealizma i strogim (kao što ja mislim, i 
jedino mogućim) dokazom o objektivnome realitetu spoljašnjega 
zrenja, str. 275. Koliko god se idealizam, s obzirom na bitne svrhe 
metafizike smatrao nedužnim (što on doista nije), ipak uvijek 
ostaje skandal za filozofiju i opći ljudski um da se bitak stvari 
izvan nas (od kojih mi imamo cijelu građu za spoznanje samoga 
našeg unutrašnjeg osjetila) mora prihvatiti samo na vjeru i da 
se onome kome padne na pamet da u to posumnja, ne može su- 
protstaviti dokaz koji zadovoljava. Budući da se u izrazima dokaza 
od trećega do šestoga retka nalazi izvjesna tama, zato molim 
da se taj period promijeni ovako: »No to trajno ne može biti 
neki uzor u meni. Naime, svi motivi moga bitka koji se u meni 
mogu naći jesu predodžbe, pa im je kao takvima potrebno nešto 
trajno, što je različno od njih samih, a u odnosu na to može se 
odrediti njihova promjena, dakle moj bitak u vremenu u ko- 
jemu se mijenjaju.« Ovome će se dokazu vjerojatno prigovoriti: ja 
sam neposredno svjestan samo onoga što je u meni, tj. svoje 
predodžbe vanjskih stvari; dakle ostaje još uvijek neriješeno da 
li izvan mene ima nešto što njoj odgovara, ili nema. No ja sam 
s pomoću unutrašnjega iskustva svjestan svojega bitka u vre- 
menu (dakle i određivosti njegove u vremenu). To je pak više 
nego da sam svjestan samo svoje predodžbe, ali je ipak jedno 
s empirijskom sviješću mojega bitka, koji je odrediv samo s po- 
moću odnosa prema nečemu što je povezano s mojom egzistenci- 
jom, prema nečemu što je izvan mene. Ova svijest mojega bitka 
identično je povezana sa sviješću o odnosu prema nečemu izvan 
mene. Dakle, ta je svijest iskustvo, a ne fikcija, osjetilnost, a ne 
uobrazilja, što ono vanjsko nerazdruživo povezuje s mojim unu- 
trašnjim osjetilom; jer vanjsko je osjetilo već po sebi odnos 
zrenja prema nečemu zbiljskome izvan nas. Realitet ovoga po- 
tonjega, za razliku od uobraženja, osniva se samo na tome da 
se ono dovodi u nerazdruživu vezu sa samim unutrašnjim isku- 
stvom kao uvjetom njegove mogućnosti, a to biva ovdje. Kad bih 
s intelektualnom sviješću svojega bitka u predodžbi Ja jesam, 
koja prati sve moje sudove i razumske postupke, ujedno mogao 

pogledu može biti upotrebljivo, morale izostaviti ili izložiti 
skraćeno, da bih svome, kako se nadam, sada shvatljivijemu 
prikazu napravio mjesta. Ovaj prikaz ne mijenja upravo ništa 
u pogledu načela, a ni u pogledu samih dokaza, ali se ipak 
u metodi izlaganja ovdje-ondje tako udaljuje od pređašnjega 
da se umetanjem ništa nije dalo napraviti. Ovaj mali gubi- 
tak, koji se i onako, ako je koga volja, može nadomjestiti po- 
ređivanjem s prvim izdanjem, pretežno se, kako se nadam, 
nadoknađuje većom shvatljivošću. Ja sam sa zahvalnosti i 
radosti razabrao iz mnogih javnih spisa (dijelom u povodu 
recenzije nekih knjiga, dijelom iz posebnih rasprava) da u 
Njemačkoj nije izumro duh temeljitosti, nego da ga je samo 
povezati neko određenje svojega bitka s pomoću intelektualnoga 
zrenja, za nj ne bi bila nužno potrebna svijest odnosa prema 
nečemu izvan mene. No kako ta intelektualna svijest doduše pret- 
hodi, ali je unutrašnje zrenje u kojemu se moj bitak jedino može 
odrediti vezano osjetilno i na vremenski uvjet, a kako to odre- 
đenje, dakle samo unutrašnje iskustvo ovisi o nečemu trajnome 
što nije u meni, dakle samo je u nečemu izvan mene, prema 
čemu ja sebe moram shvatiti u relaciji: zato je u svrhu moguć- 
nosti iskustva uopće realitet vanjskoga osjetila nužno skopčan 
s realitetom unutrašnjega. To znači da sam isto tako sigurno 
svjestan da izvan mene ima stvari koje se odnose na moje os- 
jetilo, kao što sam svjestan da sam u vremenu određeno egzisti- 
ram. Ali kojim danim predodžbama sada zaista odgovaraju objekti 
izvan mene, a koji dakle pripadaju vanjskome osjetilu kojemu ih 
valja pripisati, a ne uobraziti, to se u svakome pojedinom slu- 
čaju mora riješiti prema pravilima po kojima se iskustvo uopće 
(čak unutrašnje) razlikuje od uobraženja, pri čemu uvijek leži u 
osnovi načelo da zaista ima vanjsko iskustvo. Tome se još može 
dodati napomena: predodžba o nečemu trajnome u bitku nije 
isto s trajnom prčdodžbom; jer ova! može biti veoma nestalna 
i promjenljiva. kao sve naše predodžbe, pa čak i predodžbe 
materije, a odnosi se ipak na nešto trajno, što dakle mora biti 
od svih mojih predodžbi različita i vanjska stvar. Njezina se eg- 
zistencija nužno mora uključiti u određenje moga vlastitoga bit- 
ka, pa sačinjava s tim određenjem samo jedno jedino iskustvo, 
koje ne bi opstojalo ni kao unutrašnje, kad ne bi (dijelom) ujed- 
no bilo vanjsko. Onaj »kako?« ovdje se isto tako ne da dalje 
objasniti. kao što uopće ne možemo pomišljati ono što u vremenu 
stoji, a čija istodobnost s promjenljivim proizvodi pojam pro- 
mjene. 

1 Wille misli da bi ovdje moralo stajati »ona«, tj. da se za- 
mjenica odnosi na prvu vrstu predodžbi. Isto tako misli i Erdmann, 
koji mjesto riječi »ova« stavlja ove riječi: »jer predodžba o ne- 
čemu trajnome«. 

na kratko vrijeme nadjačao modni ton neke genijalne slobode 
u mišljenju i da trnovite staze Kritike, koje vode do školske, 
ali kao takve jedino trajne i stoga nadasve nužne znanosti 
čistoga uma, nisu spriječile smione i bistre glave da je svla- 
daju. Ovim zaslužnim ljudima koji s temeljitošću spoznaje 
tako sretno spajaju još i talent jasna prikazivanja (dok sam 
ja svjestan da to meni nedostaje) prepuštam da u pogledu 
potonjega usavrše moju ovdje-ondje možda još manjkavu 
obradu; jer biti opovrgnut, to u ovome slučaju nije opasnost, 
ali je zacijelo opasnost ostati neshvaćen. Ja se od svoje stra- 
ne odsada više ne mogu upuštati u prepirke, premda ću, do- 
duše, pomno paziti na sva upozorenja, bilo da su od prija- 
telja, bilo od protivnika, da bi ih prema ovoj propedeutici 
iskoristio u budućem izvođenju sistema. Kako sam za vri- 
jeme ovih radova već prilično zašao u starost (ovoga mjeseca 
u šezdeset i četvrtu godinu), to moram štedljivo postupati 
s vremenom, ako hoću da izvedem svoju osnovu da dađem 
metafiziku prirode kao i metafiziku ćudoređa kao potvrdu za 
ispravnost kritike kako spekulativnoga, tako i praktičnog 
uma, pa moram kako rasvjetljavanje tame, koja se na po- 
četku ovoga djela jedva može izbjeći, tako i obranu cjeline 
očekivati od zaslužnih liudi koji su ovo djelo usvojili. Na po- 
jedinim se mjestima svako filozofsko izlaganje može napa- 
sti (jer ne može nastupiti tako oklopljeno kao matematičko), 
ali da pri tome samome ustrojstvu sistema, ako se promatra 
kao jedinstvo, ipak ne prijeti ni najmanja opasnost. Za pre- 
gled sistema, ako je nov, ima samo malo tko okretnosti duha, 
ali još je manje takvih koji za to imaju volje, jer im je sva- 
ka novost neprilična. Iz svakoga se spisa, naročito ako teče 
u obliku slobodna govora, dadu ispabirčiti prividna protivu- 
rječja, ako se međusobno uporede pojedina mjesta, pošto su 
istrgnuta iz njihove veze. U očima onoga koji se oslanja na 
tuđi sud bacaju ona štetno svjetlo na dotični spis, ali onome 
koji je ideju svladao u cijelosti bit će veoma lako da ta pro- 
tivurječja riješi. Međutim, ako jedna teorija ima u sebi stal- 
nosti, djelovanje će i protivudjelovanje, od kojih joj je isprva 
prijetila velika opasnost, s vremenom poslužiti samo za to 
da njene neravnine izbruse, pa ako se njome pozabave ljudi 
nepristrani, umni i od pravoga populariteta, pribavit će joj 
za kratko vrijeme i potrebnu eleganciju. 
Konigsberg, mjeseca travnja 1787. 

UVOD 
I. IDEJA TRANSCENDENTALNE FILOZOFIJE 


Iskustvo je bez sumnje prvi produkt koji naš razum 
proizvodi, obrađujući sirovu građu osjetilnih osjeta. Ono je 
upravo uslijed toga prva pouka i u daljem toku neiscrpno u 
novome proučavanju da povezanome životu svih budućih po- 
koljenja nikada neće nedostajati nova znanja koja se na tome 
području mogu sakupiti. Pa ipak iskustvo ni izdaleka nije 
jedino polje na koje se naš razum dade ograničiti. Iskustvo 
nam doduše kazuje što jest, ali nam ne kaže da to nužno mora 
biti tako, a ne drukčije. Upravo zato nam ono i ne daje pra- 
ve općenitosti, pa se njime um koji je tako željan ove vrste 
spoznaja više podražuje nego zadovoljava. Takve opće spoz- 
naje, koje ujedno imaju karakter unutrašnje nužnosti, moraju 
dakle, neovisno o iskustvu, pred sobom samima biti jasne i 
izvjesne. Zato se one nazivaju spoznajama a priori, jer se 
naprotiv ono što je samo posuđeno od iskustva spoznaje samo 
a posteriori ili empirijski kako se to kaže. 

Sada se, a to je nadasve značajno, pokazuje da se čak 
među naša iskustva miješaju spoznaje koje moraju imati svo- 
je postanje a priori i koje služe možda samo za to da našim 
predodžbama osjetila pribave suvislosti. Jer ako se iz isku- 
stva i odstrani sve što pripada osjetilima, ipak još preostaju 
izvjesni izvorni pojmovi i iz njih proizvedeni sudovi koji su 
morali nastati posve a priori, nezavisno od iskustva. Oni, nai- 
me, čine da se o predmetima koji se pojavljuju osjetilima 
može reći više, ili se bar misli da se može reći više nego što 
bi učilo iskustvo, i da tvrdnje sadržavaju pravu općenitost i 
strogu nužnost, takvu kakvu zgoljna empirijska spoznaja ne 
može dati.! 

Ono što, pak, više govori (nego sve pređašnje),* jest to 
da izvjesne spoznaje napuštaju čak polje svih mogućih isku- 


! Uvod do »može dati« dijeli se u 2. izdanju na dva odsjeka. 
"Tekst je potpuno prerađen i dolazi u ovome izdanju kao Dotatak I. 

* Ovaj odsjek, koji počinje riječima: »Ono što, pak« itd., ima 
u 2. izdanju ovaj natpis: III Filozoliji je potrebna znanost koja 
određuje mogućnost, principe i opseg svih spoznaja a priori. Ri- 
ječ »pak« nedostaje u 2. izdanju. 

3? Dodatak 2. izdanju. 

stava, pa se čini da s pomoću pojmova kojima se uopće ne 
može dati nikakav odgovarajući predmet u iskustvu proši- 
ruju opseg naših sudova preko svih njegovih granica, 

I upravo u ovim posljednjim spoznajama koje nadilaze 
osjetilni svijet, gdje iskustvo ne može dati nikakvo rukovod- 
stvo ni ispravljanje, leže istraživanja našega uma, koja mi 
prema njihovoj važnosti smatramo za daleko odličnija, a nji- 
hovu krajnju svrhu kao mnogo uzvišeniju od svega što um 
može naučiti na području pojava. Pri tome se mi, čak uz opa- 
snost zablude, prije odvažujemo na sve, nego da bismo tako 
važna istraživanja napustili iz bilo kojega razloga sumnje ili 
iz potcjenjivanja i ravnodušnosti. (Ovi neizbježivi zadaci sa- 
moga čistoga uma jesu bog, sloboda i besmrtnost. Znanost, 
kojoj je krajnji cilj, sa svima njegovim pripravama, uprav- 
ljen zapravo samo na rješenje ovih zadataka, zove se meta- 
fizika. Njezin je postupak isprva dogmatičan, tj. ona s pouz- 
danjem preuzima izvođenje a da prethodno nije ispitala spo- 
sobnost ili nesposobnost uma za tako velik pothvat.)! 

Čini se, doduše, prirodnim da čovjek, čim je napustio po- 
dručje iskustva, neće odmah s pomoću spoznaje koju ima, a 
ne zna odakle, i na kredit načela, čije postanje ne poznaje, 
sazdati zgradu, a da se prije toga pomnim istraživanjima ne 
osigura u pogledu njezina temelja, dakle da (naprotiv)! već 
odavna nije nabacio pitanje, kako razum može doći do svih 
ovih spoznaja a priori koliki opseg, valjanost i vrijednost 
one imaju. Zaista i nije ništa prirodnije nego ako se pod ovom 
riječju? razumijeva ono što bi se na dopušten i pametan na- 
čin trebalo dešavati; ali ako se pod tom riječi razumijeva ono 
što se obično dešava, i opet ništa nije prirodnije i shvatlji- 
vije od toga da je to istraživanje dugo vremena? moralo izo- 
stati. Naime, jedan dio ovih spoznaja, (kaoj! matematičke, 
ima svoju staru pouzdanost, pa omogućuje time povoljno 
očekivanje i za druge, makar ove i bile posve druge prirode. 
Povrh toga je čovjek, kad je jednom prešao krug iskustva, 
siguran da iskustvom neće biti opovrgnut. Draž da čovjek 
svoje spoznaje proširuje tako je velika da ga samo jasno 


! Dodatak 2. izdanju. 
* U 2. izdanju: tom riječju naravno. 
3 Nedostaje u 2. izdanju. 

protivurječje na koje naiđe može zadržati u njegovu napre- 
dovanju. No tome se protivurječju može izbjeći ako čovjek 
svoja izmišljanja stvara (samo)! pažljivo, a da ona zbog toga 
ipak ostaju izmišljotine. Matematika nam daje sjajan pri- 
mjer kako daleko možemo dotjerati u spoznaji a priori neza- 
visno od iskustva. Ona se doduše bavi predmetima i spozna- 
jama, ukoliko se takvi dadu prikazati u zrenju. No ova se 
okolnost lako zapostavlja jer se rečeno samo zrenje može dati 
a priori, pa se dakle jedva razlikuje od samoga čistog pojma. 
Takvim dokazom o moći uma ne vidi granica potaknut“ na- 
gon za proširivanjem spoznaje. Laki golub koji u slobodnu 
letu reže zrak čiji otpor osjeća, mogao bi sebi stvoriti pre- 
dodžbu da bi mu to u zrakopraznom prostoru još bolje uspi- 
jevalo. Isto je tako Platon napustio osjetilni svijet, jer razum 
postavlja tako različne zapreke, pa se na krilima ideja odva- 
žio u prazni prostor čistoga razuma onkraj osjetilnoga svije- 
ta. On nije opazio da svojim nastojanjima nc nalazi puta, 
jer, tako reći, nema potpornja za podlogu o koju bi se mo- 
gao upirati i na što bi mogao upotrijebiti svoje snage da razum 
pokrene s mjesta. Ali u spekulaciji je obična sudbina ljudskoga 
uma da po mogućnosti što prije dovrši svoju zgradu i da tek 
naknadno ispita dalijeitemelj dobro položen. Tada se traže 
svakojake isprike da bi nas utješili zbog njegove savjesnosti, 
ili (ipak)! da se takvo kasno i opasno ispitivanje (ovdje čak)! 
odbije. No, što nas za vrijeme građenja oslobađa svake zabri- 
nutosti, laskajući nam prividnom temeljitošću, jest ovo: velik, 
možda i najveći dio posla našega uma sastoji se u raščlanjivanju 
pojmova koje već imamo o predmetima. To nam daje mnoštvo 
spoznaja koje se, premda su samo tumačenja ili objašnjenja 
onoga što se pomišljalo već u našim pojmovima (doduše još 
na nejasan način), barem po formi smatraju kao nove spoz- 
naje, premda pojmove što ih imamo u pogledu materije ili 
sadržaja ne proširuju nego ih samo raspravljaju. Kako pak 
ovaj postupak daje zbiljsku spoznaju a priori, koja ima si- 
guran i koristan tok, to um, a da to sam ne opaža, pod ovom 
opsjenom kradom unosi tvrdnje posve druge vrste, gdje um 


! Dodatak 2. izdanju. 
žZ Drugo izdanje: obuzet. 
* Drugo izdanje: tako uske granice. 

uz dane pojmove a priori pridaje posve strane,! i ne znajući 
kako dolazi do njih, i da mu ovo? pitanje čak i ne padne na 
pamet. Stoga ću ja odmah u početku govoriti o razlici ove 
dvojake vrste spoznaje. 


IV. O RAZLICI ANALITIČKIH I SINTETIČNIH SUDOVA 


U svim sudovima u kojima se pomišljao odnos subjekta 
prema predikatu ako uzmemo u obzir samo jesne, jer na ni- 
ječne je (kasnije)* primjena laka, moguć je taj odnos na dvo- 
jak način. Predikat B ili prima subjekt a kao nešto što je u 
tome pojmu A (na skriven način) sadržano; ili B leži posve 
izvan pojma A, premda je s njime u vezi. U prvome slučaju 
nazivam sud analitičnim, u drugome sintetičnim. Analitični 
su sudovi (jesni) dakle oni u kojima se veza predikata sa su- 
bjektom pomišlja s pomoću identiteta, a one u kojima se ta 
veza pomišlja bez identiteta, nazvat ćemo sintetičnim sudo- 
vima. Prvi bi se mogli nazivati sudovima objašnjavanja, 
drugi sudovima proširivanja, jer oni prvi s pomoću predi- 
kata ništa ne pridaju pojmu subjekta, nego ga razglabanjem 
samo rastavljaju na njegove diobene pojmove koji su se već 
pomišljali u njemu (premda nejasno). Oni drugi pridaju na- 
protiv pojmu subjekta predikat koji se u njemu uopće nije 
pomišljao i koji se nikakvim njegovim razglabanjem ne bi 
mogao izvući iz njega. Kad npr. kažem: sva su tjelesa protežna, 
onda je to analitičan sud. Naime, iz pojma koji vežem s riječju 
tijelo ne smijem izaći da bih našao kako je protežnost povezana 
s njime, nego moram onaj pojam samo razglobiti, tj. da bih 
ta) predikat našao u njemu, moram samo postati svjestan 
onoga raznolikoga što uvijek pomišljam u njemu. To je dakle 
analitičan sud. Naprotiv, kad kažem: sva su tjelesa teška, onda 
je predikat nešto posve drugo od onoga što ja uopće pomišljam 
u samome pojmu tijela. Dodavanje takva predikata daje da- 
kle sintetičan sud. 


' Drugo izdanje ima mjesto: a priori pridaje... posve strane, 
ito a priori. 


* Drugo izdanje: takvo. 
* Dodatak 2. izdanju. 

Iz toga je sada jasno: 1) da se s pomoću analitičkih su- 
dova naša spoznaja ne proširuje, nego se pojam koji već imam 
rastavlja i čini jasnim meni samome; 2) da kod sintetičnih 
sudova osim pojma subjekta moram imati još nešto drugo 
(x) na što se razum upire da bi predikat koji ne leži u onome 
pojmu ipak spoznao kao nešto što njemu pripada. 


Kod empirijskih ili iskustvenih sudova nema u tome ni- 
kakve teškoće. Jer taj je x potpuno iskustvo o predmetu koji 
ja pomišljam pojmom A, koji sačinjava samo jedan dio toga 
iskustva. Premda u pojam tijela uopće ne uključujem predi- 
kat težine, ipak on označuje potpuno iskustvo s pomoću jed- 
noga njegova dijela, kojemu ja moram pridodati još druge di- 
jelove toga istog iskustva kao pripadne prvome. Pojam tijela 
prije toga mogu analitički spoznati s pomoću obilježja pro- 
težnosti, neproničnosti, oblika itd., koja se sve pomišljaju u 
ovome pojmu. Ali sada ja svoju spoznaju proširujem, a pošto 
se obazirem na iskustvo od kojega sam apstrahirao taj po- 
jam, nalazim svaki puta i težinu povezanu s onim obilježjima. 
Iskustvo je dakle onaj x, što leži izvan pojma A i na čemu 
se osniva mogućnost sinteze predikata težine B s pojmom A! 


i*Cijeli odsjek od: »Iz toga je — s pojmom A« glasi u 2. 
izdanju: 

Iskustveni su sudovi kao takvi svi zajedno sintetički. Bilo bi 
naime besmisleno da se analitičan sud zasniva na iskustvu, jer 
ja iz svoga pojma i ne smijem izaći da stvorim sud, pa mi dakle 
nije potrebno svjedočanstvo iskustva. Da je tijelo protežno, jest 
načelo koje a priori stoji i nije iskustven sud. Jer prije nego 
što prijeđem na iskustvo, imam sve uvjete za svoj sud već u 
pojmu iz kojega samo treba da prema načelu protivurječja iz- 
vučem predikat, pa mogu time ujedno postati svjestan nužnosti 
suda, koju mi iskustvo i ne bi moglo pružiti. Ako, naprotiv, u 
pojam tijela uopće i ne uključujem predikat težine, ipak 
on označuje predmet iskustva s pomoću jednoga dijela toga is- 
kustva kao nešto što pripada onome prvome. Pojam tijela mogu 
prije toga analitički spoznati s pomoću obilježja protežnosti, ne- 
probojnosti, oblika itd. No sada ja svoju spoznaju proširujem, a 
obazirući se na iskustvo od kojega sam apstrahirao taj pojam 
tijela, nalazim da je s gornjim obilježjima svagda povezana i 
težina, pa je dakle kao predikat sintetički dodajem onome pojmu. 
Iskustvo je dakle ono na čemu se osniva mogućnost sinteze pre- 
dikata težine s pojmom tijela, jer oba pojma, premda jedan nije 
sadržan u drugome, kao dijelovi jednoga tijela, naime iskustva, 
koje je samo sintetična veza zorova, pripadaju jedan drugome, 
premda samo slučajno. 

Ali kod sintetičnih sudova a priori potpuno nedostaje 
ovo pomoćno sredstvo. Ako treba da izađem izvan pojma A, 
da bih jedan drugi spoznao kao povezan s njime, što je to na 
što se upirem i uslijed čega sinteza postaje moguća, jer ovdje 
nemam te prednosti da se na području iskustva osvrnem za 
tim? Neka se uzme načelo: Sve što se dešava ima svoj uzrok. 
U pojmu nečega što se događa pomišljam, doduše, bitak, ko- 
jemu prethodi vrijeme itd., pa se iz toga dadu izvući anali- 
tični sudovi. No pojam uzroka (leži posve izvan onoga poj- 
ma)! pokazuje nešto različito od onoga što se događa, pa nije? 
ni sadržano u ovoj posljednjoj predodžbi. Kako, dakle, do- 
lazim do toga da postavim nešto posve različno od onoga što 
se uopće događa, i da ipak spoznajem da uz to (štaviše nuž- 
no)! pripada pojam uzroka. Što je ovdje ono, (nepoznato =)! 
x na što se razum oslanja kad misli da će izvan pojma A naći 
predikat koji je tome pcjmu nepoznat, a koji je unatoč tome 
povezan s njime.? Iskusivo to ne može biti, jer navedeno na- 
čelo ne samo da s većom općenitošću nego što je može pri- 
baviti iskustvo dodaje ovu drugu predodžbu onoj prvoj, nego 
i s izrazom nužnosti, dakle posve a priori i iz samih pojmo- 
va. Na takvim sintetičnim, tj. proširbenim načelima osniva se 
cijeli krajnji cilj naše spekulativne spoznaje a priori; jer ana- 
litična su načela doduše nadasve važna i nužna, ali samo zato 
da se dođe do one jasnoće pojmova koja je potrebna za si- 
gurnu i opsežnu sintezu kao zaista novo dograđivanje.“ 

Ovdje dakle leži skrivena izvjesna tajna,* čije rješenje 
jedino može učiniti sigurnim i pouzdanim napredovanje na 
neograničenu području čiste umske spoznaje: naime da se s 
potrebnom općenitošću otkrije osnova mogućnosti sintetičkih 
sudova a priori, da se spoznaju uvjeti koji čine mogućom 
svaku njihovu vrstu i da se cijela ova spoznaja (koja sači- 
njava svoju vlastitu vrstu) prema svojim prvotnim izvorima, 


! Dodatak 2. izdanju. 

? Drugo izdanje: dakle nije. 

* Drugo izdanje: a za koji on unatoč tome drži da je pove- 
zan njime? 

* Drugo izdanje: novi dobitak. 

* Da je jednome od starih palo na pamet da samo i nabaci 
to pitanje, ono bi se samo sve do našega vremena snažno oprlo 
svim sistemima čistoga uma, pa bi uštedjelo tako mnoge teške 
pokušaje koji su se slijepo poduzimali i ne znajući o čemu se 
zapravo radi. 

odjeljenjima, opsegu i granicama u sistemu označi ne samo 
površnim obrisom nego da se dovoljno odredi za svaku 
upotrebu. Toliko zasada o onome osebujnome što sintetični 
sudovi imaju u sebi.! 


Iz svega toga* proizlazi sada ideja posebne znanosti koja 
može služiti za kritiku čistoga uma.* No čista zove se svaka 
spoznaja koja nije pomiješana s ničim stranim. Osobito se pak 
naziva upravo čistom ona spoznaja u koju se uopće ne miješa 
nikakvo iskustvo ili osjet, dakle koja je moguća potpuno a 
priori.4 Um je dakle moć* koja daje principe spoznaje a pri- 
ori. Stoga je čisti um onaj koji sadržava principe da se što 
potpuno a priori spozna. Organon čistoga uma bio bi dakle 
skup onih principa prema kojima se sve čiste spoznaje a 
priori mogu steći i zaista ostvariti. Iscrpna primjena takva 
organona prihvatila bi sistem čistoga uma. No kako je to 
veoma velik zahtjev, a osim toga je još sporno da li je (ov- 
dje)* uopće i moguće takvo proširenje naše spoznaje, pa i u 
kojim slučajevima, to mi znanost samoga prosuđivanja či- 
stoga uma, njegovih izvora i granica možemo smatrati kao 
propedeutiku za sistem čistoga uma. Ova se neće smjeti zvati 
doktrina, nego samo kritika čistoga uma, a njezina će korist 
(u pogledu spekulacije)* zaista biti samo negativna, neće slu- 
žiti za proširenje, nego samo za bistrenje našega uma, pa će 
ga čuvati od zabluda, čime se već veoma mnogo dobilo. Ja 
nazivam transcendentalnom svaku onu spoznaju koja se ne 
bavi toliko predmetima koliko našim apriornim pojmovima o 
predmetima uopće." Sistem takvih pojmova zvao bi se trans- 
cendentalna filozofija. Ali ova je za početak i opet prevelik 
zahtjev. Budući da bi takva znanost morala potpuno sadr- 
žavati ne samo analitičku spoznaju nego i sintetičnu a priori, 


' Mjesto riječi; »Ovdje dakle — imaju u sebi« (zajedno s opa- 
skom) ima 2. izdanje odsjeke V, VI, koji ovdje dolaze kao Do- 
datak II. 

2 Riječima: »Iz svega toga« itd. počinje u 2. izd. novo po- 
glavlje s natpisom: VIII. Ideja i razdioba posebne znanosti pod 
imenom kritike čistog uma. 

* Drugo izdanje: može se zvati kritika čistog uma. 

€ Stavke; »No čista — a priori« nedostaju u 2. izdanju. 

5 Mjesto: »Um je dakle moć« ima 2. izd.: Jer um je moć. 

* Dodatak 2. izdanju. 

7 Drugo izđanje: nego našim načinom spoznavanja predmeta, 
ukoliko bi ovaj imao biti a priori moguć. 

zato je ona, ukoliko se tiče naše namjere, od prevelikoga 
opsega, jer mi analizu smijemo tjerati samo dotle koliko je 
neophodno potrebna da bi se principi sinteze uvidjeli a pri- 
ori u njihovu cijelome opsegu, do čega nam je zapravo i sta- 
lo. Ovo istraživanje koje zapravo ne možemo nazvati doktri- 
nom nego samo transcendentalnom kritikom, jer mu nije na- 
mjera proširenje samih spoznaja, nego samo njihovo isprav- 
ljanje, sačinjavajući kamen za iskušavanje vrijednosti ili ne- 
vrijednosti svake spoznaje a priori, to je istraživanje ono čime 
se mi sada bavimo. Prema tome je takva kritika, po moguć- 
nosti, priprava za organon ili, ako to ne uspije, bar za njezin 
kanon. Pa ovome bi se kanonu svakako jednom kako anali- 
tički tako i sintetički mogao prikazati potpuni sistem filozofije 
čistoga uma, bilo da seon sastoji u proširenju, bilo samo ogra- 
ničenju njezine spoznaje. Jer da je to moguće, staviše, da ta- 
kav sistem ne može biti od prevelikoga opsega, a da se čo- 
vjek ne bi mogao nadati da se sasvim dovrši, dade se unapri- 
jed prosuditi iz toga što ovdje predmet ne sačinjava priroda 
Stvari, koja je neiscrpna, nego razum, koji sudi o prirodi 
stvari, a i ovaj samo u pogledu svoje spoznaje a priori. Za- 
liha toga predmeta ne može nam ostati skrivena, jer ga ne 
smijemo tražiti izvana, a prema &vemu nagađanju ona je pri- 
lično malena da se potpuno obuhvati, prosudi prema njezinoj 
vrijednosti ili nevrijednosti i podvrgne ispravnoj ocjeni. 

(Još manje se ovdje smije očekivati kritika knjiga i si- 
stema čistoga uma, nego naprotiv kritika same čiste umske 
moći. Samo kad je ova osnovom, ima čovjek siguran kamen 
kušnje da se u ovoj struci ocijeni filozofski sadržaj starih i 
novih djela. U protivnome slučaju neovlašteni pisac povi- 
jesti i sudac prosuđuje neosnovane tvrdnje drugih s pomoću 
svojih vlastitih, koje su isto tako neosnovane)! 


! Dodatak 2. izdanju. 

JOHANN GOTTLIEB FICHTE 


ODREĐENJE ČOVJEKA* 
Preveo V. D. Sonnenfeld 


Onaj glas u mojoj unutrašnjosti kojemu ja vjerujem i 
kojemu za volju vjerujem u sve drugo ne zapovijeda mi da 
uopće samo djelujem. To je nemoguće; svi ovi opći sudovi 
&tvaraju se samo pomoću hotimične pažnje i razmišljanja o 
više činjenica, ali sami nikada ne izražavaju neku činjenicu. 
On, taj glas moje savjesti, zapovijeda mi u svakoj posebnoj 
prilici moga bitka što ja određeno imam da činim u toj prilici, 
a što u njoj imam da izbjegavam: on me, samo ako ga pažljivo 
slušam, prati kroz sve događaje moga života, i nikada mi ne 
uskraćuje svoju nagradu, kad imam da djelujem. On nepo- 
sredno obrazlaže uvjerenje i neodoljivo pobuđuje moje odo- 
bravanje: meni je nemoguće da mu se protivim. 

Da ga slušam, da mu se pošteno i nepristrano pokora- 
vam, to je moje jedino određenje, to je cijela svrha mojega 
bitka. Moj život prestaje biti prazna igra bez istine i zna- 
čenja. Treba da se nešto dogodi, jer naprosto jednom treba da 
se dogodi ono što moja savjest baš od mene, od mene, koji 
dolazim u ovaj položaj, upravo zahtijeva da se dogodi, samo 
za to sam je ovdje; da to spoznam, imam razum; da to izvršim, 
imam snagu. 

Samo po ovim zapovijedima savjesti i dolazi istina i rea- 
litet u moje predodžbe. Tim zapovijedima ne mogu da uskra- 
tim pažnju i poslušnost, a da ne napustim svoje određenje. 

Stoga realitetu koji oni dovode ne mogu uskratiti vje- 
ru, a da također ne zatajim svoje određenje. Da onaj glas 
treba da slušam, to je, bez daljega ispitivanja i obrazloženja, 


* Die Bestimmung des Menschen. Str. 104—124. Kultura, Za- 
greb. 

apsolutno istinito, to je ono prvo istinito i osnova svakoj dru- 
goj istini i izvjesnosti. Prema tome postaje mi u ovome na- 
činu mišljenja istinitim i izvjesnim sve što se uslijed mo- 
gućnosti takve poslušnosti pretpostavlja kao istinito i iz- 
vjesno. 

Preda mnom lebde pojave u prostoru na koje prenosim 
pojam samoga sebe: ja ih pomišljam kao bića meni jednaka. 
Provedena me spekulacija poučila ili će me poučiti da su ta 
tobožnja umska bića izvan mene samo produkti moga vla- 
stitog predočivanja, da sam dakle prema zakonima svog mi- 
šljenja, koje treba pokazati, prinužden, da pojam sebe samo- 
ga prikažem izvan sebe samoga i da se prema tim istim za- 
konima taj pojam može prenositi samo na izvjesne određene 
predodžbe. No glas moje savjesti dovikuje mi: što god ta bića 
bila o sebi i za sebe, ti treba da ih tretiraš, kao da opstoje za 
sebe, kao slobodna, samostalna, od tebe posve nezavisna bića. 
Pretpostavi kao poznato da ona nezavisno od tebe i samo po- 
moću samih sebe mogu sebi postavljati svrhe, nemoj nikada 
smetati izvođenje tih svrha, nego ih naprotiv pospješuj svom 
svojom moći. Poštuj njihovu slobodu: prihvati s ljubavlju 
njihove svrhe, jednake svojima. — Tako treba da djelujem; 
na to djelovanje treba da se odnosi — na to djelovanje 
odnosit će se i morat će se odnositi, ako sam stvorio 
samo i odluku da slušam glas svoje savjesti — sve moje mi- 
šljenje. Prema tome ću ona bića uvijek smatrati kao bića koja 
za sebe opstoje nezavisno od mene, koja shvaćaju i izvode 
švrhe; ja ih na ovome stajalištu neću moći drukčije shvatiti, 
a ona će spekulacija iščeznuti ispred mojih očiju kao prazan 
san. Jaih zamišljam kao bića meni jednaka, rekao sam 
ovaj čas: ali strogo uzeto nije ono misao kojom mi se ta bića 
najprije prikazuju kao takva. Glas je to savjesti; zapovijed: 
ovdje ograniči svoju slobodu i poštuj tuđe ciljeve — to je ono 
što se prvo prevodi u mislima: ovdje je izvjesno i istinito i 
za sebe opstoji neko biće meni jednako. Da ih smatram 
drukčijima, moram najprije — u životu — glas svoje savje- 
sti zatajiti — u spekulaciji — ne obazirati se na nj. 

Preda mnom lebde druge pojave, koje ne držim za bića 
svoje vrste, nego za bezumne stvari. Spekulaciji ne zadaje ni- 
kakvu teškoću da dokaže kako se predodžba takvih stvari 
razvija samo iz moje moći predočivanja i njezinih nužnih na- 
čina postupanja. No ja te iste stvari obuhvaćam i potrebom i 

žudnjom i užitkom. Ne po pojmu, nego uslijed gladi, žeđi i 
zasićenosti postaje mi nešto hranom i pićem. Ja zacijelo bi- 
vam prinuđen da vjerujem u realitet onoga što ugrožava 
moju osjetilnu egzistenciju ili što je jedino može održati. To- 
me se pridružuje savjest, jer ujedno posvećuje i ograničava 
taj prirodni nagon. Ti samoga sebe i svoju osjetilnu snagu 
treba da održavaš, vježbaš, jačaš, jer se u planu uma raču- 
nalo na tu snagu. Ali ti je možeš održati samo svrsishodnom 
upotrebom koja je primjerena vlastitim unutrašnjim zako- 
nima tih stvari. A izvan tebe ima još mnogo tebi jednakih na 
čiju se snagu računalo kao na tvoju, a koja se kao i tvoja 
može održati samo na isti način. Dopusti im na njihovu di- 
jelu istu upotrebu koja je tebi zapovijeđena na tvome. Poštuj 
što njima pripada kao njihovo vlasništvo, postupaj s onim 
što tebi pripada svrsishodno kao sa svojim. Tako ja treba da 
radim; primjereno tome djelovanju moram da mislim. Prema 
tome bivam prinužden da smatram te stvari kao da stojim 
među njihovim vlastitim prirodnim zakonima koji su od 
mene nezavisni, premda za mene spoznatljivi; dakle da im 
pripisujem od mene nezavisnu opstojnost. Mene prisiljavaju 
da vjerujem u takve zakone, za mene postaje zadaćom da ih 
ispitam, a ona prazna spekulacija iščezava poput magle čim 
se pojavi Sunce koje grije. 

Ukraiko, uopće nema za mene samoga čistog bića koje 
me se ne bi ticalo i koje bih ja promatrao samo zbog proma- 
tranja; samo po svome odnosu prema meni jest ono što za 
mene uopće opstoji. No uopće je moguć samo jedan odnos 
prema meni, a svi drugi samo su njegove podvrste: moje od- 
ređenje da ćudoredno djelujem. Moj je svijet — objekat i 
sfera mojih dužnosti i apsolutno ništa drugo; drugoga svi- 
jeta ili drugih svojstava moga svijeta za mene nema; cjelo- 
kupna moja moć i sva moć konačnosti nedostaje da shvati je- 
dan drugi svijet. Sve što za mene opstoji samo mi tim od- 
nosom nameće svoju egzistenciju i realitet, i samo pomoću 
toga odnosa shvaćam ja sve ono — a za jednu drugu egzi- 
stenciju potpuno mi nedostaje organ. 

Na pitanje: opstoji li, dakle, uistinu takav svijet kakav 
ja sebi predočujem, ne mogu odgovoriti ništa temeljito, ništa 
nad svaku sumnju uzvišeno, nego samo ovo: ja zacijelo i za- 
ista imam ove određene dužnosti koje mi se prikazuju kao 
dužnosti prema takvim i u takvim objektima, te određene 

dužnosti, koje ja sebi ne mogu drukčije predočiti i drukčije 
izvesti nego unutar takva svijeta kakav sebi predočujem. Čak 
za onoga koji sebi nikada ne bi bio zamislio svoje vlastito 
ćudoredno određenje, kad bi moglo biti takva čovjeka — ili 
koji, ako ga je sebi uopće zamislio, ne bi gajio ni najmanju 
nadu da ga igda jednom ispuni u nekoj neodređenoj buduć- 
nosti — čak i za njega njegov osjetilni svijet i njegova vjera 
u realitet toga svijeta nastaju samo iz njegova pojma o ne- 
kome moralnom svijetu. Ako ga on i ne obuhvaća mišlju o 
svojim dužnostima, ipak on to zacijelo čini zahtijeva- 
njem svojih prava. Što on možda sam sebi nikada ne pri- 
pisuje, to on ipak pripisuje drugima prema sebi: — da po- 
stupaju s njime sa svjesnošću i promišljenošću i svrsishodno- 
šću, ne kao s nerazumnom stvari, nego kao sa slobodnim i 
samostalnim bićem; a tako on, samo da bi drugi mogli ispu- 
njavati taj zahtjev, biva prinužden da i njih pomišlja kao 
bića svjesna i slobodna i samostalna i nezavisna od puke pri- 
rodne sile. Ako on sebi možda i pri upotrebi i uživanju obje- 
kata koji ga okružuju uvijek postavlja samo tu svrhu da ih 
uživa, onda on bar to uživanje zahtijeva kao neko pravo, u 
čijemu ga posjedu drugi moraju ostaviti nesmetanim; pa 
obuhvaća prema tome pomoću ćudorednoga pojma i bezumni 
osjetilni svijet. Tih zahtjeva na štovanje umnosti i samostal- 
nosti i održanja ne može se odreći nitko tko živi sa sviješću; 
a bar na te zahtjeve nadovezuje se u njegovoj duši ozbilj- 
nost i zatajivanje sumnje i vjera u realitet, ako se ne na- 
dovezuje na priznavanje nekoga ćuđorednoga zakona u nje- 
govoj unutrašnjosti. Samo pograbi onoga koji poriče svoje 
vlastito ćudoredno određenje i tvoju egzistenciju, i koji ne 
poriče egzistenciju tjelesnoga svijeta samo u svrhu pokusa, 
što je spekulacija kadra — samo ga pograbi tvorno; samo 
uvedi njegova načela u život i postupaj kao da on ili ne op- 
stoji, ili kao da je komad sirove mase — njemu uskoro neće 
biti do šale, pa će ozbiljno postati neraspolcžen prema tebi; 
on će ti ozbiljno zabraniti da tako postupaš s njime; tvrdit 
će da ti tako prema njemu niti treba niti smiješ da postupaš; 
on će ti dakle činom priznati da na svaki način na njega mo- 
žeš djelovati, da on jest i da ti jesi i da opstoji 
neki medij tvojeg utjecanja na njega i da u 
najmanju ruku imaš neke dužnosti prema njemu. 

Dakle na utjecaj tobožnjih stvari izvan nas koje su za 
nas i za koje smo mi samo utoliko ukoliko mi za njih već 
znamo; također ni prazno tvorenje pomoću naše uobrazilje 
i našega mišljenja, kojih bi se produkti, zaista kao takvi pro- 
dukti, pojavili kao prazne slike; — ne oni, nego nužna vjera 
u našu slobodu i snagu, u naše zbiljsko djelovanje i u odre- 
đene zakone čovječjega djelovanja jest ono što prouzrokuje 
svaku svijest o nekome realitetu koji je izvan nas — svijest 
koja je sama samo vjera, jer se osniva na vjeri, ali vjera koja 
nužno proizlazi iz one svijesti. Mi smo prinuždeni da pri- 
hvatimo da uopće djelujemo i da treba da djelujemo na izvje- 
stan način; mi smo prinuždeni da prihvatimo izvjesnu sferu 
toga djelovanja; ta je sfera svijet koji zaista i u stvari opstoji 
kako ga mi nalazimo; i obratno — taj svijet apsolutno nije 
ništa drugo nego ona sfera, pa se nipošto ne proteže preko 
nje. Od one potrebe djelovanja polazi svijest o zbiljskome Ssvi- 
jetu, a ne obratno od svijesti o svijetu potreba djelovanja; 
djelovanje je ono prvo, a ne svijest, ova je ono izvedeno. Mi 
ne djelujemo jer spoznajemo, nego mi spoznajemo jer smo 
određeni da djelujemo; praktički je um korijen svakoga uma. 
Zakoni su djelovanja za umna bića neposredno izvjesni; nji- 
hov je svijet izvjestan samo uslijed toga što su oni 
izvjesni. Mi prve ne možemo poreći a da svijet, i s njime mi 
sami, ne potone za nas u apsolutno ništa; mi se držimo iznad 
toga ničega samo svojim moralitetom. 


II 


Ja upravo treba da nešto činim da bi se to dogodilo; ne- 
što propustiti da bi nešto izostalo. No mogu li ja djelovati a 
da nemam pred očima neku svrhu izvan djelovanja; a da 
svoju namjeru ne upravim na nešto što tek može i treba da 
nastane moguće pomoću samoga djelovanja i samo pomoću 
njega? Mogu li htjeti a da neću nešto? Nikako! to bi potpuno 
protivrječilo prirodi moga duha. Na svako se djelovanje 
u mome mišljenju prema samim zakonima mišljenja nadove- 
zuje bitak koji leži u budućnosti, stanje prema kojemu se 
djelovanje odnosi kao ono djelatno prema učinku. Ta svrha 
moga djelovanja ne treba samo da mi bude postavljena za 
sebe, možda po prirodnoj potrebi; i da se prema toj svrsi 

tek naknadno odredi način djelovanja: ja ne treba da imam 
neki cilj, jer ga naprosto imam, pa ne treba da tek naknadno 
tražim kako moram djelovati da bih postigao taj cilj; moje 
djelovanje ne treba da zavisi od cilja, nego ja upravo treba 
da djelujem na izvjestan način, jer naprosto treba da dje- 
lujem; to je prvo. Iz toga načina postupanja slijedi nešto, 
kaže mi glas u mojoj unutrašnjosti. To nešto postaje dakle 
za mene nužno ciljem, jer treba da izvršim djelovanje koje je 
sredstvo za taj cilj, i samo za taj cilj. Ja hoću da nešto po- 
stane zbiljskim, jer treba da djelujem da postane zbiljskim; 
kao što ne gladujem, jer za mene ima hrane, nego što nešto 
postaje hranom za mene, jer gladujem, ne djelujem onako kao 
što djelujem. jer mi je nešto cilj, nego nešto postaje za mene 
ciljem, jer tako treba da djelujem. Tačku prema kojoj hoću da 
povučem svoju liniju, nemam već prije toga pred očima, dajući 
da se njezinim položajem odredi smjer linije i kut koji čine; 
nego ja svoju liniju povlačim upravo u pravome kutu, pa se 
time određuju tačke u kojima se moja linija mora sastati. 
Cilj ne određuje sadržaj zapovijedi, nego obratno; neposred- 
no dani sadržaj zapovijedi određuje cilj. 

Ja velim da je sama zapovijed djelovanja ono što meni 
samo po sebi postavlja neki cilj; ono isto u meni što me pri- 
siljava da mislim da tako treba da djelujem, prisiljava me da 
vjerujem da će iz toga djelovanja nešto proizaći; ono otvara 
oku mojega duha pogled na drugi svijet, koji je na svaki 
način svijet, stanje, a ne djelovanje, ali drugi i 
bolji svijet nego što je onaj koji opstoji za moje osjetilno 
oko; ono čini da ja žudim za tim boljim svijetom, da ga obu- 
hvatim svim svojim nagonima i za njim čeznem, da samo u 
njemu živim i da se samo njime zadovoljavam. Ona mi zapovi- 
jed sama po sebi jamči za sigurno postignuće toga cilja. Ona 
ista nastrojenost kojom cijelo svoje mišljenje i život uprav- 
ljam i vežem na tu zapovijest, ne videći ništa osim nje, do- 
vodi jedno sa sobom nepokolebljivo uvjerenje da je njeno 
obećanje istinito i izvjesno, pa ukida mogućnost da se samo i 
pomišlja suprotnost. Kao što u poslušnosti živim, tako ujedno 
živim u predodžbi njezine svrhe, živim u boljemu svijetu koji 
mi ona obećava. 

Već u samome prcmatranju svijeta kakav on jest bez 
obzira na zapovijed manifestira se u mojoj unutrašnjosli že- 
lja, čežnja, — ne, nikakva puka čežnja — apsolutno zahtije- 
vanje boljega svijeta. Bacam pogled na sadašnji odnos ljudi 
između njih samih i prema prirodi, na slabost njihove snage, 
na jačinu njihovih požuda i strasti. U mojoj unutrašnjosti 
neodoljivo zvuči: Nemoguće je da tako treba da ostane; sve 
to mora, o, mora postati drugačije i bolje. 

Sadašnje stanje čovječanstva apsolutno ne mogu da za- 
mislim kao ono pri kojemu bi moglo ostati; apsolutno ga ne 
mogu zamisliti kao cijelo i posljednje njegovo određenje. On- 
da bi sve bilo san i varka, pa ne bi bilo vrijedno muke što se 
živjelo i sudjelovalo u toj igri koja se stalno ponavlja, koja 
ne vodi ni do čega i koja ništa ne znači. Samo ukoliko to sta- 
nje smijem smatrati kao sredstvo za bolje, kao tačku prolaza 
k višem i savršenijem stanju, dobiva ono vrijednosti za me- 
ne; ne zbog njega samoga, nego zbog onoga boljega koje ono 
priprema, mogu da ga podnosim, da ga štujem i da u njemu 
radosno izvršavam svoje. U sadašnjemu moja duša ne može 
uhvatiti mjesta, niti može jedan čas mirovati; ono je neodo- 
ljivo odbija; za budućim i boljim nezaustavljivo ide cijeli moj 
život. 

Da samo jedem i pijem da bih opet mogao ogladnjeti i 
ožednjeti, pa jesti i piti tako dugo dok me podno mojih nogu 
proguta oilvoreni grob i dok sam ne bih kao hrana isklijao iz 
zemlje? Ja da stvaram bića sebi jednaka da bi i ona jela i 
pila i umirala, pa ostavljala za sobom bića sebi jednaka koja će 
činiti isto što sam već ja činio? Čemu ta kružnica koja se 
neprestano vraća sama u sebe, ta igra koja uvijek opet iznova 
započinje na isti način i u kojoj sve nastaje da bi nestalo, 
i nestaje da bi samo opet moglo nastati kao što je već bilo; 
to čudovište koje neprestano samo sebe proždire da bi sebe 
opet moglo roditi, i koje se rađa da bi sebe opet moglo prož- 
drijeti? 

Nikada to ne može biti određenje mojega bića i nika- 
kva bića. Mora da ima nešto što jest, jer je nastalo, i što 
dakle ostaje, a pošto je jednom nastalo, ne može nikada više 
opet nestati; to, pak, što ostaje, mora sebe proizvoditi u mi- 
jeni prolaznoga i trajati u njemu, pa ga talasi vremena nepo- 
vrijeđeno moraju nositi dalje. 

Još se naš rod za svoju prehranu i dalji opstanak s mu- 
kom bori protiv prirode, koja se opire. Veća polovica čovje- 
čanstva još je kroz cijeli svoj život zgrbljena pod teškim ra- 
dom da bi sebi i onoj maloj polovici koja za nju misli pribav- 
ljala hranu; besmrtni su duhovi još prinuždeni da sve svoje 
smišljanje i nastojanje i sav svoj napor vežu uz zemlju koja 
im nosi hranu. Još se često dešava da neprijateljska nepo- 
goda, pošto je radnik završio svoj posao, nadajući se daljemu 
opstanku od svoje muke i muke svojih, u tren oka razori ono 
što je on godinama polako i promišljeno ptipravljao, pa mar- 
ljiva i brižljiva čovjeka, bez krivice, izvrgava gladi i nevolji; 
još uvijek se dosta često dešava da poplave, bure, vulkani 
opustoše cijele zemlje, pa da se djela koja nose žig umnog 
duha zajedno s njihovim stvaraocima pomiješaju s divljim 
kaosom smrti i uništenja. Još bolesti odnose ljude u prerani 
grob, muškarce u naponu njihove snage, i djecu čiji bitak 
prolazi bez ploda i posljedice; još epiđemije zahvataju zemlje 
koje cvatu, ostavljaju one malobrojne ljude koji su im izma- 
kli osiromašene i bez navikle pomoći njihovih drugova, pa 
koliko do njih stoji, čine one sve da vrate divljini zemlju koju 
je marljivost ljudi već bila napravila svojim vlasništvom. 
Tako je to; ne može biti da tako zauvijek treba da ostane. Ni 
jedno djelo koje nosi žig uma i kojega su se ljudi prihvatili 
da bi se proširila moć uma ne može biti čisto izgubljeno u 
daljemu toku vremena. Žrtve što ih nepravilno nasilje pri- 
rode vuče cd uma, moraju to nasilje bar zamoriti, ispuniti i 
umiriti. Ne može biti da bi trebalo da sila koja je izvan pra- 
vila škodila to opet čini na taj način; ona ne može biti odre- 
đena da sebe obnavlja, ona odsada jednom provalom zauvi- 
jek mora biti utrošena. Sve one provale sirove sile pred ko- 
jom se ljudska moć gubi ni u što, oni orkani koji pustoše, oni 
vulkani ne mogu biti ništa drugo nego posljednji otpor divlje 
mase svrsishodne toku koji zakonito korača naprijed i koji 
oživljava, a na koji se ona prisiljava protiv njezina vlasti- 
toga nagona — ništa drugo nego posljednji potezi potresa 
izgrađivanja naše zemaljske kugle, koje se tek dovršava. 
Onaj otpor mora postepeno postajati slabiji i konačno se 
iscrpsti, jer u pravilnome toku ne može ležati ništa što bi 
obnavljalo njegovu snagu; ono se izgrađivanje najzad mora 
dovršiti i određena nam kuća dogotoviti. Priroda mora malo- 
-pomalo stupati u takvo stanje da bi se sigurno moglo raču- 

nati na njezin pravilni korak i uzimati ga u obzir pa da bi 
njezina snaga nepomućeno održavala neki određeni odnos 
prema moći koja je određena da vlada njome — prema ljud- 
skoj moći. — Ukoliko taj odnos već opstoji, i ukoliko je svr- 
sishodna izgradnja prirode već zadobila čvrstu osnovu, utoliko 
opet samo ljudsko djelo samom svojom opstojnošću i svojim 
učincima, nezavisnima od njegovih namjera treba da zahvati 
u prirodu i da predstavlja u njoj nov oživljavajući princip. 
Zasijane zemlje treba da ožive i ublaže tromu i neprijateljsku 
atmosferu vječnih šuma, pustinja, močvara; sređena i razno- 
lika zasijanost treba da širi oko sebe po zraku nagon života 
i oplođivanja, a sunce treba da svoje zrake koje oživljavaju 
šalje u onu atmosferu u kojoj diše zdrav, radin i umjetnošću 
bogat narod. Probuđena najprije pritiskom nužde, znanost 
kasnije treba da prodre svjesnije i mirno u nepromjenljive 
zakone prirode, da pregleda cijelu moć te prirode i da nauči 
proračunavati njene moguće razvoje; ona sebi u pojmu tre- 
ba da stvara novu prirodu, te uz živu i djelatnu treba da se 
usko priljubi i da je slijedi u stopu. A svaka spoznaja koju je 
um zadobio od prirode treba ostati sačuvana u toku vremena 
i postati osnovom nove spoznaje za zajednički razum našega 
roda. Tako treba da nam priroda postane sve prozirnija i pro- 
vidnija sve do njene najtajnije unutrašnjosti, a prosvijetljena 
i svojim izumima naoružana ljudska snaga treba da vlada 
njome bez muke i da mirno brani ono što je jednom zau- 
zela. Malo-pomalo, pa i ne treba da bude potreban veći na- 
por mehaničkoga rada nego što je potreban ljudskome tijelu 
za njegov razvoj, izgradnju i zdravlje, taj rad treba da pre- 
stane biti teretom; — jer umno biće nije određeno za te- 
glenje. 

No nije to priroda, to je sama sloboda, koja prouzrokuje 
većinu nereda, i to najstrašnije nerede među našim rodom; 
najužasniji neprijatelj čovjeku jest čovjek. Čopori divljaka 
bez zakona još lutaju po neizmjernim pustinjama; oni se su- 
sreću u pustoši, pa postaju jednim drugima svečan zalogaj: 
ili gdje je naposljetku kultura divlje gomile pod zakonima 
ujedinila u narode, napadaju se narodi međusobno pomoću 
sile koju im je dalo to ujedinjenje i zakon. Prkoseći tegobama 
i oskudici, vojske mirno prolaze kroz šume i polja. Kad se 
međusobno ugledaju, pogled na sebi jednake jest lozinka ubi- 
janja. Opremljene onim najvišim što je ljudski um izmislio, 

krstare raine mornarice oceanom; ljudi se probijaju kroz 
buru i valove da bi na osamljenim pustim površinama tražili 
ljude; oni ih nalaze, pa prkose bijesu elemenata da bi ih svo- 
jom rukom istrijebili. U unutrašnjosti samih država, gdje su 
čini se ljudi pod zakonima sjedinjeni u jednakost, još uvijek 
je velikim dijelom sila i lukavost ono što vlada među časnim 
nacijama zakona; ovdje se rat vodi to sramotnije što on sebe 
ne najavljuje kao rat, a ugroženome ne dopušta on čak ni 
namjeru da se brani protiv nepravedne sile. Manji savezi ra- 
duju se u sav glas neznanju, ludosti, opačini i nevolji u koje 
su zaglibile veće gomile njihove subraće, otvoreno postavljaju 
sebi kao svrhu da ih održe u tome i da ih još dublje strovale, 
kako bi ih zauvijek zadržali kao robove; — i da upropaste 
svakoga koji bi se odvažio da ih prosvijetli i poboljša. Uopće 
je još nemoguće da se stvori odluka za neko poboljšanje koja 
ne bi vojsku najraznolikijih, sebičnih svrha pobunila u nji- 
hovu miru i izazivala na rat; koja ne bi povezala u jedno- 
dušnu borbu protiv sebe najrazličnije i najprotivurječnije na- 
čine mišljenja. Dobro je uvijek ono slabije, jer je jednostavno, 
pa se može voljeti samo zbog njega samoga; rđavo mami 
svakoga pojedinca obećanjem koje je za njega najzavodljivije, 
a nevaljanci, među sobom sami u vječnoj borbi, sklapaju 
primirje da bi se sjedinjenim silama svoga uništavanja us- 
protivili dobru, čim se ono pokaže. Međutim, njihov je otpor 
jedva potreban; jer dobri se još uvijek međusobno bore iz 
nerazumijevanja i zablude, iz nepovjerenja, iz potajnoga sa- 
moljublja — često to žešće što ozbiljnije svaki od svoje strane 
teži da provede ono što spoznaje kao najbolje, pa troše u borbi 
sami među sobom snagu koja jedva da bi sjedinjena bila 
ravna zlu. Tu jedan prekorava drugoga kako se s burnom 
nestrpljivoššću u svemu prenagljuje i kako ne može dočekati 
dok se dobar uspjeh valjano pripravi; dok drugi okrivljuje 
prvoga da iz neodlučnosti i kukavičluka ne može ništa pro- 
vesti, da protiv svojega boljeg uvjerenja hoće da ostavi sve 
kako jest, i da za njega zacijelo nikada neće kucnuti čas dje- 
lovanja. I samo bi Sveznajući mogao reći da li jedan od njih 
i koji od njih dvojice ima pravo u tome sporu. Tu svatko onaj 
posao čija je važnost njemu upravo najviše jasna i za ko- 
jega je izvođenje stekao najviše vještine, smatra kao najvaž- 
niji i najpreči, kao tačku od koje mora poći svako drugo po- 
boljšanje; poziva sve dobre da svoje snage sjedine s njime 

i da ih potčine njemu za izvedbu njegova cilja, pa smatra 
izdajom dobre stvari ako se oni ustegnu od toga; dok drugi 
od svoje strane te iste zahtjeve postavljaju njemu, okriv- 
ljujući ga zbog iste izdaje, ako se on usteže. Tako se čini da 
sve dobre namjere iščezavaju u prazna nastojanja koja ne 
ostavljaju za sobom nikakva traga svojega bitka, dok sve ide 
tako dobro ili tako rđavo, kao što to bez tih nastojanja može 
da ide pomoću slijepoga prirodnog mehanizma i kao što će 
vječno dalje teći. 


Vječno dalje teći? Nikada; ako cijela ljudska opstojnost 
nije nesvrhovita igra koja ništa ne znači. Ne može biti da 
ona divlja plemena zauvijek treba da ostanu divlja: ni jedan 
rod, sa svim svojim dispozicijama za savršenu čovječnost, ne 
može biti stvoren a da bi bio određen da te dispozicije nikada 
ne razvije i da nikada ne postane više od onoga za što bi pot- 
puno dostajala priroda jedne umjetnije životinje. Oni su 
divljaci određeni da buđu praoci snažnih obrazovanih i časnih 
generacija; inače se ne bi dala zamisliti nikakva svrha njihove 
opstojnosti niti shvatiti mogućnost te opstojnosti u umno 
uređenome svijetu. Divlja se plemena mogu kultivirati, jer su 
se već kultivirala, i najkultiviraniji narodi novoga svijeta 
potječu sami od divljaka. Bilo da se obrazovanost prirodno 
razvija neposredno iz ljudskoga društva, bilo da uvijek po- 
ukom i primjerom mora doći izvana i da prvi izvor svake 
ljudske kulture valja tražiti u nekoj nadljudskoj pouci — 
istim putem kojim su negdašnji divljaci već došli do kulture, 
dobit će je malo-pomalo i sadašnji. Oni će svakako proči 
kroz one iste opasnosti i pogubnosti prve prosto osjetilne 
kulture, koje sada tište obrazovane narode; ali na taj će se 
način ipak sjediniti s velikom cjelinom čovječanstva i postati 
sposobni da sudjeluju u njegovu daljemu napredovanju. 

Određenje je našega roda da se sjedini u jedno, u tijelo 
koje u svim svojim dijelovima potpuno poznaje sebe i koje 
je posvuda na jednak način izgrađeno. Priroda, pa čak i stra- 
sti i poroci ljudi od početka su tjerali tome cilju; prevaljen 
je već veliki dio puta do njega, pa se sigurno može računati 
s time da će se taj cilj, uvjet daljih zajedničkih napredovanja, 
u svoje vrijeme postići. Neka se doduše ne pita povijest da li 
su ljudi u općenitosti postali ćudoredniji! Oni su dorasli do 

proširene, opsežne, silne proizvoljnosti; ali zbog njihova je 
položaja postalo gotovo nužnim da su tu proizvoljnost upotre- 
bljavali gotovo samo za ono rđavo. Neka se isto tako ne pita 
nije li ona u nekoliko tačaka zbijena estetička obrazovanost 
i kultura razuma prošloga svijeta po stupnju nadmašivala 
estetičku obrazovanost i kulturu razuma novijega svijeta! 
Moglo bi se dogoditi da bi čovjek dobio odgovor koji osramo- 
ćuje, i da u tome pogledu ljudski rod po svojoj starosti nije 
uznapredovao, nego da je nazadovao. No pitajmo je, tu povi- 
jest, u kojemu je razdoblju postojeća obrazovanost bila naj- 
dalje raširena i razdijeljena među najveći broj pojedinaca, pa 
će se bez sumnje naći da su se od početka povijesti sve do 
naših dana one malobrojne svijetle tačke kulture širile od 
svoga središta, obuzimajući jednoga pojedinca za drugim i 
jedan narod za drugim i da to dalje širenje obrazovanosti 
pred našim očima dalje traje. I to je bio prvi cilj čovječan- 
stva na njegovu beskonačnome putu. Dok se to ne postigne, 
dok se postojeća obrazovanost svakoga razdoblja ne razdijeli 
preko cijele nastanjene zemaljske kugle i dok naš rod ne bude 
sposoban za najneograničenije suosjećanje sa samim sobom, 
mora na zajedničkome putu čekati jedna nacija drugu, jedan 
dio svijeta drugi, pa moraju općemu savezu, zbog kojega je- 
dino opstoje, pridonijeti kao žrtvu svoja stoljeća prividnoga 
mirovanja ili nazatka. Kad onaj prvi cilj bude postignut, kad 
sve ono korisno što se našlo na jednome kraju svijeta, odmah 
svima bude postalo poznato i svima bude priopćilo, onda će se 
čovječanstvo bez mirovanja ili nazatka zajedničkom snagom 
i jednim korakom uzdići do obrazovanosti za koju nama ne- 
dostaju pojmovi. 

U unutrašnjesti ovih čudnovatih veza koje je sastavio 
bezumni slučaj, i koje se nazivaju državama, dobiva zloupo- 
treba svojim daljim opstankom i općim toleriranjem, pošto 
su te države samo neko vrijeme mirno postojale, pošto je 
protiv još novoga potlačivanja razdraženi otpor oslabio i 
pošlo se vrenje različitih snaga sleglo — neku vrstu čvrste 
forme. A staleži koji vladaju imaju u neospornu uživanju 
svojih povlastica činiti samo to da ih proširuju, pa da i tome 
proširenju dadu istu čvrstu formu. Gonjeni svojom nezasit- 
nošću, oni će ih od pokoljenja do pokoljenja proširivati i ni- 
kada neće reći; Sada je dosta dok potlačivanje naposljetku 
ne dostigne najvišu mjeru, dok ne postane potpuno nepodnoš- 

ljivo i dok se potlačenima od očaja ne vrati snaga koju im nije 
mogla dati njihova srčanost istrebljivana već stoljećima. 
Tada oni neće dalje podnositi među sobom nekoga koji se ne 
bi zadovoljavao time da svima bude i ostane jednak. Da bi se 
zaštitili od uzajamnoga nasilja sami među sobom kao i od no- 
voga tlačenja, oni će sebi svi zajedno nametnuti jednake 
obaveze. Njihove pogodbe u kojima svaki o samome sebi 
odlučuje ono što odlučuje, a ne o nekome poičinjenome čije 
trpnje njega samoga nikada ne bole i čija sudbina njega sa- 
moga nikada neće zadesiti; te pogodbe po kojima se nitko 
ne može nadati da će on biti onaj koji će izvršiti dopu- 
štenu nepravdu, nego se svaki mora bojati da će je pretrpjeti; 
te pogodbe, koje jedino zaslužuju ime zakonodavstva, koje 
je nešto posve drugo nego one odredbe udružene gospode 
bezbrojnim čoporima njihovih robova, ti će sporazumi nužno 
biti pravedni i osnovati pravu državu, u kojoj se svaki poje- 
dinac brigom za svoju vlastitu sigurnost neodoljivo prisiljava 
da bez izuzetka čuva sigurnost svih drugih, jer prema na- 
pravljenoj uredbi svako oštećenje koje on drugome hoće da 
nanese ne pogađa drugoga, nego neminovno snalazi njega 
samoga. 

Osnutkom te jedinstvene prave države, tim čvrstim os- 
nutkom unutrašnjega mira ujedno je prema njegovoj moguć- 
nosti presječen vanjski rat, bar s pravim državama. Već zbog 
svoje vlastite koristi, već zato da se kod njezina vlastitoga 
građanina ne bi porodila misao o nepravdi, razbojstvu i na- 
silju, i da mu se ne bi ostavila mogućnost dobitka osim mar- 
ljivošću i radinošću u sferi doznačenoj zakonom, svaka dr- 
žava mora povredu građanina susjedne države tako strogo 
braniti, tako brižljivo sprečavati, tako tačno nadoknaditi 
štetu i tako tvrdo kažnjavati kao da je počinjena nad vlasti- 
tim sugrađaninom. Taj zakon o sigurnosti susjeda nuždan je 
zakon svake države koja nije razbojnička država. A time 
je onda potpuno ukinuta mogućnost svake pravedne tužbe 
jedne države protiv druge i svaki slučaj nužne obrane među 
narodima. Ne postoje nužno i trajno neposredni odnosi između 
država kao takvih, zbog kojih bi mogle doći u sukob; redovno 
postoje samo odnosi pojedinih sugrađana jedne države prema 
pojedinim sugrađanima druge države; samo u osobi jednoga 
od svojih građana mogla bi se država povrijediti; ali ta se 
povreda smjesta nadoknađuje, a uvrijeđena se država tako 

zadovolji. Između takvih država nema ranga, koji vrijeđa, 
nema taštine koja bi se mogla povrijediti; za miješanja u 
unutrašnje prilike tuđe države nije opunomoćen ni jeđan či- 
novnik, niti on u tome pogledu može doći u iskušenje, jer za 
njegovu osobu iz takva utjecaja ne bi mogla nastati ni naj- 
manja korist. Da bi jedna cijela nacija zaključila da se poradi 
pljačke zarati sa susjednom zemljom, to je nemoguće, jer u 
državi u kojoj su svi jednaki upljačkano ne bi moglo postati 
plijenom malobrojne nekolicine, nego bi se među sve jednako 
moralo razdijeliti, ali za taj se udio pojedincu nikada ne bi 
isplatila muka rata. Samo tamo gdje korist zapada malo- 
brojne tlačitelje, a gdje šteta, muka, troškovi padaju na 
bezbrojnu vojsku robova, moguć je i shvatljiv pljačkaški 
rat. Te se države ne bi mogle bojati rata od država sebi jed- 
nakih; samo od divljaka ili barbara, koje bi nespretnost da se 
radom obogate dražila na pljačku, ili od ropskih naroda koje 
bi njihovi gospodari natjerali na pljačku od koje sami nikada 
ništa neće uživati. Prema onima prvima bez sumnje je svaka 
pojedina država jača već umijećima kulture; prema potonjima 
jačati se savezom, to traži zajednička korist sviju. Ni jedna 
slobodna država ne može, razumije se, kraj sebe trpjeti ure- 
đenja kojih poglavari imaju koristi ako podjarme susjedne 
narode, a koje stoga samom svojom opstojnošću neprestano 
ugrožavaju mir susjeda. Briga za svoju vlastitu sigurncst pri- 
siljava sve slobodne države da sve oko sebe također pretvore 
u slobodne države i da tako zbog svoga vlastitog dobra šire 
oko sebe carstvo kulture nad divljacima, carstvo slobode nad 
ropskim narodima. Uskoro će opet narodi koje su one obrazo- 
vale ili oslobodile, prema svojim još barbarskim ili ropskim 
susjedima doći u onakav položaj u kakvu su oni narodi koji 
su prije bili slobodni, još nedavno sami bili prema njima, 
pa će ovi biti prinuždeni da svojim susjedima učine ono isto 
što se upravo bilo dogodilo njima samima. I tako će, pošto je 
nastalo samo nekoliko uistinu slobodnih država, područje 
kulture i slobode. a s njima i područje općega mira postepeno 
obuhvatiti cijelu zemaljsku kuglu. 

Tako iz uređenja pravnoga ustava u unutrašnjosti i iz 
učvršćenja mira između pojedinaca nužno proizlazi pravičnost 
u vanjskome međusobnom odnosu naroda i opći mir država. 
No ona uspostava pravnoga ustava u unutrašnjosti i oslobo- 
đenje prvoga naroda koji tu uistinu postaje slobodan, pro- 


169 


izlazi nužno iz sve večega pristiska vladajućih staleža nad 
potlačenima, sve dotle, dok taj pritisak ne postane nepodnoš- 
ljiv; — napredak koji se strastima i zaslijepljenosti onih sta- 
leža, ako ih i opominju, posve mirno može prepustiti. 

U toj jedino pravoj državi bit će presječeno uopće svako 
iskušenje na zlo, štaviše, čak mogućnost da se razumski za- 
ključi kakav rđavi čin, pa će se čovjeku toliko preporučivati, 
koliko god mu se može preporučiti. da svoju volju upravi na 
ono dobro. 

Nema čovjeka koji bi volio ono rđavo zato što je rđavo; 
on u rđavome voli samo koristi i užitke koje mu ono obećava 
i koje mu ono u sadašnjemu stanju čovječanstva većim dije- 
lom zaista pruža. Dokle god to stanje traje, dokle god je stav- 
ljena nagrada za opačinu, dotle u općenitosti jedva ima nade u 
temeljito poboljšanje ljudi. No u građsanskom uređenju kakvo 
treba da bude, kakvo um zahtijeva, kao što ga mislilac lako 
opisuje, bez obzira na to što se dosada nigdje ne nalazi, a 
kakvo će se nužnc razviti kod prvoga naroda koji se uistinu 
bude oslobodio — u takvu uređenju ono rđavo ne pokazuje 
nikakve koristi, nego naprotiv najsigurniju štetu, a zastranji- 
vanje sebeljublja u nepravedna djelovanja potiskuje se samim 
tim sebeljubljem. Prema nevarljivu uređenju u jednoj takvoj 
državi ne samo da je zacijelo uzaludno svako privilegiranje i 
potlačivanje druge države, svako povećavanje na račun ove 
druge, i ne samo da je izgubljen svaki trud pri tome nego se 
on čak okreće protiv svoga začetnika, pa njega samoga ne- 
minovno pogađa zlo što ga je htio nanijeti drugome. U svojoj 
državi, izvan svoje države, na cijelome svijetu neće on 
naći nikoga koga nekažnjeno može vrijeđati. Međutim, ne 
treba očekivati da će se tko odlučiti na nešto rđavo naprosto 
zato da bi se odlučio na nešto rđavo, bez obzira na to što on 
to nikada ne može izvesti i što iz toga proizlazi samo njegova 
vlastita šteta. Upotreba slobode za ono rđavo jest ukinuta; 
čovjek se mora odlučiti da tu svoju slobodu ili sasvim napusti 
i da strpljivo postane trpni točak u velikome stroju cjeline ili 
da je upotrijebi za ono dobro. I na taj će način ono dobro na 
tako pripravljenu tlu lako uspijevati. Kad ljude više ne budu 
mogle razdvajati sebične namjere i trošiti njihove snage u 
borbi između njih samih, onda će im preostati samo to da 
svoju sjedinjenu moć uprave protiv jedinoga zajedničkog ne- 

prijatelja koji im još preostaje, protiv nerazvijene prirode 
koja se opire. Kako više neče biti razdvojeni privatnim cilje- 
vima, povezivat će se nužno za jedini, zajednički cilj, pa će 
nastati tijelo što ga svuda oživljava isti duh i ista ljubav. 
Svaka šteta pojedinca jest sada, budući da više ne može biti 
korist za drugoga, šteta za cjelinu i za njezina svakoga poje- 
dinog člana, pa se u svakome članu osjeća s istom boli i na- 
doknađuje se istom djelatnošću; svaki napredak što ga je 
učinio čovjek, učinila je cijela ljudska priroda. Tu gdje je 
malo, usko sopstvo osoba uništeno već uredbom, ljubi svaki 
svakoga drugog uistinu kao samoga sebe, kao sastavni dio 
onoga velikog sopstva, koje jedino preostaje za njegovu lju- 
bav, a od kojega je i on sam samo prosti sastavni dio koji s 
cjelinom istodobno može dobiti ili gubiti. Tu je ukinuto pro- 
tivurječje zla prema dobru, jer se zlo ne može više pojaviti. 
Spor dobrih među sobom, čak o dobru, iščezava, jer im je sada 
olakšano da zaista ljube dobro zbog njega samoga, a ne zbog 
sebe samih kao njegova začetnika; jer im sada može biti samo 
do toga da se ono izvrši, da se istina nađe, da se korisni čin 
izvede, ali ne do toga tko će ga izvršiti. Tu je svatko uvijek u 
pripravnosti da svoju snagu priključi snazi drugih i da je 
podredi snazi drugoga. Tko po sudu svih ono najbolje bude 
najbolje izveo, toga će svi podupirati i s jednakom će radošću 
uživati u uspjehu. 


To je svrha našega zemaljskog života, koju nam postavlja 
um, jamčeći za njeno nepogrešivo postignuće. Nije to cilj za 
kojim bismo imali samo težiti da bismo vježbali svoje snage 
na nečemu velikome, ali čiji bismo realitet možda morali na- 
pustiti: taj cilj treba, on mora da postane zbiljski, treba da u 
izvjesno vrijeme bude postignut; tako sigurno kao što postoji 
osjetilni svijet i umni rod u vremenu kod kojega se osim one 
svrhe ne da pomišljati ništa ozbiljno i umno, a kojega opstoj- 
nost postaje shvatljiva samo po onoj svrsi. Ako se cijeli ljud- 
ski život ne bi imao pretvoriti u igrokaz za neki zao duh 
koji je siromacima usadio tu neistrebivu težnju za onim ne- 
prolaznim da bi se prosto naslađivao njihovim neprestanim 
rvanjem za ono što neprestano bježi od njih, njihovim svaki 
puta ponovljenim hvatanjem onoga što će im opet izmaknuti, 

njihovim neumornim naganjanjem u krugu koji se stalno 
vraća, i da se smije njihovoj ozbiljnosti pri bljutavoj lakrdiji; 
ako mudrac koji će tu igru uskoro prozreti i kojemu će dosa- 
diti da u njoj dalje igra svoju ulogu ne treba da odbaci 
život od sebe i ako čas buđenja uma ne treba da postane 
časom zemaljske smrti: — onda se ona svrha mora postići. O, 
ona je dostižna u životu i pomoću života, jer um mi 
zapovijeda da živim; ona je dostiživa, jer — ja jesam. 

PRVI UVOD U NAUKU O ZNANOSTI* 
Str. 171—201. Preveo V. D. Sonnenfeld 


NAPOMENA 


De re, quae agitur, petimus, ut homi- 
nes eam non opinionem, sed opus esse 
Cogitent ac pro certo habeant, non sectae 
nos alicujus, aut placiti, sed utilitatis et 
amplitudinis humanae fundamenta moliri. 
Dei de, ut, suis commodis aequi, in com- 
niune consulant, et ipsi in partem veniant. 


Pisac Nauke o znanosti neznatnim se poznavanjem filo- 
zofske literature od objelodanjenja Kantovih Kritika 
veoma brzo uvjerio kako tome velikom čovjeku nikako nije 
uspjela njegova namjera da iz temelja promijeni način miš- 
ljenja o filozofiji, a s njime i o svakoj znanosti; jer ni jedan 
jedini od njegovih sljedbenika ne opaža o čemu se zapravo 
govori. Pisac je mislio da on ovo potonje zna; on je odlučio 
da svoj život sasvim nezavisno od Kanta posveti prikazivanju 
onoga velikog otkrića a tu odluku on neće napustiti. Da li će 
on bolje uspjeti da ga shvate u njegovu vijeku, pokazat će 
vrijeme. On u svakome slučaju zna da se ništa istinito i kori- 
sno što je jednom došlo u čovječanstvo ne izgubi, sve ako se 
i pretpostavi da će to tek kasno potomstvo znati da upotrijebi. 

Određen svojim akademskim zvanjem pisao sam najprije 
za svoje slušače, gdje je bilo u mojoj moći da usmeno razjaš- 
njavam tako dugo dok me nijesu razumjeli. 

Ne pripada ovamo da se posvjedoči koliko imadem raz- 
lega da budem zadovoljan s njima i da u pogledu mnogih ga- 


* Erste Einleitung in die Wissenschaftslehre. Kultura, Zagreb 
1956. 


jim najbolje nađe za znanost. Onaj spis postao je poznat i va- 
ni, a među učenjacima postoje različita mišljenja o njemu. 
Sud u kojem bi se samo i tobože iznosili neki razlozi, nisam 
čitao ili čuo, osim od svojih slušača; ali zato ruganja, pre- 
ziranja i općenito svjedočanstvo da su toj nauci od srca ne- 
skloni, kao i to da je ne razumiju. Što se tiče posljednjega, ja 
ću svu krivicu uzeti na sebe samoga, dok se možda odnekud 
drugdje ne upozna sadržaj moga sistema i dok se ne uvidi da se 
on ondje ipak ne iznosi sve baš tako nerazumljivo; ili ja ću 
je posve bezuvjetno i zauvijek uzeti na sebe, ako se u čita- 
oca na taj način može izazvati volja da pročita ovaj prikaz, 
u kojemu ću se potruditi da postignem najveću jasnoću. Ja 
ću tim prikazivanjem nastaviti sve dotle dok se ne budem 
uvjerio da pišem posve uzalud. Uzalud pak pišem ako moje 
razloge nitko ne prihvati. 

Dugujem čitaocu još ovu napomenu: Ja sam odvajkada 
govorio, pa to ovdje opet kažem, da moj sistem nije nikakav 
drugi nego Kantov, tj. on sadržava isti nazor o stvari, ali 
je u svome postupku posve nezavisan od Kantova prika- 
Zzivanja. To nisam rekao zato da bih se pokrio jednim velikim 
autoritetom ili da bih svoj nauci potražio oslonac izvan nje 
nego da bih kazao istinu i bio pravedan. 

Dokazati bi se to moglo možda i nakon dvadeset godina. 
Dosad je Kant, odbivši jedan nedavno dani mig, koji ću 
kasnije naznačiti, zatvorena knjiga, a što se pročitalo iz 
njega, upravo je ono što u nj ne pristaje i što je on htio da 
opovrgne. 

Moji spisi neće da tumače Kanta, ili da oni iz njega 
budu protumačeni; oni sami moraju jamčiti za sebe, a Kant 
ostaje sasvim po strani. Meni — da to izravno kažem — nije 
do ispravljanja i dopune filozofskih pojmova koji su u upo- 
trebi, zvali se oni antikantovski ili kantovski; meni je do nji- 
hova potpunoga istrebljenja i potpunoga preokreta u načinu 
mišljenja o ovim tačkama razmišljanja, tako da se objekt 
posve ozbiljno, a ne samo prividno postavlja i određuje po- 
moću moći spoznavanja, a ne moć spoznavanja pomoću ob- 
jekta. Prema tome se moj sistem može ispitati samo na osnovi 
samoga sebe, a ne na osnovi načela bilo kakve filozofije. On 
treba da se slaže samo sa sobom samim; on se može razjasniti 
samo iz samoga sebe, samo se iz samoga sebe može dokazati 
ili opovrći; on se mora sasvim prihvatiti ili sasvim odbaciti. 

»Ako bi ovaj sistem imao biti istinit, onda izvjesna načela 
ne mogu da opstoje.« Time ovdje nije ništa rečeno, jer moje 
mnjenje uopće nije da treba da opstoji ono što je tim siste- 
mom opovrgnuto. 

»Ja ne razumijem ovaj spis.« To za mene znači tek toliko, 
koliko riječi kažu, a takvo priznanje smatram nadasve nein- 
teresantnim, i nadasve nepoučnim. Moji se spisi ne mogu ra- 
zumjeti, niti treba da se razumiju, ako se nisu proučili, jer 
ne sadržavaju ponavljanje jedne već otprije naučene lekcije, 
nego, pošto ni Kanta nisu razumjeli, nešto našemu vijeku 
posve novo. 

Prekoravanje bez razloga kazuje mi samo da se ta nauka 
ne sviđa; a to je priznanje opet nadasve nevažno. I ne pita se 
za to da li vam se sviđa ili ne, nego da li je dokazana. Ja ću 
u ovome prikazu, da bih olakšao ispitivanje prema razlozima, 
svagdje dodati gdje bi se sistem morao napasti. Pišem samo 
za takve čitaoce u kojima još ima unutrašnjega! smisla za 
izvjesnost ili sumnjivost, za jasnoću ili nejasnoću njihove 
spoznaje, kojima znanost i uvjerenje nešto vrijede i koje živa 
revnost goni da ih traže. S onima koji su dugotrajnim du- 
ševnim ropstvom izgubili same sebe, a sa sobom samima svoj 
osjećaj za vlastito uvjerenje i svoju vjeru u uvjerenje drugih, 
kojima je to ludost da tko sam treba da traži istinu, koji u 
znanostima vide samo udobnije zarađivanje kruha, plašeći se 
svakoga njezina proširivanja kao novoga posla, kojima ni 
jedno sredstvo nije sramotno da potisnu upropastitelje zanata 
— s njima ja nemam nikakva posla. 

Meni bi bilo žao kad bi me razumjeli. Dosada sam s nji- 
ma po želji izlazio na kraj, pa se i sada nadam da će ih ovaj 
nagovor tako zbuniti da će odsada vidjeti samo slova, dok se 
ono što kod njih zastupa mjesto duha, iznutra zatvorenim bi- 
jesom trga ovamo i onamo. 


UVOD 


Promatraj samoga sebe; odvrati pogled od svega što te 
okružuje, i upravi ga na svoju unutrašnjost: prvi je zahtjev. 
što ga filozofija postavlja svojemu naučniku. Govor nije ni 
o čemu što je izvan tebe, nego samo o tebi samome. 


! Prvi otisak: u kojima još uvijek ima smisla. 


I najletimičnijim razmatranjem samoga sebe moći će 
svatko opaziti pažnje vrijednu razliku između različitih ne- 
posrednih određenja svoje svijesti, koja možemo nazvati i 
predodžbama. Neka nam se određenja naime čine kao posve 
nezavisna od naše slobode, ali nama je nemoguće vjerovati 
da im bez naše pomoći nešto odgovara izvan nas. Naša fan- 
tazija, naša volja čini nam se slobodna. Druga određenja do- 
vodimo u vezu s istinom koja bi, nezavisno od nas, imala biti 
utvrđena, kao s njenim uzorom; a pod uvjetom da bi se imala 
slagati s tom istinom, nalazimo da smo vezani određenjem tih 
predodžbi. Mi sebe u spoznaji, što se tiče njezina sadržaja, ne 
smatramo slobodnima. Ukratko možemo reći: neke naše pre- 
dodžbe prati osjećaj slobode, a druge osjećaj nužnosti. 

Na razuman način ne može nastati pitanje: Zašto su 
predodžbe koje su zavisne od slobode određene upravo ovako, 
a ne drugačije? Jer, postavljajući da su zavisne od slobode, 
odbija se svaka primjena pojma razloga; one su takve, jer sam 
ih ja tako odredio, a da sam ih drukčije odredio, bile bi druk- 
čije. 

No, svakako je razmišljanja vrijedno pitanje: Šte je osnova 
sistema predodžbi koje prati osjećaj nužnosti i samoga tog 
osjećaja nužnosti? Odgovoriti na to pitanje, zadatak je filo- 
zofije; a po mome je mišljenju samo filozofija ta znanost koja 
rješava taj zadatak. Sistem predodžbi koje prati osjećaj nuž- 
nosti naziva se i iskustvom, kako unutrašnjim, tako i 
vanjskim. Filozofija prema tome — da io kažem drugim rije- 
čima — ima da navede osnovu svega iskustva. 

Ovome što smo upravo ustvrdili može se prigovoriti sarno 
troje. Ni bi tko mogao poricati da se predodžbe javljaju u 
svijesti praćene osjećajem nužnosti, i da se bez naše pomoći 
odnose na istinu koja bi imala biti određena. Takav poriče ili 
protiv boljega znanja, ili je drukčije kakvoće nego drugi 
ljudi; ni za njega onda ne bi opstojalo ništa što je poricao, i 
nikakvo poricanje, a mi bismo bez daljega mogli prijeći preko 
njegova prigovora. Ili bi tko mogao reći da se na nabačeno 
pitanje nikako ne da odgovoriti, da smo u toj tački u nesa- 
vladivu neznanju i da u tome neznanju moramo ostati. Da se 
s takvim čovjekom upustimo u razloge i protivurazloge, posve 
je suvišno. On se najbolje opovrgava stvarnim odgovorom na 
pitanje, pa mu preostaje samo to da naš pokušaj ispita i da 
navede gdje i zašto mu se ne čini dovoljnim. Napokon bi tko 

mogao zahtijevati naziv i tvrditi: Filozofija je uopće nešto 
drugo, ili ona je još nešto osim navedenoga. Njemu bi lako 
bilo dokazati da su znalci upravo ono što smo naveli, držali 
za filozofiju, da sve što bi on možda htio prikazati kao takvu 
već ima druga imena, da ta riječ, ako treba da označuje nešto 
određeno, mora označavati upravo određenu znanost. 


No kako nismo voljni da se upustimo u tu po sebi neplo- 
dnu prepirku o jednoj riječi!, to smo mi sa svoje strane već 
odavna napustili to ime, pa smo znanost koja posve naročito 
ima da riješi najavljeni zadatak, nazvali naukom o zna- 
nosti. 


2 


Samo u nečemu što je kao slučajno prosuđeno, tj. što 
se pretpostavlja da može biti i drukčije, ali što ipak ne bi 
bilo određeno pomoću slobode, može se pitati za neki razlog. 
I upravo time što se pita za njegov razlog, postaje ono pitaocu 
nečim slučajnim. Zadatak da se traži razlog nečega slučaj- 
noga znači: pokazati nešto drugo iz čije se određenosti dade 
uvidjeti zašto ono obrazloženo između raznolikih određenja 
koja bi mu mogla pripadati, ima upravo ova koja ima. Razlog 
uslijed samoga pomišljanja nekoga razloga pada izvan obraz- 
loženoga; oboje se, ono obrazloženo i razlog, ukoliko to jesu, 
međusobno suprotstavljaju, poređuju, pa se tako ono prvo 
objašnjava iz potonjega. 

Dakle filozofija ima da navede razlog svakoga iskustva; 
njezin objekt leži prema tome nužno izvan svakoga iskustva. 
To načelo vrijedi za svaku filozofiju, pa je zaista općenito i 
vrijedilo sve do epohe kantovaca i njihovih činjenica svijesti, 
dakle unutrašnjega iskustva. 

Ovdje postavljenome načelu ne da se ništa prigovoriti, jer 
je prednjak našega zaključka samo analiza postavljenoga poj- 
ma filozofije, pa se iz njega zaključuje. Ako bi tko htio pod- 
sjetiti da se pojam razloga drukčije mora objasniti, mi njemu 
doduše ne možemo braniti da o tom izrazu, ako ga upotrijebi, 
misli što hoće; ali mi sa svojim pravom izjavljujemo da želimo 
da se u gornjemu opisu filozofije razumije samo ono što je 


! Prvi otisak... neplodnu prepirku riječi. 
3? Prvi otisak: o tom nazivu, 

navedeno. Prema tome bi se, ako ovo značenje ne bi trebalo 
da postoji, morala poricati mogućnost filozofije uopće u zna- 
čenju koje smo mi naveli, a na to smo se već gore osvrnuli. 


3 


Konačno umno biće nema ništa osim iskustva; iskustvo je 
ono što sadržava cijelu građu njegova mišljenja. Filozof 
nužno stoji pod istim uvjetima; prema tome se čini neshvat- 
ljivim kako se on može uzdići nad iskustvo. 

No on može da apstrahira, tj. da ono što je u iskustvu 
povezano rastavi slobodom mišljenja. U iskustvu su stvar, 
ono što treba da je određeno nezavisno od naše slobode i po 
čemu treba da se upravlja naša spoznaja, i inteligencija, 
koja treba da spoznaje, nerazdruživo povezane. Filozof može 
da apstrahira od jedne od njih, a onda je on apstrahirao od 
iskustva i uzdigao se nad njim. Apstrahira li od stvari, 
zadržava inteligenciju po sebi, tj. on apstrahira od njezina 
odnosa prema iskustvu; apstrahira li od inteligencije, on 
zadržava stvar o sebi, tj. apstrahira od toga da se ona javlja 
u iskustvu kao osnova objašnjenja iskustva. Prvi postupak 
zove se idealizam, drugi dogmatizam. 

Samo su ta dva filozofska sistema moguća, o čemu nas je 
imalo uvjeriti ono što smo ovdje iznijeli. Prema prvome su 
sistemu predodžbe koje su praćene osjećajem nužnosti pro- 
dukti inteligencije, koju im treba pretpostaviti kod objašnje- 
nja; prema drugome produkti stvari o sebi, koju im trebe 
pretpostaviti. 

Ako bi tko htio poreći to načelo, imao bi da dokaže: ili 
da ima još jedan put nego što je put apstrakcije, da se uzdig- 
nemo nad iskustvo ili da se u svijesti o iskustvu javlja više 
od ona dva spomenuta sastavna dijela. 

U pogledu prvoga postat će doduše dalje jasno da se ono 
što bi imala biti inteligencija, pod drugim predikatom zaista 
javlja u svijesti, dakle da nije nešto što je proizvedeno prosto 
apstrakcijom; ali će se ipak pokazati da je svijest o inteli- 
genciji uvjetovana prirodnom apstrakcijom, koja je dakako 
svojstvena čovjeku. 

I ne osporava se kako je doduše moguće da se od odlo- 
maka tih raznovrsnih sistema skalupi neka cjelina i da se taj 

inkonsekventni posao zaista veoma često i učinio; ali osporava 
se da je kraj konsekventna postupka moguć veći broj sistema 
od ova dva. 


4 


Između objekta — mi ćemo filozofijom postavljenu os- 
novu objašnjenja iskustva nazvati objektom te filo- 
zofije, jer se čini da je postavljen samo pomoću nje i samo 
za nju — između objekta idealizma iobjekta dogma- 
tizma postoji, s obzirom na njihov odnos prema svijesti 
uopće, čudna razlika. Sve čega sam svjestan zove se objekt 
svijesti. Tri su vrste odnosa toga objekta prema predočivaocu: 
1. objekt se čini kao tek proizveđen pomoću predodžbe in- 
teligencije; 2. opstoji bez njezine pomoći, a u potonjemu je 
slučaju 3. određen i po svojoj kakvoći, ili opstoji samo po 
svojemu bitku, ali je po svojoj kakvoći odrediv samo pomoću 
slobodne inteligencije. 

Prvi odnos dolazi do nečega samo izmišljenoga, ili bez 
svrhe, ili sa svrhom, drugi do nekoga predmeta iskustva, treći 
samo do jednoga jedinog predmeta, koji ćemo odmah po- 
kazati. 

Ja se, naime, mogu slobodno opredijeliti da mislim ovo ili 
ono, npr. dogmatičarovu stvar o sebi. Ako ja sada apstrahiram 
od pomišljenoga, pa ako gledam samo na sebe, u tome pred- 
metu samome sebi postajem objektom neke određene predo- 
džbe. Što se sebi pojavljujem upravo ovako određen, a ne 
drukčije, upravo kao mislilački i misleći između svih mogućih 
misli upravo stvar o sebi, to prema mojemu sudu ima da 
zavisi od moga samoodređivanja: ja sam sebe slobodno na- 
pravio takvim objektom. No, sebe samoga po sebi ja nisam 
učinio, nego sam prisiljen da sebe unaprijed pomišljam kao 
ono što treba odrediti u samoodređivanju. Dakle ja sam sebi 
sam objekt kojega kakvoća pod izvjesnim uvjetima zavisi 
samo od inteligencije, ali kojega se bitak uvijek ima pret- 
postaviti. 

No upravo taj ja o sebi* jest objekt idealizma. Prema 
tome se objekt toga sistema zaista javlja u svijesti kaj nešto 


* Dosada sam izbjegavao taj izraz, kako ne bih dao povoda 
za predodžbu nekoga ja kao stvari po sebi. Moja je brižljivost bila 
uzaludna; stoga sada prihvaćam taj izraz, jer ne uviđam ko- 
ga bih imao da štedim. 

realno, ne kao stvar o sebi, čime bi idealizam prestao 
biti ono što on jest, pa bi se pretvorio u dogmatizam, nego kao 
ja o sebi; ne kao predmet iskustva, jer on nije određen, 
nego ga samo ja određujem, a bez toga određivanja nije ništa, 
pa bez njega uopće nije, nego kao nešto što je uzvišeno nad 
svako iskustvo. 

Objekt dogmatizma pripada naprotiv objektima prve 
klase, koji se proizvode samo slobodnim mišljenjem; stvar o 
sebi prosta je izmišljotina i nema nikakva realiteta. Ona se 
ne javlja u iskustvu, jer sistem iskustva nije ništa drugo nego 
osjećajem nužnosti praćeno mišljenje, pa ga ni sam dogmatičar, 
koji ga poput svakoga filozofa ima da obrazloži, ne može 
prikazati kao nešto drugo. Dogmatičar doduše hoće da onoj 
stvari o sebi osigurava realitet, tj. nužnost da se pomišlja 
kao osnova svega iskustva, a to će on učiniti ako dokaže da se 
iskustvo na taj način uistinu dade razjasniti, a bez nje da se 
ne da razjasniti; no upravo to se pita, pa se ne smije pretpo- 
staviti što se ima dokazati. 

Dakle objekt idealizma ima pred objektom dogmatizma 
tu prednost što se ne da dokazati razlog iskustva, što bi bilo 
protivurječno, pa bi sam taj sistem pretvorilo u dio iskustva, 
ali se ipak uopće, u svijesti dade dokazati, dok naprotiv ob- 
jekt dogmatizma može da vrijedi samo kao prosta izmi- 
šljotina koja svoju realizaciju očekuje tek od uspjeha sistema. 

Ovo smo naveli samo za potpomaganje jasnoga uvida u 
razlike obaju sistema, ali ne zato da se iz toga izvede nešto 
protiv posljednjega. Da objekt svake filozofije kao razlog 
iskustva mora da leži izvan iskustva, to zahtijeva već suština 
filozofije, daleko od toga da bi nekome sistemu imalo biti na 
štetu. Zašto bi se onaj objekt još povrh toga na poseban 
način imao javiti svijesti, za to još nismo našli nikakva 
razloga. 

Ako se tko ne bi mogao uvjeriti o tom» što smo upravo 
tvrdili, time se, budući da je to samo mimogredna primjedba. 
još ne bi onemogućilo njegovo uvjerenje o cjelini. No ja ću 
prema svojemu planu imati na umu moguće prigovore. Ne- 
tko bi mogao poricati utvrđenu neposrednu samosvijest u ne- 
kome slobodnom djelovanju duha. Takva bismo samo još 
jedanput imali podsjetiti na njezine uvjete koje smo naveli. 

Ona se samosvijest ne nameće i ne dolazi sama od sebe; čovjek 
zaista mora slobodno djelovati, a zatim apstrahirati od ob- 
jekta i promatrati samo sebe. Nitko se ne može prisiliti da to 
čini, pa ako on to i tvrdi, još uvijek se ne može znati da li 
Pri tome postupa ispravno i kako se zahtijeva. Jednom riječju: 
ta se svijest nikome ne da dokazati; svatko je pomoću slobode 
mora proizvesti u samome sebi. Drugoj tvrdnji, da je stvar 
o sebi prosta izmišljotina, moglo bi se nešto prigovoriti samo 
zato što se nije razumjela. Mi bismo takva čitaoca uputili na 
gornji opis o postanku toga pojma. 

Ni jedan od ova dva sistema ne može direktno opovrći 
drugi, jer njihov spor jest spor o prvome principu, koji se ne 
da dalje izvesti. Svaki od njih, ako mu se prizna njegov 
princip, opovrgava princip drugoga; svaki osporava suprot- 
nome sve, pa nemaju nikakve zajedničke tačke s koje bi se 
međusobno mogli sporazumjeti i sjediniti. Ako se i čini da su 
suglasni u riječima nekoga suda, svaki ih uzima u drugome 
smislu.* 


Prije svega idealizam ne može da opovrgne dogmatizam. 
Prvi, doduše, kao što smo vidjeli, ima tu prednost pred dru- 
gim, što svoj razlog iskustva, inteligenciju koja slobodno dje- 
luje, može da dokaže u svijesti. Taj fakat kao takav mora 


* Otuda dolazi da Kanta nisu razumjeli i da nauka o zna- 
nosti nije našla odziva, pa ga zacijelo i neće tako skoro naći. 
Sistem Kantov i sistem nauke o znanosti nisu idealistički u 
običnome neodređenom, nego u upravo navedenome određenom 
smislu riječi; ali moderni su filozofi svi zajedno dogmatičari, pa 
su čvrsto odlučili da to ostanu. Kanta su trpjeli samo zato što 
je bilo moguće da ga neprave dogmatičarom; nauka o znancsti, 
s kojom se ne da učiniti takva preobrazba, nužno je nepodnošlji- 
va tim filozofima. Brzo širenje Kantove filozofije, pošto su je 
shvatili, kao što su je shvatili, nije dokaz temeljitosti, nego plit- 
kosti našega vijeka. Djelomice je ona u tome obliku najpustolov- 
niji izrod što ga je igda stvorila ljudska fantazija, pa nije nimalo 
na čast oštroumnosti njegovih branitelja što to ne uviđaju; dje- 
lomice se lako dade dokazati da se ona preporučila samo time 
što se pomoću nje uklonila svaka ozbiljna spekulacija, pa su mi- 
slili da dalje gaje omiljeli površni empirizam opskrbljeni pove- 
ljom Veličanstva. 

mu i dogmatičar priznati, jer inače čini on sam sebe nespo- 
sobnim za svako dalje raspravljanje; ali on ga ispravnim 
izvođenjem iz svoga principa preobražava u privid i varku, 
pa ga tako čini nesposobnim za razlog nečega drugoga, jer 
se on ne može održati ni u samoj njegovoj filozofiji. Po 
njemu je sve što dolazi u našu svijest, produkt neke stvari 
o sebi, prema tome i naša tobožnja određenja pomoću slobode, 
sa samim mjenjem da smo slobodni. To se mnjenje pro- 
izvodi u nama utjecajem stvari, a određenja koja izvodimo iz 
svoje slobode također se proizvode na taj način. Mi to samo 
ne znamo, zato ih ne pripisujemo nikakvome uzroku, dakle 
pripisujemo ih slobodi. Svaki je konsekventni dogmatičar 
nužno fatalista. On ne poriče činjenicu svijesti da mi sebe 
smatramo slobodnima, jer to bi bilo protivno umu, ali on na 
osnovi svoga principa dokazuje neispravnost toga iskaza. 
Um posve poriče samostalnost našega ja, na kojoj idealista 
gradi, pa ga čini samo produktom stvari, akcidencijom svi- 
jeta; konsekventni je dogmatičar ujedno nužno i materijalista. 
On bi se mogao opovrći samo na osnovu postulata slobode 
i samostalnosti našega ja; ali to je upravo ono što se poriče. 

Isto tako dogmatik ne može da opovrgne idealistu. 

Dogmatikov! princip, stvar o sebi, nije ništa i nema, kao 
što to mora priznati sam njegov branitelj, realiteta osim 
onoga koji treba da dobije time što se samo iz njega dade 
objasniti iskustvo. Taj dokaz poništava idealista time što is- 
kustvo objašnjava na drukčiji način, dakle što poriče upravo 
ono na čemu gradi dogmatičar. Stvar o sebi postaje potpunom 
himerom; ne vidi se više nikakav razlog zašic bi je trebalo 
prihvatiti; a s njome se ruši cijela dogmatička građevina. 

Iz rečenoga proizlazi ujedno apsolutna nesnošljivost obaju 
sistema, jer ono što slijedi iz jednoga, ukida zaključke iz dru- 
goga; prema tome nužna inkonsekvencija njihova miješanja 
u jedno. Svagdje gdje se takvo što pokuša, članovi ne pristaju 
jedan uz drugi, pa nastaje negdje golema praznina. Mogućnost 
takva sastavljanja, koje pretpostavlja neprekidan prijelaz 
s materije na duh ili obratno, ili, što je posve isto, neprekidan 
prijelaz s nužnosti na slobodu, morao bi dokazati onaj koji bi 
zahtijevao ono što smo upravo ustvrdili. 


! Prvi otisak: Njegov princip. 

Kako se, koliko mi dosada vidimo, čini da su u spekula- 
tivnome pogledu oba sistema od jednake vrijednosti, i kako 
oba ne mogu opstojati zajedno, a ni jedan od njih ne može 
ništa učiniti protiv drugoga, zato je zanimljivo pitanje što 
onoga koji to uviđa — a to je tako lako uvidjeti — može da 
potakne da jednome dade prednost pred drugim, i kako to 
dolazi da skepticizam kao potpuno odricanje odgovora na 
zadani problem ne postaje općenit. 

Spor između idealista i dogmatika jest zapravo ovo treba 
li samostalnosti našega ja žrtvovati samostalnost stvari, ili 
obratno samostalnosti stvari samostalnost našega ja. Što je to, 
dakle, što umnoga čovjeka nagoni da se naročito izjasni za 
jedno od toga dvoga? 

Filozof na navedenom gledištu na koje se nužno mora 
postaviti, ako treba da vrijedi kao filozof, i na koje čovjek u 
daljem toku mišljenja prije ili kasnije bez svoga svjesnoga 
znanja mora doći, nalazi samo da on sebi mora pre- 
dočiti da je slobodan i da su izvan njega određene stvari. 
Na ovoj je misli čovjeku nemoguće stati; misao o samoj pre- 
dodžbi samo je pola misli, otkinut komad jedne misli; nešto 
s onoga gledišta nagoni na pitanje: što je osnova predodžaba 
predočivanja. Drugim riječima: predodžba sama za sebe ne 
može da opstoji, ona je nešto samo povezano s nečim drugim, 
a za sebe ništa. Ta nužnost mišljenja jest upravo ono što 
s onoga gledišta nagoni na pitanje: što je osnova predodžaba 
ili — a to znači posve isto — što je to što njima odgovara? 

Predodžba o samostalnosti našega ja i predodžba o samo- 
stalnosti stvari mogu doduše zajedno da opstoje, ali ne sama 
njihova samostalnost. Samo jedno može da bude ono prvo, 
početno, nezavisno: ono što je drugo, nužno time što je drugo, 
postaje zavisno od prvoga s kojim treba da se poveže. 


Koje od toga dvoga treba učiniti prvim? Razlog za odluku 
iz uma nije moguć, jer nije govor o nadovezivanju jednoga 
člana u nizu, kamo jedino dopiru umski razlozi, nego o za- 
počinjanju cijeloga niza, što kao apsolutno slobodan akt zavisi 
od slobode mišljenja. Stoga se on određuje voljom, a kako 
odluka volje ipak treba da ima neki razlog, nagnućem i 
interesom. Prema tome je posljednji razlog različitosti 
idealista i dogmatika različnost njihova interesa. 


! Prvi otisak: misli. 

Najviši interes i razlog svakoga drugog interesa jest in- 
teres za nas same. Tako kod filozofa. Da u umovanju 
ne izgubi svoje sopstvo, nego da ga održi i brani, to je interes 
koji nevidljivo upravlja svim njegovim mišljenjem. Među- 
tim, postoje dva stupnja čovještva. U razvoju pak našega roda, 
prije nego što se digao na drugi stupanj, dvije su glavne 
vrste ljudi. Neki koji se još nijesu uzdigli do punoga osjećaja 
svoje slobode i apsolutne samostalnosti nalaze same sebe 
samo u predočivanju stvari; oni imaju samo onu razasutu sa- 
mosvijest koja visi na objektima, i koja se ima sabrati iz nji- 
hove raznolikosti. Njihova slika dobacuje im se samo pomoću 
stvari kao kakvim zrcalom. Ako im se stvari oduzmu, zajedno 
se s njima gubi i njihovo sopstvo. Oni zbog samih sebe ne 
mogu napustiti vjeru u samostalnost stvari, jer oni sami op- 
stoje samo s njima. Sve što jesu, zaista su postali samo po- 
moću vanjskoga svijeta. Tako je uistinu samo produkt stvari, 
taj sebe i neće nikada drukčije ugledati; a imat će pravo tako 
dugo dokle god govori samo o sebi i sebi jednakima. Princip 
je dogmatika vjera u stvari, zbog sebe samih: dakle posredna 
vjera u svoje vlastito razasuto i samo pomoću objekata no- 
šeno sopstvo. 

No tko postane svjestan svoje samostalnosti i nezavisno- 
sti od svega što je izvan njega — a to čovjek postaje samo 
tako da samoga sebe nezavisno od svega pomoću samoga 
sebe učini nečim — tome nisu potrebne stvari kao oslonac 
njegova sopstva, pa ih ne može trebati, jer ukidaju onu samo- 
stalnost, pretvarajući je u prazan privid. Ja koji on ima i koji 
ga zanima ukida onu vjeru u stvari; on vjeruje u svoju sa- 
mostalnost iz nagnuća, on je prihvaća s afektom. Njegova 
je viera u samoga sebe neposredna. 

Iz toga se interesa dadu objasniti i afekti koji se obično 
miješaju u obranu filozofskih sistema. Dogmatik napadajem 
na njegov sistem dolazi zaista u opasnost da izgubi samoga 
sebe; no on protiv toga napadaja nije naoružan, jer je u sa- 
moj njegovoj unutrašnjosti nešto što drži s napadačem; stoga 
se on brani vatreno i ogorčeno. Idealist se naprotiv ne može 
suzdržati da s izvjesnom nepažnjom gleda na dogmatika koji 
mu ništa ne može reći osim onoga što je onaj već odavna znao 
i kao zabludu odbacio, prelazeći na idealizam, ako i ne pomoću 

samoga dogmalizma, a ono bar pomoću raspoloženja za nj. 
Dogmatik se zagrijava, izvrće i progonio bi, kad bi imao moć 
za to; idealist je hladan i u opasnosti da se naruga dogmatiku. 

Kakva se filozofija odabire, zavisi od toga kakav je tko 
čovjek, jer filozofski sistem nije mrtav komad pokućstva koji 
se može odložiti ili prihvatiti kako nam je po volji, nego je 
oduhovljen dušom čovjekovom koji ga ima. Od prirode mlitav 
ili duhovnim ropstvom, učenjačkim luksusom i taštinom ola- 
bavljeli i slomljeni karakter neće se nikada uzdići do ide- 
alizma. 

Dogmatiku se može pokazati nedostatnost i inkonsekven- 
cija njegova sistema, o čemu ćemo odmah govoriti; čovjek ga 
može zbuniti i strašiti sa svih strana, ali ga ne može uvjeriti, 
jer ne može mirno i hladno slušati i ispitati nauku koju on 
apsolutno ne može da podnosi.! Za filozofa — ako bi se idea- 
lizam imao obistiniti kao jedina prava filozofija — za filozofa 
čovjek mora biti rođen, odgojen za to i sam sebe mora odgojiti 
za to; ali nikakvim ljudskim umijećem ne može se učiniti 
takvim. Zato ta znanost između već gotovih ljudi i oče- 
kuje samo malo prozelita. Ako se uopće smije nadati, više se 
nada od mlađega svijeta, kojega prirođena snaga još nije 
propala u mlitavosti svoga vijeka. 

No dogmatizam je potpuno nesposoban da objasni što on 
ima da objasni, a to odlučuje o njegovoj nevaljalosti. 

On treba da razjasni predodžbu, a obećava da će je uči- 
niti shvatljivom iz nekoga utjecaja stvari o sebi. Dogmatizam 
dakle ne smije poricati ono što neposredna svijest iskazuje o 
predodžbi. Što ona dakle iskazuje o njoj? Nije mi namjera da 
ovdje stavim u pojmove što se samo iznutra dade promatrati, 
niti da iscrpim ono za čije je objašnjenje određen veliki dio 
Nauke o znanosti. Hoću tek da dozovem u pamet ono što je 
svatko tko je samo jedan čvrst pogled bacio u sebe već odavna 
morao vidjeti. 


! Prvi otisak: jer ne može mirno i hladno slušati i ispitati 
ono što ne može da podnese. 

Inteligencija kao takva promatra samu sebe; a 
to promatranje same sebe odnosi se neposredno na sve što ona 
jest!, i u tome neposrednom sjedinjenju bitka i proma- 
tranju sastoji se priroda inteligencije. Što je u njoj i što je 
ona uopće, to jeona za samu sebe; i samo ukoliko je to 
za samu sebe, ona je to kao inteligencija. Ja pomišljam ovaj 
ili onaj objekt. Što to znači i kako se ja sebi pojavljujem u 
tome pomišljanju? Ne drukčije nego ovako: ja proizvodim u 
sebi izvjesna određenja, ako je objekt prosta izmišljotina; 
ili ona opstoje bez moje pomoći, ako bi on imao biti nešto 
zbiljsko; a ja promatram ono proizvođenje, taj 
bitak. Oni su u meni samo ukoliko ih promatram: proma- 
tranje i bitak nerazdruživo su sjedinjeni. Stvar bi imala biti 
štošta, ali čim nastane pitanje: za koga je ona to? Nitko tko 
tu riječ razumije neće odgovoriti: za samu sebe, nego se 
mora pridomisliti još neka inteligencija za koju ona jest, 
jer je inteligencija nužno za samu sebe ono što ona jest, pa 
joj se ništa ne treba pridomisliti. Zajedno s njenom postavlje- 
nošću kao inteligencije postavljeno je i ono za što ona jest. 
Prema tome je u inteligenciji — da se slikovito izrazim — 
dvostruk red: bitka i promatranja, realnoga i idealnoga; a u 
nerazdruživosti te dvostrukosti sastoji se njezina bit (ona je 
sintetična), dok naprotiv stvari pripada samo jednostruk red, 
red realnoga (prosta  postavljenost). Inteligencija i stvar 
upravo su dakle oprečne: one leže u dva svijeta, između kojih 
nema mosta. 


Tu prirodu inteligencije uopće i njena posebna određenja 
dogmatizam hoće da objasni pomoću načela kauzaliteta: inte- 
ligencija bi imala biti nešto prouzročeno, ona bi imala biti 
drugi član u redu. 


No načelo kauzaliteta govori o realnome redu, ne o 
dvostrukome. Sila onoga što djeluje prelazi na nešto drugo 
što leži izvan njega, što je njemu oprečno, pa proizvodi u nje- 
mu neki bitak, i ništa više; bitak za neku moguću inteligen- 
ciju izvan njega, a ne za nj. Dajte predmetu utjecanja samo 
i mehaničku silu, ono će dobiveni utjecaj predati dalje na ono 
što mu je najbliže, i tako kretanje koje je proizašlo iz prvoga 
može proći red, koliko ga god hoćete napraviti dugačkim, ali 


! Prvi otisak: a to promatranje same sebe neposredno je sje- 
dinjeno sa svime što njoj pripada. 

nigdje u njemu nećete naći jedan njegov član koji djeluje 
povratno u sebe. Ili dajte predmetu utjecanja ono najviše što 
možete dati nekoj stvari, dajte joj senzibilitet, tako da se ona 
upravlja vlastitom snagom i po zakonima svoje vlastite pri- 
rode, a ne po zakonu koji joj je kao u redu prostoga mehani- 
zma dan od djelatnosti, onda ona doduše reagira na poticaj, 
a u uzroku ne leži odredbeni razlog njezina bitka u tome 
djelovanju, nego samo uvjet da ona uopće bude nešto; ali ona 
jest i ostaje prost, jednostavan bitak: bitak za moguću jnteli- 
genciju izvan nje. Inteligenciju vi nećete dobiti ako je ne 
pridomišljate kao ono prvo, apsolutno, čiju bi vam vezu s onim 
bitkom koji je od nje nezavisan bilo teško razjasniti. Red 
prema ovome objašnjenju jest i ostaje jednostavan, pa nije 
razjašnjeno što se imalo razjasniti. Prijelaz s bitka na predo- 
čivanje morali su oni dokazati; to oni ne čine niti to mogu 
činiti, jer u njihovu principu leži samo razlog nekoga bitka, 
ali ne predočivanja koje je bitku posve oprečno. Oni čine go- 
lem skok u svijet koji je njihovu principu posve stran. 

Taj skok nastoje na sve moguće načine sakriti. Strogo 
uzeto — a tako postupa konsekventni dogmatizam koji ujed- 
no postaje materijalizmom — duša ne bi bila nikakva stvar 
i uopće ništa, nego samo produkt, samo rezultat uzajmič- 
noga djelovanja stvari među sobom. 

No time nastaje samo nešto u stvarima, ali nikada nešto 
od stvari odvojeno, ako se ne pridomišlja inteligencija koja 
promatra stvari. Poredbe što ih oni navode da svoj sistem 
naprave shvatljivim, npr. poredbu o harmoniji koja nastaje 
od suzvučja više instrumenata, čine shvatljivom upravo nje- 
govu suprotnost umu. Suzvuk i harmonija nije u instru- 
mentima; harmonija je samo u duhu slušaočevu, koji u sebi 
sjedinjuje raznolikost u jedno, pa ako se takav duh ne pri- 
domišlja, onda nje uopće nema. 

Pa ipak, tko bi dogmatizmu mogao braniti da prihvati 
dušu kao jednu od stvari o sebi? Duša onda pripada pod ono 
što on postulira za rješenje zadatka, pa je samo tako primjen- 
ljivo načelo o utjecanju stvari na dušu, jer u materijalizmu 
postoji samo uzajmično djelovanje stvari između sebe, po- 
moću kojega bi se imala proizvesti misao. Da se ono što se ne 
da pomišljati učini takvim da se dade pomišljati, za to se 
htjela pretpostaviti djelatna stvar ili duša, ili obje, odmah 
tako da bi pomoću utjecanja mogle nastati predodžbe. Stvar 

koja djeluje imala bi biti takva da njezini utjecaji po- 
stanu predodžbe, otprilike onako kao u Berkeleyjevu 
sistemu bog (koji je sistem dogmatički, a nipošto ideali- 
stički). Time se stvar za nas ništa nije poboljšala; mi razu- 
mijemo samo mehanički utjecaj i nama je upravo nemoguće 
da pomišljamo drugi; ona pretpostavka sadržava dakle tek 
riječi, ali smisla nema u njoj. Ili bi duša imala biti takva da 
svako djelovanje na nju postaje predodžbom. No s time pro- 
lazimo isto tako kao s prvim načelom; mi ga apsolutno ne 
možemo razumjeti. 

Tako dogmatizam postupa posvuda i u svakome obliku u 
kojemu se javlja. U golemu prazninu koja mu preostaje iz- 
među stvari i predodžbi stavlja on mjesto razjašnjenja neko- 
liko praznih riječi koje se doduše mogu naučiti napamet i 
ponoviti, ali pri tome čovjek nikada ništa nije mislio, niti 
će ikada tko misliti nešto. Ako se naime određeno hoće mi- 
sliti način kako se zbiva ono što se tvrdi, cijeli se pojam 
gubi u praznu pjenu. 

Prema tome dogmatizam može svoj princip samo da po- 
navlja i može ga ponavljati pod različitim oblicima, izricati 
i uvijek iznova izricati; ali on do njega ne može prijeći na 
ono što treba razjasniti, pa da to izvede. No upravo u tome 
izvođenju sastoji se filozofija. Prema tome dogmatizam, gle- 
dan i sa strane spekulacije, nije nikakva filozofija, nego samo 
nemoćna tvrdnja i uvjeravanje. Kao jedino moguća filozo- 
fija preostaje idealizam. 

Ovo što je ovdje postavljeno neće imati posla s čitaoče- 
vim prigovorima, jer se protiv toga ništa ne da iznijeti, ali 
zacijelo s apsolutnom nesposobnošću mnogih da to razumiju. 
Da je svako utjecanje mehaničko, a pomoću mehanizma ne 
nastaje predodžba. to nitko tko iole razumije riječi ne može 
da poriče. No upravo u tome leži teškoća. Potreban je za to 
već izvjestan stupanj samostalnosti i slobode duha da se 
shvati opisana bit inteligencije na kojoj se osniva cijelo naše 
opovrgavanje dogmatizma. Mnogi dakle svojim mišljenjem 
nisu došli dalje od shvaćanja jednostavnoga reda prirodnoga 
mehanizma. Njima, dakle, posve prirodno i predodžba, ako 
je ipak hoće da pomišljaju, pada u taj red, jedini koji je po- 
vučen u njihovu duhu. Predodžba im postaje nekom vrsiom 

stvari; čudnovata varka od koje! nalazimo tragove? kod naj- 
glasovitijih filozofskih pisaca. Za njih je dogmatizam dovo- 
ljan; za njih nema praznine, jer oprečni svijet za njih i ne 
opstoji. Prema tome se dogmatik izvedenim dokazom ne može 
opovrći, koliko je god jasan, jer mu se ne da napraviti pristu- 
pačnim, budući da mu nedostaje moć kojom se shvaća premi- 
sa toga dokaza. 

Način kako se ovdje postupa s dogmatizmom ogrešuje se 
također protiv blagoga načina mišljenja našega stoljeća, koji 
je doduše u sva vremena bio neobično raširen, ali se tek u 
naše vrijeme uzdigao do maksime izražene ovim riječima: ne 
smije se biti tako strog u zaključivanju, u filozofiji ne treba 
tako strogo uzimati dokaze kao, recimo, u matematici. Kad taj 
način mišljenja vidi samo nekoliko karika u lancu i ugleda 
pravilo po kojemu se zaključuje, on ostali dio na vrat na nos 
ispunjava pomoću mašte a da ne istražuje dalje od čega se 
sastoji. Kad im, recimo, jedan Alexander pl. Joch kaže: Sve 
su stvari određene prirodnom nužnošću, sve naše predodžbe 
zavise pak od kakvoće stvari, a naša volja od predodžbi, da- 
kle: sve je naše htijenje određeno prirodnom nužnošću, a na- 
še je mnjenje o slobodi naše volje varka; to im je neobično 
razumljivo i jasno, bez obzira na to što u tome nema ljud- 
skoga razuma, pa odlaze uvjereni i zadivljeni oštrinom te for- 
mulacije. Ja moram podsjetiti da nauka o znanosti niti pro- 
izlazi iz toga blagog načina mišljenja, niti na nj računa. Ako 
se samo jedna jedina karika u tome dugačkom lancu koji ona 
ima da povuče ne nadovezuje strogo na idući, ona uopće nije 
ništa dokazala. 

Idealizam, kao što je već gore rečeno, objašnjava određe- 
nja svijesti na osnovu djelovanja inteligencije. Inteligencija 
mu je samo djelatna i apsolutna, ne trpna; trpna nije zato što 
je ona prema njegovu postulatu ono prvo i najviše, čemu 
ništa ne prethodi, iz čega bi se dala objasniti neka njezina 
trpnja. Iz istoga joj razloga ne pripada ni pravi bitak, 
opstojanje, jer je ono rezultat uzajmičnoga djelovanja, 


! Prvi otisak: stvari, kojih. 
* Prvi otisak: primjere. 

a niti što opstoji, niti se što pretpostavlja s čime bi se inte- 
ligencija mogla staviti u uzajmično djelovanje. Inteligencija 
je idealizmu djelovanje i apsolutno ništa više; ne treba je 
nazvati niti nečim djelatnim jer se tim izrazom označuje 
nešto što opstoji i čemu djelatnost pripada. No da prihvati 
nešto takvo, za to idealizam nema razloga jer to ne leži u 
njegovu principu, a sve ostalo valja tek izvesti. Sada treba 
da se iz djelovanja te inteligencije izvedu određene pre- 
dodžbe; predodžbe o svijetu, materijalnome svijetu, koji bez 
naše pomoći opstoji i nalazi se u prostoru itd., a koje se pre- 
dodžbe, kako je poznato, javljaju u svijesti. No iz nečega ne- 
određenog ne da se izvesti nešto određeno, formula svakoga 
izvođenja, načelo razloga, ne nalazi tu nikakvu primjenu. Pre- 
ma tome bi ono djelovanje inteligencije koje je učinjeno 
osnovom moralo biti određeno djelovanje, a kako je sama 
inteligencija najviši razlog, mora ono djelovanje biti određeno 
njom samom i njenom biti, a ne nečim izvan nje. Pretpo- 
stavka idealizma bit će prema tome ova: inteligencija djeluje, 
ali ona po svojoj vlastitoj biti može da djeluje samo na izvje- 
stan način. Ako se taj nužni način djelovanja pomišlja odwo- 
jeno od djelovanja, on se veoma prikladno naziva: zakoni 
djelovanja; dakle ima nužnih zakona inteligencije. Time je 
ujedno postao shvatljiv i osjećaj nužnosti koji prati odre- 
đene predodžbe; inteligencija onda ne dobiva neki dojam 
izvana, nego u onome djelovanju osjeća granice svoga vla- 
stitog bića. Ukoliko idealizam čini tu jedinu umnu primjenu i 
zaista objašnjavalačku pretpostavku o nužnim zakonima in- 
teligencije, on se zove kritički ili transcendentni. Transcen- 
dentni idealizam bio bi takav sistem koji bi određene pre- 
dodžbe izvodio iz slobodnoga i potpuno nezakonitoga djelova- 
nja inteligencije; potpuno protivurječna pretpostavka, jer na 
takvo djelovanje, kao što ie upravo bilo spomenuto, načelo 
razloga ne bi bilo primjenliivo. 

Zakoni djelovanja inteligencije koje valja pretpostaviti 
sami sačinjavaju sistem, kao što treba da su osnovani u jed- 
noj biti inteligencije; to će reći: da inteligencija pod ovim 
određenim uvjetom upravo ovako djeluje, dade se dalje obja- 
sniti, a dađe se dalje objasniti iz toga što ona pod jednim 
uvjetom uopće ima određen način djelovanja. Ovo potonje 
pak dade se opet razjasniti na temelju jednoga jedinog osnov- 
nog zakona. Inteligencija sebi u toku svojega djelovanja sama 

daje svoje zakone; a samo to zakonodavstvo zbiva se pomoću 
nekoga višeg nužnog djelovanja ili predočivanja. Npr. zakon 
kauzaliteta nije prvi izvorni zakon, nego je.samo jedan od 
više načina veze raznolikoga, pa se dade izvesti iz osnovnoga 
zakona te veze; a zakon te veze raznolikoga dade se opet po- 
put samoga raznolikoga izvesti iz viših zakona. 

Prema ovoj primjedbi može se, dakle, sam kritički idea- 
lizam na dvojak način dati na posao. Ili će onaj sistem nužnih 
načina djelovanja, a s njime ujedno i objektivne predodžbe 
koje uslijed toga nastaju zaista izvesti iz osnovnih zakona 
inteligencije, pa će tako dati da cijeli opseg naših predodžbi 
postepeno nastane pred čitaočevim i slušaočevim očima; ili 
će te zakone sakupiti možda odnekud onako kako se već ne- 
posredno primjenjuju na objekte, dakle na njihovu najnižem! 
stupnju (na tome se stupnju nazivaju kategorijama), tvrdeći 
sada da se pomoću njih određuju i sređuju objekti. 

Otkud kritičaru posljednje vrste koji prihvaćene zakone 
inteligencije ne izvodi iz njene biti dolazi materijalno znanje 
o njima, da su to upravo ovi zakoni, zakon supstancijaliteta, 
kauzaliteta? Jer ja ga još neću uznemirivati pitanjem otkud 
on zna da su to prosto imanentni zakoni inteligencije? To su 
zakoni koji se neposredno primjenjuju na objekte, a on ih je 
mogao crpsti samo pomoću apstrakcije od tih objekata, da- 
kle samo iz iskustva. Ništa to ne koristi ako ih možda zaobi- 
laznim putem uzme iz logike, jer mu je i sama logika na- 
stala tek pomoću apstrakcije od objekata, i on čini samo po- 
sredno ono što bi nam odviše jasno udarilo u oči kad bi se 
činilo neposredno. On dakle ničim ne može potvrditi da su 
njegovi postulirani zakoni mišljenja zaista zakoni mišljenja, 
zaista samo imanentni zakoni inteligencije. Dogmatik tvrdi 
protivno njemu da su to njezina opća, u biti stvari osnovna 
svojstva, pa se ne da uvidjeti zašto bismo nedokazanoj tvrd- 
nji jednoga trebali pokloniti više vjere nego nedokazanoj 
tvrdnji drugoga. Taj postupak ne pokazuje zašto inteligen- 
cija mora upravo ovako djelovati. Da se to postigne moralo bi 
se u premisama postaviti nešto što može pripadati samo inte- 
ligenciji, a iz onih premisa morali bi se pred našim očima 
izvesti oni zakoni mišljenja. 


1 Prvi otisak: nižemu. 

Posebno se u tom postupku ne uviđa kako nastaje sam 
objekt; jer, ako kritičaru i hoćemo priznati njegove nedoka- 
zane postulate, ipak se pomoću njih ne objašnjava ništa više 
osim kakvoća i odnosa stvari; da se ona npr. manifestira u 
prostoru, u vremenu, da se njezine akcidencije moraju odno- 
siti na nešto supstancijalno itd. No otkud ono što ima te od- 
nose i kakvoće; otkud tvar koja se uzima u te forme? Toj 
tvari pribjegava dogmatizam, pa ste zlo napravili samo još 
gorim. 

Mi dobro znamo da stvar na svaki način nastaje nekim 
djelovanjem prema ovim zakonima, stvar nije ništa drugo ne- 
go — svi ovi odnosi sabrani pomoću mašte, a 
svi ti odnosi zajedno su stvar; objekt je svakako izvorna sin- 
teza svih onih pojmova. Oblik i tvar nisu posebni dijelovi; 
cjelokupna oblikuvanost jest tvar i tek u analizi dobivamo 
pojedinačne oblike. No o tome kritičar prema navedenoj me- 
todi također može samo uvjeravati, pa je čak tajna otkud 
on to sam zna, ako zna. Dokle god se ne dopušta da cijela 
stvar nastane pred očima misliočevima, sve dotle se dogma- 
tizam nije istražio do njegova posljednjega skrovišta. To je 
pak moguće samo tako da se dopusti da inteligencija djeluje u 
svojoj cijeloj, a ne u svojoj podijeljenoj zakonitosti. 

Takav je idealizam prema tome nedokazan i nedokažljiv. 
On protiv dogmatizma nema drugoga oružja osim uvjeravanja 
da ima pravo; a protiv višega dovršenoga kriticizma ništa 
osim nemoćna gnjeva i tvrdnje da se ne može ići dalje, uvje- 
ravanje da izvan njega nema više tla, da čovjek njemu! 
odavle postaje nerazumljiv i slično, što sve ništa ne znači. 

Naposljetku se u jednome takvom sistemu postavljaju 
samo oni zakoni prema kojima se pomoću rasudne moći, koja 
prosto supsumira, određuju samo objekti vanjskoga iskustva. 
No to je najmanji dio umskoga sistema. Stega taj polovični 
kriticizam, jer mu nedostaje uvid u cijeli postupak uma, na 
području praktičkoga uma i refleksivne rasudne moći tapka 
tako slijepo naokolo kao kakav prosti nesamostalan čovjek i 
isto tako prostodušno pripisuje njemu samome potpuno nera- 
zumljive izraze.* 


! Prvi otisak: da čovjek onda njemu. 

* Takav kritički idealizam postavio je gospodin prof. Beck u 
svome »Enzig moglicher Standpunkt usw.« (Jedino moguće staja- 
lište itd.). Bez obzira na to što ja u tome pogledu nalazim gore 

Metodu potpunoga transcendentalnog idealizma što ga 
postavlja nauka o znanosti već sam jedanput posve jasno 
razložio na drugom mjestu.* Ja sebi ne mogu razjasniti kako 
se ono razlaganje nije moglo razumjeti; dovoljno je što 
uvjeravaju da ga nisu razumjeli. 


Prema tome sam prinužden da rečeno još jedanput ka- 
žem, pa ću podsjetiti da u toj znanosti sve zavisi od razumi- 
jevanja baš te stvari. 


Ovaj idealizam polazi od jednoga jedinog osnovnog za- 
kona uma, koji on dokazuje neposredno u svijesti. On pri 
tome postupa ovako: On poziva slušaoca ili čitaoca da sa slo- 
bodom pomišlja izvjestan pojam. Ako to učini, on će vidjeti 
da je prinužden postupati na izvjestan način. Ovdje valja 
razlikovati dvoje: zahtijevani akt mišljenja; on se izvršava 
pomoću slobode, a tko ga ne izvrši, ne vidi ništa od onoga što 
pokazuje nauka o znanosti: i nužni način kako se on ima izvr- 
šiti;j ovaj je osnovan u prirodi inteligencije i ne zavisi od 


prekoravane nedostatke, ipak me to ne sprečava da tome čovjeku 
koji se iz zbunjenosti našega doba samostalno uzdigao do uvida 
da Kantova filozofija ne naučava dogmatizam, nego transcenden- 
talni idealizam, i da prema njoj objekt nije ni sasvim, ni na- 
pola dan, nego da se on pravi, javno odam poštovanje koje mu 
pripada, i da očekujem od vremena da se on još više uzdigne. 
Navedeni spis smatram za najsvrsishodniji dar koji se mogao dati 
našemu vijeku, pa ga onima koji iz mojih spisa hoće da studi- 
raju nauku o znanosti preporučujem kao najbolju pripravu. On 
ne vodi na put toga sistema, ali razara najjaču zapreku koja to- 
likima zatvara taj put. Tonom onoga spisa osjećali su se uvrije- 
đeni, a još nedavno zahtijevao je neki dobronamjerni! recenzent 
u nekome glasovitom žurnalu jasnim riječima: crustula, elementa 
velit ut discere prima. Ja sa svoje strane nalazim da je ton onoga 
spisa čak još preblag, jer uistinu ne uviđam kakvu bi još zah- 
valnost trebalo imati prema izvjesnim piscima za to što su jedan 
decenij i više najduhovitiju i najuzvišeniju nauku zapletali i po- 
nižavali, i zašto bi čovjek najprije morao izmoliti dopuštenje da bi 
mogao imati pravo. Zbog spremnosti s kojom se taj isti pisac 
u drugome društvu za koje je on previše dobar obara na knjige 
za koje mu je njegova vlastita savjest morala reći da ih ne razu- 
mije, i da ne može pravo znati kako duboko ide stvar, mogu da ga 
žalim samo zbog njega samoga. 

* U spisu: Ueber den Begriff der Wissenschaftslehre (O poj- 
mu nauke o znanosti), Weimar 1794. 


! Prvi otisak: nedostaje riječ +»dobronamjerni«. 


13 Klasični njemački idealizam 193 


volje; on je nešto nužno, ali što se javlja samo u slobodnoj 
radnji i pri slobodnoj radnji; nešto nađeno, ali čije je na- 
laženje uvjetovano slobodom. 

Utoliko idealizam ukazuje u neposrednoj svijesti na ono 
što tvrdi. No prosta je pretpostavka da je ona nužnost osnovni 
zakon cijeloga uma, da se iz njega dade izvesti cijeli sistem 
naših nužnih predodžbi, ne samo o svijetu, kao što se nje- 
govi objekti određuju rasudnom moći koja supsumira i re- 
flektira, nego i od nas samih kao slobodnih i praktičnih bića 
pod zakonima. Tu pretpostavku on treba dokazati zbiljskim 
izvođenjem, a upravo u tome se sastoji njegov pravi posao. 

Pri tome on postupa ovako: On pokazuje da ono 
isprva kao osnovno načelo postavljeno i 
neposredno u svijesti dokazano nije mogu- 
ćea da se ujedno ne dogodi nešto drugo, ovo 
drugo pak neada se ujedno ne dogodi nešto 
treće; sve dotle dok uvjeti onoga isprva 
postavljenoga nisu potpuno iscrpeni i dok 
to nije prema svojoj mogućnosti potpuno 
shvatljivo. Njegov je tok neprekidno napredovanje od 
uvjetovanoga k uvjetu; svaki uvjet postaje opet nečim uvje- 
tovanim!, pa treba potražiti njegov uvjet. 

Ako je pretpostavka idealizma ispravna i ako se u izvo- 
đenju ispravno zaključivalo, kao posljednji rezultat, kao skup 
svih uvjeta onoga što je najprije postavljeno, mora proizaći 
sistem svih nužnih predodžbi ili cjelokupno iskustvo, koje se 
poređivanje i ne čini u samoj filozofiji, nego tek naknadno. 

Idealizam nema naime u vidu ovo iskustvo kao njemu 
već otprije poznati cilj do kojega mora stići; on u svom po- 
stupka ne zna ništa o iskustvu i uopće se ne obazire na nj; 
od svoje početne tačke ide on dalje po svome pravilu, ne bri- 
nući se što će na koncu proizaći. Pravi kut od kojega on ima 
da povuče svoj pravac, njemu je dan; da li mu je potrebna još 
jedna tačka prema kojoj treba da vuče? Ja mislim da su mu 
ujedno dane sve tačke njegove linije. Vama je zadan odre- 
đen broj i vi naslućujete da je on produkt izvjesnih faktora. 
Vi dakle samo prema pravilu koje vam je dobro poznato 
imate da potražite produkt tih faktora. Slaže li se on sa za- 
danim brojem, pokazat će se tek poslije, kad imate produkt. 


1! Prvi otisak: uvjetom opet postaje nešto uvjetovano. 

Zadani je broj cjelokupno iskustvo; faktori su — ono u svi- 
jesti dokazano kao i zakoni mišljenja; multipliciranje je filo- 
zofiranje. Oni koji vam savjetuju da kod filozofiranja uvijek 
jedno oko treba da imate upravljeno i na iskustvo, savjetuju 
vam da faktore ponešto promijenite i da ponešto neispravno 
multiplicirate, kako bi proizašli brojevi koji se slažu; po- 
stupak koji je tako nepošten kao i plitak. 

Ukoliko se pogledaju oni posljednji rezultati idealizma, 
kao takvi, kao posljedice umovanja, oni su ono apriorno 
u ljudskome duhu; a ukoliko se to isto gleda kao u iskustvu 
dano, ako se umovanje i iskustvo zaista slažu, zove se apo- 
steriorno. Ono apriorno iono aposteriorno za 
potpuni idealizam nije nešto dvovrsno, nego posve jednovr- 
ano; ono se samo promatra s dvije strane, pa se razlikuje sa- 
mo po načinu kako se dolazi do njega. Filozofija anticipira 
cjelokupno iskustvo, pomišlja ga samo kao nužno, pa je 
utoliko u poredbi sa zbiljskim iskustvom a priori. A po- 
steriori ono je broj ukoliko se smatra kao zadan; a pri- 
ori isti broj ukoliko se kao produkt izvuče iz faktora. Tko 
o tome drukčije misli, taj sam ne zna što govori. 

Ako se rezultati neke filozofije ne slažu s iskustvom, 
ta je filozofija zacijelo neispravna, jer nije ispunila svoje 
obećanje da će cjelokupno iskustvo izvesti i objasniti iz nuž- 
noga djelovanja inteligencije. Ili je onda pretpostavka trans- 
cendentalnoga idealizma uopće netačna, ili se s njime samo 
u izvjesnome prikazivanju, koje ne daje ono što je trebalo, 
neispravno postupalo. Kako dakle zadatak da se iskustvo ob- 
jasni na osnovi njegova razloga leži u ljudskome umu; kako 
nitko uman neće prihvatiti da u njemu može ležati neki za- 
datak kojega je rješenje upravo nemoguće; kako ima samo 
dva puta da se on riješi, put dogmatizma i put iđealizma, a 
prvome bezuvjetno treba dokazati da ne može izvršiti što 
obećava: onda će se odlučni mislilac uvijek odlučiti za ovo 
potonje, da se čovjek zabunio samo u zaključivanju i da je 
pretpostavka o sebi zacijelo ispravna, pa se nikakvim ne- 
uspjelim pokušajem neće moći spriječiti da to opet pokuša, 
dok konačno ipak jednom ne uspije. 

Kako vidimo, put ovoga idealizma ide do cjelokupnoga 
iskustva od nečega što se javlja u svijesti, ali samo prema ne- 
kome slobodnom aktu mišljenja. Ono što leži između toga 
dvoga, njegovo je pravo tlo. Nije ono činjenica svijesti, ne 

pripada ono opsegu iskustva. Kako bi se nešto takvo moglo 
zvati filozofija, jer ona ima da pokaže razlog iskustva, ali 
razlog nužno leži izvan obrazloženoga. Ono je nešto slobod- 
nim, ali zakonitim mišljenjem proizvedeno. Ovo će odmah 
biti posve jasno kad još jedanput pobliže razmotrimo osnov- 
nu tvrdnju idealizma. 

Ono što se apsolutno postulira nije moguće, dokazuje on, 
bez uvjeta nečega drugoga, ovo ne bez uvjeta nečega tre- 
ćega itd.; dakle od svega što on postavlja, ništa nije pojedi- 
načno moguće, nego svaka je pojedinačnost samo u sjedi- 
njenju sa svime. Tako dakle prema njegovoj vlastitoj tvrdnji 
dolazi u svijesti samo cjelina, a ta je cjelina upravo iskustvo. 
On hoće da tu cjelinu pobliže upozna, zato je mora analizi- 
rati, i to ne slijepim tapkanjem naokolo, nego prema određe- 
nome pravilu kompozicije, tako da on vidi kako ta cjelina 
nastaje pred njegovim očima. On to može, jer može da ap- 
strahira; jer u slobodnu mišljenju na svaki način može da 
shvati ono pojedinačno samo. U svijesti javlja se naime ne 
samo nužnost predodžbi, nego i njihova sloboda; a ta sloboda 
opet može da postupa ili zakonito ili po pravilima.! Cjelina 
mu je dana na gledištu nužne svijesti; on je nalazi kao što 
nalazi samoga sebe. Samo taj red koji je nastao sastavljanjem 
ioga cijeloga proizvodi se slobodom. Tko se laća toga 
akta slobode, taj ne postaje svjestan i, tako reći, udara 
temelj novom području u svojoj svijesti. Tko ga se ne laća, 
za njega i ne postoji ono što je uvjetovano njime. Ke- 
mičar sastavlja neko tijelo, recimo izvjestan metal, od njego- 
vih elemenata. Običan čovjek vidi dobro mu poznati metal: 
kemičar vezu? tih određenih elemenata. Zar obojica vide nešto 
drugo? Ne hih rekao; oni vide isto, samo na drugi način. Ono 
kemičarovo jest apriorno, on vidi ono pojedino; ono u 
obična čovjeka jest a posteriori, cn vidi cjelinu. Pri 
tome je samo ova razlika: Kemičar mora najprije analizirati 
cjelinu prije nego što je može komponirati, jer ima posla s 
predmetom kojega pravilo sastava ne može poznavati prije 
analize; ali filozof može komponirati bez prethodne analize, 
jer već poznaje pravila svoga predmeta, uma. 


! Po volji (7) 
* Prvi otisak: vezu tijela i određenih. 

Prema tome sadržaju filozofije ne pripada drugi realitet 
osim realiteta nužnoga mišljenja, pod uvjetom da se hoće 
misliti nešto o razlogu iskustva. Inteligencija se dade pomi- 
šljati samo kao djelatna, a dade se pomišljati samo kao na 
ovaj određeni način djelatna, tvrdi filozofija. Taj joj je rea- 
litet potpuno dovoljan, jer iz filozofije! proizlazi da uopće 
nema drugoga realiteta. 

Nauka o znanosti hoće, eto, da postavi sada opisani pot- 
puni kritički idealizam. Ono naposljetku rečeno sadržava nje- 
zin pojam, 1 ja o njemu ne želim da čujem nikakve prigovore, 
jer ono što ja hoću da činim, nitko ne može bolje znati nego ja 
sam. Pokazivanje na nemogućnost neke stvari koja se reali- 
žira i koja je djelomice već realizirana, samo je smiješno. 
Čovjek se ima držati samo izvođenja i ispitati da li to izvo- 
đenje ispunjava ono što je obećalo. 


! Prvi otisak: iz nje. 

FRIEDRICH WILHELM JOSEPH SCHELLING 


SISTEM TRANSCENDENTALNOGA 
IDEALIZMA* 


Iz rukopisa prijevoda Viktora D. Sonnenfelda 


UVOD 
1 


POJAM TRANSCENDENTALNE FILOZOFIJE 


1. Sve se znanje osniva na podudaranju nečega objektiv- 
noga s nečim subjektivnim. Jer čovjek zna samo ono istinito; 
istina se pak općenito sastoji u podudaranju predodžbi s nji- 
hovim predmetima. 

2. Skup svega samo objektivnoga u svom znanju možemo 
nazvati prirodom; skup svega subjektivnoga neka se zove ja 
ili inteligencija. Oba su pojma međusobno oprečna. Inteli- 
gencija se prvobitno pomišlja samo kao ono predočivalačko. 
priroda naprosto kao ono predočivo, prva kao svjesno, druga 
kao besvjesno. U svakom je znanju, međutim, nužno uzajam- 
no poklapanje obaju (svjesnoga i onoga po sebi besvjesnoga); 
zadatak je da se to poklapanje razjasni. 

3. U samom znanju — budući da ja znam — jest ono 
objektivno i subjektivno tako sjedinjeno da se ne može reći 
kojemu od obojega pripada prioritet. Ovdje nema nikakvo 
prvo i nikakvo drugo, oboje su istodobno i jedno. Čim taj 
identitet hoću da razjasnim, morao sam ga već ukinuti. Da ga 
razjasnim, nužno moram, jer mi osim ona dva faktora zna- 
nja (kao princip razjašnjenja) inače ništa drugo nije dano, 
jednome dati prednost ispred drugoga, poći od jednoga da od 
njega dođem do drugoga. Od kojega od obaju polazim, to za- 
datkom nije određeno. 


* System des transzendentalen Idealismus 


198 


4. Prema tome su moguća samo dva slučaja: 

A. Ili se ono objektivno čini prvim, pa se pitamo: kako 
mu pridolazi ono subjektivno koje se podudara s njime? 

Pojam subjektivnoga nije sadržan u pojmu objektivnoga, 
naprotiv, oba se međusobno isključuju. Ono subjektivno mora 
dakle pridoći onome objektivnome. U pojmu prirode ne leži 
da opstoji i nešto inteligentno što je predočuje. Priroda bi, 
tako se čini, opstojala i onda kad na bi bilo ničega da je pre- 
dočuje. Zadatak se dakle može izraziti i ovako: Kako prirodi 
pridolazi inteligencija, ili kako priroda dolazi do toga da se 
ona predočuje? 

Taj zadatak uzima prirodu ili ono objektivno kao prvo, 
To je dakle bez sumnje zadatak prirodne znanosti, koja čini 
isto. Da se prirodna znanost zaista — a da to ne zna — bar 
približava rješenju tog zadatka, to se ovdje samo ukratko mo- 
že pokazati. 

Ako sve znanje ima, tako reći, dva pola koji se uzajamno 
pretpostavljaju i zahtijevaju, onda oni sebe moraju tražiti u 
svim znanostima; stoga nužno moraju biti dvije osnovne zna- 
nosti, pa mora biti nemoguće da čovjek pođe od jednog pola 
a da ne bude natjeran na drugi. Dakle nužna je tendencija 
svake prirodne znanosti da se od prirode dođe do inteligen- 
cije. To i ništa drugo osnovom je nastojanju da se u prirod- 
ne pojave unese teorija. Najviša savršenost prirodne znano- 
sti bilo bi potpuno spiritualiziranje svih prirodnih zakona u 
zakone predočivanja i mišljenja. Fenomeni (ono materijalno) 
moraju potpuno nestati, a samo zakoni (ono formalno) ostaju. 
Otuda dolazi da ovoj u samoj prirodi nestaje utoliko više što 
sami fenomeni postaju utoliko spiritualniji i da naposljetku 
sasvim nestaju, ukoliko više probije ono zakonito. Optički fe- 
nomeni nisu ništa drugo nego neka geometrija, čije linije po- 
vlači svjetlo, i već samo to svjetlo dvosmislenog je materi- 
jaliteta. U pojavama magnetizma već se gubi svaki mate- 
rijalni trag, a od fenomena gravitacije, što ga čak istraživači 
prirode mogu da shvate samo kao neposredno spiritualno dje- 
lovanje, ne preostaje ništa osim njihova zakona, čije je izvo- 
đenje u velikome mehanizam nebeskih gibanja. Savršena te- 
orija prirode bila bi ona po kojoj bi se cijela priroda razrije- 
šila u neku inteligenciju. Mrtvi i besvjesni produkti prirode 
samo su njeni neuspjeli pokušaji da reflektira samu sebe, a 
takozvana mrtva priroda uopće je nezrela inteligencija, stoga 

još besvjesno inteligentni karakter već izbija u njenim fe- 
nomenima. Najviši ciij, da samoj sebi postane posve objek- 
tom, postiže priroda tek najvišom i posljednjom refleksijom, 
koja nije ništa drugo nego čovjek ili općenitije ono što mi na- 
zivamo umom, a s pomoću kojega se priroda najprije vraca 
potpuno u samu sebe, pa time postaje očigledno da je priroda 
iskonski identična s onim što se u nama spoznaje kao ono 
inteligentno i svjesno. 

To neka bude dovoljno da dokaže kako prirodna zna- 
nost ima nužnu tendenciju da prirodu napravi inteligentnom; 
upravo tom tendencijom ona postaje prirodnom filozofijom, 
koja je jedna od dviju nužnih osnovnih znanosti filozofije. 

B. Ili se ono subjektivno čini prvim, pa je zadatak ovaj: 
kako pridolazi ono objektivno što se podudara s njime? 

Ako se sve znanje osniva na tom podudaranju (1), zadatak 
je da se to podudaranje razjasni bez sumnje najviši za sve 
znanje, pa ako je filozofija, kac što se općenito priznaje, naj- 
viša i najvrhovnija od svih znanosti, to je bez sumnje glavni 
zadatak filozofije. 

No zadatak zahtijeva samo razjašnjenje tog poklapanja 
uopće i ostavlja posve neodređenim od čega to razjašnjenje 
polazi, što treba da napravi prvim, a što drugim. Kako su 
sebi međutim obje opreke uzajamno nužne, rezultat operacije 
mora biti isti, od koje se god tačke pođe. 

Da se ono objektivno učini prvim i da se ono subjek- 
tivno izvede iz njega, to je, kao što smo upravo pokazali, za- 
datak prirodne filozofije. 

Ako dakle opstoji transcendentalna filozofija, preostaje 
joj samo suprotni pravac, da pođe od subjektivnoga kao onoga 
prvoga i apsolutnoga i da dade da ono objektivno nastane iz 
njega. Dakle na ta dva moguća pravca razdijelile su se pri- 
rodna i transcendentalna filozofija, pa ako svaka filozofija 
mora ići za tim da ili od prirode napravi inteligenciju ili od 
inteligencije prirodu, onda je transcendentalna filozofija, koja 
ima ovaj potonji zadatak, druga nužna osnovna znanost fi- 
lozofije. 


! Dalje izvođenje pojma prirodne filozofije i njezine nužne 
tendencije valja potražiti u piščevim spisima: Nacrt sistema pri- 
rodne filozofije, u vezi s Uvodom za taj nacrt, i u razjašnjenjima 
koja će sadržavati prvi svezak Časopisa za spekulativnu fiziku. 

3 
PRETHODNA RAZDIOBA TRANSCENDENTALNE FILOZOFIJE 


Ova je razdioba prethodna, jer se principi razdiobe mogu 
izvesti tek u samoj znanosti. 

Vračamo se na pojam znanosti. 

Transcendentalna filozofija ima da razjasni kako je zna- 
nje uopće moguće, pretpostavljajući da se ono subjektivno u 
njemu prihvaća kao ono dominantno ili prvo. 

Nije to dakle ni pojedinačni dio ni poseban predmet zna- 
nja. nego samo znanje i znanje uopće, što ona sebi čini objek- 
tom. 

No, sve se znanje, međutim, reducira na izvjesna iskon- 
ska uvjerenja ili iskonske predrasude; ta pojedina uvjerenja 
mora transcendentalna filozofija svesti na jedno prvotno 
uvjerenje; to jedno uvjerenje, iz kojega se izvode sva ostala, 
izražava se u prvom principu te filozofije, a zadatak da se 
takav nađe ne znači ništa drugo nego da se nađe ono apsolut- 
no-izvjesno, kojim se posreduje svaka druga izvjesnost. 

Razdioba same transcendentalne filozofije određuje se 
s pomoću onih iskonskih uvjerenja na koja se vrijednost 
poziva. Ta se uvjerenja moraju najprije potražiti u običnom 
razumu. Ako se čovjek, dakle, postavi natrag na stajalište 
običnog nazora, on uvjerenja koja slijede nalazi duboko uko- 
rijenjena u ljudskom razumu. 

A. Da ne samo nezavisno od nas opstoji svijet stvari 
izvan nas nego i to da se naše predodžbe s njima tako podu- 
daraju, da na stvarima nema ništa drugo nego što mi sebi 
na njima predočujemo. Prisila u našim objektivnim predo- 
džbama razjašnjava se iz toga što su stvari nepromjenljivo 
određene, a tom određenošću stvari posredno su određene i 
naše predodžbe. Tim prvim i iskonskim uvjerenjem odre- 
đen je prvi zadatak filozofije: da se razjasni kako se pre- 
dodžbe apsolutno mogu podudarati s predmetima koji egzi- 
stiraju posve nezavisno od njih. Budući da se na pretpostavci 
da su stvari upravo ono što mi na njima spoznajemo, dakle 
da mi stvari u svakom slučaju spoznajemo, osniva mogućnost 
svakog iskustva (jer što bi bilo iskustvo i kuda bi npr. fi- 
zika zabludjela bez one pretpostavke apsolutnog identiteta 

bitka i pojavljivanja?) — zato je rješenje tog zadatka iden- 
tično s teorijskom filozofijom, koja ima da ispita mogućnost 
iskustva. 

B. Drugo također prvotno uvjerenje jest da predodžbe 
koje bez nužnosti nastaju u nama s pomoću slobode prelaze 
iz svijeta misli u zbiljski svijet i da mogu postići objektivan 
realitet. 

Ovo je uvjerenje oprečno prvome. Prema prvome prihva- 
ća se: predmeti su nepromjenljivo određeni, a po njima naše 
predodžbe; prema drugome: predmeti su promjenljivi, i to s 
pomoću kauzaliteta predodžbi u nama. Prema prvom uvjere- 
nju opstoji prijelaz iz zbiljskog svijeta u svijet predodžbe ili 
određivanja predodžbe s pomoću nečeg objektivnoga, prema 
drugome prijelaz iz svijeta predodžbe u zbiljski ili odre- 
đivanje objektivnoga s pomoću (slobodno skrojene) predodžbe 
u nama. 

Ovim drugim uvjerenjem određen je drugi problem, tj. 
ovaj: kako se nešto što je objektivno dade promijeniti s po- 
moću nečega prosto pomišljenoga, tako da se potpuno podu- 
dara s pomišljenim. 

Kako se na ovoj pretpostavci osniva mogućnost svakog 
slobodnog djelovanja, rješenje je ovog zadatka praktička fi- 
lozofija. 

C. Ipak, mi vidimo da su nas oba ova problema zaplela 
u protivurječje. Prema B zahtijeva se neko gospodstvo misli 
(onoga idealnoga) nad osjetilnim svijetom; ali kako je takvo 
gospodstvo moguće ako je (prema A) predodžba već u svom 
postanju samo ropkinja objektivnoga? Obratno, ako je zbilj- 
ski svijet nešto posve nezavisno od nas, prema čemu se (kao 
njegovoj praslici) (prema A) mora upravljati naša predodžba, 
neshvatljivo je onda kako se opet zbiljski svijet može uprav- 
ljati prema predodžbama u nama (prema B). Jednom riječju: 
kraj teorijske izvjesnosti gubi se praktička, kraj praktičke pak 
teorijska; nemoguće je da istodobno bude u našoj spoznaji 
istina, a u našem htijenju realitet. 

To se protivurječje mora razriješiti, ako uopće ima filo- 
zofije — a rješenje tog problema ili odgovor na pitanje: kako 
se predodžbe mogu pomišljati kao takve da se istodobno 
upravljaju prema predmetima, a predmeti kao takvi da se 
upravljaju prema predodžbama? nije prvi, ali je najviši za- 
datak transcendentalne filozofije. 

Lako je uvidjeti da se taj problem ne može riješiti ni u 
teorijskoj ni u praktičkoj filozofiji, nego u jednoj višoj, koja 
je spojni srednji član obiju, pa nije ni teorijska ni praktička, 
nego oboje ujedno. 

Kako se istodobno objektivni svijet prilagođuje predodž- 
bama u nama, a predodžbe objektivnom svijetu, ne da se 
shvatiti, ako između oba svijeta, idealnoga i realnoga, ne op- 
stoji neka unaprijed određena harmonija. Ipak i sama ta una- 
prijed određena harmonija ne da se pomišljati, ako djelatnost 
kojom je proizveden objektivni svijet nije iskonski identična 
s onom koja se očituje u htijenju, i obratno. 


To je svakako produktivna djelatnost koja se očituje u 
htijenju; svako je slobodno djelovanje produktivno, samo sa 
sviješću produktivno. Ako se sada, zato što obje djelatnosti 
samo u principu imaju biti jedna, postavi da je ista djelat- 
nost koja je u slobodnu djelovanju produktivna sa sviješću, 
u produciranju svijeta produktivna bez svijesti, onda je ona 
unaprijed određena harmonija zbiljska, a protivurječje ri- 
ješeno. 

Ako se postavi da se sve to zaista tako odnosi, onaj će 
iskonski identitet djelovati, koji djeluje u produciranju svi- 
jeta, s onom djelatnošću koja se očituje u htijenju, prikazi- 
vati u produktima prvoga, pa će se ti produkti morati da pri- 
kazuju kao produkti djelatnosti koja je istodobno svjesna # 
besvjesna. 

Priroda, kako kao cjelina, tako i u svojim pojedinim pro- 
duktima, morat će se pojaviti kao djelo proizvedeno sa svi- 
ješću, a ipak ujedno kao djelo najsljepljeg mehanizma; ona 
je svršna, a da nije svršno razjašnjiva. Filozofija prirodnih 
svrha ili teleologija jest dakle ona tačka sjedinjenja teorijske 
i praktičke filozofije. 


D. Dosada se uopće postulirao samo identitet besvjesne 
djelatnosti koja je prcizvela prirodu, i svjesne djelatnosti 
koja se očituje u htijenju, a da nije riješeno kamo pripada 
princip one prve djelatnosti, da li prirodi ili nama. 

Ipak se sistem znanja može smatrati kao dovršen samo 
ako se on vrati u svoj princip. Transcendentalna filozofija 
bila bi dakle samo onda dovršena kad bi onaj identitet — naj- 
više rješenje cijeloga njenog problema — mogla dokazati u 
svom principu (u jastvu). 

Postulira se, dakie, da se u onome subjektivnome, u sa- 
moj svijesti, pokaže ona istodobno svjesna i besvjesna djelat- 
nost. 

Takva je djelatnost samo estetička djelatnost. pa se sva- 
ko umjetničko djelo dade shvatiti kao produkt takve djelat- 
nosti. Idejni svijet umjetnosti i realni svijet objekata produkti 
su dakle jedne te iste djelatnosti; sastajanje obiju (svjesne 
i besvjesne) bez svijesti daje zbiljski, a sa sviješću estetički 
svijet. 

Objektivni svijet samo je prvobitna, još besvjesna poe- 


Zija duha; opći organon filozofije — i završni kamen njezina 
cijelog svoda — filozofija umjetnosti! 
4 


ORGAN TRANSCENDENTALNE FILOZOFIJE 


1. Objekt transcendentalnog razmatranja, koji je jedini 
neposredan, jest ono subjektivno (2); dakle jedini organ ove 
vrste, da se filozofira, jest unutrašnje osjetilo, a njezin je 
objekt takve vrste da čak ni onako kao objekt matematike 
ne može postati objektom vanjskog zrenja. Objekt matema- 
tike dakako također ne opstoji izvan znanja kao ni objekt fi- 
lozofije. Cijela egzistencija matematike osniva se na zrenju, 
dakle ona i egzistira samo u zrenju, ali je samo to zrenje 
vanjsko. Tome pridolazi da matematičar ipak nikada nema 
neposredno posla sa samim zorom (konstrukcijom), nego sa- 
mo s konstituiranjem, što se dakako izvanjski dade prikazati, 
dok filozof gleda samo na sam akt konstrukcije, koji je apso- 
lutno unutrašnji. 


2. Štaviše, objekti transcendentalne filozofije uopće ne 
egzistiraju, osim ukoliko se slobodno produciraju. Na tu pro- 
dukciju nikoga ne možemo prisiliti, kao što vanjskim crta- 
njem nekog matematičkog lika možemo prisiliti da se cn iz- 
nutra zorno promatra. I kao što se egzistencija matematičkog 
lika osniva na vanjskom osjetilu, tako se sav realitet nekog 
filozofskog pojma osniva samo na unutrašnjem osjetilu. Cijeli 
objekt te filozofije nije drugo nego djelovanje inteligencije 
prema određenim zakonima. To se djelovanje dade shvatiti 
samo vlastitim unutrašnjim zrenjem, a ovo je opet moguće 

samo s pomoću produkcije. Ali to nije dosta. Kad filozofiramo 
čovjek je ne samo objekt nego uvijek istodobno i subjekt raz- 
matranja. Za razumijevanje filozofije potrebna su dakle uvi- 
jek dva uvjeta, prvo da se čovjek nalazi u nekoj stalnoj dje- 
latnosti, u nekom stalnom produciranju ovih izvornih radnja 
inteligencije, drugo, da se nalazi u stalnoj refleksiji na to pro- 
duciranje, jednom riječju da uvijek ujedno bude cno što se 
motri (ono što producira) i ono što motri. 

3. Tim stalnim duplicitetom produciranja i zrenja treba 
da postane objektom ono što se inače ničim ne reflektira. 
Ovdje se ne može dokazati ali se zacijelo kasnije može, da je 
to reflektiranje apsolutno besvjesnoga i neobjektivnoga mo- 
guće samo s pomoću estetičkog akta uobrazilje. Međutim nam 
je već iz ovoga što je dokazano očigledno da je filozofija pro- 
duktivna. Filozofija se, dakle, kao i umjetnost osniva na pro- 
duktivnoj moći, a razlika obiju samo na različitom pravcu 
produktivne snage. Jer, dok se produkcija u umjetnosti 
upravlja prema vani, da s pomoću produkata reflektira ono 
besvjesno, upravlja se filozofijska produkcija neposredno pre- 
ma unutar, da ga reflektira u intelektualnom zrenju. Pravi 
smisao kojim se mora shvatiti ova vrsta filozofije jest dakle 
estetički, a upravo zato filozofija umjetnosti je pravi organon 
filozofije (3). 

Iz cbične zazbiljnosti ima samo dva izlaza, poezija, koja 
nas stavlja u neki idealni svijet, i filozofija, koja daje da 
zbiljski svijet pred nama posve iščezne. Ne uviđamo zašto bi 
smisao za filozofiju imao biti upravo općenitije proširen nego 
smisao za poeziju, osobito među klasom ljudi koji su, bilo 
pamćenjem (ništa ne ubija neposrednije ono produktivno) 
bilo mrtvom spekulacijom, koja uništava svaku uobrazilju, 
potpuno izgubili estetički organ. 

4. Nepotrebno je zadržavati se na otrcanim frazama o 
smislu istine, o potpunoj bezbrižnosti zbog rezultata, premda 
bismo se mogli pitati koje bi drugo uvjerenje još moglo biti 
sveto onome koji zahtijeva ono najizvjesnije (da izvan nas 
ima stvari). Prije možemo baciti još jedan pogled na takozva- 
ne zahtjeve običnog razuma. 

Obični razum. u stvarima filozofije nema nikakvih zah- 
tjeva, osim onih što ih ima svaki predmet istraživanja, tj. da 
se on potpuno razjasni. 

Ne radi se možda o tome da se dokaže da je istina ono 
što on smatra istinitim, nego samo o tome da se otkrije ne- 
minovnost njegovih varki. Ostaje pri tome da objektivni svi- 
jet pripada samo nužnim ograničenjima koja omogućuju sa- 
mosvijest (ono ja jesam); za obični je razum dovoljno ako se 
opet iz samoga ovog nazora izvede nužnost njegova nazora. 

U tu svrhu nužno je ne samo da se razjasni unutrašnji 
mehanizam naše duševne djelatnosti, da se otkrije mehanizam 
nužnog predočivanja, nego i da se pokaže po kojoj je osebuj- 
nosti naše prirode nužno da nam se ono što samo u našem 
zrenju ima realitet reflektira kao nešto što opstoji izvan nas. 

Kao što prirodna znanost proizvodi idealizam iz realizma, 
zato što prirodne zakone spiritualizira u zakone inteligencije, 
ili materijalnome dodaje ono formalno (1), tako transcenden- 
talna filozofija proizvodi realizam iz idealizma tako da za- 
kone inteligencije materijalizira u prirodne zakone, ili da 
onome formalnome dodaje ono materijalno. 


PRVI GLAVNI ODSJEK 
O PRINCIPU TRANSCENDENTALNOG IDEALIZMA 
PRVI ODSJEK 
O NUŽNOSTI I KAKVOĆI NAJVIŠEG PRINCIPA ZNANJA 


1. Međutim, prihvaćamo kao hipotezu da je u našem 
znanju uopće realitet, pa se pitamo: što su uvjeti tog reali- 
teta? Ima li u našem znanju zaista realiteta, zavisit će od 
toga daju li se ti isprva izvedeni uvjeti kasnije zaista poka- 
zati. 

Ako se svako znanje osniva na podudaranju objektiv- 
noga i subjektivnoga (Uvod 1) cijelo se naše znanje sastoji 
od sudova koji nisu neposredno istiniti, koji svoj realitet uzi- 
maju od nečega drugoga. 

Prosto sastavljanje subjektivnoga sa subjektivnim ne 
udara temelj pravom znanju. I obratno, pravo znanje pretpo- 
stavlja sastajanje opreka čije sastajanje može biti samo nešto 
posredovano. 

U našem znanju mora dakle biti nešto što općenito po- 
sreduje i što je jedina osnova znanja. 

2. Prihvaća se hipoteza da je u našem znanju neki sistem, 
tj. da je ono cjelina koja sebe samu nosi i koja se slaže u 

samoj sebi. Skeptik poriče tu pretpostavku kao i prvu, a ona 
se kao i ona prva dade dokazati samo činom. — A što bi bilo, 
kad bi i naše znanje, kad bi cijela naša priroda u sebi samoj 
bila protivurječna? — Dakle, samo ako pretpostavimo da je 
naše znanje neka izvorna cjelina, čiji nacrt ima da bude si- 
stem filozofije, unaprijed se opet pitamo za uvjete te cjeline. 

Kako svaki pravi sistem (kao npr. sistem građevine svi- 
jeta) osnovu svog opstojanja mora imati u sebi samome, tako 
princip znanja, ako ima neki njegov sistem, mora ležati unu- 
tar njega samoga. 

3. Taj princip može biti samo jedan. Jer svaka je istina 
apsolutno jednaka sebi. Zacijelo može biti stupnjeva vjerojat- 
nosti, istina nema stupnjeva; što je istinito, jednako je isti- 
nito. Da bi istina svih sudova znanja bila apsolutno jednaka, 
nemoguće je, ako ti sudovi svoju istinu uzimaju od različitih 
principa (članova posredovanja), dakle u svakom znanju mora 
biti samo jedan princip (koji posreduje). 

4. Taj je princip posredno ili indirektno princip neke 
znanosti, ali neposredno i direktno samo princip znanosti 
sveg znanja ili transcendentalne filozofije. 

Zadatak da postavimo znanost znanja, tj. takvu koja ono 
subjektivno čini prvim i najvišim, nagoni nas dakle nepo- 
sredno na neki najviši princip svakog znanja. 

Svi prigovori protiv takva apsolutno najvišeg principa 
znanja odbačeni su već pojmom transcendentalne filozofije. 
Svi ti prigovori potječu samo otuda što se ne vidi ograniče- 
nost prvog zadatka te znanosti, koja odmah na početku ap- 
strahira od svega objektivnoga, a ostavlja samo ono subjek- 
tivno. 

O nekom apsolutnom principu bitka nema ni govora, jer 
protiv toga vrijede svi izneseni prigovori, nego se radi o apso- 
lutnom pricipu znanja. 

No sada je očito da uopće nikada ne bi moglo doći do 
nekog znanja, čak ni do pojedinačnoga, kad ne bi bilo apsolu- 
tne granice znanja — nešto što nas, čak da ga i nismo svjesni, 
u znanju apsolutno sputava i veže, i što nam, dok mi znamo 
i ne postaje objektom, upravo zato što je princip svakog zna- 
nja. 

Transcendentalni filozof ne pita: koja posljednja osnova 
našeg znanja leži izvan njega? nego: što je ono posljednje u 

samom našem znanju, iz čega mi ne možemo izaći? — On 
traži princip znanja unutar znanja (dakle taj je princip sam 
nešto što se može znati). 

Tvrdnja da ima neki najviši princip znanja nije kao ona, 
da ima neki apsolutni princip bitka, nije pozitivna, nego 
negativna tvrdnja, koja ograničava i u kojoj leži samo toliko: 
ima nešto posljednje od kojega počinje sve znanje, a s onu 
stranu toga nema znanja. 

Budući da transcendentalni filozof (Uvod 1) sebi svagdje 
čini objektom ono subjektivno, zato on samo i tvrdi da sub- 
jektivno za nas ima neko prvo znanje; ima li, apstrahirano 
od nas, s onu stranu tog prvog znanja uopće još nešto, za to 
on prethodno ne mari i o tome mora da odluči ono što kasnije 
slijedi. 

To prvo znanje za nas je dakle bez sumnje znanje o nama 
samima ili samosvijest. Kad idealist to znanje učini prin- 
cipom filozofije, to je primjereno ograničenosti njegova cije- 
log zadatka, koji osim subjektivnoga u znanju nema ništa 
za objekt. Da je samosvijest čvrsta tačka za koju je za nas 
vezano sve, za to nije potreban dokaz. No da bi ta samosvijest 
mogla biti samo modifikacija jednog višeg bitka (možda jedne 
više svijesti, a ova jedne još više i tako dalje u beskonačnost) 
jednom riječju da bi još i samosvijest mogla biti uopće nešto 
što se dade razjasniti, razjašnjivo iz nečega, o čemu mi ništa 
ne možemo znati, jer se tek s pomoću samosvijesti pravi cijela 
sinteza našeg znanja — to se nas kao transcendentalnih filo- 
zofa ništa ne tiče; jer samosvijest nama nije neka vrsta bitka, 
nego jedna vrsta znanja, i to najviša i krajnja, koja uopće 
opstoji za nas. 

Čak se — da idemo još dalje — dade dokazati, a dijelom 
je gore (Uvod 1) već dokazano da mi, sve aka se ono objek- 
tivno hotimice postavi kao prvo, ipak nikada ne izlazimo 
iz samosvijesti. Mi u svojim razjašnjavanjima ili bivamo na- 
tjerani natrag u beskonačnost, od obrazloženja k razlogu, ili 
moramo hotimice prekinuti niz tako da prihvatimo nešto ap- 
solutno šta je sebi samo uzrok i učinak — subjekt i objekt, 
a kako je to iskonski moguće samo s pomoću samosvijesti, — 
to treba da opet samosvijest postavimo kao ono prvo; to se 
događa u prirodnoj znanosti, za koju bitak nije prvobitan 
kao ni za transcendentalnu filozofiju (v. Nacrt sistema priro- 
dne filozofije, str. I, II, d. O. — A) i koja jedini realitet stav- 


208 


lja u ono apsoluino koje je uzrok i učinak samoga sebe — u 
apsolutni identitet subjektivnog i objektivnoga, što mi nazi- 
vamo prirodom i što u najvišoj potenciji opet nije ništa drugo 
nego samosvijest. 

Dogmatizam kojemu je bitak ono prvobitno može uopće 
da razjašnjava samo s pomoću beskonačnog regresa; jer niz 
uzroka i učinaka, po kojemu teče njegovo razjašnjavanje, 
mogao bi se završiti samo nečim što je ujedno uzrok i učinak 
samoga sebe; ali upravo time pretvorio bi se u prirodnu zna- 
nost, koja se u svojoj dovršenosti i sama opet vraća na princip 
transcendentalnog idealizma. (Konsekventni dogmatizam eg- 
zistira samo u spinozizmu; ali s druge strane spinozizam može 
kao realan sistem dalje opstojati samo kao prirodna znanost, 
čiji posljednji rezultat opet postaje principom transcenden- 
talne filozofije.) 

Iz svega toga očigledno je da je samosvijest međa i do 
beskonačnosti proširenog horizonta i da u svakom pravcu 
ostaje ono najviše. Za sadašnju svrhu međutim nisu potrebne 
ove dalekosežne misli, nego samo refleksija o smislu našeg 
prvog zadatka. Svatko će bez sumnje prihvatiti da je umova- 
nje koje slijedi razumljivo i evidentno. 

Prije svega meni je samo do toga da u samo svoje znanje 
unesem neki sistem i da unutar samog znanja potražim ono 
čime je određeno svako pojedino znanje. No ono čime je u 
mom znanju određeno sve, bez sumnje je znanje o meni sa- 
mome. Kako svoje znanje hoću da obrazložim samo u njemu 
samome ja sebe dalje pitam za posljednji razlog onog prvog 
znanja (samosvijesti) koji, ako takva ima, nužno mora ležati 
izvan znanja. Samosvijest je svijetla tačka u cijelom sistemu 
znanja, ali ona svijetli samo prema naprijed, a ne prema 
natrag. Sve ako se i dopusti da je ta samosvijest samo modifi- 
kacija nekoga od sebe nezavisnog bitka, što dakako nikakva 
filozofija ne može učiniti shvatljivim, za mene ona sada nije 
nikakva vrsta bitka, nego vrsta znanja i samo u tom kvalitetu 
promatram je ovdje. Ograničenošću mog zadatka, koje me 
do beskonačnosti unatrag zatvara u krug znanja, postaje mi 
samosvijest nečim samostalnim i apsolutnim principom — ne 
svakog bitka, nego svakog znanja, jer svako znanje (ne samo 
moje) mora poći od nje. Da je znanje uopće, da je naročito 
ovo prvo znanje zavisno od neke egzistencije koja je od njega 
nezavisna, to još ni jedan dogmatičar nije dokazao. Dosad 

je isto tako moguće da je svaka egzistencija samo modifikacija 
znanja, kao što je moguće i to da je svako znanje samo modi- 
fikacija egzistencije. No posve apstrahirano od toga, posve bez 
obzira na to da li je uopće ono nužno egzistencija, a znanje 
samo akcidencija egzistencije — za našu znanost postaje zna- 
nje samostalno upravo time što ga uzimamo na razmatranje 
naprosto onako kako je osnovano u samome sebi, tj. ukoliko 
je naprosto subjektivno. 

Da li je znanje apsolutno samostalno, može ostati nerije- 
šeno sve dotle dok se s pomoću same znanosti ne riješi može 
li se pomišljati nešto što se ne da izvesti iz samog tog znanja. 

Samom zadatku ili naprotiv određenju zadatka dogmati- 
čar ništa ne može prigovoriti već zato što svoj zadatak mogu 
posve hotimično ograničiti, ali ga samo ne mogu hotimice 
proširiti na nešto što nikada, kao što se unaprijed dade uvid- 
jeti, ne može pasti u sferu mog znanja, kao posljednja osnova 
znanja izvan znanja. Jedini je mogući prigovor tome da tako 
određeni zadatak nije zadatak filozofije, da njegovo rješenje 
nije filozofija. 

No, što je filozofija, to je upravo ono dosad neriješeno 
pitanje, čiji odgovor može biti samo rezultat same filozofije. 
Da je rješenje tog zadatka filozofija, na to se može odgovoriti 
samo samim djelom, tako da se s istim zadatkom ujedno riješe 
svi oni problemi koji su se odvajkada nastojali riješiti u fi- 
lazofiji. 

Mi međutim tvrdimo s istim pravom s kojim dogmatičar 
tvrdi protivno, da je ono što se dosad razumijevalo pod 
filozofijom moguće samo kao znanost znanja, a za objekt ima 
ne bitak, nego znanje; prema tome njezin princip također ne 
može biti princip bitka, nego samo princip znanja. Treba da 
bi se od znanja došlo do bitka, iz znanja koje se isprva samo 
u svrhu naše znanosti prihvatilo kao samostalno, izvesti sve 
ono objektivno i da se znanje podigne do apsolutne samostal- 
nosti, hoće li nama sigurnije poći za rukom nego dogmatičaru 
oprečni pokušaj da iz bitka koji je prihvaćen kao samostalan 
proizvede znanje, o tome mora odlučiti ono što slijedi. 


5. Da se onim prvim zadatkom naše znanosti pokuša može 
li se od znanja kao takva (ukoliko je ono akt) naći neki pri- 
jelaz k onome objektivnome u njemu (koje nije akt. nego bi- 

tak, opstojanje) — već tim zadatkom znanje je postavljeno 
kao samostalno; a samom zadatku ne da se prije eksperimenta 
ništa prigovoriti. 

Dakle samim tim zadatkom ujedno je postavljeno da zna- 
nje ima u sebi samome apsolutan princip, a taj princip, koji 
leži unutar samog znanja, treba ujedno da bude princip trans- 
cendentalne filozofije kao znanosti. 

Ipak, svaka je znanost cjelokupnost načela pod određenom 
Jjormom. Ako bi dakle onim principom imao biti obrazložen 
cijeli sistem znanosti, onda mora on određivati ne samo sadr- 
žaj, nego i formu te znanosti. 

Općenito se prihvaća da filozofiji pripada osebujna forma 
koja se naziva sistematičnom. Pretpostaviti tu formu kao ne- 
izvedenu može se u drugim znanostima koje već pretpostav- 
ljaju znanost znanosti, ali ne u samoj ovoj znanosti, koja ima 
za objekt upravo mogućnost jedne takve znanosti uopće. 

Što je znanstvena forma uopće i kakvo joj je postanje? 
Na to se pitanje s pomoću nauke o znanosti mora odgovoriti 
za sve druge znanosti. No ta nauka o znanosti sama je već 
znanost, dakle bila bi potrebna nauka o znanosti nauke o 
znanosti, ali bi čak i ova opet bila znanost i tako u beskonač- 
nost. — Pitamo se kako se dade razjasniti taj krug, jer je 
očigledno nerazrješiv? 

Taj za znanost neizbježivi krug ne da se razjasniti ako 
iskonski nema svoje sijelo u samom znanju (objektu zna- 
nosti), naime tako da iskonski sadržaj znanja pretpostavlja 
iskonsku formu i obratno iskonska forma znanja njegov iskon- 
ski sadržaj i da oboje bude uzajamno uvjetovano. U tu svrhu 
morala bi se dakle u samoj inteligenciji naći tačka gdje istim 
nedjeljivim aktom najiskonskijeg znanja nastaju istodobno 
sadržaj i forma. Zadatak da se nađe tačka morao bi biti iden- 
tičan s ovim: da se nađe princip svakog znanja. 

Princip filozofije mora dakle biti takav princip u kojemu 
je sadržaj uvjetovan formom, a forma opet sadržajem a ne 
da jedno pretpostavlja drugo, nego da se oboje međusobno 
pretpostavljaju. Protiv nekog prvog principa filozofije argu- 
mentiralo se između ostaloga i na ovaj način: Princip filozo- 
fije mora se izraziti u nekom osnovnom sudu: taj osnovni sud 
bez sumnje ne bi imao biti prosto formalan, nego materijalan 
sud. No svaki sud — sadržaj njegov može biti kakav mu drago 

— stoji pod zakonima logike. Tako svaki materijalni osnovni 
sud time što je takav pretpostavlja više osnovne sudove, su- 
dove logike. Za tu argumentaciju ne treba ništa, osim da se 
preokrene. Neka se zamisli kakav formalni sud, npr. A =A 
kao najviši. Ono što je u tom sudu logički, samo je forma 
identiteta između A i A; ali otkuda mi dolazi sam A? Ako 
A jest, on je jednak samome sebi; ali otkud je on? Na to se 
pitanje bez sumnje ne da odgovoriti na osnovu samog tog 
suda, nego samo na osnovu nekoga višega. Analiza A = A 
pretpostavlja sintezu A. Prema tome je očigledno da se ne 
može pomišljati nikakav formalni princip a da se ne pretpo- 
stavlja materijalni, niti materijalni a da se ne pretpostavlja 
formalni princip. 

Iz tog ciklusa, da svaka forma pretpostavlja neki sadržaj, 
a svaki sadržaj neku formu, nikako se ne da izaći, ako se ne 
nađe neko načelo u kojemu su forme s pomoću sadržaja, a 
sadržaj s pomoću forme međusobno uvjetovani. 

Prva neiscrpna pretpostavka onog argumenta jest dakle 
pretpostavka osnovnih sudova logike kao neuvjetovanih, tj. 
koji se ne dadu izvesti iz viših našela. No sada nam logički 
osnovni sudovi nastaju naprosto tako da mi ono što je u 
drugima samo forma opet činimo samo sadržajem sudova; 
dakle logika može uopće nastati samo apstrakcijom od izvjes- 
nih sudova. Ako ona nastaje na znanstven način, može nastati 
samo s pomoću apstrakcije od najviših osnovnih načela zna- 
nja, a kako ona kao osnovna već sama opet pretpostavljaju 1o- 
gičku formu, zato moraju biti od takve vrste da se u njima 
oboje, forma i sadržaj, međusobno uvjetuju i da jedno dovodi 
drugo. 

No ta se apstrakcija ipak ne može učiniti prije nego što 
su postavljena najviša osnovna načela znanja, prije nego 
što je stvorena sama nauka o znanosti. Taj novi krug, da bi 
nauka o znanosti istodobno morala udariti temelj logici, a 
da bi se ipak imala stvoriti prema zakonima logike, nalazi 
isto razjašnjenje kao onaj koji smo malo prije pokazali. Bu- 
dući da su u najvišim osnovnim načelima znanja forma i sadr- 
žaj međusobno uvjetovani, znanost znanja istodobno mora 
biti zakon i najpotpunije izvršenje znanstvene forme i apso- 
lutno autonomna kako prema formi, tako i prema sadržaju. 

DRUGI ODSJEK 
DEDUKCIJA SAMOG PRINCIPA 


Mi govorimo o dedukciji najvišeg principa. Ne može biti 
govora o tome ni da se princip izvede iz jednoga višega, niti 
uopće o nekom dokazu njegova sadržaja. Dokaz se može od- 
nositi samo na dignitet tog principa ili na to da se dokaže 
kako da je on najviši i da nosi na sebi sve one karaktere koji 
takvu principu pripadaju. 

Ta se dedukcija može izvršiti na veoma različan način. 
Biramo onaj koji nam ujedno daje da najneposrednije vidimo 
pravi smisao principa, jer je on najlakši. 

1. Da je uopće moguće neko znanje — ne ovo ili ono od- 
ređeno, nego koje god, bar znanje o neznanju, to čak skeptik 
priznaje. Ako što znamo, to je znanje ili uvjetovano ili ne- 
uvjetovano. — Uvjetovano? — onda ga znamo samo zato što 
je skopčano s nečim neuvjetovanim. Tako mi u svakom slu- 
čaju dolazimo do nekog neuvjetovanog znanja. (Da u našem 
znanju mora biti nešto što mi ne znamo na osnovi nečega još 
višega, dokazano je već u pređašnjem odsjeku.) 

Pita se samo što se bezuvjetno zna. 

2. Bezuvjetno znam samo ono čije je znanje uvjetovano 
samo onim subjektivnim, a ne nečim objektivnim. Sada tvr- 
dimo, da je samo takvo znanje koje je izraženo u identičnim 
načelima uvjetovano onim subjektivnim. Jer u sudu A =A 
posve apstrahiramo od sadržaja subjekta A. Ima li A uopće 
realiteta ili nema, za ovo je znanje posve sporedno. Ako se 
dakle sasvim apstrahira od realiteta, subjekta, onda se A pro- 
matra samo utoliko ukoliko se postavlja u nas, ukoliko ga mi 
predočujemo. Odgovara li toj predodžbi nešto izvan nas, to se 
ine pita. To je načelo eviđentno i izvjesno, posve bez obzira 
na to da li je A nešto zaista egzistentno ili samo umišljeno 
ili čak nešto nemoguće. Jer načelo kazuje samo toliko: kad ja 
mislim A, onda ne mislim ništa drugo nego A. Dakle znanje 
u ovom načelu uvjetovano je samo mojim mišljenjem (onim 
subjektivnim), tj. prema izjavi da je neuvjetovano. 

3. Ipak u svakom se znanju pomišlja nešto objektivno, 
što se podudara sa subjektivnim. Međutim u načelu A =A 
nema takva podudaranja. Dakle svako iskonsko znanje prelazi 
identitet mišljenja, a načelo A = A mora samo pretpostaviti 

takvo znanje. Budući da A mislim, ja ga dakako mislim kao 
A; ali kako dolazim do toga da mislim A? Ako je to slobodno 
stvoren pojam, on ne udara temelj nikakvu znanju; ako je to 
s osjećajem nužnosti nastali pojam, mora on imati objektivan 
realitet. 

Ako se dakle svi sudovi u kojima subjekt i predikat nisu 
posredovani samo identitetom mišljenja, nego nečim što je 
heterogeno od mišljenja, različito od njega zovu sintetični, 
onda se naše znanje sastoji od samih sintetičnih sudova i samo 
je u takvim zbiljsko znanje, tj. takvo da svoj objekt ima izvan 
sebe. 

4. No sintetični sudovi nisu neuvjetovani — izvjesni sami 
po sebi, jer to su samo identični ili analitični (2). Ako dakle 
u sintetičnim sudovima — a time u cijelom našem znanju — 
treba da ima izvjesnosti, oni se moraju svesti na nešto bez- 
uvjetno izvjesno, tj. na identitet mišljenja uopće ali to sebi 
protivurječi. 

5. To bi se protivurječje dalo riješiti samo tako da se 
nađe tačka u kojoj je ono identično i sintetično jedno ili kakav 
sud koji je, jer je identičan, ujedno sintetičan, a jer je sinte- 
tičan, ujedno identičan. 

Kako mi u pogledu takvih sudova u kojima se nešto 
posve heterogeno poklapa s nečim subjektivnim (a to se de- 
šava u svakom sintetičnom sudu A = A; predikat, pojam, re- 
prezentira ovdje uvijek ono subjektivno, subjekt ono objek- 
tivno) možemo doći do izvjesnosti, to se ne da shvatiti. 

a) Ako nešto uopće nije apsolutno istinito. Kad bi u na- 
šem mišljenju bilo beskonačnog regresa od principa do prin- 
cipa, mi bismo, da dođemo do osjećaja one prisile (izvjesnosti 
suda) bar nesvjesno morali unatrag prijeći onaj beskonačni 
niz što je očigledno besmislica. Ako je niz zaista beskonačan, 
on se ni na koji način ne može prijeći. Ako nije beskonačan, 
onda ima nešto apsolutno-istinito. Ako ima nešto apsolutno- 
istinito, cijelo naše znanje i svaka pojedina istina u našem 
znanju mora biti isprepletena s onom apsolutnom izvjesnošću; 
tamni osjećaj te veze proizvodi onaj osjećaj prisile kojim mi 
neki sud smatramo istinitim. Taj tamni osjećaj treba da se s 
pomoću filozofije razriješi u jasne pojmove tako da se prikaže 
ona veza i njezini glavni međučlanovi. 

b) Ono apsolutno-istinito može biti samo neko identično 
znanje; ali kako je svako pravo znanje sintetično, zato ono 
apsolutno-istinito, koje je identično znanje, mora nužno opet 
biti ujedno sintetično; dakle, ako ima nešto apsolutno-istinito, 
onda mora da ima i tačka gdje neposredno iz identičnog zna- 
nja proizlazi sintetično, a iz sintetičnoga identično znanje. 

6. Da bi se mogao riješiti zadatak da se nađe takva tačka, 
moramo bez sumnje još dublje prodrijeti u opreku između 
identičnih i sintetičnih sudova. 

U svakom se sudu međusobno podređuju dva pojma, tj. 
oni se postavljaju ili kao međusobno jednaki ili kao nejednaki. 
U identičnom se sudu samo mišljenje poređuje sa samim so- 
bom. Sintetični sud naprotiv izlazi izvan samog mišljenja. 
Time što ja pomišljam subjekt suda, ne pomišljam i predikat, 
predikat pridolazi subjektu; dakle predmet ovdje nije određen 
naprosto njegovim pomišljanjem, on se razmatra kao realan, 
jer je realno upravo ono što se ne može stvoriti samim miš- 
ljenjem. 

Ako je dakle identičan sud onaj u kojemu se pojam po- 
ređuje samo s pojmom, a sintetičan onaj u kojemu se pojam 
poređuje s predmetom koji je različit od njega, onda zadatak 
da se nađe tačka gdje je identično znanje ujedno sintetično 
znači ovo: da se nađe tačka gdje su objekt i njegov pojam, 
predmet i njegova predodžba iskonski, apsolutno i bez ikakva 
posredovanja jedno. 

Da je taj zadatak identičan s onim da se nađe princip 
svakog znanja, dade se još kraće prikazati. Kako se predmet 
i predodžba mogu podudarati, to je upravo nerazjašnjivo, ako 
u samom znanju nema tačke gdje su oboje iskonski jedno — 
ili gdje je najpotpuniji identitet bitka i predočivanja. 

7. Kako je predodžba ono subjektivno, a bitak ono ob- 
jektivno, zato zadatak najtačnije određen znači da se nađe 
tačka gdje su subjekt i objekt neposredno jedno. 

8. Tim sve bližim ograničenjem zadatka on kao da je i 
riješen. Onaj neposredni identitet subjekta i objekta može 
egzistirati samo ondje gdje je predočeno ujedno ono, što pre- 
dočuje, promatrano ujedno ono što promatra. No taj identitet 
predočenoga i onoga što predočuje, samo je u samosvijesti; 
tako je tražena tačka nađena u samosvijesti. 

RAZJAŠNJENJE 


a) Ako se sada osvrnemo na načelo A = A, nalazimo da 
smo neposredno iz njega mogli izvesti svoj princip. U svakom 
identičnom načelu, tvrdilo se, poređuje se mišljenje sa samim 
sobom, što se bez sumnje događa s pomoću nekog misaonog 
akta. Načelo A = A pretpostavlja dakle neko mišljenje koje 
neposredno sebi samome postaje objektom; ali takav misaoni 
akt, koji samome sebi postaje objektom opstoji samo u samo- 
svijesti. Kako se iz jednog načela logike naprosto kao takva 
može izvući nešto realno, to se, dakako, ne da uvidjeti, ali 
se zacijelo može kako se refleksijom na akt mišljenja u tom 
načelu može naći nešto realno, npr. kategorije iz logičkih 
funkcija suda i tako iz svakog identičnog načela akt samosvi- 
jesti. 

b) Da su u samosvijesti subjekt i objekt mišljenja jedno. 
svakome može postati jasno samo s pomoću samog akta sa- 
mosvijesti. Za to je potrebno da se istodobno taj akt poduzme 
i da se u tom aktu opet reflektira sama sebe. Samosvijest je 
onaj akt kojim ono što misli postaje sebi neposredno objek- 
tom, i obratno, taj akt i nikakav drugi jest samosvijest. Taj 
je akt apsolutno slobodna radnja na koju čovjek može biti 
naveden, ali ne prisiljen. Vještina da čovjek sebe promatra u 
tom aktu, da sebe razlikuje kao pomišljeno i kao mislilačko 
i da sebe u tom razlikovanju priznaje kao identično, nadalje 
se stalno pretpostavlja. 

c) Samosvijest je akt, ali s pomoću svakog akta za nas na- 
staje nešto. Svako je mišljenje akt, a svako određeno mišlje- 
nje određen akt; ali svakim takvim određenim mišljenjem 
nastaje za nas određen pojam. Pojam nije ništa drugo nego 
sam akt mišljenja, a apstrahiran od iog akta on nije ništa. 
Aktom samosvijesti mora nam također nastati neki pojam, a 
taj nije drugo nego pojam jastva. Budući da ja sebi s pomoću 
samosvijesti postajem objektom, nastaje za mene pojam jas- 
tva, i obratno, pojam jastva samo je pojam o tome kako ja 
sam sebi postajem objektom. 

d) Pojam jastva nastaje s pomoću akta samosvijesti, da- 
kle izvan tog akta ja nije ništa, cijeli njegov realitet osniva se 
samo na tom aktu i sam nije ništa drugo nego taj akt. Dakle 
ja se može predočiti samo kao akt uopće i nije inače ništa. 

Nije li vanjski objekt ništa različito od njegova pojma, 
jesu li i ovdje pojam i objekt jedno, pitanje je koje se tek 
mora riješiti; ali da su pojam jastva, tj. akt kojim mišljenje 
sebi uopće postaje objektom i samo jastvo (objekt) apsolutno 
jedno, za to nije potreban dokaz, jer ja izvan tog akta oči- 
gledno nije ništa, pa opstoji uopće samo u tom aktu. 

To je, dakle, onaj iskonski identitet mišljenja i objekta, 
pojavljivanja 1 bitka, identitet koji smo mi tražili, a koji inače 
nigdje ne nalazimo. Jastva i nema prije onog akta kojim 
mišljenje sebi samome postaje objektom, dakle ono samo nije 
ništa drugo nego mišljenje koje sebi postaje objektom, am 
prema tome apsolutno ništa izvan mišljenja. Što mnogima u 
jastvu ostaje skriven taj identitet pomišljanja i nastajanja, 
ima svoj razlog samo u tome što oni akt samosvijesti niti 
mogu slobodno izvršiti, niti reflektirati na ono što u tom aktu 
nastaje. U pogledu prvoga treba primijetiti da mi samosvijest 
kao akt dobro razlikujemo od prosto empirijske svijesti. Što 
općenito nazivamo sviješću, nešto je što se odvija naprosto u 
predodžbama objekata i što u mijeni predodžaba održava 
identitet, dakle nešto naprosto empirijske vrste, zato što sam 
tako svjestan samoga sebe, ali samo kao takva koji sebi nešto 
predočuje. No akt o kojemu je ovdje govor jest takav da ja s 
pomoću njega ne postajem svjestan sebe s ovim ili onim odre- 
đenjem, nego iskonski, a ova se svijest u opreci prema empi- 
rijskoj zove čista svijest ili samosvijest. 

Geneza tih dviju vrsta svijesti dade se razjasniti još ova- 
ko: Neka se čovjek posve prepusti nehotičnoj sukcesiji predo- 
džaba, ipak će se te predodžbe koliko god cne bile raznolike 
i različite, pokazati kao pripadne jednom identičnom subjektu, 
Reflektiram li na taj identitet subjekta u predodžbama, onda 
nastaje sud: Ja mislim. To »ja mislim« jest ono što prati sve 
predodžbe i što održava kontinuitet svijesti među njima. Ako 
se čovjek oslobodi svakog predočivanja, da sebe postane svi- 
jestan iskonski, ne nastaje sud: ja mislim, nego sud: ja jesam, 
koji je bez sumnje viši sud. U sudu: ja mislim leži već izraz 
nekog određenja ili afekcije jastva; sud: ja jesam, naprotiv, 
beskonačan je sud, jer je to sud koji nema zbiljskog predikata, 
ali koji je upravo zato pozicija neke beskonačnosti mogućih 
predikata. 

e) Ja nije nešto od svojeg mišljenja različito, mišljenje 
jastva i samo jastvo apsolutno su jedno; dakle, ja uopće nije 

ništa izvan mišljenja, dakle ni stvar, ni predmet, nego ono u 
beskonačnost neobjektivno. To treba razumjeti ovako: Ja 
je na svaki način objekt, ali samo za samoga sebe, on dakle 
nije iskonski u svijetu objekata, on tek postaje objektom, tako 
što on sebe sam čini objektom, a ne postaje objektom za nešto 
vanjsko, nego uvijek samo za samoga sebe. 

Sve drugo što nije ja iskonski je objekt, baš zato nije ob- 
jekt sam za sebe, nego za nešto promatračko izvan njega. Ono 
iskonski objektivno uvijek je samo nešto spoznato, a nikada 
nešto što spoznaje. Ja samo svojim samospoznavanjem postaje 
nečim spoznatim. Materija se zove besopstvena upravo zato 
što ona nema ništa unutrašnje i što je nešto samo u tuđoj 
predodžbi sadržano. 

f) Ako ja nije stvar, predmet, onda se ne može ni pitati 
za neki njegov predikat, on ga nema, osim upravo ovoga da 
on nije stvar. Karakter tog leži baš u tome što on nema 
drugog predikata osim predikata samosvijesti. 

Taj isti rezultat dade se međutim izvesti s drugih strana. 

Što je najviši princip znanja, ne može svoj spoznajni raz- 
log imati opet u nečemu višemu. Dakle, i za nas njegov prin- 
cipium essendi i cognoscendi mora biti jedan i poklapati se 
kao jedno. 

Ova neuvjetovanost upravo se zato ne može tražiti u ne- 
koj stvari; jer što je objekt, iskonski je i objekt znanja, dok 
ono što je princip svakog znanja, ne može biti iskonsko ili 
po sebi, nego samo s pomoću posebnog akta slobode može po- 
stati objektom znanja. 

Prema tome se ono neuvjetovano ne može tražiti u svijetu 
objekata (stoga čak za prirodnu znanost ono čisto objektivno, 
materija, nije ništa iskonsko, nego isto privid kao i za tran- 
scendentalnu filozofiju). 

Neuvjetovano znači ono što upravo ne može postati stvar, 
predmet. Dakle, prvi problem filozofije dade se izraziti i 
ovako: da se nađe nešto što se apsolutno ne može pomišljati 
kao stvar. No takav je samo ja, i obratno, ja jest ono što je 
po sebi neobjektivno. 

g) Ako ja apsolutno nije objekt — stvar, onda se čini da 
je teško razjasniti kako je uopće moguće znanje o njemu 
ili kakvu vrstu znanja mi imamo o njemu. 

Ja je čist akt, čista radnja, koja mora biti apsolutno ne- 
objektivna u znanju, upravo zato što je on princip svakog 

znanja. Ako dakle treba da postane objektom znanja, to se 
mora dogoditi s pomoću vrste znanja koja je sasvim različna 
od običnog znanja. To znanje mora biti: 

aa) apsolutno-slobodno, baš zato što ni jedno drugo zna- 
nje nije slobodno, dakle znanje do kojega ne vode dokazi, 
zaključci, uopće posredovanje pojmova, dakle koje je uopće 
neko zrenje; 

bb) znanje čiji objekt nije nezavisan od njega, dakle 
znanje koje je ujedno produciranje svog objekta — zrenje, 
koje uopće slobodno producirano i kojemu je ono što produ- 
Cira isto s onim što je producirano. 

Takvo se zrenje u opreci prema osjetilnome koje se ne po- 
kazuje kao produciranje svog objekta, gdje je dakle samo 
predočivanje različno od predočenoga, naziva intelektualnim 
zrenjem. 

Takvo je zrenje ja, jer s pomoću znanja jastva o samome 
sebi tek nastaje sam ja (objekt). Budući da ja (kao objekt) nije 
ništa drugo nego upravo znanje o sebi samome, zato ja nastaje 
samo time što on zna za sebe; dakle sam ja jest znanje koje 
sebe ujedno producira (kao objekt). 

Intelektualno je zrenje organ svakog transcendentalnog 
mišljenja. Transcendentalno mišljenje ide upravo za tim da 
sebe s pomoću slobode napravi objektom, što inače nije ob- 
jekt; ono pretpostavlja neku moć da izvjesne radnje duha 
ujedno producira i promatra, tako da su produciranje objekta 
i samo zrenje apsolutno jedno, ali upravo ta moć jest moć in- 
telektualnog zrenja. 

Transcendentalno filozofiranje mora dakle stalno biti po- 
praćeno intelektualnim zrenjem: svako tobožnje nerazumije- 
vanje onog filozofiranja nema svoj razlog u svojoj vlastitoj 
nerazumljivosti, nego u nedostatku organa kojim se ono 
mora shvatiti. Bez tog zrenja samo filozofiranje nema sups- 
trata koji bi nosio i podupirao mišljenje; dakle to je zrenje 
ono što u transcendentalnom mišljenju stupa na mjesto objek- 
tivnog svijeta i koje ujedno, tako reći, nosi let spekulacije. 
Sam je ja objekt koji jest uslijed toga što on zna za sebe, tj. 
on je stalno intelektualno zrenje. Budući da je to što sebe 
samo producira jedini objekt transcendentalne filozofije, to je 
intelektualno zrenje za nju upravo ono što je za geometriju 
prostor. Kao što bi bez zora prostora geometrija bila apsolu- 
ino nerazumljiva, jer su sve njene konstrukcije samo različni 

načini da se onaj zor ograniči, tako je bez intelektualnog zre- 
nja nerazumljiva svaka filozofija, jer su svi njeni pojmovi 
samo različna ograničenja produciranja koje samo sebe ima 
za objekt, tj. intelektualnog zrenja. (Fichteov Uvod u nauku 
o znanosti u »Philosophisches Journal«.) 

Zašto se pod tim zrenjem razumijevalo nešto misteriozno -— 
poseban smisao, koji su prihvaćali samo neki, za to se ne da 
navesti nikakav razlog, osim da taj smisao nekima zaista ne- 
dostaje, ali to bez sumnje također nije čudno, kao što im ne- 
dostaje još mnogi drugi smisao, u čiji se realitet također ne 
može sumnjati. 

h) Ja nije ništa drugo nego produciranje koje samome 
sebi postaje objektom, tj. intelektualno zrenje. Ipak samo to 
intelektualno zrenje apsolutno je slobodna radnja, dakle to se 
zrenje ne može demonstrirati, ono se samo može izvesti; ali 
sam ja samo je to zrenje, dakle ja kao princip filozofije sam 
je samo nešto što se postulira. 

Otkako je Reinhold sebi postavio kao svrhu znanstveno 
obrazloženje filozofije, bilo je mnogo govora o nekom prvom 
osnovnom načelu od kojega bi filozofija morala poći i pod 
kojim se općenito razumijevao neki teorem u kojemu bi imala 
biti involvirana cijela filozofija. Lako je međutim uvidjeti 
da transcendentalna filozofija ne može poći ni od kakva teo- 
rema već zato što ona polazi od subjektivnoga, tj. od onoga 
što može postati objektivno samo s pomoću nekog posebnog 
akta slobode. Teorem je načelo koje se odnosi na neku egzi- 
stenciju. No transcendentalna filozofija ne polazi od egzisten- 
cije, nego od slobodne radnje, a takva može se samo postuli- 
rati. Svaka znanost koja nije empirijska mora već svojim pr- 
vim principom isključiti svaki empirizam, tj. ona ne smije 
pretpostavljati da njezin objekt već opstoji, nego ga mora 
proizvesti. Tako postupa npr. geometrija, jer ne polazi od 
poučaka, nego od postulata. Time što se u njoj postulira naj- 
iskonskija konstrukcija i prepušta samom učeniku da je pro- 
izvede, upućuje se on odmah na početku na samokonstrukciju. 
Isto tako transcendentalna filozofija. Ako se transcendentalni 
način mišljenja već ne donosi sa sobom, on se čovjeku mora 
činiti nerazumljivim. Stoga je nužno da se čovjek odmah na 
početku s pomoću slobode prenese u onaj način mišljenja, a 
to se događa s pomoću slobodnog akta kojima nastaje princip. 
Ako transcendentalna filozofija uopće ne pretpostavlja svoje 


220 


objekte, najmanje ona može pretpostaviti svoj prvi objekt, 
princip, ona ga kao takva, što ga treba slobodno konstruirati, 
može samo postulirati, a kao što je princip njezina vlastita 
konstrukcija, tako su to i svi ostali njeni pojmovi, i cijela 
znanost ima posla samo s vlastitim slobodnim konstrukcijama. 

Ako je princip filozofije postulat, objekt će tog postulata 
biti najiskonskija konstrukcija za unutrašnje osjetilo, tj. ja, 
ne ukoliko je on na ovaj ili onaj posebni način određen, nego 
kao ja uopće, kao produciranje samoga sebe. S pomoću te is- 
konske produkcije i u toj konstrukciji nastaje sada nešto od- 
ređeno, kao što s pomoću svakog određenog akta duha nastaje 
nešto određeno. No, produkt izvan konstrukcije nije upravo 
ništa, on jest uopće samo utoliko ukoliko se konstruira, a ap- 
strahiran od konstrukcije on isto tako nije kao ni geometrova 
linija. I ta linija nije nešto što egzistira, jer linija na ploči nije 
sama linija, pa se samo spoznaje kao linija tako da se poređuje 
s iskonskim zorom same linije. 

Što je ja? To je upravo tako nedemonstrabilno kao i to 
što je linija; može se opisati samo radnja s pomoću koje on na- 
staje. Kad bi se linija mogla demonstrirati, ne bi je trebalo 
postulirati. Isto je tako s onom transcendentalnom linijom 
produciranja koja se iskonski mora predočivati u transcen- 
dentalnoj filozofiji i iz koje tek proizlaze sve druge konstruk- 
cije znanosti. 

Što je ja, doznaje se samo tako da se on proizvede, jer je 
samo u njemu identitet bitka i produciranja iskonski. (Usp. 
opći pregled filozofijske literature u novom filozofijskom 
žurnalu, 10 svezak.*) 

i) Što nam nastaje iskonskim aktom intelektualnog zre- 
nja, može se izraziti u osnovnom načelu, koje se može nazvati 
prvim osnovnim načelom filozofije. Ipak nam sada intelektu- 
alnim zrenjem nastaje ja, ukoliko je on svoj vlastiti produkt, 
ono što producira i što je producirano ujedno. Taj identitet 
između ja, ukoliko je on ono što producira, i ja kao onoga 
produciranoga izražava se u načelu A = A, koje načelo, zato 
što opreke postavlja kao međusobno jednake, nipošto nije 
identično nego sintetično. 


* Rssprava za razjašnjenje idealizma nauke o znanosti I, 
I, str. 401. d. 

Načelom ja = ja preobražava se dakle načelo A =A u 
sintetično, pa smo našli tačku gdje identično znanje proizlazi 
neposredno iz sintetičnoga, a sintetično iz identičnoga. Ali u 
tu tačku pada i princip svakog znanja (Odsj. I.). U načelu 
ja = ja mora dakle biti izražen princip svakog znanja, jer je 
to jedino moguće načelo koje je ujedno identično i sintetično. 

Na istoj tački mogla nas je sama refleksija dovesti do 
načela A =A. Čini se da je načelo A = A u svakom slučaju 
identično, a ono bi posve dobro moglo imati i sintetično zna- 
čenje, kad bi, naime, jedan A bio oprečan drugome. Na mjestu 
A morao bi se dakle supstituirati neki pojam koji bi izražavao 
neki iskonski duplicitet u identitetu, i obratno. 

Takav pojam jest pojam objekta koji je istodobno samome 
sebi oprečan i samome sebi jednak. Ali takav je objekt samo 
onaj koji je ujedno samome sebi uzrok i učinak, producirajuće 
i produkt, subjekt i objekt. Pojam iskonskog identiteta u dup- 
licitetu i obratno jest dakle samo pojam subjekto-objekta, a 
takav se iskonski javlja samo u samosvijesti. 

Prirodna znanost hotimice polazi od prirode kao onoga 
ujedno produktivnoga i produciranoga, da ono pojedinačno 
izvede iz onog pojma. Neposredan objekt znanja jest onaj 
identitet samo u neposrednoj samosvijesti; u najvišoj poten- 
ciji postajanja objektom samome sebi, u koju se transcen- 
dentalni filozof postavlja odmah na početku — ne hotimice, 
ali s pomoću slobode, a iskonski duplicitet u prirodi i sam se 
naposljetku dade razjasniti samo iz toga što se priroda pri- 
hvaća kao inteligencija. 

k) Načelo ja = ja ispunjava ujedno drugi zahtjev koji 
se stavlja principu znanja da istodobno osnuje formu i sadr- 
žaj znanja. Jer najviše formalno načelo A = A moguće je 
upravo samo s pomoću akta koji je izražen u načelu ja = ja 
— s pomoću akta mišljenja koje sebi samome postaje objek- 
tom, koje je identično samome sebi. Dakle daleko od toga da 
bi načelo ja = ja stajalo pod osnovnim načelom identiteta, 
ovo se načelo naprotiv uvjetuje onim. Naime, da ja nije = ja, 
onda ni A ne bi mogao biti = A, jer jednakost koja se po- 
stavlja u onom načelu izražava ipak samo jednakost između 
subjekta koji sudi, i onoga u čemu je A postavljen kao objekt, 
tj. jednakost između ja kao subjekta i objekta. 

PETI GLAVNI ODSJEK 


GLAVNE POSTAVKE TELEOLOGIJE PREMA NAČELIMA 
TRANSCENDENTALNOG IDEALIZMA 


I 


Kao što je izvjesno da se pojava slobode dade shvatiti 
samo s pomoću jedne identične djelatnosti koja se samo u 
svrhu pojavljivanja rastavila u svjesnu i besvjesnu,! tako je 
izvjesno da se priroda, kao ono što leži s onu stranu tog ra- 
stavljanja i što je proizvedeno bez slobode, mora pojavlji- 
vati kao produkt koji je svršan a da nije proizveden prema 
nekoj svrsi, tj. kao produkt koji je ipak takav kao da je pro- 
izveden sa sviješću, premda je djelo slijepog mehanizma. 

Priroda se (a) mora pokazivati kao svršan produkt. Tran- 
scendentalni se dokaz? izvodi iz nužne harmonije nesvjesne 
djelatnosti sa svjesnom. Dokaz iz iskustva ne pripada u trans- 
cendentalnu filozofiju, stoga mi odmah prelazimo na drugu 
postavku. Naime! 

Priroda (b) prema produkciji (proizvođenju) nije svršna, 
tj. premda nosi na sebi sve karaktere svršnog produkta, ona 
po svom postanju ipak nije svršna, a nastojanjem da se ona 
razjasni na osnovu svršne produkcije ukida se karakter pri- 
rode i upravo ono što je čini prirodom. Jer osebujnost prirode 
osniva se upravo na tome da je ona u svom mehanizmu ipak 
svršna, premda sama ništa drugo nego slijep mehanizam, 
Ako ukinem mehanizam, ukidam samu prirodu. Cijeli čar 
koji npr. okružuje organsku prirodu i u koji se može sasvim 
prodrijeti tek uz pomoć transcendentalnog idealizma, osniva 
se na protivurječju da je ta priroda, premda produkt slijepih 
prirodnih sila, ipak skroz naskroz svršna. Ipak baš to proti- 
vurječje, koje se dade a priori deducirati s pomoću transcen- 
dentalnih načela (načela idealizma), ukida se teleologijskim 
načinima razjašnjavanja,* 


! S pomoću apsolutne harmonije, koja se u svrhu pojavlji- 
vanja rastavila u svjesnu i besvjesnu djelatnost. 

* Spekulativni i iskonski dokaz. 

* Jer se u njima prikazuje priroda kao svršna u tom smislu 
da se ističe namjera proizvođenja. Osebujno jest, da se upravo 
ovdje gdje nema namjere, svrhe, pokazuje najviše svršnost. 

Priroda nam u svojim svršnim formama govori figurativ- 
no, kaže Kant, tumačenje njezina šifriranog pisma daje nam 
pojava slobode u nama. U prirodnom produktu još je zajedno 
ono što se radi pojavljivanja rastavilo u slobodnom djelovanju. 
Svaka je biljka onakva kakva treba da bude, ono slobodno u 
njoj je nužno, ono nužno slobodno. Čovjek je neki vječni odlo- 
mak jer ili je njegovo djelovanje nužno, a u tom slučaju nije 
slobodno, ili je slobodno, a u tom slučaju nije nužno i za- 
konsko. Potpunu pojavu sjedinjene slobode i nužnosti u vanj- 
skom svijetu daje mi dakle samo organska priroda,! a to se 
već unaprijed dalo zaključiti po mjestu koje ona zauzima u 
nizu produkcija u teorijskoj filozofiji, zato što je ona prema 
našim odjeljcima već sama produciranje koje je postalo objek- 
tivno, dakle utoliko graniči sa slobodnim djelovanjem, ali je 
ipak neko besvjesno zrenje produciranja, dakle utoliko sama 
opet slijepo produciranje. 

Dakle, to protuvurječje da je isti produkt ujedno slijep 
produkt, a ipak svršan, ne da se razjasniti ni u kakvu drugom 
sistemu osim u transcendentalnom idealizmu, jer svaki drugi 
poriče ili svršnost produkata ili mehanizam u njihovu pro- 
izvođenju, dakle mora ukinuti upravo tu koegzistenciju. S 
jedne strane pretpostavlja da se materija sama od sebe razvija 
u svršne produkte, uslijed čega postaje bar shvatljivo kako 
se materija i pojam svrhe prožimaju u produktima, pa se on- 
da materiji pripisuje ili apsolutni realitet, što se dešava u 
hilozoizmu, besmislenom sistemu, ukoliko samu materiju pri- 
hvaća kao inteligentnu, ili je ne prihvaća, pa se onda materija 
mora pomišljati naprosto kao način zrenja nekog inteligent- 
nog bića, tako da se pojam svrhe i objekt zapravo ne proži- 
maju u materiji, nego u zrenju onog bića gdje sam hilozoizam 
opet dovodi natrag do transcendentalnog idealizma. S druge 
strane se pretpostavlja materija kao apsolutno nedjelatna, pa 
se dopušta da je svršnost u njenim produktima proizvedena 
s pomoću neke inteligencije izvan nje, naime tako da je po- 
jam svršnosti prethodio samoj produkciji, ali onda se ne da 
shvatiti kako se objekt i pojam prožimaju u beskonačnost, 
kako jednom riječju produkt nije umjetni produkt, nego pri- 
rodni produkt. Naime razlika između umjetnog produkta 1 


! U pojedinosti ili priroda u cjelini, priroda koja je apsolutno 
organsko biće. 

prirodnog produkta osniva se upravo na tome što je u prvome 
pojam otisnut samo na površini objekta, dok je u drugome 
prešao u sam objekt, pa je od njega upravo nerazdruživ. Ali 
taj apsolutni identitet pojma svrhe sa samim objektom dade 
se razjasniti samo na osnovi produkcije u kojoj se svjesna i 
besvjesna djelatnost sjedinjuju, takva je opet moguća samo 
u nekoj inteligenciji. Sada se zacijelo dade shvatiti kako stva- 
ralačka inteligencija može predočiti svijet samoj sebi, ali se 
ne da shvatiti kako drugima izvan sebe. Tako ovdje opet vi- 
dimo kako smo natjerani natrag na transcendentalni idea- 
lizam. 

Svršnost prirode kako u cjelini tako i u pojedinim pro- 
duktima dade se shvatiti samo na osnovi zrenja u kojemu 
su pojam pojma i sam objekt iskonski i nerazlučivo sjedi- 
njeni, jer onda će se produkt doduše morati da pojavi kao 
svršan, zato što je već sama produkcija bila određena s po- 
moću principa koji se radi svijesti rastavlja na ono slobodno 
i neslobodno, pa ipak se pojam svrhe ne može opet pomišljati 
kao prethodan produkciji, jer se u ovom zrenju to dvoje još 
nije dalo razlikovati. Da pak svi teleologijski načini razja- 
šnjavanja, tj. oni koji daju da pojam svrhe, ono što odgo- 
vara svjesnoj djelatnosti, prethodi objektu koji odgovara be- 
svjesnoj djelatnosti, uistinu ukida svako pravo razjašnjenje 
prircde i da time postaju štetni za samo znanje u njegovoj 
potpunosti, to je iz dosadašnjega samo od sebe tako očigledno 
jasno, da je nepotrebno svako dalje razjašnjavanje, čak ni s 
pomoću primjera. 

II 


Priroda u svojoj slijepoj i mehaničkoj svršnosti prikazuje 
u svakom slučaju iskonski identitet svjesne i besvjesne dje- 
latnosti, ali ona mi taj identitet ipak ne prikazuje kao takav 
kojemu posljednja osnova leži u samom ja. Transcendentalni 
filozof doduše vidi da je princip tog identiteta (te harmonije) 
ono posljednje u nama! što se rastavlja već u prvom aktu sa- 
mosvijesti, a na koju je harmoniju nanesena cijela svijest sa 
svim svojim određenjima, ali sam ja to ne vidi. No, zadatak 
cijele znanosti bio je upravo taj kako samom ja postaje objek- 
tivna posljednja osnova harmonije između onoga subjektivnoga 
i objektivnoga. 


! Ona osebica, bitnost duše. 

U samoj egzistenciji mora se dakle moći pokazati neko 
zrenje, a s pomoću kojega je u istoj pojavi ja sam za sebe 
svjestan i besvjestan ujedno, i tek s pomoću takva zrenja iz- 
nosimo inteligenciju, tako reći, sasvim iz nje same, tek takvim 
je zrenjem dakle razjašnjen i cijeli (najviši) problem trans- 
cendentalne filozofije (da se razjasni sklad subjektivnoga i 
objektivnoga). 

Po prvom određenju, naime da svjesno i besvjesno od- 
ređenje postaje objektivnim u istom zrenju, razlikuje se ovo 
zrenje od onoga koje smo mogli izvesti iz praktične filozo- 
fije!! gdje je inteligencija samo za unutrašnje zrenje bila 
svjesna, ali za vanjsko besvjesna. 

Po drugom određenju, naime da u istom zrenju sam 
za sebe postaje ujedno svjestan i besvjestan, razlikuje se 
ovdje postulirano zrenje od onoga koje imamo u prirodnim 
produktima, gdje mi doduše spoznajemo onaj identitet, ali ne 
kao identitet, čiji princip leži u samom ja. Svaka je organi- 
zacija monogram? onog iskonskog identiteta, ali da sebe spo- 
zna u ovom refleksu, mora da se sam ja spoznao neposredno 
već u onom identitetu. 

Mi sada nemamo nikakva drugog posla, osim da analizi- 
ramo obilježje tog sada izvedenog zrenja, da bismo našli samo 
zrenje koje, sudeći unaprijed, ne može biti nikakvo drugo 
nego umjetničko zrenje. 


ŠESTI GLAVNI ODSJEK 


DEDUKCIJA OPĆEG ORGANA FILOZOFIJE ILI: GLAVNE 
POSTAVKE FILOZOFIJE UMJETNOSTI PREMA NAČELI- 
MA TRANSCENDENTALNOG IDEALIZMA 


1 
DEDUKCIJA UMJETNIČKOG PRODUKTA UOPCE 


Postulirano zrenje treba da obuhvaća što u pojavi slobo- 
de i što u zrenju prirodnog produkta egzistira rastavljeno, 
naime identitet onoga svjesnoga i besvjesnoga u jastvu i svi- 
jest o tom identitetu. Produkt tog zrenja graničit će dakle, 
s jedne strane, s prirodnim produktom, a s druge strane s pro- 
duktom slobode, pa će morati da u sebi sjedini karaktere 


1 Od samozrenja u slobodnom djelovanju. 
* Zamršena crta. 

obaju. Ako poznajemo produki zrenja, poznajemo i samo 
zrenje, dakle treba samo da izvedemo produkt da bismo izveli 
zrenja. 

Taj će produkt s produktom slobode imati zajedničko to 
što je proizveden sa sviješću, a s prirodnim produktom da je 
nesvjesno proizveden. U prvom pogledu bit će on dakle ono 
obratno od organskog prircdnog produkta. Ako se iz organ- 
skog produkta reflektira nesvjesna (slijepa) djelatnost kao 
svjesna, onda će se, obratno, iz produkta o kojemu je ovdje 
govor svjesna djelatnost reflektirati kao besvjesna (objektiv- 
na), ili ako mi organski produkt besvjesnu djelatnosti reflek- 
tira kao određenu s pomoću svjesne, onda će, obratno, pro- 
dukt koji se ovdje izvodi reflektirati svjesnu djelatnost kao 
određenu s pomoću besvjesne. Kraće: priroda počinje besvje- 
sno i završava svjesno, produkcija nije svršna, ali zacijelo 
produkt. Ja u djelatnosti o kojoj je ovdje govor mora početi 
sa sviješću (subjektivno), i završiti u besvjesnome ili objek- 
tivni ja je svjestan u pogledu produkcije, besvjestan u po- 
gledu produkta. 

No, kako da mi sebi transcendentalno razjasnimo takvo 
zrenje u kojem besvjesna djelatnost djeluje, tako reći, kroz 
svjesnu sve do potpunog identiteta s njome? Najprije re- 
flektiramo na to da djelatnost ima biti svjesna. Ali apsolutno 
je nemoguće da se sa sviješću proizvede nešto objektivno, a 
upravo se to ovdje zahtijeva. Objektivno je samo ono što na- 
staje besvjesno, dakle ono zapravo objektivno u tom zrenju 
mora da se također ne može pridonijeti sa sviješću. Mi se u 
tome možemo neposredno pozvati na dokaze koji su već bili 
izvedeni u vezi sa slobodnom djelovanjem, naime da ono 
objektivno u tom slobodnom djelovanju pridolazi s pomoću 
nečega što je nezavisno od slobode. Razlika je samo ta (a) da 
u slobodnoj radnji mora biti ukinut identitet obiju djelatno- 
sti, upravo zato da se djelovanje pojavi kao slobodno (ovdje 
naprotiv u samoj svijesti treba da se obje, bez njene nega- 
cije pojave kao jedno). Obje djelatnosti (b) u slobodnoj rad- 
nji nikada i ne mogu postati apsolutno identične, zbog čega 
je i objekt slobodne radnje nužno beskonačan, nikada potpuno 
realiziran, jer kad bi bio potpuno realiziran, svjesna bi i 
objektivna djelatnost bile jedno, tj. prestala bi pojava slo- 
bode. Što je dakle s pomoću slobođe bilo upravo nemo- 
guće, treba da bude moguće sada postulirano radnjom, ali 

koja upravo pod tu cijenu mora prestati da bude slobodna 
radnja, pa postaje takva u kojoj su sloboda i nužnost apso- 
lutno sjedinjene. Ipak bi se produkcija morala zbivati sa 
sviješću, što je nemoguće a da obje (djelatnosti) ne budu ra- 
stavljene. Ovdje je dakle očigledno protivurječje. (Ja ću ga još 
jedanput prikazati.) Svjesna i besvjesna djelatnost treba da 
budu apsolutno jedno u produktu, upravo kao što i jesu u 
organskom produktu, ali one drugačije treba da budu jedno, 
obje treba da budu jedno za sam ja. To je međutim nemoguće, 
osim ako je ja svjestan produkcije. No ako je ja svjestan pro- 
dukcije, obje djelatnosti moraju biti rastavljene, jer to je 
nužni uvjet svijesti o produkciji. Obje djelatnosti moraju da- 
kle biti jedno, jer inače nema identiteta, obje moraju biti ra- 
stavljene, jer inače opstoji identitet, ali ne za ja. Kako se ovo 
protivurječje dade razriješiti? 

Obje djelatnosti moraju biti rastavljene u svrhu pojav- 
ljivanja, postajanjem objektivne produkcije, upravo onako 
kao što moraju biti rastavljene u slobodnoj radnji da bi zrenje 
postalo objektivnim. Ali one ne mogu biti rastavljene u bes- 
konačnost kao kod slobodne radnje, jer inače ono objektivno 
nikada ne bi bilo potpun prikaz onog identiteta.! Identitet 
obiju trebao bi biti ukinut samo u svrhu svijesti, ali produk- 
cija treba da se završi u besvjesnosti; prema tome mora da 
ima neka tačka gdje su obje jedno, i obratno, gdje su obje 
jedno, tamo produkcija mora prestati da se pojavljuje kao 
slobodna 


Kad je ta tačka u produkciji postignuta, produciranje 
apsolutno mora prestati, a onome što producira mora biti 
nemoguće da dalje producira, jer je uvjet svakog produci- 
ranja upravo suprotstavljanje svjesne i besvjesne djelatnosti, 
ali ove treba da se ovdje apsolutno poklapaju, dakle u inteli- 
genciji treba da je ukinut svaki spor, sjedinjeno svako proti- 
vurječje.* 


! Ono što za slobodnu rednju leži u beskonačnom progresu, 
treba da u sadašnjem proizvođenju bude sadašnjost, treba da u 
konačnome postane zbiljskim, objektivnim, 

* Tu je slobodna djelatnost posve prešla u ono objektivno, 
nužno. Produkcija je dakle u početku slobodna, naprotiv se produkt 
pojavljuje kao apsolutan identitet slobodne i nužne djelatnosti. 

* Pasus: »Kad je ta tačka.., svako protivurječje.« — precrtan 
je u ručnom primjerku. 

Inteligencija će dakle završiti u potpunom priznavanju 
identiteta koji je izražen u produktu, kao takvu identitetu 
čiji princip leži u njoj samoj, tj. ona će završiti u potpunom 
samozrenju.' Kako je to dakle bila slobodna tendencija za sa- 
mozrenje u onom identitetu koji je inteligenciju prvobitno 
razdvajao sa samom sobom, osjećaj će koji prati ono zrenje, 
biti osjećaj beskonačnog zadovoljenja. Svaki nagon da se pro- 
ducira prestaje s dovršenjem produkta, sva su protivurječja 
ukinuta, sve zagonetke riješene. Budući da je produkcija po- 
šla od slobode, tj. od beskonačnog suprotstavljanja obiju dje- 
latnosti, inteligencija neće moći ono apsolutno sjedinjenje obi- 
ju u kojemu se završava produkt pripisati slobodi, jer je isto- 
dobno s dovršenjem produkta oduzeta svaka pojava slobode; 
ona će se onim sjedinjenjem sama osjećati iznenađena i 
usrećena, tj. smatrat će ga, tako reći, kao svojevoljnu milost 
neke više prirode koja je s pomoću njega učinila mogućim 
ono nemoguće. 

Ono nepoznato što ovdje objektivnu i svjesnu djelatnost 
stavlja u neočekivanu harmoniju nije ništa drugo nego ono 
apsolutno? što sadržava opću osnovu prestabilirane harmonije 
između onoga svjesnoga i besvjesnoga. Ako se dakle iz pro- 
dukta reflektira ono apsolutno, inteligenciji će se pojaviti 
kao nešto što je iznad nje i što onome što se započelo sa svi- 
ješću i namjerom, čak suprotno slobodi pridonosi ono nena- 
mjerno. 

Ovo nepromjenljivo identično što ne može doći ni do ka- 
kve svijesti i što se odražava samo iz produkta jest za ono 
što producira upravo isto što je za djelatno sudbina, tj. neka 
tamna nepoznata sila koja skrojenom djelu slobode pridonosi 
ono završeno ili objektivno; i kao što se ona moć koja s po- 
moću našeg slobodnog djelovanja bez našeg znanja i čak 
protiv naše volje ne realizira predočene svrhe naziva sudbi- 
nom, tako se ono neshvatljivo što bez pripcmoći slcbode i u 
neku ruku suprotno slobodi u kojoj sebe izbjegava ono što je 
u onoj produkciji sjedinjeno i što svjesnome pridonosi ono 
objektivno, označuje tamnim pojmom genijalnosti. 


! Jer ona (inteligencija) sama je ono što producira; ali ona 
je ujedno taj identitet sasvim otkinula od sebe; on joj je postao 
potpuno objektivan, tj. ona je sama sebi postala potpuno objek- 
tivna. 

ž Prasopstvo. 


229 


Postulirani produkt nije drugo nego produkt genijalnosti, 
ili kako je genijalnost moguća samo u umjetnosti, on je 
umjetnički produkt. 

Dedukcija je dovršena, i mi prije svega nemamo drugo, 
nego da potpunom analizom pokažemo da se sva obilježja po- 
stulirane produkcije sastaju u estetičkoj. 

Da se svaka estetička produkcija osniva na opreci dje- 
latnosti, s pravom se dade zaključiti već po izjavi svih umjet- 
nika da ih nešto nehotice goni na proizvođenje njihovih dje- 
la, da njihovom* produkcijom zadovoljavaju samo ncki neo- 
doljivi nagon svoje prirode, jer ako onaj nagon polazi od ne- 
kog protivurječja tako da, pretpostavljajući protivurječje, slo- 
bodna djelatnost postaje nehotična, onda i umjetnički nagon 
mora proizlaziti iz takva osjećaja nekog unutrašnjeg proti- 
vurječja. To protivurječje pak, zato što stavlja u gibanje ci- 
jelog čovjeka sa svim njegovim snagama, bez sumnje je pro- 
tivurječje koje dira u ono posljednje u njemu, u korijen nje- 
gova cijelog bitka.! To je u neku ruku tako kao da je u rijet- 
kih ljudi koji su ispred drugih, umjetnika u najvišem smislu 
te riječi ono nepromjenljivo identično, na što je nabačen sva- 
ki bitak, odbacilo svoj ovoj kojim se u drugima obavija, a 
upravo onako kao što ga stvari aficiraju, ono i reagira ne- 
posredno na sve. To prema tome može biti samo protivurječje 
između svjesnog i besvjesnog u slobodnom djelovanju koje 
umjetnički nagon stavlja u gibanje, kao što opet samo umjet- 
nosti može biti dano da zadovolji naše beskonačno teženje i 
da u nama razriješi i posljednje i krajnje protivurječje. Kao 
što estetička produkcija proizlazi iz osjećaja prividno neraz- 
rješiva protivurječja, tako ona prema priznanju svih umjei- 
nika i svih koji dijele njihovo oduševljenje završava u osje- 
ćaju neke beskonačne harmonije. Da je taj osjećaj koji prati 
savršenstvo ujedno neko ganuće, dokazuje već to da umjetnik 
potpuno razrješenje protivurječja koje vidi u umjetničkom 
djelu ne pripisuje (samo) sebi samome, nego nekom svojevolj- 
nom nagnuću svoje prirode, koja mu, koliko god ga je neu- 
moljivo dovela u protivurječje s njime samim, toliko milo- 


* U originalu stoji »desselben« (njegovom), ali sročnost ovdje 
zahtijeva plural, jer se ia posvojna zamjenica odnosi na riječi 
»njihova djela«. Prev. 

! U pravu osebicu. 

stivo oduzima bol tog protivurječja,' jer kao što se umjetnik 
nehotice, pa čak i s unutrašnjim opiranjem goni na produk- 
ciju (otuda kod starih izrazi: pati Deum itd., otuda uopće pre- 
dodžba o oduševljenju s pomoću tuđeg nadahnuća), tako i ono 
objektivno pridolazi njegovoj produkciji, tako reći, bez nje- 
gove pripomoći, 1j. naprosto objektivno. I kao što sudbono- 
san čovjek ne izvodi ono što on hoće ili namjerava, nego ono 
što on mora izvršiti po nekoj neshvatljivoj sudbini pod čijim 
utjecajem stoji, tako se čini da umjetnik, koliko god je na- 
mjeran, u pogledu onoga što je zapravo objektivno u njegovu 
proizvođenju stoji pod utjecajem neke moći koja ga dijeli 
od svih drugih ljudi, prisiljavajući ga da izrekne ili prikaže 
stvari koje on sam ne prozire potpuno i čiji je smisao besko- 
načan. Kako se svako apsolutno sastajanje dviju djelatnosti 
koje bježe jedna od druge upravo ne da dalje razjasniti, nego 
je samo pojava koja se, premda neshvatljiva,* ipak ne može 
poreći, tako je umjetnost jedina i vječna objava koja uopće 
opstoji, i čudo koje bi nas, da je samo i jedanput egzistiralo, 
moralo uvjeriti o apsolutnom realitetu onoga najvišega. 

Ako se umjetnost, nadalje izvršava s pomoću dvije među- 
sobno različne djelatnosti, genijalnost nije ni jedna ni druga, 
nego ono što je iznad obiju. Ako mi u jednoj od onih dviju 
djelatnosti, naime u svjesnoj, moramo tražiti ono što se opće- 
nito naziva umjetnošću, ali što je samo jedan njezin dio, nai- 
me ono što se u njoj izvršava s pomoću svijesti, razmišljanja 
i refleksije, a što se može i učiti i naučiti, predajom i vlasti- 
tom vježbom postići, onda ćemo, naprotiv, u onome besvje- 
snome što također ulazi u umjetnost morati da tražimo ono 
što se u njoj ne može naučiti, što se ne da postići ni vježbom 
ni na neki drugi način, nego što može biti prirođeno samo po 
milosti prirode, a to je ono što jednom riječi možemo nazvati 
poezijom u umjetnosti. 

No, upravo na osnovi toga jasno je samo po sebi da bi 
bilo nadasve suvišno pitanje kojemu od oba sastavna dijela 
pripada prednost, jer uistinu ni jedan od njih bez drugoga 
nema nikakve vrijednosti, a samo oba zajedno proizvode ono 
najviše. Premda se naime ono što se ne postiže vježbom nego 


! U ručnom primjerku: »nego nekoj svojevoljnoj milosti nje- 


gove prirode, dakle sastajanju besvjesne djelatnosti sa svjesnom. 
2 Sa stajališta same refleksije. 

je rođeno s nama općenito smatra kao ono veličanstvenije, 
bogovi su ipak i izvršavanje one iskonske snage tako čvrsto 
vezali za ozbiljno nastojanje ljudi, uz marljivost i razmišlja- 
nje, da poezija, čak gdje je prirođena, bez umjetnosti pro- 
izvodi, tako reći, samo mrtve produkte u kojima ni jedan 
ljudski razum ne može uživati i koji potpuno slijepom sna- 
gom koja djeluje u njima odbijaju od sebe svaki sud, pa čak 
i predodžbu. Štaviše, prije se može očekivati da umjetnost 
bez poezije može nešto da dade, nego poezija bez umjetnosti, 
dijelom što ni jedan čovjek nije od prirode tako lako bez ika- 
kve poezije, premda su mnogi bez ikakve umjetnosti, dijelom 
što je trajan studij ideja velikih majstora kadar da donekle 
nadoknadi iskonski nedostatak objektivne snage, premda tako 
može nastati samo neki privid poezije, koji se lako dade ra- 
zlikovati po svojoj površnosti u opreci prema nedokučivoj 
dubini koju pravi umjetnik nehotice stavlja u svoje djelo, 
premda on radi s najvećom promišljenošću, koju ni on ni bilo 
tko drugi ne može sasvim proniknuti, kao i po mnogim dru- 
gim obilježjima, npr. po velikoj vrijednosti koju pridaje ono- 
me prosto mehaničkome u umjetnosti, po siromaštvu forme u 
kojoj se kreće, itd. 

Jasno je :neđutim samo po sebi i to da poezija i umjet- 
nost pojedinačno za sebe, kao ni odijeljena egzistencija obiju 
ne može proizvesti ono savršeno,! dakle da je ono savršeno 
moguće samo s pomoću genijalnosti, jer identitet obiju može 
biti samo iskonski, a s pomoću slobode upravo je nemoguć i 
nedostiživ. Upravo stoga genijalnost je za estetiku ono isto 
što je ja za filozofiju, ono najviše, apsolutno realno, što samo 
nikad ne postane objektivno, ali je uzrok svemu objektiv- 
nome. 


2 
KARAKTER UMJETNIČKOG PRODUKTA 


a) Umjetničko djelo nam reflektira identitet svjesne i 
besvjesne djelatnosti. Ali opreka je tih dviju djelatnosti bes- 
konačna, a ukida se bez svake pripomoći slobode. Dakle, 


! Ni jedno nema prioriteta ispred drugoga. Upravo se samo 
indiferencija obojega (umjetnosti i poezije) reflektira u umjetnič- 
kom djelu. 

osnovni je karakter umjetničkog djela besvjesna beskonač- 
nost (sinteza prirođe i slobode). Čini se da je umjetnik u svom 
djelu, osim onoga što je s očiglednom namjerom stavio u nje- 
ga prikazao, tako reći, instinktivno neku beskonačnost, koju 
ni jedan razum nije sposoban posve da razvije. Da to samo 
jednim primjerom objasnimo, grčka mitologija, za koju je ne- 
sumnjivo da sadržava u sebi beskonačan smisao i simbole 
za sve ideje, nastala je u narodu, i na način koji nipošto ne 
dopušta da se prihvati apsolutna namjera u izmišljenosti i 
harmoniji s kojom je sve sjedinjeno u jednu veliku cjelinu. 
Tako je sa svakim pravim umjetničkim djelom, jer je svako, 
kao da u njemu leži beskonačnost namjera, podesno za bes- 
konačno tumačenje, pri čemu se ipak nikada ne može reći je 
li ta beskonačnost ležala u samom umjetniku, ili leži samo u 
umjetničkom djelu. Naprotiv, u produktu koji samo hini ka- 
rakter umjetničkog djela namjera i pravilo leže na površini, 
pa se čine tako skučena i ograničena da prcdukt nije ništa 
drugo nego vjeran otisak umjetnikove svjesne djelatnosti i 
apsolutno samo objekt za refleksiju, ali ne za zrenje, koje se 
voli zadubiti u predočeno i koje se može osnivati samo na 
onome beskonačnome. 

b) Svaka estetička produkcija polazi od osjećaja nekog 
beskonačnog protivurječja, dakle i osjećaj koji prati savr- 
šenstvo umjetničkog produkta, morat će biti osjećaj takva 
zadovoljenja, a taj osjećaj opet također mora prijeći u samo 
umjetničko djelo. Dakle vanjski izražaj umjetničkog djela jest 
izražaj mira i tihe veličine, čak tamo gdje treba da se izra- 
zi najveća napetost boli ili radosti. 

c) Svaka estetička produkcija polazi od po sebi besko- 
načnog rastavljanja obiju djelatnosti, koje su rastavljene u 
svakom slobodnom produciranju. No kako u produktu obje 
djelatnosti treba prikazati kao sjedinjene, zato se njime nešto 
beskonačno prikazuje kao konačno. Ovo beskonačno pak pri- 
kazano kao konačno jest ljepota. Osnovni karakter svakog 
umjetničkog djela, koji sadržava u sebi oba prethodna, jest 
dakle ljepota, a bez ljepote nije ni jedno umjetničko djelo. 
I premda ima uzvišenih umjetničkih djela i premda su ljepota 
i uzvišenost u izvjesnom pogledu sebi oprečne, jer npr. neki 
prirodni prizor može biti lijep a da zato nije uzvišen, i obrat- 
no, ipak je opreka između ljepote i uzvišenosti takva, da 

opstoji samo u pogledu objekta, ali ne u pogledu subjekta zre- 
nja, zato što se razlika između lijepoga i uzvišenoga osniva 
samo na tome da beskonačno protivurječje, tamo gdje je lje- 
pota nije ukinuto u samom objektu, dok protivurječje, gdje 
ima uzvišenosti, nije sjedinjeno u samom objektu, nego je po- 
višeno samo do neke visine, na kojoj se u zrenju nehotice uki- 
da, što je onda isto toliko kao da je ukinuto u objektu.! Tako- 
đer se veoma lako dade pokazati da se uzvišenost osniva na 
istom protivurječju na kojemu se osniva i ljepota, jer se uvi- 
jek, ako se kakav objekt nazove uzvišenim, s pomoću besvje- 
sne djelatnosti prihvaća neka veličina koju je nemoguće 
primiti u svjesnu, čime se onda dovodi u spor sa sobom, što se 
može završiti samo u nekom estetičkom zrenju, koje obje dje- 
latnosti stavlja u neočekivanu harmoniju, samo što je zor koji 
ovdje ne leži u umjetniku, nego u samom predočivačkom su- 
bjektu, potpuno nehotičan, jer ono uzvišeno (sasvim drukčije 
nego ono samo pustolovno što pred uobrazilju također iznosi 
neko protivurječje, ali koje ne zavređuje da se razriješi) 
stavlja u gibanje sve snage duše da razriješi protivurječje 
koje prijeti cijeloj intelektualnoj egzistenciji. 

Pošto su dakle izvedeni karakteri umjetničkog djela, ra- 
svijetljena je time ujedno i njegova razlika od svih drugih 
produkata. 

Od organskog prirodnog produkta razlikuje se umjetnički 
produkt uglavnom po tome što (a) organsko biće prikazuje još 
nerastavljeno ono što estetička produkcija prikazuje kao sje- 
dinjeno, ali nakon rastavljanja; b) što organska produkcija 
ne polazi od svijesti, dakle ni cd beskonačnog protivurječja 
koje je uvjet estetičke produkcije. Organski prircdni produkt 
(ako je ljepota u svakom slučaju razrješenje nekog beskonač- 
nog protivurječja) i neće biti nužno lijep, a ako je lijep, onda 
će se ljepota, zato što se njezin uvjet ne može pomišljati kao 
da egzistira u prirodi, pojaviti kao slučajna, iz čega se dade 
razjasniti posve osebujni interes za prirodnu ljepotu, ne uko- 
liko je ona ljepota uopće, nego ukoliko je određeno prirodna 


1 Umjesto posljednjeg pasusa u ručnom primjerku: I premda 
ima uzvišenih umjetničkih djela i premda ljepotu i uzvišenost 
običavaju suprotstavljati, ipak nema prave objektivne opreke iz- 
među ljepote i uzvišenosti; ono istinski i apsolutno lijepo uvijek 
je i uzvišeno, ono uzvišeno (ako je to istinski) jest i lijepo. 

ljepota. Iz toga je samo od sebe jasno što treba držati o imi- 
tiranju prirode kao principu umjetnosti, jer daleko od toga 
da bi umjetnosti samo slučajno lijepa priroda davala pravila, 
naprotiv, princip i norma su za prosudivanje prirodne ljepote 
ono što umjetnost proizvodi u svojoj savršenosti. 

Po čemu se estetički produkt razlikuje od običnog umjet- 
ničkog produkta, lako je prosuditi, jer je svako estetičko 
proizvođenje u svom principu apsolutno slobodno, zato što 
umjetnika može nagnati na nj doduše samo neko protivu- 
rječje, ali samo takvo koje leži u onome najvišemu njegove 
vlastite prirode, mjesto da se svako drugo proizvođenje pro- 
uzrokuje nekim protivurječjem koje leži izvan onoga koji za- 
pravo producira, a prema tome ima svako takvo proizvođenje 
i svrhu izvan sebe.! Iz ove nezavisnosti od vanjskih svrha 
proizlazi ona svetost i čistoća umjetnosti koja ide tako daleko 
da ne odbija samo svaku srodnost sa svime što je samo osje- 
tilni užitak, a tražiti to od umjetnosti, pravi je karakter bar- 
barstva, ili s korisnim, što može tražiti od umjetnosti samo 
doba koje najviše napore ljudskog duha stavlja u ekonomij- 
ske pronalaske,* nego čak i srodnost sa svime što pripada 
moralitetu, štaviše, ona daleko ostavlja ispod sebe čak i zna- 
nost, koja u pogledu svoje nesebičnosti najbliže graniči s 
umjetnošću, naprosto zato što uvijek teži za nekom svrhom 
izvan sebe, pa naposljetku sama mora služiti samo kao sred- 
stvo za ono najviše (umjetnost). 

U pogledu odnosa umjetnosti prema znanosti, posebno 
treba istaknuti kako su obje u svojoj tendenciji tako oprečne 
da bi se morale poklapati i prijeći u jedno, da je znanost ika- 
da posve riješila svoju zadaću kao što ju je umjetnost uvijek 
rješavala, a to je dokaz potpuno oprečnih pravaca. Premda, 
naime, znanost u svojoj najvišoj funkciji ima isti zadatak kao 
1 umjetnost, ipak je taj zadatak zbog načina kako se rješava, 
za znanost beskonačan, tako da se može reći da je umjetnost 
uzor za znanost, a gdje je umjetnost, onamo tek treba da dođe 
znanost. Također se upravo iz toga dade razjasniti zašto i 
ukoliko u znanosti nema genijalnosti, ne možda zato što bi 
bilo nemoguće da se neki znanstveni zadatak riješi genijalno, 


! (Apsolutni prijelaz u ono objektivno.) 
* Šećernu repu. 

nego zato što se taj isti zadatak, čije se rješenje može naći s 
pomoću genijalnosti, dade riješiti i mehanički, kao što je npr. 
Newtonov sistem gravitacije, koji je mogao biti genijalno 
otkriće, pa je to zaista i bio za svog prvog pronalazača Ke- 
plera, ali je također mogao biti posve naučno otkriće, što je 
po Newtonu i postao. Samo ono što umjetnost proizvodi mo- 
guće je jedino i samo s pomoću genijalnosti, jer je u svakom 
zadatku što ga je umjetnost riješila sjedinjeno neko besko- 
načno protivurječje. Što znanost proizvodi, može da bude pro- 
izvedeno s pomoću genijalnosti, ali nije nužno proizvedeno s 
pomoću nje. Stoga u znanostima uvijek jest i ostaje proble- 
matično, tj. zacijelo se uvijek određeno može reći zuje ono 
nije, ali nikada gdje ono jest. Ima samo nekoliko obilježja 
po kojima se u znanostima može zaključiti genijalnost (da se 
ona mora zaključiti, to pokazuje već sasvim osebujnu okol- 
nost stvari). Ona zacijelo nije ondje gdje cjelina, kakva je 
sistem, nastaje na dijelove i, tako reći, sastavljanjem. Obrat- 
no bi se dakle genijalnost morala pretpostaviti ondje gdje je 
ideja cjeline očigledno prethodila pojedinim dijelovima. Kako 
naime ideja cjeline ipak može postati jasna tako da se ona 
razvija u pojedinim dijelovima, i kako su opet pojedini dije- 
lovi mogući ipak samo s pomoću ideje cjeline, zato se čini da 
ovdje ima neko protivurječje koje je moguće samo nekim 
aktom genijalnosti, tj. neočekivanim sastajanjem besvjesne 
sa Svjesnom djelatnošću. Drugi razlog nagađanju genijalnosti 
u znanosti bio bi kad tko kaže stvari i kad iko tvrdi stvari 
čiji smisao, ili po vremenu u kojemu je živio, ili njegovim 
drugim izjavama nije mogao sasvim prozreti, dakle gdje je 
prividno izrekao nešto sa svješću što je mogao izreći samo 
besvjesno. Ipak bi se dalo veoma lako dokazati na različne 
načine da i ti razlozi nagađanja mogu bili nadasve varljivi. 

Genijalnost je od svega što je naproslo talent ili sprel- 
nost različna po tome što se s pomoću nje razrješava neko 
protivurječje koje se apsolutno i inače ničim drugim ne bi 
dalo razriješiti. U svakom, pa i u najabičnijem i najsvag- 
dašnjijem produciranju djeluje zajedno sa svjesnom i besvje- 
sna djelatnost; ali samo jedno produciranje čiji je uvjet bio 
beskonačna opreka obiju djelatnosti jest estetično i moguće 
samo s pomoću genijalnosti 

ZAKLJUCCI 


OPĆE PRIMJEDBE UZ CIJELI SISTEM 


Pošto smo bitnost i karakter umjetničkog produkta izveli 
tako potpuno kao što je to bilo potrebno za ovo istraživanje, 
preostaje nam samo još da navedemo odnos u kojemu filozo- 
fija umjetnosti stoji prema cijelom sistemu filozofije uopće. 

1. Cijela filozofija polazi i mora polaziti od principa, koji 
je kao apsolutni identitet upravo neobjektivan. No kako bi se 
to apsolutno neobjektivno ipak imalo dozvati u svijest i ra- 
zumjeti, što je nužno ako je ono uvjet razumijevanja cijele 
filozofije? Da se ono s pomoću pojmova ne može ni shvatiti 
ni prikazati, za to ne treba dokaza. Preostaje dakle samo da 
se prikaže u neposrednom zrenju, ali koje je i samo opet ne- 
shvatljivo, a kako bi njegov objekt imao biti nešto upravo ne- 
objektivno, zato se čini da je čak u sebi samome protivurječ- 
no. No kad bi ipak bilo takva zrenja koje bi imalo za objekt 
ono apsolutno identično, po sebi ni subjektivno ni objektivno, 
i kad bi se čovjek zbog tog zrenja, koje može biti samo inte- 
lektualno, pozivao na neposredno iskustvo, čime bi onda to 
zrenje moglo postati opet objektivno, tj. kako se ne može 
sumnjati da se ono ne osniva na prosto subjektivnoj varci, ako 
nema nekog općeg i od svih ljudi priznatog objektiviteta onog 
zrenja? Taj opće priznati objektivitet intelektualnog zrenja, 
koji se nipošto ne da poreći, jest sama umjetnost. Jer este- 
tičko zrenje upravo je intelektualno zrenje koje je postalo 
objektivno.! Samo mi umjetničko djelo reflektira što se inače 
ničim ne reflektira, ono apsolutno identično što se već u ja- 
stvu samo rastavilo; dakle što filozof daje da se već u prvom 

! Cijela filozofija polazi i mora polaziti od principa, koji je 
kao apsolutni princip ujedno ono upravo identično. Nešto što je 
apsolutno jednostavno, identično, ne da se shvatiti ili priopćiti 
s pomoću opisivanja, ni uopće s pomoću pojmova. Ono se može 
samo zorno promatrati. Takvo je promatranje organ svake filozo- 
fije. Ali to zrenje koje nije osjetilno, nego intelektualno, koje nema 
za predmet ono objektivno ili subjektivno, ono apsolutno identično. 
po sebi ni subjektivno ni objektivno, samo je prosto unutrašnje 
zrenje, koje samo za sebe ne može postati opet objektivno: ono 
može postati objektivno samo s pomoću drugog zrenja. To drugo 


xrenje jest cstetičko zrenje. (Ovako glasi posljednji pasus u ručnom 
pramjerku.) 

aktu svijesti rastavlja, održava se, inače za svako zrenje ne- 
pristupačno, s pomoću čuda umjetnosti iz njenih produkata. 

Ipak ne samo prvi princip filozofije i prva predodžba od 
koje ona polazi nego i cijeli mehanizam koji filozofija izvodi 
i na kojemu se ona sama osniva, postaje objektivan tek este- 
tičkom produkcijom. 

Filozofija polazi od beskonačnog razdvajanja oprečnih 
djelatnosti;! ali na tom istom razdvajanju osniva se i svaka 
estetička produkcija, pa se i ono svakim pojedinim prikazom 
umjetnosti potpuno ukida.? Što je dakle ona čudna moć kojom 
se prema tvrdnji filozofskoj ukida beskonačno protivurječje 
u produktivnom zrenju? Mi taj mehanizam dosada nismo mo- 
gli učiniti potpuno shvatljivim, jer je samo umjetnička moć 
ono što ga može sasvim razotkriti. Ona produktivna moć je 
ona ista kojom i umjetnosti polazi za rukom ono nemoguće, 
naime da ukine beskonačnu opreku u svakom konačnom pro- 
duktu. Pjesnička je moć ono što je u prvoj potenciji iskon- 
sko zrenje i obratno,* što mi nazivamo pjesničkom moči, to je 
samo produktivno zrenje, koje se ponavlja u najvišoj poten- 
ciji. To je isto što je u objema djelatno, ono jedino uslijed 
čega smo sposobni da mislimo i saberemo i ono protivurječno 
—- ubrazilja. Prema tome su to i produkti iste djelatnosti, koji 
nam se s onu stranu svijesti pojavljuju kao zbiljski, a s ove 
strane svijesti kao idealni ili kao umjetnički svijet. No upravo 
to što, uz inače posve jednake uvjete nastajanja, porijeklo ied- 
noga leži s one, a drugoga s ove strane svijesti, sačinjava 
između obje vječnu razliku koja se ne da nikada ukinuti. 

Premda, naime, zbiljski svijet proizlazi iz iste prvobitne 
opreke iz koje mora proizaći i umjetnički svijet, koji se ta- 
kođer mora pomišljati kao velika cjelina i koji u svim 
svojim produktima predstavlja samo ono jedno beskonačno, 


1 Filozofija daje da svaka produkcija zrenja proiziđe iz ras- 
tavljanja djelatnosti koje prije toga nisu bile oprečne. 

* Posljednje riječi »pa se — ukida« precrtane su u ručnom 
primjerku. 

3 Umjesto posljednjih perioda stoji u ručnom primjerku: Ona 
produktivna moć kojom nastaje objekt jest ona ista iz koje i za 
umjetnost proizlazi njezin predmet, samo što je ona djelatnost 
ondje pomućena — ograničena — a ovdje čista i neograničena. 
Pjesnička moć gledana u svojoj prvoj potenciji jest prva produk- 
tivna moć duše, ukoliko se izražava u konačnim 1 zbiljskim stva- 
rima, i obratno... 

ona opreka s onu stranu svijesti ipak je samo utoliko besko- 
načna što se nešto beskonačno prikazuje s pomoću objektiv- 
nog svijeta kao cjeline, ali nikada s pomoću pojedinačnog 
objekta, umjesto da je ona opreka za umjetnost beskonačna 
u pogledu svakog pojedinog objekta i da je svaki njezin poje- 
dini produkt beskonačnost. Ako estetička produkcija polazi 
od slobode i ako je baš za slobodu ona opreka svjesne i be- 
svjesne djelatnosti apsolutna, ima zapravo i samo jedno apso- 
lutno umjetničko djelo, koje doduše može egzistirati u posve 
različitim egzemplarima, ali je ipak samo jedno, sve ako još i 
ne bi egzistiralo u najiskonskijem liku, Ništa nije umjetničko 
djelo što ne prikazuje neku beskonačnost neposredno ili bar u 
reficksu. Hoćemo li nazivati umjetničkim djelima npr. takve 
pjesme koje po svojoj prirodi prikazuju samo ono pojedinačno 
i subjektivno? Onda ćemo i svaki epigram koji pohranjuje 
samo trenutačan osjećaj, sadašnji dojam, morati da nazovemo 
tim imenom, jer su veliki majstori koji su se vježbali u takvim 
pjesničkim vrstama nastojali da proizvedu sam objektivitet 
samo s pomoću cjeline svojih pjesama, pa su ih upotrebljavali 
samo kao sredstvo da prikažu cio jedan beskonačan život i 
da ga odraze s pomoću mnogostrukih zrcala. 

2. Ako je estetički zor samo transcendentalan zor! koji 
je postao objektivan, onda se razumije samo po sebi da je 
umjetnost jedini ujedno pravi i vječni organon i dokument 
filozofije, koji uvijek i neprestano iznova dokumentira što fi- 
lozofija izvanski ne može da prikaže, naime ono besvjesno 
u djelovanju i produciranju i njegov iskonski identitet s onim 
svjesnim. Umjetnost je filozofu ono najviše upravo zato što 
mu, tako reći, otvara svetinju nad svetinjama, gdje u vječ- 
nom i iskonskom sjedinjenju, tako reći, jednim plamenom 
gori ono što je u prirodi i povijesti rastavljeno i što u životu 
i u mišljenju vječno mora da bježi jedno od drugoga. Nazor 
što ga sebi filozof umjetno stvara o prirodi za umjetnost je 
iskonski i prirodni. Što mi nazivamo prirodom, jest pjesma 
koja leži zatvorena u tajnom čudnovatom pismu. Kad bi se 
zagonetka mogla razotkriti, mi bismo u njoj spoznali Odise- 
jadu duha koji čudnovato zavaran, tražeći sama sebe, bježi 
od samoga sebe; jer kroz osjetilni svijet gleda smisao samo 
kao kroz riječi, samo kao prozirnu maglu kopno fantazije, za 


! Intelektualni (korektura). 

kojim težimo. Svaka krasna slika nastaje, tako reći, tako da se 
ukida nevidljivi rastavni zid koji rastavlja zbiljski i idealni 
svijet, pa je ona samo otvor kroz koji se potpuno pokazuju oni 
likovi i krajevi svijeta fantazije koji kroz zbiljski samo ne- 
potpuno probijaju. Priroda umjetniku nije više nego filo- 
zofu, naime idealni svijet, koji se pojavljuje pod stalnim 
ograničenjima, ili samo nepotpuni odraz svijeta koji ne egzi- 
stira izvan njega, nego u njemu. 

Otkud, unatoč toj srodnosti filozofije i umjetnosti, do- 
lazi opreka obiju, na to se pitanje već prije dovoljno odgovo- 
rilo. 

Završavamo dakle ovom primjedbom: Neki je sistem za- 
vršen kad je doveden natrag do svoje polazne tačke. Ali upra- 
vo je to slučaj s našim sistemom. Jer upravo ona iskonska 
osnova svake harmonije subjektivnoga i objektivnoga, koja 
se u svom iskonskom identitetu može prikazati samo s pomoću 
intelektualnog zrenja, jest ono što je s pomoću umjetničkoga 
djela potpuno izvučeno iz onoga subjektivnoga i postalo posve 
objektivnim, i to tako da smo mi svoj objekt, sam ja, poste- 
peno doveli do tačke na kojoj smo sami stajali kad smo po- 
čeli filozofirati. 


No, ako samo umjetnosti polazi za rukom da s općom 
vrijednošću učini objektivnim ono što filozof može prikazati 
samo subjektivno, onda valja očekivati da će filozofija, kao što 
ju je poezija u djetinjstvu rodila i hranila, a s njome i sve 
one znanosti koje se s pomoću nje dovode do savršenosti, na- 
kon svog dovršenja putem isto tolikih pojedinačnih rijeka 
teći natrag u opći ocean iz kojega su proistekle. Što će biti 
srednji član povratka znanosti k poeziji, to u općenitosti nije 
teško reći, jer je takav srednji član egzistirao u mitologiji, 
prije nego što se, kao što se sada čini, dogodilo to nerazrje- 
šivo rastavljanje.! I kako može nastati nova mitologija, koja 
nije izum pojedinog pjesnika, nego jednog novog pokoljenja, 
koje, tako reći, samo predstavlja jednog pjesnika, problem je 
čije rješenje treba očekivati samo od budućih udesa svijeta i 
daljeg toka povijesti. 


! Dalje izvođenje ove misli sadržava rasprava o mitologiji, 
koja je izrađena već prije više godina. 

GEORG WILHELM FRIEDRICH HEGEL 
FENOMENOLOGIJA DUHA* 
Str. 5—43. Preveo V. D. Sonnenfeld 


PREDGOVOR 
1 


1. Objašnjenje, kao što se obično nekome spisu daje u 
predgovoru, o cilju što ga je sebi pisac postavio u njemu, 
kao i o poticajima i odnosu u kojima stoji po njegovu mišlje- 
nju taj spis prema drugima pređašnjima ili istodobnim obra- 
dama istoga predmeta —- čini se da je kod filozofskoga spisa 
ne samo suvišno nego zbog prirode stvari čak i neprikladno 
i neumjesno. Kako i što bi se priličilo da se u predgovoru 
kaže o filozofiji — možda historijsko navođenje tendencije i 
stajališta, općega sadržaja i rezultata, veze tvrdnja i uvjera- 
vanja zbrda zdola o istinitome — to ne može biti način na 
koji treba prikazati filozofsku istinu. Pa i zato što se filozofija 
bitno nalazi u elementu općenitosti, koja sadržava u sebi ono 
posebno, opstoji kod nje više nego kod drugih znanosti pri- 
vid, kao da je u cilju i posljednjim rezultatima izražena sama 
stvar, i to čak u svojoj najpotpunijoj suštini, prema kojoj je 
izvođenje zapravo ono nebitno. Naprotiv, u općoj pomisli što 
je npr. anatomija — recimo: poznavanje dijelova tijela uzetih 
prema njihovoj neživoj opstojnosti — mi smo uvjereni da još 
nemamo same stvari, sadržaja te znanosti, nego da se osim 
toga moramo potruditi oko onoga posebnoga. Nadalje se u ta- 
kvu agregatu znanja, koji ne nosi s pravom ime znanosti, kon- 
verzacija o svrsi i sličnim općenitostima ne razlikuje od hi- 
storijskoga i nepojmovnoga načina kojim se govori i o samo- 


* Phanomenologie des Geistes. Kultura, Zagreb 1955. 


16 Klasični njemački idealizam 241 


me sadržaju, živcima, mišićima itd. U filozofiji, naprotiv, na- 
stao bi nesklad kad bi se upotrijebio takav način koji ona 
sama prikazuje nesposobnim da shvati istinu. 

Tako se u određivanje odnosa koji neko filozofsko djelo 
misli da ima prema drugim nastojanjima oko istoga pred- 
meta, uvlači neki strani interes, pa se potamnjuje ono o čemu 
se zapravo radi u spoznaji istine. Onako kako se mnjenju 
učvršćuje opreka istinitoga i lažnoga, tako ono obično također 
očekuje ili odobravanje ili protivurječje prema nekome opsto- 
jećem filozofskom sistemu, videći u tumačenju takva sistema 
samo jedno ili drugo. Ono ne shvaća različitost filozofskih si- 
stema toliko kao razvoj istine, koji napreduje, koliko vidi u 
različitosti samo protivurječje. Pupoljak iščezava u rascvatu 
cvijeta, pa bi se moglo reći da cvijet opovrgava pupoljak; tako 
plod proglašava cvijet lažnom opstojnošću biljke, a kao istina 
stupa plod na mjesto cvijeta. Te se forme ne samo razlikuju 
nego se međusobno i potiskuju kao nepodnošljive. No ujedno 
ih njihova skladna priroda čini momentima organskoga jedin- 
stva, u kojemu ne samo da sebi ne protivurječe nego je jedan 
tako nuždan kao i drugi; a ta jednaka nužnost sačinjava tek 
život cjeline. Ali protivurječje nekome filozofskom sistemu 
dijelom samo sebe obično ne shvaća na taj način, a dijelom i 
svijest koja shvaća uopće ne zna da ga oslobodi ili održi slo- 
bodnim od njegove jednostranosti i da u sklopu onoga što se 
čini spornim i protivnim spozna međusobno nužne momente. 

Zahtijevanje takvih tumačenja kao i njegovo zadovolje- 
nje lako se uzimaju, kao da se bave onim bitnim. U čemu bi 
ono bitno jednoga filozofskoga spisa moglo biti više izraženo 
nego u njegovim ciljevima i rezultatima, a po čemu bi se ovi 
spoznali određenije nego po svojoj različnosti od onoga što 
to doba inače proizvodi u toj sferi? Ako takav postupak treba 
da vrijedi kao nešto više nego početak spoznavanja, ako treba 
da vrijedi kao zbiljsko spoznavanje, onda ga uistinu treba 
ubrojiti u izume da se sama stvar obiđe i da se poveže ovo 
dvoje: privid ozbiljnosti i truda oko nje i zbiljska uštednja 
toga truda. Predmet naime nije iscrpen u svome cilju, nego u 
svome izvođenju, i nije rezultat zbiljska cjelina, nego zbiljska 
je cjelina on zajedno sa svojim postojanjem; cilj za sebe jest 
neživa općenitost, kao što je tendencija puko previranje ko- 
jemu još nedostaje njegova zazbiljnost (Wirklichkeit), a goli 
je rezultat leš koji je tendenciju ostavio za sobom. Isto je tako 

različitost upravo granica stvari; ona je tamo gdje stvar pre- 
staje, ili ona je ono što stvar nije. Zato su takva nastojanja 
oko cilja ili rezultata kao i oko različitosti i prosuđivanja jed- 
noga ili drugoga lakši posao nego što se možda čini. Jer 
umjesto da se bavi stvarju, takvo je djelovanje uvijek izvan 
nje; umjesto da ostane u njoj i da sebe u njoj zaboravi, takvo 
znanje uvijek poseže za nečim drugim i ostaje naprotiv kod 
samcga sebe, umjesto da se nalazi pri stvari i da joj se preda. 
Najlakše je prosuditi ono što ima sadržaja i čvrstoće, teže je 
to shvatiti, a najteže što oboje sjedinjuje, dati prikaz toga. 

Stvaranje i izrađivanje iz neposrednosti supstancijalnoga 
života morat će se uvijek započeti tako, da čovjek stekne zna- 
nje o općim načelima i gledištima, da se najprije dovine do 
misli o stvari uopće, ništa manje da se razlozima podupre 
ili opovrgne, da konkretno i bogato obilje shvati prema od- 
ređenostima i da o njima zna dati valjanu odluku i ozbiljan 
sud. No, taj početak stvaranja ustupit će prije svega mjesto 
ozbiljnosti ispunjenoga života, koja vodi u iskustvo same 
stvari; a ako se tome pridruži još i to da ozbiljnost pojma 
zađe u dubinu stvari takvo će znanje i prosuđivanje u konver- 
zaciji imati svoje prikladno mjesto. 

Pravi lik u kojemu egzistira istina može da bude samo 
njezin znanstveni sistem. Surađivati na tome da se filozofija 
više približi formi znanosti, — cilju, da bi mogla odbaciti svoje 
ime ljubavi prema znanju i da bi bila zbiljsko znanje, — jest 
ono što sam ja sebi postavio. Unutrašnja nužnost da znanje 
bude znanost leži u njegovoj prirodi, a objašnjenje o tom 
koje zadovoljava, jest samo prikaz same filozofije. Vanjska 
nužnost ukoliko se ona, bez obzira na slučajnost osobe i indi- 
vidualnih motiva, shvati na neki opći način, jest isto, što i 
unutrašnja, naime u liku kakvo vrijeme prikazuje opstojnost 
njihovih momenata. Pokazati kako je došlo vrijeme da se fi- 
lozofija uzdigne do znanosti, bilo bi stoga jedino pravo oprav- 
danje pokušaja kojima je to cilj, jer bi dokazalo nužnost toga 
cilja, štaviše, ujedno bi ga izvelo. 

2. Kad se pravi lik istine stavi u znanstvenost — ili, što 
je isto, kad se tvrdi da istina ima element svoje egzistencije 
samo u pojmu — znam da se to čini u protivurječju s mišlje- 
njem i njegovim posljedicama, koje je toliko usvojeno i raši- 
reno u uvjerenju našega vremena. Čini se da zato nije suvišno 
objašnjenje o tome protivurječju, premda to objašnjenje ovdje 

također može da bude samo uvjeravanje kao i ono protiv 
kojega je upereno. Ako naime ono istinito egzistira samo u 
onome, ili, štaviše, samo kao ono što se naziva sad zorom, sad 
neposrednim znanjem apsolutnoga, religijom, bitkom — ne u 
centru božanske ljubavi, nego bitak njega! samoga — onda se 
odavle ujedno zahtijeva za prikazivanje filozofije suprotnost 
forme pojma. Ono apsolutno ne treba da se shvati, nego da 
se osjeća i promatra; ne njegov pojam, nego njegov osjećaj i 
zrenje treba da vode riječ i treba da se izraze.* 

Ako se pojava takva zahtjeva shvati prema svojoj općoj 
suvislosti i ako se gleda na stupanj na kojemu sada stoji sa- 
mosvjesni duh, onda je on prešao preko supstancijalnoga ži- 
vota kojim je inače živio u elementu misli — prešao je tu ne- 
posrednost svoje vjere, prešao je zadovoljenje i sigurnost iz- 
vjesnosti koju je svijest imala o svome izmirenju s bićem i 
njegovom općom — unutrašnjom i vanjskom — nazočnošću. 
Ne samo da je prešao iz toga u drugi ekstrem svoje nesupstan- 
cijalne refleksije u samome sebi nego se digao i nad tu rcflek- 
siju. Njegov bitni život nije samo izgubljen za njega; on je i 
svjestan toga gubitka i konačnosti, koja je njegov sadržaj. 
Odvraćajući se od toga drožđa, da rđavo stoji, priznavajući i 
prezirući to, traži on sada od filozofije ne toliko znanje o ono- 
me što on jest koliko to da tek s pomoću nje opet dođe do 
uspostave onoga supstancijaliteta i čistoće bitka. Toj potrebi 
ona dakle ne treba toliko da otvori zatvorenost supstancije 
i da nju podigne do samasvijesti — ne treba da kaotičnu 
svijest dovede do spomenutoga reda i do jednostavnosti pojma, 
koliko naprotiv da lučenja misli strese na jednu hrpu, da po- 
tisne pojam razlike i uspostavi osjećaj bivstva, da ne pruži 
spoznaju, nego spas. Ono lijepo. sveto, vječno, religija i ljubav 
jesu mamac koji se zahtijeva za pobudu volje da zagrize; ne 
pojam, nego ekstaza, ne nužnost stvari, koja hladno kroči na- 
prijed, nego oduševljenje koje vrije treba da bude držanje 
i širenje bogatstva supstancije koje vodi dalje.* 

Ovome zahtjevu odgovara veoma naporno nastojanje 
koje se pokazuje gotovo oduševljenim i zagrijanim u tome da 


1! Centra, tj. apsolutnoga. 

* Nazor koji se ovdje osporava jest nazor Jakobija i roman- 
tičara, što ga zastupaju Schlegcl i Schleicrmacher. 

* Ovaj prikaz duhovnoga stanja vremena odgovara odsjeku 
O »nesretnoj svijesti«e, str. 123. 

ljude istrgne iz utonulosti u osjetilnost, običnost i pojedinač- 
nost i da im pogled upravi prema zvijezdama, kako ne bi sta- 
jali na toj tački da bi se poput crva zadovoljavali prašinom 
i vodom, zaboravljajući posve ono božansko. Inače su opremili 
nebo opsežnim bogatstvom misli i slika. Od svega što jest le- 
žalo je značenje u niti svjetla kojom je to bilo privezano za 
nebo. Da bi se zadržali na njemu umjesto u ovoj nazočnosti, 
pogled je preko nje odlutao gore, božanskome biću, prema 
nekoj, ako se tako smije reći, onostranoj nazočnosti. Oko duha 
moralo se silom upraviti na ono zemaljsko i zadržati na njemu; 
i bilo je potrebno mnogo vremena da se ona jasnoća koju je 
imalo samo ono nadzemaljsko unese u tupost i nejasnoću, u 
čemu je ležao smisao onoga što je ovostrano, i da se pažnja 
na nazočno kao takvo, koja se nazvala iskustvom učini zanim- 
ljivom i vrijednom. Sada se čini da opstoji nužda suprotnosti, 
da je smisao toliko ukorijenjen u onome zemaljskome da je 
potrebna jednaka snaga da ga digne nad to. Duh se pokazuje 
tako siromašan da za svoje uzdignuće čezne samo za oskudnim 
osjećanjem onoga božanskoga, kao što putnik u pustinji čezne 
za običnim gutljajem vode. Na tome što duhu dostaje valja 
izmjeriti veličinu njegova gubitka. 

Ipak ta čednost u primanju ili štedljivost u davanju ne 
priliči se znanosti. Tko traži samo uzdignuće, tko teži za tim 
da se raznolikost njegove opstojnosti i misli samo zavije u 
maglu, pa da neodređeno uživa u tome neodređenom božan- 
stvu, neka vidi gdje će to naći; on će lako naći sredstva da 
sebi sam nešto dočara i da se time šepiri. No filozofija mora 
se čuvali toga da bude utješljiva. 

Još manje ta čednost koja se odriče znanosti smije pre- 
tendirati na to da je takvo oduhovljenje i mutnost nešto više 
nego znanost. Taj proročki govor misli, da ostaje zapravo u 
središtu i dubini, prezirno gleda na određenost (horos), pa se 
od pojma i nužnosti kao od refleksije koja stoluje saimno u ko- 
načnosti namjerno drži daleko. I kao što ima prazna širina, 
tako ima i prazna dubina, kao što ima ekstenzija supstancije, 
koja se razlijeva u konačnu raznolikost, bez snage da je održi 
na okupu, tako ima i besadržajan intenzitet, koji je držeći se 
kao čistija snaga bez proširenja, isto što i površnost. Snaga je 
duna samo toliko velika koliko njeno očitovanje, njegova du- 
bina samo toliko duboka koliko se on u svome izlaganju usu- 


245 


đuje da se proširi i da sebe izgubi. Kad to nepojmovno sup- 
stancijalno znanje ujedno tvrdi da je osobinu sopsiva (des 
Selbst) zadubilo u biću i da filozofira istinito i sveto, ono sebi 
skriva kako mjesto da bude odano bogu, preziranjem mjere i 
određenja daje da sad samo u samome sebi pokaže slučajnost 
sadržaja, a sad opet u sadržaju vlastitu samovolju. Prepuš- 
tajući se neobuzdanu vrenju supstancije, oni misle da su 
obavijanjem samosvijesti i napuštanjem razuma njegovi, pa 
im bog u snu daje mudrost. Što uistinu tako dobivaju i rađaju 
u snu, to zato i jesu sanjarije. 


3. Nije uostalom teško vidjeti da je naše doba doba rađa- 
nja i prijelaza u novi period. Duh je prekinuo s dosadašnjim 
svijetom svoje opstojnosti i predočivanja, pa namjerava da to 
baci u ponor prošlosti i započinje posao svoga preoblikovanja. 
On doduše nikada ne miruje, nego je obuzet kretanjem koje 
uvijek ide naprijed. Ali kao što kod djeteta nakon dugoga ti- 
hog ishranjivanja prvi udisaj prekida onu postupnost napre- 
dovanja koje se samo povećava — kvalitativan skok — pa je 
dijete sada rođeno, tako duh koji se razvija sazrijeva polako 
i tiho u novi lik, otkida jedan djelić za drugim od građevine 
svoga pređašnjeg svijeta; kolebanje se toga svijetla naviješta 
samo s pomoću pojedinih simptoma: lakoumnost kao i dosada. 
koje zadiru u ono što opstoji, neodređena slutnja nepoznatogu 
jesu vjesnici da dolazi nešto drugo. To postepeno drobljenje 
koje nije promijenilo fizionomiju cjeline prekida se ishodom 
koji, sličan munji, najedanput predstavlja tvorevinu novoga 
svijeta. 

Ipak, potpune zazbiljnosti to novo nema kao ni upravo 
rođeno dijete; a to je bitno i nipošto se ne smije zaboraviti. 
Prvo nastupanje jest tek njegova neposrednost ili njegov 
pojam. Kao što zgrada nije gotova kad joj je položen temelj, 
tako postignut pojam cjeline nije sama cjelina. Gdje želimo 
da vidimo hrast sa snažnim deblom i s mnoštvom lišća, kako 
širi svoje grane, nismo zadovoljni, ako nam se mjesto njega 
pokaže žir. Tako znanost, kruna svijeta duha, nije dovršena 
u svome početku. Početak novoga duha jest produkt daleko- 
sežnoga preokreta raznolikih oblika stvaranja, nagrada mno- 
gostruko zapletenoga puta i mnogostrukoga napora i truda. 
On je cjelina koja se iz sukcesije kao iz svoje protežnosti 
vratila u sebe, njezin nastali jednostavni pojam. No zazbiljnost 

te jednostavne cjeline sastoji se u tome da se ona oblikovanja 
koja su postala momentima u nastalome smislu opet iznova 
razvijaju i daju oblikovanje, ali u svome novom elementu. 

Dok je s jedne strane prva pojava novoga svijeta samo 
tek u svoju jednostavnost zavijena cjelina ili njezina opća 
osnova dotle naprotiv svijest o bogatstvu pređašnje opstojno- 
sti još opstoji u sjećanju. Njoj u novome liku koji se Javlja 
nedostaje rasprostranjenost i osebujnost; ali još više joj nedo- 
staje izgrađenost oblika kojim se razlike sa sigurnošću od- 
ređuju i sređuju u svoje čvrste odnose. Bez te izgrađenosti 
nedostaje znanosti opća razumljivost, pa se čini da je ezote- 
rična svojina nekolicine pojedinaca; — ezoterična svojina: jer 
opstoji tek samo u svojemu pojmu, odnosno njena unutraš- 
njost opstoji; nekolicine pojedinaca: jer njezina neraširena 
pojava čini njezinu opstojnost pojedinačnom. Tek ono što je 
potpuno određeno, ujedno je ezoterično, shvatljivo i prik- 
ladno da se nauči i da bude svojina svih. Razumna je forma 
znanosti put do nje; taj se put svima pruža i za sve je izjed- 
načen; a da se razumom dođe do umnoga znanja, pravedan 
je zahtjev svijesti koja pristupa znanosti; jer razum je miš- 
ljenje, čisti Ja uopće; a ono razumno jest ono već poznato i 
zajedničko znanosti i neznanstvenoj svijesti, uslijed čega ova 
neposredno može da uđe u znanost. 

Znanost koja tek počinje i koja dakle još nije dotjerala 
ni do potpunosti detalja ni do savršenstva oblika, izvrgnuta je 
zbog toga prijekvru. Ako on treba da se odnosi na njenu suš- 
tinu, taj bi prijekor bio nepravedan, kao što je nedopušteno da 
se ne prizna zahtjev one izgradnje. Čini se da je ova opreka 
najglavniji čvor oko kojega se sada muči znanstveno stvaranje 
i u čemu ono sebe još valjano ne razumije. Jedan dio se trsi 
oko bogatstva materijala i oko shvatljivosti, drugi dio prezire 
tu shvatljivost, pa se trsi oko neposredne umnosti i božanstva. 
Premda je onaj dio, bilo samo snagom istine, bilo nevoljkošću 
ovoga drugoga, ušutkan, pa ako se u pogledu osnova stvari 
vsjeća nadvladan, on zato u pogledu onih zahtjeva ipak nije 
zadovoljen; jer oni su pravedni, ali nisu ispunjeni. Njegova 
šutnja pripada samo napola pobjedi, a napola dosadi i ravno- 
dušnosti koja je obično posljedica očekivanja što se stalno 
pobuđuje, i obećanja koja se ne ispunjaju. 


247 


U pogledu sadržaja drugima! je zacijelo dosta lako ići u 
širinu. Oni dovlače na svoje tlo mnoštvo materijala, naime 
ono već poznato i sređeno, a baveći se poglavito osobitostima 
i kuriozitetima, čini se da to više imaju ono čime je znanje 
na svoj način već bilo svršilo, i da ujedno vladaju još i onim 
nesređenim i da prema tome sve podvrgavaju apsolutnoj 
ideji, za koju se čini da je time u svemu spoznata i sazrela u 
raširenu znanost. No ako se ta raširenost pobliže razmotri, 
pokazuje se da nije nastala tako da je isto samo sebe različito 
oblikovalo, nego ona je bezoblično ponavljanje istoga, što je 
samo izvanjski primijenjeno na različit materijal, dobivajući 
dosadan privid različitosti. Za sebe zacijelo istinita ideja ostaje 
uistinu uvijek samo na svome početku ako se razvoj sastoji 
samo u takvu ponavljanju iste formule. Ta jedna negibana 
forma, koju spoznavajući subjekt vodi oko onoga što je na- 
zočno, materijal izvana uronit u taj mirni element, to kao 
ni hotimične domišljatosti o sadržaju nije ispunjenje onoga 
što se zahtijeva, tj. nije bogatstvo koje proizlazi iz samoga 
sebe, ni samoodređena razlika likova. Naprotiv, to je jedno- 
bojni formalizam, koji dolazi samo do razlike građe, i to tako 
što je ona već pripravljena i poznata. 


Uz to taj formalizam tvrdi da je ta jednolikost i apstrak- 
tna općenitost ono apsolutno; on uvjerava da u njoj biti ne- 
zadovoljen znači biti nesposoban da se čovjek domogne apso- 
lutnoga stajališta i da se njega čvrsto drži. Ako je inače dosta- 
jala prazna mogućnost da se i na drugi način predoči nešto, 
da se opovrgne neka predodžba, i ako je ta ista sama moguć- 
nost, opća misao, imala i cijelu pozitivnu vrijednost zbiljske 
spoznaje, onda mi ovdje također vidimo da se općoj ideji u 
ovom obliku nezazbiljnosti pripisuje sva vrijednost i da raz- 
rješenje različitog i određenoga ili, štaviše, da ono njegovo 
bacanje u ponor praznine, koje niti je dalje razvijeno, niti se 
samo po sebi opravdava vrijedi kao spekulativni način raz- 
matranja. Razmatrati neku opstojnost, kakva je u apsolut- 
nome, ne sastoji se ovdje ni u čemu drugom nego da se o njoj 
kaže da se sada o njoj govorilo kao o nečemu; ali da u apso- 
lutnome, u A =A, i nema nešto takvo, nego da je u njemu 
sve jedno. Da se to jedno znanje, da je u apsolutnome sve 
jednako, suprotstavi spoznaji koja razlikuje i koja je ispunje- 


! Schelling i njegove pristaše. 

na ili traži i zahtijeva ispunjenje — ili da svoje apsolutno 
prikaže kao noć u kojoj su, kao što se običava reći, sve krave 
crne, jest naivnost praznine u pogledu spoznaje. Formalizam 
koji filozofija novijega vremena optužuje i kudi a koji se u 
njoj samoj opet pojavio, premda je njegova nedovoljnost po- 
znata i premda se ona osjeća, neće iščeznuti iz znanosti dok 
spoznavanju apsolutne zazbiljnosti ne bude potpuno jasna 
njegova priroda. 

S obzirom na to da opća predodžba, ako prethodi onome 
što je pokušaj njenog izvođenja, olakšava shvaćanje toga iz- 
vođenja, zgodno je da se ovdje naznači ono što je u njemu tek 
približno, ujedno s namjerom da se tom prilikom odstrane 
neki cblici kojih je navika zapreka za filozofsko spoznavanje. 


II 


1. Po mome naziranju, što se mora opravdati prikazom 
samoga sistema, sve je u tome da se ono istinito shvati i izrazi 
ne samo kao supstancija nego i kao subjekt. Ujedno valja 
primijetiti da supstancijalitet sadržava u sebi ono općenito ili 
neposrednost samoga znanja kao i onu neposrednost koja je 
bitak ili neposrednost za znanje. Ako je to, da se bog shvati 
kao jedna supstancija, razgnjevilo doba u kojemu je to odre- 
đenje! bilo izrečeno, onda je razlog tome dijelom ležao u in- 
stinktu; da je samosvijest u njemu samo nestala, da se nije 
održala, a dijelom je suprotnost koje se mišljenje kao mišlje- 
nje pridržava, općenitost kao takva, ista jednostavnost ili ra- 
zličiti, nepomični supstancijalitet*; i treće, ako mišljenje sje- 
dinjuje sa sobom bitak supstancije, shvaćajući neposrednost 
ili Zrenje kao mišljenje, onda je još riječ o tome ne pada li 
to intelektualno zrenje opet natrag u tromu jednostavnost, 
prikazujući samu zazbiljnost na nezbiljski način, 

Živa je supstancija. nadalje, bitak koji je uistinu subjekt, 
ili, što isto znači, koji je uistinu zbiljski samo utoliko, ukoli- 
ko je ta supstancija kretanje postavljanja same sebe (Sich- 
selbstsetzen) ili posredovanje sa sobom u postojanju drukči- 


! Osnovno određenje Spinozine filozofije. 
* Odnosi se na Kantovu filozofiju. 
? Odnosi se na Schellingovu filozofiju. 

jom sebi (Sichanderswerden). Ona je kao subjeki čisti jedno- 
stavni negativitet, upravo zbog toga razdvajanja jednostav- 
noga, ili podvostručenje koje suprotstavlja i koje je opet 
negacija te ravnodušne različitosti i njene opreke: samo ta 
jednakost koja se opet uspostavlja, ili refleksija u drugolnosli 
u samoj sebi — nec izvorno jedinstvo kao takvo, ili neposredno 
kao takvo, jest ono istinito. To je nastajanje nje same poput 
kružnice koja svoj konac pretpostavlja kao svoj cilj i ima ga 
kao početak, pa je zbiljski njezin konac samo po izvođenju. 

Život božji i božansko spoznavanje može se dakle zacijelo 
izraziti kao neko igranje ljubavi sa samom sobom; ona ideja 
pada do spasa, pa čak i dosade, ako u njoj nedostaje ozbiljno- 
sti, boli, strpljivosti i negativnoga rada. Po sebi je zacijelo 
nepomućena jednakost i jedinstvo sa samim sobom onaj živol 
kojemu nije ozbiljno do drugotnosti (Anderssein) i otudivanja 
kao ni do nadvladanja toga otuđivanja. No ta je osebičnost 
(Ansich) apstraktna općenitost u kojoj se ne gleda na njenu 
prirodu, da ona bude za sebe, a prema tome uopće ni na sa- 
mokretanje forme. Ako se forma izrekne kao jednaka suštini, 
onda se to može nazvati nerazumijevanjem što se misli da se 
spoznavanje može zadovoljiti osebičnošću ili suštinom, a da 
formu može uštedjeti; — da apsolutno načelo ili apsolutni zor 
čini nepotrebnim izvođenje suštine ili razvijanje forme. Up- 
ravo zato što je forma suštini tako bitna, kao što je bitna sa- 
moj sebi, ne treba suštinu shvatiti i izraziti samo kao suštinu, 
tj. kao neposrednu supstanciju ili kao čisto samozrenje božan- 
skoga, nego kao formu i u cijelome bogatstvu razvijene forme; 
time se ona tek shvaća i izražava kao ono zbiljsko. 

Istinito je cjelina. Cjelina je pak samo suština koja se 
ispunjava svojim razvojem. O apsolutnome valja reći da je 
zapravo rezultat, da je tek na koncu ono što uistinu jeste a u 
tome se upravo sastoji njegova priroda, da je ono zbiljsko, 
subjekat, ili samopostajanje (Sichselbstwerden). Koliko god se 
čini protivurječnim da se ono apsolutno u bitnosti shvati kao 
rezultat, ipak već neznatno razmišljanje ispravlja taj privid 
protivurječja. Početak, princip ili ono apsolutno, kao što se 
isprva i neposredno izriče, jest samo ono općeno. Kao što kad 
kažem: sve životinje, ove dvije riječi ne mogu vrijediti kao 
neka zoologija, tako je očito da riječi »božansko«, »apsolutno«, 
»vječno« itd. ne izriču ono što je u njima sadržano; — i samo 
takve riječi uistinu izražavaju predodžbu kao ono neposredno. 

Što je više od takve riječi, prijelaz makar samo i na neku 
rečenicu, sadržava promjenu koja se mora uzeti u obzir to je 
posredovanje. No to je posredovanje ono što se perhorescira, 
kao da bi apsolutna spoznaja bila napuštena ako se od toga 
posredovanja učini samo to da ono nije ništa apsolutno, pa 
da i nije u apsolutnome. 

No, to perhoresciranje potječe uistinu iz nepoznavanja 
prirode posredovanja i samoga apsolutnog spoznavanja. To 
posredovanje naime nije ništa drugo nego samo pokretna jed- 
nakost sa samim sobom, ili ovo je refleksija u sebi, moment 
zasebičnoga ja, čisti negativitet ili, sveđeno na svoju čistu 
apstrakciju, jednostavno postajanje. Ja ili postajanje uopće, 
to je posredovanje zbog svoje jednostavnosti upravo nastajuća 
neposrednost ili ono neposredno samo. Stoga je zabluda ako 
se refleksija isključi iz istinitoga i ako se ne shvati kao pozi- 
tivan moment apsolutnoga. Upravo refleksija istinito čini re- 
zultatom, ali ona tu opreku prema njegovu nastajanju također 
ukida; jer nastajanje je isto tako jednostavno i stoga nije 
različito od forme istinitoga da se u rezultatu pokaže kao jed- 
nostavno; ono je naprotiv povratak u jednostavnost. Ako je 
embrio doduše o sebi čovjek, on to nije za sebe; za sebe je on 
samo kav razvijen um koji je sebe učinio onim što je on o sebi. 
Tek je to njegova zazbiljnost. No sam je taj rezultat jedno- 
stavna neposrednost; jer on je samosvjesna sloboda koja mi- 
ruje u sebi i koja opreku nije stavila na stranu, puštajući da 
tu leži, nego je s njome pomirena. 

Rečeno se može izraziti i ovako: um je svršno djelovanje. 
Uzdignuće tobožnje prirode nad mišljenje, a prije svega pro- 
tjerivanje vanjske svršnosti dovelo je uopće oblik svrhe do 
nepovjerenja. No svrha, kao što i Aristotel određuje prirodu 
kao svršno djelovanje, jest ono neposredno, mirno, negibano, 
koje je samo ono što giba; tako je ono subjekt. Njegova snaga 
da giba jest zasebica (Fursichsein) ili čisti negativitet. Rezul- 
tat je isti kao početak samo zato što je početak svrha; — ili 
ono zbiljsko jest samo zato isto što i njegov pojam, jer ono 
neposredno kao svrha ima sopstvo (das Selbst) ili čistu zaz- 
biljnost u sebi samome. Izvedena svrha ili ono zazbiljno što 
opstoji jest kretanje i razvijeno postajanje; ali upravo taj 
nemir jest sopstvo; a onoj neposrednosti i jednostavnosti po- 

četka jednako je zato što je ono rezultat, ono u sebe povra- 
ćeno, — ali ono u sebe povraćeno upravo je sopstvo, a sopstvo 
je jednakost i jednostavnost koja se odnosi na sebe. 

Potreba da se ono apsoluino predoči kao subjekt, poslu- 
žila se tezama: bog je ono vječno ili moralni poredak svijeta 
ili ljubavi itd. U takvim je tezama ono istinito postavljeno 
upravo samo kao subjekt, a nije prikazano kao kretanje ref- 
lektiranja sebe u samo sebe. U nekoj tezi vrste počinje se 
riječju: bog. Ona je za sebe besmislen zvuk, prosto ime; tek 
predikat kaže što je on, predikat je njegovo ispunjenje i zna- 
čenje; prazni početak postaje samo u tome koncu zbiljsko 
znanje. Utoliko se ne da uvidjeti, zašto se ne govori samo o 
onome vječnome, o moralnome poretku svijeta itd. ili kao što 
su stari činili, o čistim pojmovima, o bitku, jednome itd., o 
onome što je značenje, a da se ne doda još besmisleni glas. No 
tom se riječi upravo označuje da nije postavljen neki bitak ili 
suština ili nešto općenito uopće, nego nešto u sebe reflektirano, 
subjekt. Ali to je ujedno samo anticipirano. Subjekt se pri- 
hvaća kao čvrsta tačka na kojoj su kao svome uporištu pri- 
čvršćeni predikati, s pomoću kretanja koje pripada onome što 
zna za subjekt, a koje se kretanje i ne smatra takvim da 
pripada samoj tački; ali samo njime bio bi sadržaj prikazan 
kao subjekt. Po načinu kakvo je to kretanje ne može ono 
njemu pripadati; ali prema pretpostavci one tačke ne može ni 
biti drukčije kakvoće, tj. može da bude samo vanjsko. Anti- 
cipacija da je apsolutno subjekt ne samo da nije zazbiljnost 
toga pojma nego je čini čak nemogućom; jer ona ga postavlja 
kao mirnu tačku, dok je zazbiljnost samokretanje. 

Od svakojakih zaključaka koji proizlaze iz rečenoga može 
se istaknuti da je znanje zbiljsko i da može biti izloženo samo 
kao znanost ili kao sistem; da je nadalje neko takozvano na- 
čelo. ili princip filozofije ako je istinit, već i zato neispravan, 
ukoliko on opstoji samo kao načelo ili princip. Zato ga je lako 
opovrći. Opovrgavanje se sastoji u tome da se pokaže njegov 
nedostatak; nedostatan je pak zato što je on samo ono op- 
ćenito ili princip, početak. Ako je opovrgavanje temeljito, ono 
je uzeto i razvijeno iz samoga tog principa — nije izvršeno 
izvana oprečnim uvjeravanjima i mislima. To opovrgavanje 
bilo bi dakle zapravo njegovo razvijanje, a time dopuna nje- 
gove nedostatnosti, ako ne bismo prepoznali u tome da se pazi 
samo na njegov negativni postupak, a nije svojega toka i 

rezultata svjesno s njegove pozitivne strane. Istinsko pozitivno 
izvođenje početka ujedno je obrnuto također negativno drža- 
nje prema njemu, naime prema njegovoj jednostranoj formi, 
da bude tek neposredno ili svrha. Prema lome se ono može 
uzeti i kao opovrgavanje onoga što sačinjava osnovu sistema, 
ali ispravnije ga valja smatrati kao pokazivanje da je osnova 
ili princip sistema zapravo samo njegov početak. 

Da je ono istinito samo kao sistem zbiljsko, ili da je sup- 
stancija u bitnosti subjekt, izraženo je u predodžbi koja ono 
apsolutno izriče kao duh — najuzvišeniji pojam, a pripada 
novijemu vremenu i njegovoj religiji. Samo duhovno jest 
zbiljsko; ono je (a) suština ili ono što o sebi jeste (osebičnost) 
— (b) ono odnošajno i određeno, drugost (Anderssein) i za- 
sebica — i (c) ono što u toj određenosti i njegovoj izvansebici 
(Aussersichsein) ostaje u samome sebi; — ili ono je o sebi i za 
sebe. No ono je ta ozasebica (Anundfursichsein) tek za nas 
ili o sebi, ono je duhovna supstancija. Ono mora da bude i samo 
za sebe, mora biti znanje o duhovnome i znanje o sebi kao 
duhu, tj. mora sebi da bude kao predmet, ali također nepo- 
sredno kao ukinuti, u sebe reflektirani predmet. Ovaj je »za 
sebe« samo za nas!', ukoliko je njegov duhovni sadržaj proiz- 
veden od njega samoga; ali ukoliko je on i za sebe? sam za 
sebe, utoliko mu je to samoproizvođenje, čisti pojam, ujedno 
predmetni element u kojemu ima svoju opstojnost. On je ta- 
ko u svojoj opstojnosti sam za sebe u sebe reflektiran 
predmet. Duh koji sebe tako razvijena zna kao duh jest zna- 
nost. To je znanje njegova zazbiljnost i carstvo koje on u sebi 
izgrađuje u svome vlastitom elementu. 

2. Čisto samospoznavanje u apsolutnoj drugotnosti, taj 
eter kao takav, jest osnova i podloga znanosti ili znanje u 
općenitosti. Početak filozofije predstavlja ili zahtijeva da se 
svijest nalazi u tome elementu. No sam element dobiva svoju 
dovršenost i prozirnost samo kretanjem svoga nastajanja. To 
je čista duhovnost kao općenitost koja ima način jednostavne 
neposrednosti; — ta jednostavnost, koja kao takva ima egzi- 
stenciju, jest osnova koja je mišljenje i koja je samo u duhu. 
Budući da je taj element, ta neposrednost duha, uopće ono 


! Za misaone subjekte. 

* Dakle duhovni objekt koji je svoj vlastiti subjekt koji 
proizvodi sam sebe. 

2 Od stanke do kraja rečenice dodatak 2. njem. izdanju. 

supstancijalno duha, ona je neposrednost preobražena bit- 
nost, refleksija koja je sama jednostavna, neposrednost kao 
takva za sebe, bitak koji je refleksija sam u sebi. Znanost sa 
svoje strane traži od samosvijesti da se podigne u taj eter, 
kako bi ta samosvijest mogla živjeti i kako bi živjela u njoj. 
Obratno, individuum ima pravo da zahtijeva da mu znanost 
pruži bar ljestve za to stajalište, da joj ga pokaže u njoj sa- 
moj. Njegovo se pravo osniva na njegovoj apsolutnoj samo- 
stalnosti, za koju on zna da je posjeduje u svakom obliku 
svoga znanja, jer u svakome, bilo da je od znanosti priznat 
bilo da nije, a sadržaj bilo koji mu drago, individuum je apso- 
lutna forma, tj. on je neposredna izvjesnost samoga sebe, a na 
taj način bezuvjetni bitak, ako bi se ovome izrazu davala 
prednost. Ako stajalište svijesti da za predmetne stvari zna u 
opreci prema samoj sebi a za samu sebe u opreci prema njima, 
znanost vrijedi kao »drugo« ono nasuprot u čemu svijest zna 
sebe kod same sebe, kao gubitak duha — onda je svijest na- 
protiv element znanosti, neka onostrana daljina, u kojoj ona 
više nema samu sebe. Svaka od ove dvije strane kaco da je za 
drugu obrnuto od istine. Da se prirodna svijest neposredno po- 
vjerava znanosti, to je pokušaj što ga ona čini da jednom 
i na glavi hoda, ne znajući što je privlači tome. Prisila, da 
poprimi taj neobični položaj i da se u njemu kreće, jest 
sila koja, nepripravljena, kao što se čini i neprirodna da 
pripisuje svijesti, da je ona sebi nanosi. Znanost može po sebi 
da bude što god hoće; u odnosu prema neposrednoj samosvi- 
jesti prikazuje se kao nešto naopako prema njoj; ili kako sa- 
mosvijest ima princip svoje zazbiljnosti u izvjesnosti same 
sebe, to znanost, jer je izvan zazbiljnosti, nosi oblik nezbilj- 
nosti. Zato ona ima da sjedini sa sobom takav element ili, 
štaviše, da pokaže da on njoj samoj pripada i kako pripada. 
Budući da joj nedostaje takva zazbiljnost, ona je samo sadr- 
žaj kao osebičnost (Ansich), kao svrha koja je tek nešto unu- 
trašnje, ne kao duh, tek samo duhovna supstancija. Ta cse- 
bičnost ima da se očituje i da postane za samu sebe, a to ne 
znači ništa drugo nego da samosvijest tu osebičnost ima da 
postavi kao jedno sa sobom. 

To nastajanje znanosti uopće ili znanje jest ono što pri- 
kazuje ova Fenomenologija duha. Znanje kakvo je ono isprva 
ili neposredni duh jest ono neduhovno, osjetilna svijest. Da 
bi postalo pravim znanjem ili da bi proizvelo element zna- 

nosti, koji je sam njezin čisti pojam, treba da se probija dru- 
gim putem. To nastajanje, kako će se postaviti u svome sadr- 
žaju i oblicima koji se pokazuju u njemu, neče biti ono što 
čovjek sebi u pivom redu predstavlja pod nekim uvođenjem 
neznanstvene svijesti u znanost, a i nešto drugo nego osniva- 
nje znanosti; kao ni oduhovljenje koje kao iz pištolja nepo- 
sredno počinje s apsolutnim znanjem, pa je s drugim staja- 
lištima obračunalo već time što izjavljuje da se ne obazire na 
njih. 

3. Zadatak da se individuum sa svog neobrazovanog sta- 
jališta dovede do znanja valjalo je shvatiti u njegovu općeni- 
tome smislu, a opći individuum, samosvijesni duh valjalo je 
razmotriti u njegovu formiranju. Što se tiče odnosa obiju to 
se u općem individuumu pokazuje svaki moment kako dobiva 
konkretnu formu i osebujno oblikovanje. Poseban je indi- 
viduum nepotpuni duh, konkretan lik, u čijoj cijeloj opstoj- 
nosti vlada određenost i u kojemu drugi opstoje samo u ne- 
jasnim crtama. U duhu koji stoji više negc drugi pala je niža 
konkretna opstojnost na beznačajan moment; što je prije 
toga bila sama stvar, to je sada samo još trag; njezin je lik 
zavijen i postao jednostavnim šatirungom. Individuum čija je 
supstancija viši duh prolazi tu prošlost kao što onaj koji se 
daje na neku višu znanost prolazi pripravna znanja kojima 
odavna raspolaže da bi sebi predočio njihov sadržaj; on ih 
doziva u svoje sjećanje a da njegov interes i bavljenje ne 
ostaje kod njih. Pojedinac mora i prema sadržaju proći raz- 
vojne stupnjeve općeg duha, ali kao oblike koje je duh već 
odložio kao stupnjeve puta koji je izrađen i izravnan. Tako 
mi u pogledu znanja vidimo kako je ono što je u prošla vre- 
mena zabavljalo zreli duh ljudi palo na znanje, vježbe i čak 
na igre dječačkoga doba, pa ćemo u pedagogijskom napre- 
dovanju spoznati kao u silueti nacrtanu povijest obrazovanja 
svijeta. Ta prošla opstojnost već je vlasništvo općega duha koji 
sačinjava supstanciju individuuma, a pojavljujući se u njemu 
tako izvana, njegovu neorgansku prirodu. Obrazovanje u 
ovome pogledu, ako se razmotri sa strane individuuma, sastoji 
se u tome da individuum stekne ono što je tu, da u sebi troši 
svoju neorgansku prirodu i da je sebi prisvoji. No to sa strane 
općega duha kao supstancije nije ništa drugo nego da ova sebi 
dade svoju samosvijest, da u sebi proizvodi svoje nastajanje 
i svoju refleksiju. 

Znanost prikazuje to stvaralačko kretanje u njegovoj 
iscrpnosti i nužnosti kao što ono što se već snizilo na moment 
i vlasništvo duha prikazuje u njegovoj oblikovanosti. Cilj je 
uvid duha u ono što je znanje. Nestrpljivost zahtijeva ono ne- 
moguće, naime postignuće cilja bez sredstava. S jedne strane 
valja podnijeti dužinu toga puta, jer je svaki moment nuždan; 
s druge strane valja se zadržati kod svakog momenta, jer 
svaki je sam jedan cijeli individualni lik, pa se promatra ap- 
solutno samo utoliko ukoliko se njegova određenost promatra 
kao cjelina i konkretnost, ili ukoliko se cjelina promatra u 
osebujnosti ovoga određenja. Budući da je supstancija indivi- 
duuma, budući da je čak svjetski duh imao strpljivosti da 
prođe te forme u dugom trajanju vremena i da preuzme go- 
lemi posao svjetske povijesti, u kojoj je on u svakoj od onih 
forma oblikovao cijeli svoj sadržaj za koji je ona sposobna, 
i budući da s manje truda nije mogao postići svijest o sebi, 
zato individuum s obzirom na stvar i ne može s manje truda 
shvatiti svoju supstanciju. Međutim, sada on ima manje muke, 
jer po sebi je to izvršeno — sadržaj je kao mogućnost već 
pokorena zazbiljnost, svladana neposrednost, oblik je već sve- 
den na svoju abrevijaturu, na jednostavno misaono određenje. 
Već kao nešto pomišljeno sadržaj je vlasništvo supstancije: ne 
valja više opstojnost u formu osebičnosti, nego osebičnost — 
koja nije više ni prosto izvorna niti u opstojnost uronuta, nego 
je samo u sjećanju — samo obrnuti u formu zasebice. Način 
toga postupka valja pobliže navesti. 

U cjelini je ušteđeno, na stajalištu na kojem prihvaćamo 
ovo kretanje, ukidanje opstojnosti; ali što još preostaje i čemu 
je potrebno još više preoblikovanja, to je predodžba i pozna- 
vanje forma. U supstanciju natrag uzeta opstojnost onom je 
prvom negacijom samo tek neposredno prenesena u element 
sopstva; ovo njemu! stečeno vlasništvo ima dakle još isti ka- 
rakter neshvaćene neposrednosti, nepokretne ravnodušnosti 
kao i sama opstojnost, ova je tako sama prešla u predodžbu. 
Tako je ta opstojnost ujedno nešto poznato, nešto takvo 
čime je duh koji opstoji obračunao, u čemu zato nije više nje- 


! Sopstvu. 

gova djelatnost, a prema tome njegov interes. Ako je sama 
djelatnost, koja obračunava s opstojnošću samo kretanje po- 
sebnoga duha, koji sebe ne shvaća, onda je naprotiv znanje 
upravljeno protiv tako nastale spoznaje, protiv te poznatosti; 
to je postupak općega svojstva i interes mišljenja. 

Ono poznato uopće nije zato spoznato što je poznato. To 
je najobičnije zavaravanje samoga sebe kao i zavaravanje 
drugih, ako se u spoznavanju pretpostavi nešto kao poznato, 
a također, ako to čovjek sebi od drugoga dopušta. Takvo zna- 
nje sa svim naklapanjima ovamo i onamo ne miče se s mjesta 
a da i Ine zna kako mu se to dešava. Subjekt i objekt itd. 
bog, priroda, razum, osjetilnost itd. uzimaju se kao poznati da 
se nisu razmotrili osnovom i nečim što vrijedi, pa sačinjavaju 
čvrste tačke kako polaženja, tako i vraćanja. Kretanje između 
tih tačaka koje ostaju nepokretne ide ovamo i cnamo, a prema 
tome zbiva se sve samo na njihovoj površini. Tako se i shva- 
ćanje i ispitivanje sastoji u tome da se vidi da li svatko ono 
što je o njima rečeno nalazi i u svojoj predodžbi, da li se 
njemu tako pričinja, i da li je njemu to poznato ili ne. 

Već analiziranje neke predodžbe, kao što se to inače či- 
nilo, bilo je samo ukidanje njene forme poznatosti. Neku 
predodžbu rastaviti na njene izvorne elemente jest vraćanje 
na njene momente koji bar nemaju oblika zatečene predodžbe, 
nego sačinjavaju neposrednu svojinu sopstva. Ta analiza do- 
lazi doduše samo do misli koje su poznate, čvrsta i nepo- 
kretna određenja. No bitan moment jest ovo rastavljeno, ne- 
zbiljsko samo; jer samo zato što se konkretno rastavlja i čini 
sebe nezbiljskim, ono je što se kreće. Djelatnost rastavljanja 
jest snaga i posao razuma, te najčudnovatije i najveće, ili, šta- 
više, apsolutne moči. Krug koji miruje u sebi zatvoren, držeći 
kao supstanciju svoje momente, jest neposredan odnos koji 
zato nije čudan. Ali da ono od svoga opsega rastavljeno akci- 
dentalno kao takvo, ono vezano i ono, što je zbiljsko samo po 
svojoj vezi s drugim dobiva vlastitu opstojnost i odvojenu slo- 
bodu, to je neizmjerna moć negativnoga; to je energija miš- 
ljenja, čistoga Ja. Smrt, ako onu nezazbiljnost hoćemo tako da 
nazovemo, jest ono najstrašnije, a da se ono mrivo čvrsto drži, 
zato se zahtijeva najveća snaga. Ljepota bez snage mrzi ra- 
znm jer joj on pripisuje ono što ona nije kadra. Ali nije život 
duha onaj koji se straši smrti, čuvajući se upravo od unište- 
nja, nego onaj koji je podnosi i u njoj se održava. On dobiva 

svoju istinu samo tako da u apsolutnoj rastrganosti nalazi sa- 
moga sebe. On nije ta moć kao ono pozitivno koje odvraća 
pogled od negativnog, kao kad o nečemu kažemo da to nije 
ništa ili to je krivo, pa obračunavši s time, prelazimo na nešto 
drugo; nego on je ta moć samo tako što negativnome gleda u 
lice, što se bavi njime. To je bavljenje čarobna snaga koja 
ono negativno obraća u bitak. Ona je ono isto što smo gore 
nazvali subjektom, koji u tome što određenost u svome ele- 
mentu daje opstojnost ukida neposrednost koja je apstraktna, 
tj. koja uopće samo jest, pa je tako istinska supstancija, bitak 
ili neposrednost koja nema posredovanje izvan sebe nego je 
to sama. 

Da ono predočeno postane svojinom čiste samosvijesti, to 
uzdignuće do općenitosti uopće samo je jedna strana, još nije 
dovršena tvorevina. Način studija staroga doba razlikuje se 
od novoga po tome što je on bio prava izgrađenost prirodne 
svijesti. Okušavajući se posebno na svakome dijelu svoje 
opstojnosti i filozofirajući o svemu što se javljalo, ona je od 
sebe proizvela skroz naskroz djelatnu općenitost. U novije 
doba naprotiv nalazi individuum apstraktnu formu priprav- 
ljenu; napor da se ta forma prihvati i da se prisvoji jest više 
ono neposredno probijanje unutrašnjosti i odrezano proizvo- 
đenje onoga općenitoga nego njegovo proizlaženje iz konkret- 
noga i raznolikosti opstojnosti. Zato se sada posao ne sastoji 
toliko u tome da se individuum očisti od neposrednoga osjetil- 
nog načina i da se učini supstancijom koja je pomišljena i 
koja misli, koliko naprotiv u onome oprečnome da se ukida- 
njem čvrstih određenih misli realizira i oduhovi ono općenito. 
No mnogo je teže da se naprave tekućima čvrste misli nego 
osjetilna opstojnost. Razlog je ono što smo malo prije naveli; 
ona određenja imaju Ja, moć negativnoga ili čistu zazbiljnost 
za supstanciju i element svoj opstojnosti; osjetilna određenja 
naprotiv samo nemoćnu apstraktnu neposrednost ili bitak kao 
takav. Misli postaju tekuće, jer čisto mišljenje, ta unutrašnja 
neposrednost, spoznaje sebe kao moment, ili jer čista izvjes- 
nost u pogledu njega samoga apstrahira od sebe — ne da 
sebe izostavi, stavi na stranu, nego da napusti ono fiksno 
svoga samopostavljanja, kako ono fiksno čisto konkretnoga 
što je sam ja u opreci prema različitome sadržaju, tako i ono 

fiksno različitoga', koji, postavljeni u elementu čistoga miš- 
ljenja, imaju udjela u onoj neuvjetovanosti jastva. Tim kre- 
tanjem postaju čiste misli pojmovima, pa su tek ono što 
uistinu jesu, samokretanja, krugovi, ono što je njihova sups- 
tancija, duhovne bitnosti. 

To kretanje čistih bitnosti sačinjava prirodu znanstve- 
nosti uopće. Uzeto kao veza njihova sadržaja, to je kretanje 
nužnost i proširenje toga sadržaja u organsku cjelinu. Put, 
kojim se postizava pojam znanja postaje s pomoću toga kre- 
tanja također nužnim i potpunim nastajanjem, taku da ta pri- 
prava prestaje biti slučajno filozofiranje koje se, kako to slu- 
čajnost donosi sa sobom, veže na ove ili one predmete, odnose 
i misli nepotpune svijesti, ili koje umovanjem, zaključivanjem 
i izvođenjem, koje ide amo-tamo, nastoji da na osnovu odre- 
denih misli obrazloži ono istinito; nego taj će put kretanjem 
pojma obuhvatiti potpunu svjetovnost (Weltlichkeit) svijesti 
u njenoj nužnosti. 

Takav prikaz sačinjava nadalje prvi dio znanosti zato što 
je opstojnost duha kao prvo samo ono posredno ili početak, 
ali početak još nije njegov povratak u sebe samoga. Ele- 
ment neposredne opstojnosti jest stoga određenost, po kojoj se 
ovaj dio znanosti razlikuje od drugih. Navod te razlike vodi 
do tumačenja nekih čvrstih misli, koje se pri tome obično 
javljaju. 


III 


1. Neposredna opstojnost duha, svijest, ima dva momen- 
ta, moment znanja i moment predmetnosti, koja je znanju 
negativna. Budući da se duh u tome elementu? razvija i izlaže 
svoje momente, ta zapreka pripada njima, pa ti momenti na- 
stupaju svi kao likovi svijesti. Znanost koja ide ovim putem 
jest znanost iskustva što ga čini svijest; supstancija se proma- 
tra kako je ona i njeno kretanje predmet svijesti. Svijest ne 
zna i ne shvaća ništa, osim što je u njezinu iskustvu; jer što 
je iskustvo, to je samo duhovna supstancija, i to kao predmet 
nje same. Ali duh postaje predmetom, jer on je to kretanje, 
da sebi postane nešto drugo, tj. predmet svoga sopstva i da tu 

! Misaonih određenja, apstrakcija, načela, koja opstoje u 
jastvu. 

* U svijesti. 

drugotnost (Anderssein) ukine. A iskustvom naziva se upravo 
to kretanje u kojemu se otuđuje ono neposredno, ono što sa 
nije iskusilo, tj. ono apstraktno, bilo osjetilnoga bitka, bilo 
samo onoga pomišljenog jednostavnoga, a zatim se iz te otu- 
đenosti vraća k sebi, pa je tek sada time prikazano u svojoj 
zbilji i istini, kao što je i svojina svijesti. 

Nejednakost koja opstoji u svijesti između ja i supstan- 
cije koja je njezin predmet, jest međusobna razlika, ono nega- 
tivno uopće. Taj se negativitet može smatrati kao nedostatak 
obaju, ali je njihova duša, ili ono što ih pokreće; zbog čega su 
neki stari! prazninu shvaćali kao ono pokretačko, uzimajući 
to doduše kao negativitet, ali ipak još ne kao sopstvo. Ako se 
sada negativitet prije svega pojavi kao nejednakost jastva 
s predmetom, to je isto tako nejednakost supstancije sa 
samom sobom. Ono za što se čini da se zbiva izvan nje, da je 
djelatnost protiv nje, jest njezino vlastito djelovanje, i ona 
Se pokazuje da je u bitnosti subjekt. Pošto je to potpuno po- 
kazala, duh je svoju opstojnost učinio jednakom svojoj suštini; 
on je sebi predmet kakav jeste, a apstraktni je element ne- 
posrednosti i rastavljanja znanja i istine prevladan. Bitak je 
apsolutno posredovan; on je supstancijalni sadržaj, koji je 
također neposredno svojina jastva, jastven ili pojam. Time 
se završava fenomenologija duha. Što duh sebi u njoj pri- 
pravlja, to je element znanja. U ovome se dakle rasprostiru 
momenti duha u formi jednostavnosti koja zna svoj predmet 
kao samu sebe. Oni se više ne raspadaju u opreku bitka i zna- 
nja, nego ostaju u jednostavnosti znanja, oni su ono istinito 
u formi istinitoga, a njihova je različitost samo različitost sa- 
držaja. Njihovo kretanje, koje se u tome elementu organizira 
u cjelinu, jest logika ili spekulativna filozofija. 

Budući da, dakle, onaj sistem iskustva duha obuhvata 
samo njegovu pojavu, čini se da je tok od njega do znanosti 
istinitoga, koje je u liku istinitoga, naprosto negativan, pa bi 
čovjek mogao htjeti da ostane pošteđen od negativnoga, kao 
lažnoga, i zahtijevati da bude doveden do istine. Čemu se 
natezati s onim lažnim? Već je prije bilo govora da bi odmah 
trebalo započeti sa znanošću, pa ovdje valja odgovoriti na to 
kakvu osobinu uopće ima ono negativno kao lažno. Predodžbe 


1 Leukip i Demckrit, Usp.: Hegel, Geschichte der Philosophie 
(Povijest filozofije), Djela, sv. 13, str. 371. 

o tom napose sprečavaju da se uđe u istinu. To će dati povoda 
da se govori o matematičkom spoznavanju, koje nefilozofsko 
znanje smatra kao ideal, pa bi filozofija morala nastojati da 
ga postigne, ali dosad uzalud. 

Ono istinito i lažno pripada određenim mislima koje bez 
kretanja vrijede kao posebne suštine, od kojih jedna izolirano 
i čvrsto stoji na jednoj strani, a druga na drugoj, bez zajed- 
ništva s drugom. Naprotiv se mora tvrditi da istina nije nov- 
čanica koja se gotova može dati i primiti.! Kao što ne postoji 
zlo, tako ne opstoji ni nešto lažno. Ono zlo i lažno nije doduše 
tako rđavo kao đavo, jer zlo i lažno kao đavo učinjeno je čak 
posebnim subjektom; kao ono lažno i zlo samo su u opće- 
nitosti, ali ipak imaju vlastitu suštinu jedno prema drugome. 
Ono lažno, (jer je samo o njemu ovdje riječ), bilo bi ono 
»drugo«, negativitet supstancije koja je kao sadržaj znanja 
ono istinito. No, supstancija je sama u bitnosti ono negativno, 
dijelom kao razlikovanje i određenje sadržaja, dijelom kao 
jednostavno razlikovanje, tj. kao sopstvo i znanje uopće. Može 
se doduše lažno znati. Da se što lažno zna, znači da je znanje 
u nejednakosti sa svojom supstancijom. Upravo je ta nejedna- 
kost razlikovanje uopće, koje je bitan moment. Iz toga raz- 
likovanja nastaje doduše njihova jednakost, a ta nastala jed- 
nakost jest istina. Ali ona nije tako istina kao da bi nejedna- 
kost poput šljake bila odbačena od čistoga metala, a također 
ni tako što se oruđe odstrani od gotove posude, nego nejedna- 
kost opstoji čak još neposredno kao ono negativno, kao sop- 
stvo, u onome istinitome kao takvome. No zato se ipak ne može 
reći da ono lažno sačinjava moment ili čak sastavni dio isti- 
nitoga. Da u svakoj laži ima nešto istine, u toj izreci vrijedi 
to dvoje kao ulje i voda, koji se ne dadu pomiješati, nego su 
samo izvana povezani. Upravo zbog značenja da se označi mo- 
ment potpune drugotnosti, ne smiju se više upotrebljavati 
njihovi izrazi cndje gdje je njihova drugotnost ukinuta. Kao 
što izraz jedinstva subjekta i objekta, konačnoga i beskonač- 
noga, bitka i mišljenja itd. ima tu nezgrapnost da objekt i 
subjekt itd. znače ono što su oni izvan svojega jedinstva, da- 
kle u jedinstvu ne misle se kao ono što njihov izraz kaže, tako 
ono lažno nije više kao lažno moment istine. 


1 Lessing, Nathan. ITI, 6: als ob die Wahrheit Miinze ware! itd. 
(kao da je istina novčić!). 

Dogmatizam načina mišljenja u znanju i u studiju filozo- 
fije nije ništa drugo nego mnjenje da ono istinito opstoji u 
sudu koji je čvrst rezultat ili pak koji se neposredno zna. Na 
ovakva pitanja, kada se rodio Cezar, koliko je hvati iznosio 
jedan stadij itd., treba da se dade čist odgovor, kao što je za- 
cijelo istina da je kvadrat hipotenuze jednak sumi kvadrata 
ostalih stranica pravokutnoga trokuta. Ali priroda takve tako- 
zvane istine različita je od prirode filozofskih istina. 

2. U pogledu historijskih istina, ukratko da ih spome- 
nemo, ukoliko se naime razmatra ono njihovo čisto historijsko, 
lako se priznaje da se tiču pojedinačne opstojnosti, nekoga 
sadržaja s obzirom na njegovu slučajnost i proizvoljnost, s ob- 
zirom na njegova određenja koja nisu nužna. No čak takve 
gole istine, kao što su one za primjer navedene, nisu bez kre- 
tanja samosvijesti. Da bi se jedna od njih poznavala, mora se 
mnogo poređivati, također tražiti u knjigama ili na koji god 
način ispitati; i kod neposrednoga zora tek se njegovo znanje 
s njegovim razlozima drži za nešto što ima istinitu vrijednost, 
premda samo goli rezultat treba da bude ono o čemu se radi. 


U pogledu matematičkih istina, još će se manje smatrati 
za geometra onaj koji bi Euklidove teoreme znao napamet a 
ne bi znao njihove dokaze.! Također bi se smatralo da ne za- 
dovoljava znanje što bi ga tko stekao mjerenjem mnogih pra- 
vokutnih trokuta da im stranice međusobno imaju poznati od- 
nos. Ni kod matematičkoga spoznavanja bitnost dokaza nema 
još toga značenja i prirode da bi bio moment samoga rezultata, 
nego je u njemu naprotiv iščezao i nestao. Kao rezultat teorem 
je doduše spoznat kao istinit. Ipak se ta pridošla okolnost ne 
tiče njegova sadržaja, nego samo odnosa prema subjektu; kre- 
tanje matematičkoga dokaza ne pripada onome što je predmet, 
nego je za stvar vanjski postupak. Dakle, priroda pravokut- 
noga trokuta ne rastavlja se sama kao što se to prikazuje u 
konstrukciji, koja je nužna za dokaz suda koji izražava njegov 
odnos; cijelo je proizvođenje rezultata tok i sredstvo spozna- 


! Ova rečenica glasi u originalu ovako: Was die mathemati- 
schen Wahrheiten betrift, so wurde noch weniger fur einen Geo- 
meter gehalten verden, der die Theoreme Euklids auswendig wus- 
ste, ohne ihre Beweise, ohne sie, wieman im Gegensatze sich aus- 
driicken kčnnte, inwendig zu wissen. Kako se ta rečenica osniva 
na igri riječi (auswendig wiste — inwendig zu wissen), to se 
ona ne da tačno prevesti. Prev. 


262 


vanja. I u filozofskome spoznavanju jest nastajanje opstoj- 
nosti kao opstojnosti različito od nastajanja suštine ili unu- 
trašnje prirode stvari. No filozofsko spoznavanje sadržava 
prvo oboje, dok matematičko naprotiv u spoznavanju kao 
takvome prikazuje nastajanje opstojnosti, tj. bitka prirode 
stvari. Uostalom ono prvo sjedinjuje i ova dva posebna kre- 
tanja. Unutrašnje nastajanje ili bivanje supstancije nerastav- 
ljen je prijelaz u ono vanjsko ili u opstojnost, bitak za drugo, 
a obratno je bivanje opstojnosti uzimanje sebe natrag u su- 
štinu. Kretanje je podvostručeni proces i zbivanje cjeline tako 
da svaka stvar ujedno postavlja drugu, a zbog toga svaka i 
ima u sebi obje kao dva pogleda; one zajedno sačinjavaju cje- 
linu tako da sebe same razrješavaju i čine momentima te 
cjeline. 

U matematičkome je spoznavanju uviđaj vanjski postupak 
za stvar; iz toga slijedi da se prava stvar time mijenja. Stoga 
sredstvo — konstrukcija i dokaz — sadržava doduše istinite 
sudove; ali se također mora reći da je sadržaj lažan. Trokut 
se u gornjem primjeru trga, pa se njegovi dijelovi pribijaju 
drugim figurama koje konstrukcijom nastaju na njemu. Tek 
na koncu uspostavlja se opet trokut, o kojemu je zapravo riječ 
i koji se u daljem toku izgubio iz vida, pa se javljao samo u 
dijelovima, koji su pripadali drugim cjelinama. Ovdje, dakle, 
također vidimo kako nastupa negativitet sadržaja, koji bi se 
mogao nazvati njegovom lažnošću kao u kretanju pojma išče- 
zavanje misli za koje se mislilo da su čvrste. 

Ipak prava nedostatnost ovoga spoznavanja u vezi je sa 
samim spoznavanjem kao i njegovim sadržajem uopće. U po- 
gledu spoznavanja, ne uviđa se prije svega nužnost konstruk- 
cije. Ona ne proizlazi iz pojma teorema, nego se zapovijeda, a 
čovjek taj propis, da povuče upravo ove linije mjesto kojih bi 
se moglo povući beskonačno mnogo drugih, ima slijepo da 
sluša, ne znajući ništa više, csim što ima dobru vjeru da će to 
za dokazivanje biti svrsishodno. Naknadno se i pokazuje ta 
svrsishodnost, koja je sama zato vanjska što se pokazuje tek 
naknadno u dokazivanju. Taj dokaz također ide putem koji 
negdje pcčinje, a da se još ne zna u kojemu odnosu prema 
rezultatu što treba da ga dobijemo. Njegov tok prihvaća ova 
određenja i odnose, ostavljajući druge po strani a da se ne 
uviđa po kojoj nužnosti; neka vanjska svrha upravlja tim 
kretanjem. 


263 


Evidencija toga nedostatnog spoznavanja, na koju je ma- 
tematika ponosna, a čime se isprsava i protiv filozofije, osniva 
se samo na siromaštvu njezina cilja i nedostatnosti njezine 
građe, pa je stoga takve vrste da je filozofija mora prezirati. 
Njezin cilj ili pojam jest veličina. To je upravo onaj nebitni, 
nepojmovni odnos. Kretanje znanja zbiva se stoga na površini, 
ne dotiče se ni same stvari, ni suštine ili pojma, a zbog toga 
nije poimanje. Građa o kojoj matematika pruža ugodno blago 
istina jest prostor i »jedno«, Prostor je opstojmost u koju pojam 
upisuje svoje razlike kao u kakav prazni mrtvi element. u 
kojemu su one isto tako negibljive i nežive. Ono zbiljsko nije 
nešto prostorno kao što se razmatra u matematici; takvom ne- 
zazbiljnošću, kao što su problemi matematike, ne bavi se ni 
konkretno osjetilno zrenje ni filozofija. U takvome nezazbilj- 
nom elementu ima samo i nezazbiljne istine, tj. fiksiranih. 
mrtvih sudova; kod svakoga od njih može se prestati; idući 
počinje za sebe iznova, a da se prvi sam od sebe ne kreće 
prema drugome i da tako ne nastaje nužna veza s pomoću 
same prirode stvari. Zbog onoga principa i elementa — a u 
tome se sastoji ono formalno matematičke evidencije — zna- 
nje također teče ro liniji jednakosti. Naime, ono mrtvo, zato 
što se samo kreće, ne dolazi do razlika suštine, do bitnoga 
suprotstavljanja ili nejednakosti; a stoga ni do prijelaza opreč- 
noza u oprečno, ni do kvalitativnoga, imanentnoga, ni do sa- 
mokretanja. Jer ono je samo veličina, nebitna razlika, što 
matematika jedino razmatra. Da je ono pojam koji razdvaja 
prostor u njegove dimenzije. određujući njihove veze i veze 
u njima, od toga ona apstrahira; ona ne razmatra npr. odnos 
linije prema površini; a gdje promjer kruga poređuje s pe- 
riferijom, nailazi na njihov inkomenzurabilitet, tj. na odnos 
pojma, nešto beskonačno što izmiče njezinu određivanju. 

Imanentna, takozvana čista, matematika ne suprotstavlja 
Ni vrijeme kao vrijeme prostoru, kao drugu materiju svojega 
razmatranja. Primijenjena bavi se doduše rjime kao kreta- 
njem, a i drugim zbiljskim stvarima; ali sintetička, tj. načela 
svojih odnosa koji su određeni svojim pojmom načela, uzima 
ona iz iskustva i na te pretpostavke primjenjuje samo svoje 
formule. Da se takozvani dokazi takvih načela, kao što je onaj 
o ravnoteži poluge, odnosu prostora i vremena u kretanju 
pada itd., koje ona često iznosi, daju i uzimaju kao dokazi, na- 

prosto je i samo dokaz kako je za spoznavanje velika potreba 
dokazivanja, jer gdje ono nema više, poštuje i prazni privid 
dokaza, dobivajući tako neko zadovoljstvo. Kritika onih do- 
kaza! bila bi značajna kao i poučna, kako bi se matematika 
dijelom očistila od toga lažnog nakita, a dijelom pokazala 
njena granica i na osnovi toga nužnost drugog znanja. Što se 
tiče vremena o kojemu bi se mislilo, da kao pandan prostoru 
sačinjava materiju drugoga dijela čiste matematike, ono je 
sam pojam koji egzistira. Princip veličine, bespojmovne raz- 
like, i princip jednakosti, apstraktnoga neživog jedinstva ne 
može se baviti onim čistim nemirom života i apsolutnim raz- 
likovanjem. Taj negativitet postaje stoga samo kao parali- 
ziran, naime kao »jedno«, drugom građom toga spoznavanja, 
koje — neki vanjski postupak — ono što samo sebe kreće, sni- 
žava na građu da bi sada u njemu imala ravnodušan, vanjski, 
neživi sadržaj. 

3. Filozofija, naprotiv, ne razmatra nebitno određenje, 
nego određenje, ukoliko je bitno; nije nešto apstraktno ili ne- 
zazbiljno njezin element i sadržaj, nego zazbiljno, ono što 
sebe samo postavlja i što u sebi živi, opstojnost u svojemu 
pojmu. To je proces koji sebi proizvodi svoje momente i pro- 
Jazi ih, a cijelo to kretanje sačinjava ono pozitivno i njegovu 
istinu. Ova istina dakle sadržava također ono negativno, ono 
što bi se nazivalo lažnim, kad bi se moglo razmatrati kao 
takvo, od čega treba apstrahirati. Naprotiv, valja samo ono što 
iščezava smatrati kao ono bitno, ne u određenju nečega čvr- 
stoga što odrezano od istinitoga treba izvan njega, ne zna se 
gdje. ostaviti da leži, a ni ono istinito kao ono mrtvo pozitivno, 
što na drugoj strani miruje. Pojava je nastajanje i prolaženje, 
koje samo ne nastaje i ne prolazi, nego je o sebi i sačinjava 
zazbiljnost i kretanje života i istine. Tako je ono istinito 
bakantska vrtoglavica u kojoj nema člana koji ne bi bio opo- 
jen; a kako se svaki član, kad se odvaja, neposredno razrje- 
šava — cna je također prozirno i jednostavno mirovanje. U 
sudu toga kretanja ne opstoje doduše pojedini likovi duha kao 
određene misli, ali su i pozitivni nužni momenti, kao što su 
negativni i kao što iščezavaju. U cjelini kretanja, shvaćena 


! Hegel je u Enciklopediji, $ 267, u ovome smislu pobliže 
rasvijetlio zakone pada (Meiners Philosophiche Bibliothek, sv. 33, 
str. 299. i d.). 

kao mirovanje, jest ono što sebe u njemu razlikuje i što sebi 
daje posebnu opstojnost, sačuvano kao takvo, što se sjeća, 
čija je opstojnost znanje o samome sebi, kao što je znanje isto 
tako neposredno opstojnost. 

Čini se da bi bilo potrebno da se više toga navede o me- 
todi toga kretanja, odnosno znanosti. No njezin pojam leži već 
u onome što je rečeno, a njezin pravi prikaz pripada logici ili, 
štaviše, ona je to sama. Metoda, naime, nije samo izgradnja 
cjeline, postavljena u svojoj čistoj bitnosti. Ali treba biti svje- 
stan da ono što se dosada činilo pripada prošlosti i kao sistem 
predodžbi koje se odnose na ono što je filozofska metoda. 
Ako bi to zvučalo možda renomistički ili revolucionarno, od 
toga načina znam da sam dalek, onda valja promisliti da je 
znanstveno ruho što ga je pružila matematika — objašnjenja, 
razdiobe, aksiomi, nizovi teorema, njihovi dokazi, načela te iz- 
vođenja i zaključivanja iz njih — u najmanju ruku zastarjelo 
već u samome mjenju. Ako se njegova nepodesnost i ne 
uviđa jasno, ipak se više nikako ne upotrebljava, ili pak 
malo; pa ako se po sebi ne osuđuje ono ipak nije omiljeno. A 
mi moramo uzeti ono što je bolje, i to upotrebljavati i učiniti 
omiljenim. Međutim, nije teško uvidjeti kako manira da se 
postavi neko načelo, da se navedu razlozi za nj i da se sup- 
rotno načelo opovrgne razlozima, nije ona forma u kojoj može 
da nastupi istina. Istina je njezino kretanje u njoj samoj; ona 
metoda pak jest spoznavanje koje je gradivu vanjsko. Zato je 
ona svojstvena matematici, koja, kao.što je rečeno, ima za svoj 
princip bespojmovni odnos veličine, a za svoju materiju mrtvi 
prostor kao i mrtvo »jedno«, pa se zato ta metoda mora osta- 
viti njoj. U slobodnom načinu, tj. više pomiješana s proizvolj- 
nošću i slučajnošću, može ona i da ostane u običnome životu, 
u konverzaciji ili historijskome obavješćivanju, više radi 
radoznalosti nego radi spoznaje, kao otprilike kakav predgo- 
vor. U običnom životu ima svijest za svoj sadržaj znanja, is- 
kustva, osjetilne konkrecije, također i misli, načela, uopće 
takve stvari koje vrijede kao nešto što opstoji, ili kao čvrsti 
mirni bitak ili suština. Po tome ona dijelom dalje teče, dijelom 
prekida vezu slobodnom voljom nad takvim sadržajem, pa se 
drži kao neko vanjsko određivanje i rukovanje njime. Ona ga 
svodi na nešto izvjesno, bilo samo i na osjećaj trenutka; a 
uvjerenje je zadovoljeno ako je došlo do poznate mu tačke 
mirovanja. 

No, ako je nužnost pojma potisnula slobodniji tok rezoni- 
rajuće konverzacije, kao i krutiji tok znanstvene raskoši, onda 
smo već gore podsjetili da njegovo mjesto ne treba nadomje- 
stiti metodom naslućivanja i oduševljavanja i proizvoljnošću 
proročkoga govorenja koje prezire ne samo onu znanstvenost 
nego znanstvenost uopće. 

Tako — pošto je Kantov, tek samo instinktivno opet na- 
deni, još mrtvi, još neshvaćeni triplicitet uzdignut do njegova 
apsolutnoga značenja, čime je ujedno postavljena istinska 
forma u svome istinskom sadržaju i proizišao pojam znanosti 
— ne valja onu upotrebu te forme smatrati za nešto znan- 
stveno, kojom je upotrebom svedena na neživu shemu, na pravu 
sjenu, a znanstvena organizacija na tabelu. Taj formalizam, o 
kojemu smo gore u općenitosti već govorili, a čiju ćemo ma- 
niru ovdje pobliže navesti, misli da je shvatio i izrazio prirodu 
i život jednoga lika, kad on o njemu neko određenje sheme iz- 
rekne kao predikat — bio to subjektivitet ili objektivitet, ili 
pak magnetizam, elektricitet itd., kontrakcija ili ekspanzija, 
istok ili zapađ i sl., što se dade pomnogostručiti u beskonač- 
nost. Tako se, naime, svako određenje ili lik opet kod drugoga 
može upotrijebiti kao forma ili moment sheme, pa svako odre- 
đenje može da vrši istu službu drugome; — krug uzajamnosti, 
kojim se ne saznaje što je sama stvar, niti što je jedna ili 
druga stvar. Pri tome se dijelom uzimaju osjetilna određenja 
iz običnoga zora, koja dakako treba da znače nešto drugo nego 
što kazuju, a dijelom se ono o sebi značajno, čista određenja 
misli — kao subjekt, objekt, supstancija, uzrok, općenito 
itd. — upotrebljavaju nesmotreno i nekritički kao i u obič- 
nome životu, te kao jakosti i slabosti, ekspanzija i kontrakcija, 
tako da je ona metafizika neznanstvena kao što su ove osje- 
tilne predodžbe. 

Umjesto unutrašnjega života i samokretanja njegove op- 
slojnosti izriče se, dakle, prema površnoj analogiji takva jed- 
nostavna određenost o zoru. tj. ovdje to znači o osjetilnome 
znanju, a ta prazna primjena formule naziva se konstrukci- 
jom. S ovim je formalizmom isti slučaj kao sa svakim drugim. 
Kako bi tupa morala biti glava kojuj se za četvrt sata ne bi 
mogla utuviti teorija da ima asteničkih, steničkih i indirektno 

asteničkih bolesti i isto toliko načina liječenja,! i koja se za 
tako kratko vrijeme od jednoga rutinera ne bi mogla pretvo- 
riti u teorijskoga liječnika jer je još nedavno dostajala takva 
pouka? Kad prirodofilozofski formalizam npr. uči da je ra- 
zum elektricitet ili da je životinja dušik, ili pak jednaka jugu 
ili sjeveru itd. ili da ga reprezentira tako golo kao što je ovdje 
izraženo, ili pak pomiješano s više terminologije, neiskusnost 
zbog takve sile koja sastavlja ono za što se čini da daleko leži 
jedno od drugoga, i zbog sile koju tom vezom pretrpljuje ono 
osjetilno što miruje, a koja mu sila time podjeljuje privid 
pojma, ali mu uskraćuje da izrazi glavnu stvar, sam pojam 
ili značenje osjetilne predodžbe — onda, velim ja, neiskusnost 
može zbog toga zapasti u čuđenje koje se divi, poštovati u 
tome duboku genijalnost, kao što može uživati u radosti tak- 
vih određenja, jer apstraktni pojam nadomještaju i čine ugod- 
nijim s pomoću zornoga, pa mogu sebi samima da čestitaju 
na neslućenoj duševnoj srodnosti s takvim krasnim postup- 
kom. Lukavstvo se takve mudrosti brzo nauči, kao što je lako 
da se ta lukavost izvršava; njezino ponavljanje. kad je poznata, 
postaje tako nepodnošljivo kao ponavljanje kakve razotkri- 
vene opsjene. Instrumentom toga jednoličnog formalizma nije 
teže rukovati nego slikarovom paletom na kojoj bi se nalazile 
samo dvije boje, recimo, crvena i zelena, da bi se prvom obojile 
površine, kad bi se zahtijevao historijski komad, a drugom, kad 
bi se zahtijevao pejzaž. Bilo bi teško odlučiti što je pri tome 
veće, udobnost kojom se s pomoću takve boje premazuje sve što 
je na nebu, na zemlji i ispod zemlje, ili pak uobražavanje zbog 
vrsnoće toga univerzalnog sredstva; jedno potpomaže drugo. 
Ono što se proizvodi tom metodom, da se svemu nebeskome i 
zemaljskome, svim prirodnim i duhovnim oblicima nalijepi 
ono nekoliko određenja opće sheme i da se tako sve ranžira, 
nije ništa drugo nego kao sunce jasno izvješće? o organizmu 
univerzuma. Naime, ona je neka tabla koja je slična kosturu 
s nalijepljenim ceduljicama ili redovima zatvorenih kutija s 
njihovim pričvršćenim etiketama u trgovini mirodijama, koja 


! Takozvani brovnijanizam; John Brown, Elementa medi- 
cinae, 1780. 

# Ovaj izraz aludira na Fichteov spis: Sonnenklarer Bericht 
an das Publikum iiber das eigentliche Wesen der neuesten Philo- 
sophie (Kao sunce jasno izvješće publici o pravoj suštini najnovije 
filozofije), 1801. 

je kao jedno i drugo jasna i koja je također, kao što je tamo 
kostima oduzeto meso i krv, a kao što ni ovdje u kutijama nije 
skrivena živa stvar, ostavila po strani ili sakrila živu suštinu 
stvari. Da se ta manira ujedno završava jednobojnom slikom, 
zato što ona i nju, stideći se razlika sheme, kao pripadnu ref- 
leksiji spušta u prazninu apsolutnoga, tako da se uspostavlja 
bezoblična bjelina, to smo gore već spomenuli. Ona istobojnost 
sheme i njenih neživih određenja te ovaj apsolutni identitet 
i prelaženje s jednoga na drugo jest mrtav razum kao i drugo, 
baš kao i samo vanjsko spoznavanje. 

Ipak, ono što je odlično ne samo da ne može izbjeći udesu, 
da postane tako neživo i bez duha i da sebe vidi tako oderano, 
svoju kožu tako okruženu od neživoga znanja i njegove is- 
praznosti. Naprotiv, još se u samome tom udesu dade spoznati 
sila koju ono vrši, ako ne na duhove, a ono na duše, 
kao i razvijanje u općenitost i određenost forme u kojoj opstoji 
njegova dovršenost i koja jedino omogućuje da se ta općeni- 
tost upotrijebi za površnost. 

Znanost se smije organizirati samo s pomoću vlastitoga 
života pojma; određenost koja se iz sheme izvana naljepljuje 
opstojnosti jest u znanosti duša ispunjenoga sadržaja, koja se 
sama kreće. Kretanje btika jest da on sebi dijelom postane 
nešto drugo, a tako svoj imanentan sadržaj; s druge strane 
uzima u sebe natrag taj razvoj ili tu svoju opstojnost, tj. čini 
sebe samo jednim momentom i pojednostavnjuje sebe u odre- 
đenost. U onome kretanju je negativitet razlikovanje i postav- 
ljanje opstojnosti; u tome vraćanju u sebe on je nastajanje 
određene jednostavnosti. Tako to biva da sadržaj ne pokazuje 
da je njegova određenost primljena i nalijepljena od drugoga, 
nego on je sebi sam daje i postavlja sebe iz sebe kao moment 
i kao jedno mjesto cjeline. Tabelarni razum zadržava za sebe 
nužnost i pojam sadržaja, ono što sačinjava ono konkretno, 
zazbiljnost i živo kretanje stvari, koju on ranžira, ili on to 
naprotiv ne zadržava za sebe, nego to ne poznaje; jer kad bi 
taj uvid imao, on bi ga zacijelo pokazivao. On čak ne poznaje 
ni njegovu potrebu; inače bi napustio svoje shematiziranje ili 
ne bi bilo više nego neko kazalo, ali sam sadržaj ne pruža. 
Makar određenost bila i takva kao npr. magnetizam, po sebi 
konkretna ili zbiljska, ipak se ona srozala na nešto mrtvo, jer 
se spoznala samo predicirana o jednoj drugoj opstojnosti, a ne 

kao imanentni život te opstojnosti, ili kako ta određenost u 
njoj ima svoju unutrašnju i osebujnu samoproizvodnju i pri- 
kaz. Da se doda ova glavna stvar, to formalni razum prepušta 
drugima. Umjesto da uđe u imanentni sadržaj stvari, pregleda 
on uvijek cjelinu, stojeći iznad pojedinačne opstojnosti o ko- 
joj govori, tj. on je i ne vidi. No znanstveno spoznavanje za- 
htijeva, naprotiv, da se predamo životu predmeta ili, što je 
isto, da imamo pred sobom i izrazimo njegovu unutrašnju nuž- 
nost. Zadubljujući se tako u svoj predmet, znanstveno spozna- 
vanje zaboravlja onaj pregled koji je samo refleksija znanja iz 
sadržaja u samo sebe. Međutim, udubljeno u materiju i idući 
njenim kretanjem, vraća se u sebe samo, ali se ipak ne vraća 
dok ispunjenje i sadržaj ne uzme natrag u sebe, dok se ne po- 
jednostavni u određenost, dok ne ponizi samo sebe na jednu 
stranu neke opstojnosti i dok ne prijeđe u svoju višu istinu. 
Time sebe samo jednostavno jedinstvo, koje sebe pregleda, 
emergira iz bogatstva u kojemu kao da je njegova refleksija 
bila izgubljena. 

Time što je supstancija, kao što je gore rečeno, sama po 
sebi subjekt, jest uopće svaki sadržaj svoja vlastita reflek- 
sija u sebi. Opstojanje ili sustancija neke opstojnosti jest jed- 
nakost samoj sebi, jer njezina nejednakost sa sobom bila bi 
njezino uništenje. No jednakost samoj sebi jest čista apstrak- 
cija, a ova je mišljenje. Kad kažem kvalitet, izričem jedno- 
stavnu određenost; po kvalitetu razlikuje se jedna opstojnost 
od druge, ili je neka opstojnost; ona jest za sebe samu ili 
opstoji uslijed te jednostavnosti sa sobom. No time je ona u 
bitnosti misao. U tome je shvaćeno da je bitak mišljenje; u to 
pada uviđanje koje običava nedostajati običnome nepojmov- 
nom govorenju o identitetu mišljenja i bitka. Time dakle, što 
je opstojanje opstojnosti jednakost samoj sebi ili čista ap- 
strakcija, to je opstojanje njegova apstrakcija od samoga sebe, 
ili je čak svoja nejednakost sa sobom i svoje uništenje — 
svoja vlastita unutrašnjost i povlačenje u sebe — svoje biva- 
nje. Zbog te prirode onoga što jest i ukoliko ono što jest ima 
za znanje tu prirodu, ono nije djelatnost koja rukuje sadrža- 
jem kao nečim tuđim, nije refleksija u sebe iz sadržaja. Zna- 
nost nije onaj idealizam koji je na mjesto dogmatizma tvrde- 
nja stupio kao dogmatizam uvjeravanja ili dogmatizam izvje- 
snosti samoga sebe — nego kako znanje vidi da se sadržaj 

vraća u svoju vlastitu unutrašnjost, njegova je djelatnost, 
Staviše, uronjena u nj, jer je ona imanentno sopstvo sadržaja, 
kao što je ujedno vraćena u sebe, jer je čista jednakost samoj 
sebi u drugotnosti. Tako je ona lukavost koja, kao suzdrža- 
vajući se od djelatnosti, promatra kako je određenost i njezin 
konkretni život, upravo u tome što misli da vrši svoje samo- 
održavanje i svoj posebni interes ono naopako, postupak koji 
razrješava sam sebe i koji sebe čini momentom cjeline. 

Ako smo gore naveli značenje razuma s obzirom na sa- 
mosvijest supstancije, iz ovoga je što je ovdje rečeno jasno 
njegovo značenje prema određenju supstancije kao nečega što 
bitkuje. Opstojnost je kvalitet, sebi samoj jednaka određenost 
ili određena jednostavnost, određena misao; to je razum op- 
stojnosti. Ona je na taj način nus koji je Anaksagora prvi 
spoznao kao suštinu. Oni poslije njega shvaćali su prirodu 
opstojnosti određenije kao eidos ili ideju, tj. kao određenu 
općenitost, vrstu. Čini se da je izraz vrsta nešto preobičan 
i preslab za ideje, za ono lijepo i sveto i vječno što sađa 
grasira. No, uistinu ideja ne izražava ni više ni manje nego 
vrstu. Međutim mi sada često vidimo kako se prezire neki iz- 
raz koji tačno određuje neki pojam, i kako se daje prednost 
drugome koji, makar to bilo samo i zato što on pripada tu- 
đemu jeziku, obavija pojam u maglu, pa zvuči tako uzviše- 
nije. Upravo po tome što je opstojnost određena kao vrsta, 
ona je jednostavna misao; nus, jednostavnost, supstancija. 
Zbog svoje jednostavonsti ili jednakosti samoj sebi pojavljuje 
se ona kao čvrsta i trajna. Ali ta jednakost samoj sebi također 
jest negativitet; zbog toga ona čvrsta opstojnest prelazi u 
svoje razrješenje. Određenost čini se da je t> isprva samo na 
taj način što se odnosi na drugo, a za njeno se kretanje čini da 
joj je nametnuto nekom tuđom silom; ali da ona samu svoju 
drugotnost ima na sebi i da je samo kretanje, to je sadržano 
upravo u onoj jednostavnosti samoga mišljenja; jer ta je jed- 
nostavnost misao koja se u samoj sebi kreće i razlikuje, ona 
je vlastita unutrašnjost, čisti pojam. Tako je dakle razumnost 
bivanje, a kao to bivanje ona je umnost. 

U toj prirodi onoga što jest, da je u svojemu bitku svoj 
pojam, leži to da opstoji logička nužnost; samo je ona ono 

umno i ritam organske cjeline, ona je znanje sadržaja, kao što 
je sadržaj pojam i suština — ili je ona samo ono spekulativno. 
Konkretni lik, gibajući sam sebe, čini sebe jednostavnom od- 
ređenošću; time se on uzdiže do logičke forme, pa je u svojoj 
bitnosti; njegova je konkretna opstojnost samo to kretanje, pa 
je neposredno logička opstojnost. Stoga je nepotrebno da se 
konkretnome sadržaju izvana nametne formalizam; sadržaj je 
sam po sebi prelaženje u formalizam, ali on prestaje biti taj 
vanjski formalizam, jer je forma unutrašnje bivanje samoga 
konkretnog sadržaja. 

Ta priroda znanstvene metode, da je dijelom nerastav- 
ljena od sadržaja, dijelom da sama po sebi određuje svoj ri- 
tam, ima svoj pravi prikaz, kao što smo već podsjetili, u spe- 
kulativnoj filozofiji. Ovo što je ovdje rečeno izražava doduše 
pojam, ali može da vrijedi samo kao anticipirano uvjeravanje. 
Istina toga uvjeravanja ne leži u toj dijelom pripovjedačkoj 
ekspoziciji, a zato je ono također neopovrgnuto, ako se pro- 
tivno njemu uvjerava da nije tako, nego da stvar stoji ovako 
i ovako, ako se dovode u pamćenje i nabrajaju obične predo- 
džbe, ili pak ako se iz kovčega unutrašnjega božanskoga zre- 
nja servira i uvjerava o novome. Čini se da je takvo primanje 
obično prva reakcija znanja kojemu je nešto bilo nepoznato, 
protiv toga da spasi slobodu i vlastiti uvid, vlastiti autoritet 
protiv tuđega (jer pod tim se likom pojavljuje ono sada isprva 
primljeno), također da se otkloni privid i neka vrsta sramote 
koja bi imala ležati u tome da se nešto naučilo; kao što se, 
prihvaćajući nepoznato koje odobrava reakcija iste vrste 
sastoji u onome što je bilo ultrarevolucionarno govorenje i 
djelovanje u jednoj drugoj sferi. 


IV 


1. Ono očemu je zbog toga riječ u studiranju znanosti jest 
to da se preuzme na sebe napor pojma. Znanost zahtijeva da se 
pazi na pojam kao takav, na jednostavna određenja, npr. na 
određenja osebice, zasebice, jednakosti samome sebi itd.; jer 
to su takva čista samokretanja koja bi se mogla nazvati du- 
šama, kad njihov sadržaj ne bi označivao nešto više nego što 

su one. Navici da se ide tokom predodžbi, njihovo je preki- 
danje pojmom nesnosno kao formalnome mišljenju koje u ne- 
stvarnim mislima rezonira amo-tamo. Onu naviku valja na- 
zvati nekim materijalnim mišljenjem, slučajnom sviješću 
koja je samo utonula u sadržaj, Stoga je za tu slučajnu svijest 
gorak posao da svoje sopstvo ujedno čisto uzdigne iz mate- 
rije i da bude kod sebe. Ono drugo, rezoniranje, jest naprotiv 
sloboda od sadržaja i taština iznad njega. Toj se taštini pripi- 
suje napor da tu slobodu napusti i da je, umjesto da bude 
hotimično pokretački princip sadržaja, uroni u nj, da mu dade 
da se kreće s pomoću svoje vlastite prirode, tj. s pomoću sops- 
tva kao svojega i da promatra to kretanje. Osloboditi se 
vlastitoga upadanja u imanentni ritam pojmova, ne zahvatiti 
u nj voljom i inače stečenom mudrošću, ta je suzdržljivost 
sama bitan moment pažnje koncentrirane na pojam. 

Držanju koje rezonira valja više istaknuti obje strane po 
kojima mu je oprečno mišljenje koje shvaća. Rezoniranje se 
dijelom negativno odnosi prema shvaćenome sadržaju, zna ga 
opovrći i uništiti. Da to nije tako, taj je uvid ono prosto nega- 
tivno; to je posljednje što samo ne ide po sebi k jednom no- 
vom sadržaju, nego mora bilo otkuda poduzeti nešto drugo da 
bi dobilo neki sadržaj. To je refleksija u prazno »Ja« ispraz- 
nost njegova znanja. Ta ispraznost pak pokazuje ne samo to 
da je taj sadržaj isprazan nego da je to sama ta ispraznost, jer 
je ono negativno što u sebi ne vidi ono pozitivno. Time što ta 
refleksija ne dobiva za sadržaj sam svoj negativitet, ona uopće 
nije u stvari, nego uvijek izvan nje; ona sebi zbog toga uobra- 
žava da je s tvrdnjom praznine uvijek ispred uvida koji je 
bogat sadržajem. Naprotiv, u mišljenju koje shvaća pripada 
ono negativno, kao što smo malo prije pokazali, samome sadr- 
žaju, pa je i kao njegovo imanentno kretanje i određenje i kao 
cjelina toga dvoga ono pozitivno. Shvaćeno kao rezultat to je 
ono određeno negativno što potječe iz toga kretanja, a prema 
tome isto je tako pozitivan sadržaj. 

No s obzirom da takvo mišljenje ima neki sadržaj bilo 
da je to sadržaj predodžbi ili misli, bilo mješavina obojega, 
ima ono drugu stranu koja mu otežava shvaćanje. Pažnje vri- 
jedna priroda te strane u uskoj je vezi s gore navedenom su- 
štinom same ideje ili ona tu ideju, štaviše, izražava, kako se 

pojavljuje kao kretanje koje je misaono shvaćanje. Kao što 
je, naime, o čemu je upravo bilo govora, u svome negativnom 
držanju samo mišljenje koje rezonira bilo sopstvo u koje se 
sadržaj vraća, tako je, naprotiv, u njegovu pozitivnome spoz- 
navanju sopstvo predodžbi subjekt, na koji se sadržaj odnos; 
kao akcidencija i predikat. Taj subjekt sačinjava bazu na 
koju se sadržaj veže i kojoj kretanje ide amo-tamo. Drukčije 
stoji stvar u mišljenju koje shvaća. Budući da je pojam vla- 
stito sopstvo predmeta, koje se prikazuje kao njegovo bivanje, 
to sopstvo nije miran subjekt koji nepokretan nosi akciden- 
cije, nego pojam koji se kreće i koji svoja određenja uzima 
natrag u sebe. U tome kretanju propada sam onaj subjek! 
koji miruje; on ulazi u razlike i sadržaj, pa sačinjava, štaviše, 
određenost, tj. različit sadržaj kao i njegovo kretanje, umjesto 
da ostane stajati nasuprot njemu. Čvrsto tlo što ga rezoniranje 
ima u subjektu koji miruje koleba se, dakle, i samo to kreta- 
nje samo postaje predmetom. Subjekt koji ispunjava svoj 
vlastiti sadržaj prestaje da ga nadilazi i ne može imati još 
drugih predikata i akcidencija. Obratno je raspršencst sadr- 
žaja time vezana pod sopstvo; sadržaj nije ono općenito što bi 
slobodno od subjekta pripadalo većemu broju. Prema tome 
sadržaj uistinu nije više predikat subjekta, nego je supstan- 
cija, suština i pojam onoga o čemu je govor. Predočivačke 
mišljenje, budući da je njegova priroda da teče putem akci- 
dencija i predikata, nadilazeći ih s pravom, jer su to samo 
predikati akcidencije, sprečava se u svojemu toku, jer je sama 
supstancija ono što u sudu ima formu predikata. Da se to tako 
predočuje, to pretrpljuje protivudarac. Počinjući od subjekta, 
kao da je on ostao ležati u osnovi, predočivalačko mišljenje, 
budući da je predikat upravo supstancija, nalazi da je sub- 
jekt prešao u predikat, i da je tako ukinut; a budući da je 
tako ono za što se čini da je predikat postalo cijelom i samo- 
stalnom masom, mišljenje ne može slobodno lutati naokclio, 
nego je tom težinom zaustavljano. Inače je najprije subjekt 
kao predmetno fiksno sopstvo stavljen u osnovu; nužno kre- 
tanje ide odavle dalje k raznolikosti određenja ili predikala; 
ovdje stupa na mjesto onoga subjekta sam znajući Ja, pa je 
on veza predikata i subjekt koji te predikate drži. No dok 
onaj prvi subjekt ulazi u sama određenja, pa je njihova duša. 
dotle drugi, tj. znajući subjekt nalazi još u predikatu onc 
čime bi već htio biti gotov i preko čega bi htio da se vrati u 

sebe, a umjesto da bi u kretanju predikata mogao biti ono 
djelatno kao rezoniranje, bi li onome prvom subjektu trebalo 
pridati ovaj ili onaj predikat, ima naprotiv posla još sa sops- 
tvom sadržaja i ne bi imao biti za sebe, nego zajedno s njime. 

Formalno se ovo što je rečeno može izraziti ovako: priroda 
suda ili načela uopće, koja sadržava u sebi razliku subjekta i 
predikata, razara se spekulativnim načelom, i identično načelo, 
kakvim postaje ono prvo načelo, sadržava protivudarac ono- 
me odnosu. Taj konflikt forme nekoga načela uopće i jedinstva 
pojma koje ju razara sličan je onome koji opstoji u ritmu iz- 
među metra i akcenta. Ritam rezultira iz lebdeće sredine i 
sjedinjenja obojega. Tako ni u filozofskome načelu identitet 
subjekta i predikata ne treba da uništi njihovu razliku koju 
izražava forma načela, nego njihovo jedinstvo treba da pro- 
izađe kao neka harmonija. Forma je načela pojava određenoga 
smisla ili akcenat koji razlikuje svoje ispunjenje; ali da pre- 
dikat izražava sustanciju i da sam subjekt pada u ono opće- 
nito, to je jedinstvo u kojemu se onaj akcenat gubi. 

Ako rečeno hoćemo da objasnimo primjerima, onda je u 
sudu: »bog je bitak«, predikat »bitak«; predikat ima supstan- 
cijalno značenje u kojemu subjekat nestaje. Bitak ovdje ne bi 
imao biti predikat, nego suština; tako se čini da bog prestaje 
biti ono što je on uslijed postavljanja suda, naime čvrsti sub- 
jekt. Mišljenje se, umjesto da u prelaženju sa subjekta na 
predikat dođe dalje, osjeća naprotiv spriječenim, jer se sub- 
jekt gubi, i bačenim natrag na misao subjekta, jer mu on 
nedostaje; ili pak nalazi subjekt neposredno i u predikatu, 
jer je sam predikat izražen kao subjekat, kao bitak, kao su- 
ština, što iscrpljuje prirodu subjekta, a umjesto da je sada 
mišljenje, ušavši u sebe, dobilo u predikatu slobodan stav re- 
zoniranja, zadubeno je još u sadržaj, ili opstoji bar zahtjev da 
bude zadubeno u nj. Isto tako, kad se kaže: »zbiljsko je opće- 
nito«, ono se zbiljsko kao subjekt gubi u predikatu. Ono 
općenito treba da ima ne samo značenje predikata, tako da bi 
onaj sud izražavao da je ono zbiljsko općenito, nego ono opće- 
nito imalo bi da izražava suštinu zbiljskoga. Mišljenje stoga 
u tolikoj mjeri gubi svoje čvrsto predmetno tlo što ga je 
imalo u subjektu ukoliko se u predikatu baca natrag na nj, 
pa se u njemu ne vraća u sebe, nego u subjekt sadržaja. 

Na tome nenaviklom sprečavanju osnivaju se velikim dije- 
lom tužbe zbog nerazumljivosti filozofskih spisa, ako u indivi- 


275 


duumu inače opstoje drugi uvjeti obrazovanosti da ih razu- 
mije. Mi u onome što je rečeno vidimo razlog posve određe- 
noga prigovora koji im se često čini da se mnogo toga iznova 
mora pročitati da bi se moglo razumjeti; prigovor koji bi 
imao sadržavati nešto nedolično i posljednje, tako da on ako je 
opravdan, ne dopušta više nikakvo protivurječenje. Iz gor- 
njega je jasno kako stvar stoji. Filozofsko načelo, zato što je 
načelo, pobuđuje mišljenje o običnome odnosu subjekta i pre- 
dikata i običnome držanju znanja. Njegov filozofiski sadržaj 
uništava to držanje i njegovo mnjenje; mnjenje saznaje da je 
drukčije bilo mišljeno nego što je ono samo mislilo; a ta ko- 
rekcija mnjenja onoga držanja prisiljava znanje da se vrati 
na načelo i da ga sada drukčije shvati. 

Teškoća koja bi se imala izbjeći sačinjava pomiješanost 
spekulativnoga načina i načina koji rezonira, ako ono o sub- 
jektu rečeno jedanput ima značenje njegova pojma, a drugi 
puta pak samo značenje njegova predikata ili akcidencije. 
Jedan način smeta drugome, pa bi tek ona filozofska ekspo- 
zicija koja bi stoga isključivala način običnoga odnosa dije- 
lova u nekomu sudu postigla to da bude plastična. 

Uistinu ima i nespekulativno mišljenje svoje pravo, koje 
vrijedi, ali se u spekulativnom sudu ne pazi na nj. Da se forma 
suda ukine, ne mora se dogoditi samo na neposredan nečin, 
ni s pomoću samoga sadržaja suda. Naprotiv se ovo oprečno 
kretanje mora izraziti. To kretanje ne samo da mora prika- 
zati ono unutrašnje sprečavanje nego ovo vraćanje pojma u 
sebe mora biti prikazano. To kretanje koje sačinjava ono što 
bi inače dokaz imao da izvrši jest dijalektičko kretanje sa- 
moga suda. Samo je kretanje ono zaista spekulativno i samo 
izricanje toga kretanja jest spekulativno prikazivanje. Kao 
sud je ono spekulativno samo unutrašnje sprečavanje i vra- 
čanje suštine u sebe, koje vraćanje ne opstoji. Stoga često vi- 
dimo kako nas filozofske ekspozicije upućuju na to unutrašnje 
zrenje, pa je time ušteđen prikaz dijalektičkoga kretanja suda 
koje smo zahtijevali. Sud treba da izrazi što je istinito, ali u 
bitnosti je ono subjekt; kao takav ono je samo dijalektičko 
kretanje, taj tok koji sam sebe proizvodi, koji vodi dalje i koji 
se vraća u sebe. Inače u spoznavanju sačinjava dokaz tu stranu 
izražene unutrašnjosti. No pošto se dijalektika odvojila od 
dokaza, izgubio se uistinu pojam filozofskoga dokazivanja. 

U tome pogledu možemo podsjetiti da i dijalektičko kre- 
tanje ima sudove kao svoje dijelove ili elemente; stoga se čini 
da se teškoća koju smo pokazali uvijek vraća i da je to teš- 
koća same stvari. To je slično onome što se događa u običnom 
dokazu naime, da je opet i samim razlozima koje on upotreb- 
ljava potrebno obrazloženje, i tako dalje u beskonačnost. 
Ipak ova forma obrazlaganja i uvjetovanja pripada onome do- 
kazivanju od kojega se dijalektičko kretanje razlikuje, a 
prema tome pripada vanjskome spoznavanju. S obzirom na 
samo dijalektičko kretanje, njegov je element čisti pojam; 
tako ima ono neki sadržaj, koji je skroz-naskroz subjekt sam 
po sebi. Ne dolazi dakle nikakav sadržaj koji bi se odnosio kao 
subjekt koji leži u osnovi i kojemu bi njegovo značenje pri- 
padalo kao neki predikat; sud je neposredno samo prazna 
forma. Osim sopstva koje se osjetilno promatra ili predočuje 
poglavito je to ime, kao ime, koje označuje čisti subjekt, 
prazno bespojmovno »jedno«. Iz toga razloga može npr. biti 
zgodno da se izbjegava ime: bog, jer ta riječ nije neposredno 
ujedno pojam, nego je pravo ime, čvrsto mirovanje subjekta 
koji leži u osnovi; dok naprotiv npr. bitak ili jedno, pojedi- 
načnost, subjekt itd. sami neposredno označuju pojmove. 
Premda se o onome subjektu izriču spekulativne istine, ipak 
njihovu sadržaju nedostaje imanentni pojam, jer taj sadržaj 
opstoji samo kao subjekt koji miruje, a zbog te okolnosti one 
lako dobivaju formu same uzvišenosti. S te strane moći će se 
dakle i zapreka koja leži u navici da se spekulativni predikat 
shvaća prema formi suda, a ne kao pojam i suština, povećati 
ili umanjiti krivicom samoga filozofskoga predavanja. Prikaz 
mora, vjerno uvidu u prirodu spekulativnoga, zadržati dija- 
lektičku formu i ništa ne uvlačiti, osim ukoliko se poima i 
ukoliko je pojam. 

2. Kako god je filozofiranju od smetnje držanje koje 
rezonira, tako mu je od smetnje i uobražavanje na riješene 
istine, koje ne rezonira, a vlasnik ne smatra potrebnim da se 
pozabavi tim istinama, nego ih uzima kao temelj, misleći da 
ih može izreći, kao i to da s pomoću njih može suditi i odri- 
cati. S ove je strane osobito potrebno da se od filozofiranja 
opet napravi ozbiljan posao. U pogledu svih znanosti, umjet- 
nosti, vještina i obrta vrijedi uvjerenje, da je potreban mno- 
gostruk trud učenja i vježbanja, da bi se zavladalo njima. 
Naprotiv se čini da u pogledu filozofije sada vlada predrasuda 

da ipak svatko neposredno umije filozofirati i prosuđivati fi- 
lozofiju, jer mu je mjerilo za to njegov prirodni um, dok na- 
protiv nije kadar da napravi cipele, kad bi dobio kožu i alat, 
premda ima oči i prste, kao da mu noga nije isto tako mjerilo 
za cipelu. Čini se da se upravo u nedostatak znanja i studija 
stavlja posjedovanje filozofije i da ona prestaje tamo gdje 
znanja i studij počinju. Nju često smatraju kao formalno, 
besadržajno znanje, a ne zna se da baš ono što je i po sadržaju 
u nekome znanju i znanosti istina zaslužuje to ime samo onda 
ako je proizvedeno od filozofije; da druge znanosti, koliko god 
one to bez filozofiranja pokušavale rezoniranjem, ne mogu 
bez nje imati u sebi života, duha, istine. 

U pogledu prave filozofije vidimo da neposredno objava 
božja i zdravi ljudski razum koji niti se bavio i obrazovao 
drugim znanjem niti pravim filozofiranjem, smatra sebe nepo- 
sredno tako potpunim ekvivalentom i tako dobrim surogatom 
za dugi put obrazovanja, za duboko kao i bogato kretanje, 
kojim duh dolazi do znanja, kao što cikoriju hvali da je suro- 
gat kave. Nije utješno primijetiti kako neznanje i sama bez- 
oblična i neukusna sirovost koja je nesposobna da svoje 
mišljenje čvrsto upravi na jedno apstraktno načelo a još 
manje na vezu više njih, sad uvjerava da je sloboda i toleran- 
cija mišljenja, sad pak da je genijalitet. Ovaj potonji, kao sada 
u filozofiji, grasirao je nekoć, kako je poznato, također u 
poeziji; ali umjesto poezije, ako je produciranje te genijalnosti 
imalo nekoga smisla, proizvodilo je trivijalnu prozu ili, ako 
ju je nadilazilo, lude govore. Tako sada prirodno filozofiranje, 
koje sebe smatra odviše dobrim za pojam, a uslijed njegova 
nedostatka zornim i poetičnim mišljenjem, pruža proizvoljne 
kombinacije uobrazilje koja je mišlju samo dezorganizirana 
— tvorevine koje nisu ni ovo ni ono, ni poezija ni filozofija. 


Tekući naprotiv mirnijim koritom zdravoga ljudskog ra- 
zuma, prirodno filozofiranje iznosi u najboljem slučaju retoriku 
trivijalnih istina. Ako mu se prigovori njihova beznačajnost, 
ono, naprotiv, uvjerava da se smisao i punoća nalazi u njegovu 
srcu, a da tako mora da je i kod drugih, jer uopće misli da je 
s nedužnošću srca i čistoćom savjesti i sl. kazalo posljednje 
stvari, protiv čega niti ima prigovora, niti se može zahtijevati 
nešto više. No radilo se baš o tom da ono najbolje ne ostane 
u unutrašnjosti, nego da se iz toga rova iznese na vidjelo. Da 

se iznesu posljednje istine one vrste, taj se trud odavna mogao 
uštedjeti, jer se već odavna nalaze u katekizmu, u narodnim 
poslovicama itd. — Nije teško takve istine pograbiti za njihovu 
neodređenost ili naopakost, i često u samoj svijesti o njima 
pokazati istine koje su upravo oprečne toj svijesti. Ona će na- 
stojeći da se izvuče iz zbrke koja se u njoj počinja zapasti u 
nove, pa će zacijelo izjaviti kako je riješena stvar da je tako 
i tako, a ono da su sofisterije; — geslo običnoga ljudskog ra- 
zuma protiv obrazovana uma, kao što je nepoznavanje filozo- 
fije jedanput zauvijek uvelo za nju izraz: sanjarenje. Budući 
da se obični ljudski razum poziva na osjećaj, svoje unutrašnje 
proročište, on je obračunao s onim koji se ne slaže s njime. 
On mora izjaviti, da on nema dalje ništa reći onome koji u 
sebi ne nalazi i ne osjeća isto; drugim riječima: on korijen hu- 
maniteta gazi nogama. Jer priroda je humaniteta da teži za 
suglasnošću s drugima, a njegova je egzistencija u ostvare- 
nome zajedništvu svijesti. Ono protivuljudsko, životinjsko sa- 
stoji se u tome da ostaje u osjećaju i da sebe samo s pomoću 
njega može da izrazi. 

Kad bi se pitalo za neki kraljevski put! do znanosti, ne bi 
se mogao navesti nikakav udobniji od onoga da se čovjek po- 
uzda u zdrav ljudski razum i da se, kako bi se uostalom išlo 
također i s vremenom i filozofijom, čitaju recenzije filozofskih 
spisa, možda čak njihovi predgovori i prvi paragrafi. Jer prvi 
paragrafi daju opća načela od kojih sve zavisi, a recenzije 
osim historijske bilješke još i sud koji je, zato što je sud, čak 
iznad onoga, što se presuđuje. Taj se obični put dade prijeći 
u kućnome kaputu; ali uzvišeni csjećaj vječnoga, sveloga, bes- 
konačnoga stupa u svećeničkom ruhu — putem koji je, napro- 
tiv, već sam neposredni bitak u središtu, genijalnost dubokih 
originalnih ideja i visokih duševnih munja. No kako takva 
dubina još ne očituje izvor suštine, to ove rakete još nisu 
empyreum. Prave misli i znanstvena spoznaje stiču se samo 
pojmovnim radom. Samo pojam može da proizvede općenitost 
znanja, koja nije ni obična neodređenost i oskudnost običnoga 
ljudskog razuma, nego određena i potpuna spoznaja; niti je 
neobična općenost uma, koja se kvari tromošću i uobražava- 


! Aluzija na izreku Euklidovu: Nema kraljevskog puta do geo- 
metrije. 


279 


njem genijaliteta, nego je u svoju unutrašnju formu sazrela 
istina koja je sposobna da bude vlasništvo svakoga samosvjes- 
nog uma. 

3. Budući da ja ono po čemu egzistira znanost stavljam u 
samokretanje pojma, zato se čini da to razmatranje, jer se 
navedene, a i druge vanjske strane predodžaba našega vre- 
mena o prirodi i istini odvajaju od toga, štaviše, jer su posve 
suprotne, ne obećava povoljan prijem pokušaju da se u onome 
određenju prikaže sistem znanosti. Znam, međutim, da je ako 
se npr. ono izvrsno u Platonovoj filozofiji katkada stavlja u 
njegove znanstveno bezvrijedne mitove, bilo i vremena koja 
se nazivaju čak vremenima sanjarenja, kad se aristotelovska 
filozofija uvažavala zbog svoje spekulativne dubine, a Plato- 
nov Parmenid, zacijelo najveće umjetničko djelo stare dija- 
lektike, smatrao kao pravo otkriće i pozitivni izraz božanskoga 
života, pa čak kraj tolike mutnosti onoga što je ekstaza pro- 
izvela, ta neshvaćena ekstaza uistinu ne bi imala biti ništa 
drugo nego čisti pojam — da nadalje ono izvrsno u filozofiji 
našega vremena samo stavlja svoju vrijednost u znanstvenost, 
pa ako to drugi i uzimaju drukčije, ono sebi samo s pomoću 
nje pribavlja vrijednost, Prema tome se također mogu nadati, 
da će taj pokušaj, da se znanost vindicira pojmu i da se prikaže 
u tome njezinu osebujnome elementu, znati sebi s pomoću 
unutrašnje istine prokrčiti put. Mi moramo biti uvjereni da je 
ono istinito takve prirode da prodre, kad mu dođe vrijeme, i 
da se javlja samo onda kad je to vrijeme došlo, a zato se ni- 
kada ne pojavljuje prerano, niti nalazi nezrelu publiku; da 
je individuumu potreban taj efekt, kako bi kao nešto opće- 
nito iskusio ono što je još njegova osamljena stvar, da se u 
njoj afirmira, i uvjerenje koje isprva pripada tek samo 
posebnosti. No pri tome često valja publiku razlikovati od 
onih koji se vladaju kao njezini reprezentanti i zagovornici. 
Publika se u mnogome pogledu drži drukčije nego oni, štaviše 
čak suprotno. Dok ona krivicu što joj neki filozofski spis ne 
odgovara radije dobroćudno uzima na sebe, dotle naprotiv 
ovi, sigurni u svoju kompetenciju, svaljuju svu krivicu na 
pisca. Djelovanje je u publici tiše nego postupak ovih mrtvaca 
kad pokapaju svoje mrtvace!. Ako je sada opći uvid uopće 


! Mat. 8, 22. 


280 


razvijeniji, njegova radoznalost budnija i njegov sud brži, 
tako da noge onih, koji će te iznijeti, već stoje pred vratima, 
onda od toga često valja razlikovati polaganije djelovanje, 
koje ispravlja pažnju koja se iznudila uvjeravanjima koja 
imponiraju, kao i prezrivi prijekor, dajući jednome dijelu suv- 
remenike tek nakon nekoga vremena, dok drugi nakcn toga 
vremena nema više naraštaja. 

Budući da se uostalom u vremenu u kojemu je općenitost 
duha toliko ojačala, a pojedinačnost, kao što se to priliči, po- 
stala utoliko ravnodušnija, ona općenitost također drži svojega 
punog opsega i stvorenoga bogatstva, pa ga i unapređuje, dok 
udio koji u cjelokupnom djelu duha otpada na individuum 
može biti samo neznatan, zato on, kao što to već donosi sa so- 
bom priroda znanosti, to više mora zaboraviti sebe te postati 
i činiti što može, ali se to manje smije zahtijevati od njega kao 
što on sam to manje smije od sebe očekivati i za sebe zah- 
tijevati. 

GEORG WILHELM FRIEDRICH HEGEL 
ENCIKLOPEDIJA FILOZOFSKIH ZNANOSTI* 


Iz rukopisa prijevoda V. D. Sonnenfelda 


I DIO 
ZNANOST LOGIKE 


B. DRUGI STAV MISLI PREMA OBJEKTIVITETU 
1. EMPIRIZAM 
37 


Potreba dijelom konkretnog sadržaja protiv apstraktnih 
teorija razuma, koji sam za sebe iz svojih općenitosti ne može 
prijeći na upojedinjavanje i određivanje, dijelom pak potreba 
čvrsta odnosa nasuprot mogućnosti da se na polju i prema me- 
todi konačnih određenja sve može dokazati, dovela je naj- 
prije do empirizma, koji umjesto da u samoj misli traži ono 
istinito ide za tim da ga crpe iz iskustva, vanjske i unutrašnje 
prezentnosti. 


38 


Empirizmu je taj izvor s jedne strane zajednički sa sa- 
mom metafizikom, koja za ovjerovljenje svojih definicija — 
kako pretpostavki, tako i određenja sadržaja, a također ima 
kao jamstvo predodžbe, tj. sadržaj koji prije svega potječe 
od iskusiva. S druge je strane pojedina zamjedba različita 
od iskustva; a empirizam, sadržaj koji pripada zamjedbi, čuv- 
stvu i zoru, uzdiže u formu općih predodžbi, postavki i za- 


* »Enzyclopadie der philosophischen Wissenschaften«. 

kona itd. No to se dešava samo u tom smislu da ta opća od- 
ređenja (npr. sila) za sebe ne treba da imaju nikakvo dalje 
značenje i vrijednost osim one koja je uzeta iz zamjedbe,! 
i da nikakva veza* osim one koja se dade dokazati na osnovi 
pojave ne treba da ima opravdanja. Česti oslonac sa subjek- 
tivne strane ima empirijsko spoznavanje u tome što svijest u 
zamjedbi ima svoju vlastitu neposrednu prezentnost i izvje- 
snost. 


Primjedba 


U empirizmu leži veliki princip da ono što je istinito 
mora biti u zazbiljnosti i da mora opstojati za zamjedbu. 
Taj je princip oprečan onom »treba da«, kojim se refleksija 
napuhava, pa nasuprot zazbiljnosti i sadašnjosti prezire ono- 
stranost koja ima svoje sijelo i egzistenciju samo u subjek- 
tivnom razumu. Kao empirizam tako i filozofija (7) spoznaje 
samo ono što jest; ona ne zna ono što samo treba da bude i 
što prema tome ne egzistira. Sa subjektivne strane također 
valja priznati važan princip slobode, koji leži u empirizmu da 
čovjek naime sam treba da vidi samoga sebe, treba da zna kao 
prezentnoga u onome čemu u svom znanju treba da dade vri- 
jednost. Konsekventna provedba empirizma, ukoliko se on po 
sadržaju ograničava na konačno, poriče ono nadosjetilno uopće 
ili bar njegovu spoznaju i određenost, pa dopušta mišljenju 
samo apstrakciju i formalnu općenitost i identitet." Osnovna 
je varka u znanstvenom empirizmu uvijek ta što on upo- 
trebljava metafizičke kategorije materije, sile, osim toga ka- 
tegoriju jednoga, mnogoga, općenitosti, također i beskonač- 
noga, nadalje što putem takvih kategorija dalje zaključuje, 
što pri tome pretpostavlja i primjenjuje forme zaključivanja 
i što uza sve to ne zna da on tako sam sadržava i tjera meta- 
fiziku, pa da one kategorije i njihove veze upotrebljava na 
potpuno nekritički način. 


! Ovdje slijedi u 2. izdanju još ovaj umetak: »da od samo 
one misli treba ići dalje da se izvode druge misli itd.« 

* Razumljivije: nikakva veza, osim ako se dade u pojavi. 

* U 2. izdanju završava se ovaj paragraf već ovdje. Ono što 
slijedi dodatak je 3. izdanju. 

O tome je principu prije svega učinjena ispravna reflek- 
sija da se u onome što se naziva iskustvom i što valja raz- 
likovati od zgoljne pojedinačne zamjedbe nalaze dva elemen- 
ta, — jedan: za sebe pojedinačna beskonačno raznolika tvar, 
drugi: forma, određenja općenitosti i nužnosti. Empirija po- 
kazuje doduše mnogo, možda nebrojeno mnogo jednakih za- 
mjedaba; ali još je nešto posve drugo općenitost kao veliko 
mnoštvo. Također empirija zacijelo pruža zamjedbe promje- 
na koje slijede jedna za drugom, ili predmeta koji leže jedan 
kraj drugoga, ali ne vezu nužnosti. Budući da zamjedba prema 
tome treba da ostane podloga onoga što vrijedi kao istina, 
općenitost se i nužnost čine kao nešto neopravdano, kao su- 
bjektivna slučajnost, jednostavna navika čiji sadržaj može 
biti ovakav ili onakav. 


Primjedba 


Važna je konsekvencija toga da se u tom empirijskom 
načinu pravna i ćudoredna određenja i zakoni kao i sadržaj 
religije pričinjaju kao nešto slučajno i da je napušten 
objektivitet i unutrašnja istina. 

Humeov skepticizam, od kojega napose polazi gornja re- 
fleksija, valja uostalom veoma dobro razlikovati od grčkog 
skepticizma. Humeov uzima za osnovu istinu onoga empirij- 
skoga, csjećaja, zora, pa odatle osporava opća određenja i za- 
kone, iz razloga što nemaju opravdanja s pomoću osjetilne 
zamjedbe. Stari je skepticizam bio tako dalek od toga da 
osjećaj, zor, učini principom istine da je isprva čak ustao 
protiv osjetilnoga. (O modernom skepticizmu u njegovoj po- 
redbi sa starim vidi Schellingov i Hegelov Krit. Journal der 
Philosophie, 1802, sv. I, str. 1.) 


II. KRITIČKA FILOZOFIJA 
40 
Kritičkoj je filozofiji zajedničko s empirizmom što pri- 


hvaća iskustvo kao jedino tlo spoznaja, ali za koje ona ne 
dopušta da vrijede kao istine, nego samo kao spoznaje pojava. 

Prije svega polazi se od razlike elemenata koji se nalaze 
u analizi iskustva, osjetilnog materijala i njegovih općih od- 
nosa. Budući da se s time povezuje u prethodnom paragrafu 
navedena refleksija da je u zamjedbi za sebe sadržana samo 
pojedinačnost i samo ono što se događa ostaje se ujedno kod 
jakta da se Općenitost i nužnost kao isto tako bitna određe- 
nja nalaze u onome što se naziva iskustvom. Kako, dakle, 
ovaj element ne potječe iz onoga empirijskoga kao takva, pri- 
pada on spontanitetu mišljenja ili on a priori jest. Misaona 
određenja ili razumski pojmovi sačinjavaju objektivitet isku- 
stvenih pojmova. Oni uopće sadržavaju odnose, pa se stoga 
s pomoću njih formiraju sintetički sudovi a priori (tj. iskon- 
ski odnosi suprotstavljenih). 


Primjedba 


Da se u spoznaji nalaze određenja općenitosti i nužnosti, 
taj fakat Humeov skepticizam ne osporava. I u Kantovoj fi- 
lozofiji nije to ništa drugo nego pretpostavljeni fakat. Prema 
običnom jeziku u znanostima može se reći da je postavila 
samo drugo razjašnjenje onog fakta. 

Kritička filozofija podvrgava dakle prije svega ispitiva- 
nju vrijednost razumskih pojmova koji se upotrebljavaju u 
metafizici — uostalom i u drugim znanostima i u običnom 
predočivanju. Ali ta kritika ne ulazi u sam sadržaj i među- 
sobno određeni odnos tih misaonih određenja, nego ih raz- 
matra prema opreci subjektiviteta i objektiviteta uopće. Ta 
opreka, kako se ona ovdje uzima, odnosi se (vidi pređašnji 
paragraf) na razliku elemenata unutar iskustva. Objektivitet 
še zove ovdje element općenitosti i nužnosti, tj. samih misao- 
nih određenja — takozvanoga apriornoga. No kritička filo- 
zofija proširuje opreku tako da u subjektivitet pada cjelokup- 
most iskustva, tj. ona dva elementa zajedno, pa njemu nasu- 
prot ostaje samo stvar po sebi. 

Pobliže forme apriornoga, tj. mišljenja, i to mišljenja sa- 
mo kao subjektivne djelatnosti bez obzira na njegov objekti- 

vitet, proizlaze na ovaj način — nekim sistematiziranjem, 
koje se uostalom osniva samo na psihologijsko-historijskim 
podlogama. 

a) Teorijska moć, spoznaja kao takva. 

Kao određenu osnovu razumskih pojmova navodi ta filozo- 
fija iskonski identitet jastva u mišljenju — (transcendentalno 
jedinstvo samosvijesti). S pomoću osjećaja i dane predodžbe 
po svom su sadržaju nešto raznoliko, a također po svojoj 
formi, izvandrugotnosti osjetilnosti, u obim svojim formama 
— prostoru i vremenu, koji su kao forme (ono općenito) zrenja 
sami a priori. Ta raznolikost osjećanja i zrenja, zato što je ja 
proteže na sebe, sjedinjujući je u sebi kao jednoj svijesti (čista 
apercepcija), dovodi se time u identitet, u neku iskonsku vezu. 
Određeni načini tog dovođenja u odnos jesu čisti razumski 
pojmovi, kategorije. 


Primjedba 


Kako je poznato, Kantova se filozofija naročito dala na 
posao pronalaženja kategorija. Ja, jedinstvo samosvijesti, jest 
posve apstraktan i potpuno neodređen. Kako se dakle može 
doći do određenja tog ja, do kategorija? Srećom nalazimo u 
običnoj logici različne vrste sudova već empirijski navedene. 
No suđenje je mišljenje o nekom određenom predmetu. Razli- 
čni već gotovo nabrojeni načini suđenja daju dakle različna 
određenja mišljenja. Fichteovoj filozofiji ostaje velika zasluga 
što je podsjetila na to da misaona određenja treba pokazati 
u njihovoj nužnosti, da ih u bitnosti treba izvesti. Ova je fi- 
lozofija na metodu da se raspravi metoda logike trebala bar 
toliko utjecati da se misaona određenja uopće ili uobičajeni 
logički materijal, vrste pojmova, sudova, zaključaka, ne uzi- 
maju više samo iz razmatranja i da se tako naprosto empirij- 
ski pokupe, nego da se izvedu iz samog mišljenja. Ako mišlje- 
nje treba da bude sposobno da išta dokaže, ako logika mora 
zahtijevati da se dadu dokazi i ako hoće da poučava u do- 
kazivanju, prije svega mora biti sposobna da dokaže svoj naj- 
osebujniji sadržaj, da uvidi njegovu nužnost. 

43 

S jedne strane, uvjetovano je to kategorijama da se zgolj- 
na zamjedba uzdigne do objektiviteta, do iskustva, ali s 
druge strane, ti su pojmovi kao jedinstva prosto subjektivne 
svijesti uvjetovani danim materijalom, za sebe su prazni, pa 
imaju svoju primjenu i upotrebu u iskustvu, čiji je drugi 
sastavni dio — određenje osjećaja i zora — također nešto su- 
bjektivno. 

Stoga su kategorije nesposobne da budu određenja apso- 
lutnoga, koje nije dano u nekoj zamjedbi, a zato je razum ili 
spoznaja s pomoću kategorija nemoćna da spozna stvari po 
sebi. 


Primjedba 


Stvar po sebi (— a pod stvari obuhvaćen je i duh, bog) 
izražava predmet, ukoliko se apstrahira od svega što je on za 
svijest, od svih osjećajnih određenja kao i od svih njegovih 
određenih misli. Lako je vidjeti što preostaje — potpuni ab- 
stractum, ono posve prazno, određeno samo još kao neka ono- 
stranost; ono negativno predodžbe, osjećaja, određenog mi- 
šljenja itd. No isto je tako jednostavna refleksija da je sam 
taj caput mortuum samo produkt mišljenja, upravo mišljenja 
koje je uznapredovalo do čiste apstrakcije, praznog ja, koji 
sebi čini predmetom taj prazni identitet samoga sebe. Nega- 
tivno određenje što ga dobiva taj apstraktni identitet kao 
predmet također se prikazuje među Kantovim kategorijama 
i nešto posve poznato kao i onaj prazni identitet. Prema tome 
mora se čovjek samo čuditi što tako često čita da se ne zna 
što je stvar po sebi; a ništa nije lakše nego to znati.* 

To je dakle um, moć neuvjetovanoga, koja uviđa uvje- 
tovanost tih iskustvenih spoznaja, što se ovdje zove predmet 
uma, ono neuvjetovano ili beskonačno, nije ništa drugo nego 


* U 2. izdanju slijedi ovdje rečenica: Ali spoznati stvar po 


sebi sadržava na svaki način dalji zahtjev o kojemu je govor u 
idućem paragrafu. 

ono sebi samome jednako, ili je to u 8 42. spomenuti iskonski 
identitet onoga ja u mišljenju. Um se zove taj apstraktni ja 
ili mišljenje, koje sebi taj čisti identitet čini predmetom ili 
svrhom. (Usp. primjedbu uz pređašnji paragraf.) Tom identitetu 
koji je upravo bez određenja neprimjerene su spoznaje isku- 
stva, jer su uopće određena sadražja. Budući da se nešto takvo 
neuvjetovano prihvaća kao ono apsolutno i istinito u pogledu 
uma (kao ideja) zato se prema tome iskustvene spoznaje pro- 
glašavaju onim neistinitim, pojavama. 

Ipak se javlja potreba da se taj identitet ili prazna stvar 
po sebi spozna. Spoznavati ne znači ništa drugo nego predmet 
znati prema njegovu određenom sadržaju. Određeni sadržaj 
pak sadržava raznoliku vezu u sebi samome i osniva vezu s 
mnogim drugim predmetima. Za to određivanje onoga besko- 
načnoga ili stvar po sebi um nema ništa osim kategorija. Ali 
upotrebljavajući njih, um prelazi svoje granice (postaje trans- 
cendentan). 


Primjedba 


Ovdje nastupa druga strana kritike uma; a ta je druga 
strana za sebe važnija nego prva. Prva je, naime, nazor koji 
se gore pojavio da kategorije imaju svoj izvor u jedinstvu 
samosvijesti; da prema tome spoznaja s pomoću njih uistinu 
ne sadržava ništa objektivno i da je njima pripisani objekti- 
vitet (88 40, 41) sam samo nešto subjektivno. Ako se gleda samo 
na to, Kantova je kritika samo subjektivan (plitak) ideali- 
zam koji se ne upušta u sadržaj i koji ima pred sobom samo 
apstraktne forme subjektiviteta i objektiviteta, pa ostaje na 
jednostran način kod prvoga, kod subjektiviteta, kao kod po- 
sljednjeg afirmativnog određenja. No, kad razmatramo lako- 
zvane primjene, koje um čini od kategorija u svrhu spoznaje 
svojih predmeta, sadržaj kategorija dolazi bar po nekim odre- 
đenjima do riječi, ili u tome leži bar neki poved, zbog kojega 
bi on mogao doći do riječi. Od osobitog je interesa da se vidi 
kako Kant prosuđuje tu primjenu kategorija na ono neuvje- 
tovano, tj. metafiziku. Taj postupak treba da se ovdje ukrat- 
ko navede i kritizira. 

1. Ono prvo neuvjetovano što se razmatra jest (v. gore 
8 34) duša. U svojoj svijesti ja sebe uvijek nalazim (kao odre- 
đivalački subjekt) kao nešto singularno ili apstraktno-jedno- 
stavno, (kao u svemu raznolikome onoga čega sam svijestan, 
istoga — kao nešto identično) kao nešto po čemu se ja kao 
misaon razlikujem od svih stvari izvan mene. 

Sada se ispravno navodi postupak prijašnje metalizike da 
ona na mjesto tih empirijskih određenja stavlja misaona odre- 
đenja, odgovarajuće kategorije, uslijed čega nastaju ove četiri 
postavke: duša je supstancija / ona je jednostavna supstan- 
cija / ona je prema različnim vremenima svoje egzistencije 
numeričko-identična / ona je u odnosu prema prostornome. 

U tom se prijelazu upozorava na pogrešku da se među- 
sobno zamjenjuju dvojaka određenja (paralogizam), naime 
empirijska određenja s kategorijama da je to nešto neoprav- 
dano, da se na temelju empirijskih određenja izvode katego- 
rije, uopće da se na mjesto onih prvih postave ove druge. 

Vidi se da ta kritika ne izražava ništa drugo nego gore 
u £39. navedenu Humeovu primjedbu da se misaona određe- 
nja uopće — općenitost i nužnost — ne nalaze u zamjedbi da 
je ono empirijsko prema svom sadržaju kao i prema svojoj 
formi različito od misaonog određenja. 


Primjedba 


Ako bi ono empirijsko imalo da sačinjava ovjerovljenje 
misli za nju bi svakako bilo potrebno da se može tačno doka- 
zati u zamjedbama. Da se o duši ne može tvrditi supstancija- 
litet, jednostavnost, identitet sa sobom i samostalnost koja se 
održava u zajednici s materijalnim svijetom, to se u Kantovoj 
kritici metafizičke psihologije postavlja samo na to da odre- 
đenja što nam ih svijest daje da iskusimo o duši, nisu tačno 
ona ista određenja što ih mišljenje pri tome producira. No 
prema gornjem prikazu i Kant pušta da se spoznavanje, šta- 
više, da se čak stjecanje iskustva sastoji u tome da se zamjed- 
be pomišljaju, tj. da se određenja, koja prije svega pripadaju 
zamjećivanju, preobraze u misaona određenja. Svakako treba 
smatrati kao dobar uspjeh Kantove kritike da se filozofiranje 
o duhu oslobodilo duševne stvari, kategorija i time pitanja o 

jednostavnosti ili složenosti, materijalitetu itd. duše. Čak za 
obični ljudski razum istinsko gledište o nedopustivosti takvih 
forma neće biti da su te forme misli, nego naprotiv, da takve 
misli same po sebi i za sebe ne sadržavaju istinu.* Ako misao 
i pojava međusobno ne odgovaraju potpuno, prije svega ima- 
mo izbor da se jedna ili druga smatra kao nepotpuna. U Kan- 
tovu idealizmu, ukoliko se on odnosi na ono umno, svaljuje se 
nedostatak na misli, tako da su one nedovoljne zato šio ih ne 
nalazimo adekvatnima onome zamijećenome i svijesti koja se 
ograničava na opseg zamjećivanja i što ih ne nalazimo u ne- 
čemu takvome. Sadržaj misli sam za sebe ne dolazi ovdje do 
riječi. 

2. Pri pokušaju uma da spozna ono neuvjetovano drugog 
predmeta (8 35), svijeta, zapada um u antinomije, u tvrdnju 
dviju oprečnih postavki o istom predmetu, i to tako da se 
svaka od tih postavki mora tvrditi s jednakom nužnošću. Iz 
toga proizlazi da svjetovni sadržaj čija su određenja došla u 
takvo protivurječje ne može biti po sebi, nego da može biti 
samo pojava. Rješenje jest, da protivurječje ne pada u pred- 
met sam po sebi i za sebe, nego da pripada samo spoznava- 
lačkom umu. 


Primjedba 


Ovdje je riječ o tome, da je sam sadržaj, naime kale- 
gorije za sebe, ono, što dovodi protivurječje, koje se kod onoga, 
što je umski:, postavlja razumskim određenjima, bitno i nužno, 
treba smatrati jednim od najvažnijih i najdubljih napredaka 
filozofije novijeg vremena. Koliko je to gledište duboko, to- 
liko je trivijalno rješenje; ono se sastoji samo u nekoj njež- 
nosti za kozmičke stvari. Nije kozmička bitnost ono, što ima 
na sebi manu protivurječja, nego ona bi imala pripadati samo 
misaonom umu, bitnosti duha. Čovjek zacijelo neće imati 
ništa protiv toga, da pojavni svijet pokazuje protivurječja raz- 
matralačkom duhu, — on je pojavni svijet, kakav je za su- 
bjektivni duh, za osjetilnost i razum. No ako se sada kozmička 


* Drugo izdanje dodaje: — ono neuvjetovano. 

bitnost poredi s duhovnom bitnošću, onda se čovjek može ču- 
diti, s kakvom se prostodušnošću postavila i od drugih ponav- 
ljala ponizna tvrdnja, da nije kozmička bitnost, um, ono u 
sebi protivurječno. Ništa ne koristi, što se uzima drugi izraz, 
da um samo primjenom kategorija dolazi u protivurječje. Jer 
pri tome se tvrdi, da je to primjenjivanje nužno i da um osim 
kategorija nema drugih određenja za spoznavanje. Spoznava- 
nje je zapravo mišljenje, koje određuje i koje je određeno, 
ako je um samo prazno, neodređeno mišljenje, onda on ništa 
ne misli. No ako se na koncu um reducira na onaj prazni iden- 
titet (v. idući paragraf), onda se na koncu još i on sretno 
oslobađa protivurječja lakim žrtvovanjem svakog sadržaja i 
unutrašnje vrijednosti. 

Nadalje se može napomenuti, da je prije svega još ne- 
dcstatak dubljeg razmatranja antinomije prouzročio, što Kant 
navodi samo četiri antinomije. Došao je do njih, jer je kao kod 
takozvanih paralogizama pretpostavio tablicu kategorija, kod 
čega je primijenio onu kasnije tako omiljelu maniru, da stavi 
samo pod neku inače gotovo shemu, umjesto da iz njega izve- 
de određenja nekog predmeta. Dalji nedostatak u izvođenju 
antinomija pokazao sam u svojoj Znanosti logike. Glavna 
štvar koju treba primijetiti jest da je antinomija sadržana 
ne samo u četiri posebna predmeta, koji su uzeti iz kozmo- 
logije, nego naprotiv u svim predmetima svih vrsta, u svim 
predodžbama, pojmovima i idejama. To znati i predmete spo- 
znati u tom svojstvu, pripada onome bitnome u filozofskom 
razmatranju; to svojstvo sačinjava ono što sebe dalje određuje 
kao dijalektički moment onoga logičkoga. 

3. Treći je umski predmet bog (8 36), koji treba da se spo- 
zna, tj. da se misaono odredi. Za razum je dakle nasuprot 
jednostavnom identitetu svako određenje samo granica, ne- 
gacija kao takva; prema tome svaki realitet treba uzeti samo 
kao neograničen, tj. kao neodređen, i bog kao skupni pojam 
svih realiteta ili kao najrealnije biće postaje jednostavnim 
apstraktumom, a za određenje preostaje samo isto tako apso- 

lutno apstraktna određenost, bitak. Apstraktni identitet koji 
se i ovdje naziva pojmom, i bitak jesu ona dva momenta čije 
je sjedinjenje ono što un traži; on je ideal uma. 

To sjedinjenje dopušta dva puta ili forme; može se, nai- 
me, početi od bitka i cdatle prijeći na apstraktum mišljenja 
ili, obratno, prijeći s apstraktuma na bitak. 

U pogledu onog početka s bitkom, bitak se kao ono ne- 
posredno prikazuje kao beskonačno mnogostruko određen bi- 
tak, kao ispunjen svijet. Ovaj se može pobliže odrediti kao 
skup beskonačno mnogo slučajnosti uopće (u kozmologijskom 
dokazu) ili kao neki skup beskonačno mnogih svrha i svrsi- 
shodnih odnosa (u fizikoteologijskom dokazu). Taj ispunjeni 
bitak misliti znači oduzeti mu formu pojedinačnosti i slučaj- 
nosti, pa shvatiti ga kao opći, po sebi i za sebe nuždan bitak, 
koji se određuje i koji djeluje prema općim svrhama, a razli- 
čit je od onoga prvoga: — shvatiti ga kao boga. Glavni je smi- 
sao kritike toga toka da je on zaključivanje, prijelaz. Budući 
da, naime, zamjedbe i njihov agregat, svijet, po sebi kao ta- 
kvi ne pokazuju općenitost u koju mišljenje pročišćuje onaj 
sadržaj, time se ta općenitost ne opravdava tom predodžbom 
svijeta. Uzdizanju misli od empirijske predodžbe svijeta do 
boga suprotstavlja se prema tome Humeovo stajalište (kao kod 
paralogizma, v. 847) — stajalište koje proglašava nedopu- 
stivim da se zamjedbe misle, tj. da se kod njih istakne ono 
općenito i nužno. 


Primjedba 


Budući da je čovjek misaon, zato sebi ni ljudski razum 
kao ni filozofija nikada neće dopustiti da se to uzme od em- 
pirijskog nazora o svijetu i iz njega uzdigne do boga. To uzdi- 
zanje ima za svoju podlogu samo misaono, ne naprosto osje- 
tilno, životinjsko razmatranje svijeta. Za mišljenje i samo za 
mišljenje opstoje bitnost, supstancija, opća moć i određenje 
svrhe svijeta. Takozvane dokaze o egzistenciji boga valja 
smatrati samo kao opise i analize toka duha u sebi, koji je 
misaon i koji misli ono osjetilno. Uzdizanje mišljenja nad ono 

osjetilno, njegovo izlaženje iz konačnoga u beskonačno, skok 
koji se čini prekidom nizova osjetilnoga koji prelaze u nad- 
osjetilno, sve je to samo mišljenje, taj je prijelaz samo mi- 
šljenje. Ako takav prijelaz ne treba učiniti, to znači da ne 
treba misliti. Životinje uistinu ne čine taj prijelaz; one ostaju 
kod osjetilnog osjeta i zora; one zato nemaju religije. O kritici 
tog uzdizanja mišljenja valja uopće kao i posebno napome- 
nuti dvoje. Prvo, ako se ono donosi u formama zaključaka 
(takozvanih dokaza o bitku boga), onda je polazna tačka za- 
cijelo zor svijeta, na neki način određen kao agregat slučaj- 
nosti ili svrha i svrsishodnih odnosa. Može se pričinjati da ta 
polazna tačka u mišljenju, ukoliko ono stvara zaključke, ostaje 
i da se može ostaviti kao čvrsta podloga i posve tako empi- 
rijski, kakav je prije svega taj materijal. Odnos polazne tač- 
ke prema krajnjoj tački kojoj se ide predočuje se tako kao 
samo afirmativan,! kao zaključivanje, koje na osnovu nečega 
što jest i ostaje zaključuje drugo, što također isto tako jest. 
No velika je zabluda htjeti prirodu mišljenja spoznati samo u 
toj razumskoj formi. Empirijski svijet misli znači naprotiv u 
bitnosti promijeniti njegove empirijske forme i preobraziti ga 
u nešto općenito. Mišljenje izvršava ujedno negativno djelo- 
lovanje na onu podlogu; zamijećena građa, ako se ona odre- 
duje općenitošću, ne ostaje u svom prvom empirijskom obli- 
ku. Unutrašnji sadržaj onoga što se zamijetilo, izdiže se uda- 
ljivanjem i negacijom ljuske (usp. 88 13 i 23). Zato su metafi- 
zički dokazi o egzistenciji boga nedovoljna izlaganja i opisiva- 
nja uzdignuća duha od svijeta k bogu, jer ne izvršavaju ili, 
štaviše, jer ne jstiču moment negacije koji je sadržan u tom 
uzdignuću, jer u samome tome što je svijet.slučajan leži to da 
je on samo nešto što pada, nešto pojavno, po sebi i za sebe 
ništavno. Smisao je uzdignuća duha tj. da svijetu dođuše pri- 
pada bitak, ali koji je samo privid, ne istinski bitak, ne apso- 
lutna istina, da je ova naprotiv s onu stranu one pojave samo 
u bogu, da je samo bog istinski bitak. Budući da je to uzdig- 
nuće prijelaz i posredovanje, ono je također ukidanje tog pri- 
jelaza i posredovanja, jer ono čime bi bog mogao biti posre- 
dovan, svijet, proglašava se naprotiv onim ništavnim. Samo je 
ništavilo bitka svijeta veza uzdignuća, tako da ono što jest 


* U 2. izdanju završava se rečenica ovdje. Pasus »kao... isto 
tako jest.« dodatak je 3. izdanju. 

kao posredovano iščezava, pa se time u samom tom posre- 
dovanju ukida posredovanje. To je poglavito onaj samo afir- 
mativno shvaćeni odnos, kao odnos između dva bitka, kojega 
se Jacobi drži, boreći se protiv dokazivanja razuma. On tom 
dokazivanju opravdano prigovara da se tako uvjeti (svijet) 
traže kao ono neuvjetovano, da se ono beskonačno (bog) tako 
predočuje kao zasnovano i zavisno. No, ono uzdignuće kakvo 
je u duhu samo korigira taj privid; njegov je cijeli sadržaj, 
štaviše, korekcija tog privida. Ipak tu istinsku prirodu bitnog 
mišljenja, da se u posredovanju ukine samo posredovanje, Ja- 
cobi nije spoznao, pa je stoga ispravan prigovor što ga čini 
samo umu koji reflektira neispravno smatrao prigovorom koji 
se tiče mišljenja uopće, a prema tome i umskog mišljenja. 
Za objašnjenje o previđanju negativnog momenta može se 
npr. navesti prigovor koji se čini spinozizmu da je on pante- 
izam i ateizam. Apsolutna supstancija Spinozina nije dakako 
još apsoluini duh; pa se s pravom zahtijeva da se bog mora 
odrediti kao apsolutni duh. No ako se Spinozino određenje 
predoči tako da on boga miješa s prividom, s konačnim svi- 
jetom, i da svijet čini bogom, pri tome se pretpostavlja da 
konačni svijet ima istinsku zazbiljnost, afirmativan realitet. 
S te se pretpostavke, dakako, jedinstvom boga i svijeta bog 
čini upravo konačnim i snižava na prostu konačnu, vanjsku 
raznolikost egzistencije. Bez obzira na to što Spinoza ne de- 
finira boga da je on jedinstvo boga i svijeta, nego da je je- 
dinstvo mišljenja i rasežnosti (materijalnog svijeta), leži već 
u tom jedinstvu, sve ako se uzme na onaj prvi posve nezgod- 
ni način da se u Spinozinu sistemu svijet naprotiv određuje 
samo kao fenomen kojemu ne pripada zbiljski realitet, tako 
da taj sistem naprotiv valja smatrati kao akozmizam. Filozo- 
fija koja tvrdi da bog i da samo bog jest, u najmanju ruku 
ne bi se smjela prikazivati kao ateizam. Čak se i narodima 
koji majmuna, kravu, kamene ili brončane kipove itd. štuju 
kao boga još pripisuje religija. No u smislu predodžbe još se 
više protivi uvjerenju da se napusti njezina vlastita pretpo- 
stavka da taj njezin agregat konačnosti, koji se naziva svije- 
tom, ima zbiljski realitet. Da se prihvati da nema svijeta, kako 
bi se ona mogla izraziti, to se lako smatra posve nemogućim 
ili bar mnogo manje mogućim, nego da bi kome moglo pasti 
na pamet da nema boga. Čovjek, a to mu upravo ne služi na 

čast, vjeruje mnogo lakše da neki sistem poriče boga nego ga 
poriče svijet; čovjek nalazi mnogo shvatljivijim da se poriče 
bog nego da se poriče svijet.! 

Druga se primjedba tiče kritike vrijednosti sadržaja, koju 
prije svega dobiva ono misaono uzdignuće. Taj sadržaj, ako 
se sastoji samo u određenjima supstancije svijeta, njegove 
nužne bitnosti, nekog uzroka, koji svrsishodno uređuje i di- 
rigira, itd., nije dakako primjeren onome što se razumijeva ili 
što treba razumjeti pod bogom. No bez obzira na maniru da 
se pretpostavlja neka predodžba o bogu i da se prema takvoj 
pretpostavci prosuđuje rezultat, ona određenja imaju već ve- 
liku vrijednost i nužni su momenti u ideji boga. Da se tim 
putem dovede pred mišljenje vrijednost sadržaja u njezinu 
istinskom određenju, istinska ideja boga, za to se dakako po- 
lazna tačka ne smije uzeti od podređena sadržaja. Prosto slu- 
čajno stvari svijeta veoma su apstraktno određenje. Organ- 
ske tvorevine i njihova svršna određenja pripadaju višem 
krugu, životu. Ipak, osim što se razmatranje žive prirode i 
drugog odnosa opstojećih stvari prema svrhama može one- 
čistiti neznatnošću svrha, štaviše, čak djetinjastim navođenji- 
ma svrha i njihovih odnosa, sama živa priroda uistinu nije ono 
iz čega se može shvatiti istinsko određenje ideje boga. Bog je 
više nego živ, on je duh. Samo je duhovna priroda najdostoj- 
nija i najistinitija polazna tačka za mišljenje apsolutnoga, 
ukoliko mišljenje sebi hoće da uzme polaznu tačku, i to naj- 
bližu. 


51 


Drugi put sjedinjavanja kojim treba da se ostvari ideal, 
polazi od apstraktuma mišljenja k određivanju, za koje nam 
preostaje samo bitak — ontologijski dokaz o egzistenciji boga. 
Opreka koja se ovdje javlja jest opreka mišljenja i bitka, jer 
je na prvom putu bitak objema stranama zajednički, a opreka 
tiče se samo razlike pcjedinačnoga i općenitoga. Što razum 
suprotstavlja ovom drugom putu, po sebi je isto što je upravo 
bilo navedeno, tj. kao što se u onome empirijskome ne nalazi 


! Rečenica »ĆCovjek nalazi itd.« dodatak je 3. izdanju. 

ono općenito, tako obratno u općenitome nije sadržano ono 
određeno, a ono određeno jest ovdje bitak. Ili se bitak ne 
može izvesti i izanalizirati iz pojma. 


Primjedba 


Nema sumnje da je Kantova kritika ontologijskog doka- 
za naišla na tako bezuvjetno povoljan prijem i prihvaćanje i 
zbog toga što je Kant za razjašnjenje kakva je razlika izme- 
đu mišljenja i bitka upotrijebio primjer o stotinu talira, koji su 
prema pojmu jednako stotinu bili oni mogući ili zbiljski; ali 
da to za moje imućstveno stanje sačinjava bitnu razliku. Ni- 
šta ne može biti tako očigledno kao to da ono što ja sebi mi- 
slim ili predočujem zato još nije zbiljski — misao da predo- 
čivanje, a ni pojam još nije dovoljan za bitak. Bez obzira na 
to što bi se s pravom moglo nazvati barbarstvom ako se nešto 
takvo kao stotinu talira nazove pojmom, ipak bi trebalo da 
prije svega oni koji protiv filozofske ideje uvijek i uvijek po- 
navljaju da su mišljenje i bitak različiti pretpostave da to ni 
filozofima nije nepoznato. Kakvo bi trivijalnije znanje uistinu 
moglo da bude? No onda bi se moralo pomisliti nije li to, kad 
je govor o bogu, predmet sasvim druge vrste nego stotinu 
talira ili kakav posebni pojam, predodžba ili kakvo mu drago 
ime imalo. Zapravo je sve što je konačno to i samo to da je 
njegova egzistencija različita od njegova pojma. No bog* izri- 
čito treba da bude ono što se samo »kao egzistentno može po- 
mišljati«, gdje pojam sadržava u sebi bitak. To jedinstvo poj- 
ma i bitka jest ono što sačinjava pojam boga. To je dakako 
još formalno određenje boga, koje stoga uistinu sadržava sa- 
mo prirodu samog pojma. Ali da taj pojam već u svojem 
posve apstraktnom smislu sadržava bitak, to je lako uvidjeti. 
Jer je pojam, kako se god inače odredio, bar odnos prema 
samome sebi, koji proizlazi ukidanjem posredovanja, dakle 
sam je neposredan odnos; bitak pak nije ništa drugo nego to. 
To bi, može se reći, moralo biti čudno, kad ono što je kod duha 
najunutrašnjije, pojam, ili također kad »ja« ili najzad kon- 
kretni totalitet, koji je bog, ne bi bio ni toliko bogat da u 
sebi sadržava takvo siromašno određenje kao što je bitak, šta- 
više, koje je najsiromašnije, najapstraktnije. Po sadržaju ni- 


* Dodatak 2. izdanju: »posve apstraktno shvaćen«. 

šta ne može za misao biti neznatnije od bitka. Neznatnije 
može biti samo još to što čovjek sebi prije svega predočuje 
kod bitka, naime neku vanjsku osjetilnu egzistenciju poput 
egzistencije papira što ga ovdje imam pred sobom; ali o osje- 
tilnoj egzistenciji ograničene, prolazne stvari i onako nitko 
neće htjeti govoriti. — Uostalom otrcana primjedba kritike 
da su misao i bitak različiti čovjeka će u najgorem slučaju 
ometati, ali mu neće oduzeti tok njegova duha, kojim on od 
misli o bogu ide do izvjesnosti da on jest. Taj prijelaz, apso- 
lutna nerazdruživost misli o bogu od njegova bitka također 
je ono što se u nazoru o neposrednom znanju ili vjeri opet 
uspostavilo u svom pravu, ali o tome kasnije. 


52 


Mišljenju ostaje prema tome na njegovu najvišem vrhun- 
cu određenost nešto vanjsko; ono ostaje samo upravo apstrak- 
tno mišljenje, koje se ovdje uvijek zove um. Prema tome je um 
rezultat, daje samo formalno jedinstvo za pojednostavnjenje i 
sistematiziranje iskustva, on je kanon, nije organom istine, 
on ne može dati doktrinu beskonačnoga, nego samo kritiku 
spoznaje. Ta se kritika u svojoj posljednjoj analizi sastoji u 
uvjeravanju da je mišljenje u sebi samo neodređeno jedin- 
stvo i djelatnost tog neodređenog jedinstva. 

b) Praktični se um shvaća kao volja koja određuje samu 
sebe, i to na Opći način, tj. kao misaona volja. Ona treba da 
daje imperativne, objektivne zakone slobode, tj. takve koji 
kažu što treba da se čini. Opravdanje da se ovdje mišljenje 
prihvati kao objektivno određivačka djelatnost (tj. zapravo 
kao um), stavlja se u to da se praktična sloboda može doka- 
zati s pomoću iskustva, tj. da se može pokazati u pojavi sa- 
mosvijesti. Tom iskustvu u svijesti rekurira sve što determi- 
nizam protiv toga isto tako iznosi iz iskustva, naročito skepti- 
čna (također i Humeova) indukcija o beskonačnoj različitosti 
onoga što među ljudima vrijedi kao pravo i dužnost, tj. o 
beskonačnoj različitosti zakona slobode koji objektivno treba 
da opstoje. 

Za ono što praktično mišljenje sebi čini zakonom, za kri- 
terij njegova određivanja u sebi samome, opstoji samo isti 
apstraktni identitet razuma da ne bude protivurječja u odre- 
đivanju; praktični um time ne izlazi iz formalizma koji za 
teorijski um treba da bude ono posljednje. 

No, taj praktični um ne postavlja opće određenje, dobro, 
samo u sebe, nego je zapravo tek praktičan u zahtjevu da ono 
dobro treba da ima svjetovnu egzistenciju, vanjski objektivi- 
tet, tj. da misao ne bude naprosto subjektivna, nego objektiv- 
na uopće. O ovom postulatu praktičkog uma kasnije. 

c) Refleksivnoj rasudnoj moći pripisuje se princip intui- 
tivnog razuma, tj. u kojemu se ono posebno što je za ono opće- 
nito (apstraktni identitet) slučajno, pa se iz njega ne može 
izvesti, određuje samim tim općenitim — što se saznaje u 
produktima umjetnosti i organske prirode. 


Primjedba 


Kritiku rasudne snage odlikuje to što je Kant u njoj iz- 
razio predodžbu, štaviše, misao ideje. Predodžba intuitivnog 
razuma, unutrašnje svršnosti itd. jest ono općenito, ali koje 
se ujedno pomišlja kao samo po sebi konkretno. Stoga se samo 
u tim predodžbama Kantova filozofija pokazuje kao spekula- 
tivna. Mnogi, poglavito Schiller, našli su u toj ideji umjetnički 
lijepoga, konkretnog jedinstva misli i osjetilne predodžbe, iz- 
laz iz apstrakcija rastavljačkog razuma; drugi u zoru i svijesti 
o životu uopće, bilo prirodnog bilo intelektualnog života. 
Umjetnički produkt kao i živi individualitet ograničeni su do- 
duše po svom sadržaju; ali u postuliranoj harmoniji prirode 
ili nužnosti i svrhe slobode Kant postavlja i po sadržaju opse- 
žnu ideju u krajnju svrhu svijeta, koja se pomišlja kao rea- 
lizirana. No lijenost misli, kako se to može nazvati, ima u toj 
najvišoj ideji u onome »treba« odviše lak izlaz da se protiv 
zbiljskog realiziranja krajnje svrhe čvrsto drži razdvojenosti 
pojma i realiteta. Naprotiv nazočnost živih organizacija i 
umjetnički lijepoga pokazuje već i za osjetilo i zor zazbiljnost 

ideala. Stoga bi Kantove refleksije o tim predmetima bile 
osobito podesne da se svijest uvede u shvaćanje i mišljenje 
konkretne ideje. 

Ovdje je postavljena misao o drukčijem odnosu razumske 
općenitosti prema posebnosti zora nego što je odnos, koji je 
osnovom nauci o teorijskom i praktičnom umu. No s time se 
ne povezuje uvid da je onaj odnos istinit, štaviše, sama istina. 
Naprotiv, to se jedinstvo prima samo onako kako u konačnim 
pojavama dolazi do egzistencije, pa se pokazuje u iskustvu. 
Takvo iskustvo daje prije svega u subjektu dijelom genijal- 
nost, moć da se produciraju estetičke iđeje, tj. predodžbe slo- 
bodne uobrazilje, koje služe nekoj ideji! i koje navode na 
razmišljanje a da takav sadržaj nije izražen u pojmu? ili da bi 
se dao izraziti u njemu; dijelom pak sud ukusa, osjećaj slaga- 
nja zorova ili predodžbi u njihovoj slobodi s razumom u nje- 
govoj zakonitosti. 

Nadalje se princip refleksivne rasudne snage za žive pri- 
rodne produkte određuje kao svrha, kao djelatni pojam, kao 
ona u sebi određena i određivačka općenitost. Ujedno se od- 
stranjuje predodžba vanjske ili konačne svršnosti u kojoj su 
svrha za sredstvo i materijal u kojemu se realizira samo vanj- 
ska forma. Naprotiv u onome što je živo svrha je u materiji 
imanentno određenje i djelatnost, a svi su članovi međusobno 
sredstvo kao i svrha. 

Premda je u takvoj iđeji ukinut razumski odnos svrhe i 
sredstva, subjektiviteta i objektiviteta, ipak se u protivurje- 
čju s time svrha opet proglašava uzrokom koji egzistira i koji 
je djelatan samo kao predodžba, tj. kao nešto subjektivno. 
Prema tome se i određenje svrhe proglašava principom prosu- 
đivanja koji pripada samo našemu razumu. 


! Dodatak 2. izdanju: mjesto logičkog prikaza. 
* Dodatak 2. izdanju: (tj. apstraktnog misaonog određenja). 

Primjedba 


Pošto je jednom rezultat kritičke filozofije da um može 
spoznati samo pojave, imao bi se bar za živu prirodu izbor iz- 
među dva jednako subjektivna načina mišljenja, a prema 
Kantovu prikazu čak neka obaveza da prirodne predmete ne 
spoznajemo samo prema kategorijama kvaliteta, uzroka i 
učinka, složenosti, sastavnih dijelova itd. Princip unutrašnje 
svršnosti, čvrsto pridržavan i razvijan u znanstvenoj primjeni, 
doveo bi bio do posve drugog, višeg načina njezina razma- 
tranja. 

Ideja bi prema principu u cijeloj svojoj neograničenosti 
bila da se od uma određena općenitost — apsolutna krajnja 
svrha, dobro, ostvaruje u svijetu, i to s pomoću nečega tre- 
ćega, s pomoću moći koja postavlja i realizira samu tu kraj- 
nju svrhu — s pomoću boga, pa su prema tome u njemu, 
apsolutnoj istini, razriješene one opreke općenitosti i poje- 
dinosti, subjektiviteta i objektiviteta te proglašeni nesamo- 
stalnima i neistinitima. 

Samo ono dobro — u koje se stavlja krajnja svrha svijeta, 
unaprijed je određeno kao naše dobro, kao moralni zakon 
našeg praktičnog uma, tako da jedinstvo ne ide dalje od sla- 
ganja stanja svijeta i zbivanja svijeta s našim moralitetom.! 
Osim toga je čak s tim ograničenjem krajnja svrha, ono dobro, 
apstraktum bez cdređenja, kao i ono što treba da bude duž- 
nost, Pobliže se protiv te harmonije opet potiče i tvrdi opreka, 


1 Po vlastitim riječima Kantove Kritike rasudne snage, str. 
427. krajnja je svrha samo pojam našeg praktičnog uma, pa se 
ne može izvesti ni iz kakvih podataka iskustva za teorijsko prosu- 
đivanje prirode, niti dovesti u odnos s njenom spoznajom. Ni- 
kakva druga upotreba tog pojma nije moguća nego samo za prak- 
tični um prema moralnim zakonima, a krajnja je svrha stvaranja 
ona kakvoća svijeta koja se podudara s onim što jedino možemo 
određeno navesti prema zakonima, naime prema krajnjoj svrsi 
našeg čistog praktičnog uma, i to ukoliko treba da bude prak- 
tičan. 

koja je u njezinu sadržaju postavljena kao neistinita, tako da 
se harmonija određuje kao nešto subjektivno — kao nešto 
takvo što bi samo trebalo da bude, tj. šta ujedno nema rea- 
liteta; — kao nešto u što se vjeruje i čemu pripada samo sub- 
jektivna izvjesnost, a ne istina, tj. ne objektivitet kcji odgo- 
vara ideji. Ako se čini da se ta opreka prekriva time što se 
realiziranje ideje premješta u vrijeme, u budućnost, gdje ideja 
također opstoji, takav je osietilni uvjet kao vrijeme naprotiv 
suprotnost razrješenju protivurječja, a odgovarajuća razum- 
ska predodžba, beskonačni progres, neposredno nije ništa 
drugo nego samo protivurječje koje perenira. 


Primjedba 


Može se učiniti još jedna opća primjedba o rezultatu koji 
je proizišao iz kritike filozofije za prirodu spoznavanja i podi- 
gao se do jedne od predrasuda, tj. općih pretpostavki vremena. 

U svakom dualističkom sistemu, ali naročito u Kantovu, 
dađe se osnovni nedostatak spoznati u inkonsekvenciji da se 
sjedini ono što se čas prije proglasilo samostalnim, dakle ne- 
sjedinjivim. Kao što se ono sjedinjeno malo prije proglasilo 
onim istinitim, tako se, naprotiv, odmah zatim proglašava isti- 
nitim da oba momenta kojima se u sjedinjenju kao niihovoj 
istini odreklo opstojanje za sebe imaju istine i zazbiljnosti 
samo onakvi kakvi su rastavljeni. Takvom filozofiranju nedo- 
staje jednostavna svijest da se tim prelaženjem ovamo i onamo 
čak svako od tih određenja proglašava nedovoljnim, a nedos- 
tatak sastoji se u jednostavnoj nemoći da se sastave dvije 
misli (prema formi opstoje samo dvije). Zato je najveća inkon- 
sekvencija da se s jedne strane priznaje kako razum spoznaje 
samo pojave, a s druge strane tvrdi da to spoznavanje nešto 
apsolutno, govoreći: spoznavanje ne može dalje, te je prirodno 
apsolutna granica ljudskog znanja. Prirodne su stvari ogra- 
ničene, a prirodne stvari samo su utoliko ukolikc ništa ne 
znadu o svojoj općoj granici, ukoliko je njihova određenost 
samo granica za nas, ne za njih. Mi nešto znamo, štaviše osje- 
ćamo kao granicu samo utoliko ukoliko smo ujedno već prešli 
preko toga. Žive su stvari po boli u nekome preimućstvu ispred 
neživih; samo za one prve postaje pojedino određenje osje- 
ćajem negativnoga, jer kao žive stvari imaju one u sebi opće- 
nitost života koja prelazi ono pojedinačno, održavajući sebe još 

i u onome negativnome sebe samih i osjećajući to protivurje- 
čje kao takvo, koje egzistira u njima. To je protivurječje u 
njima samo utoliko ukoliko je oboje u tom jednom subjektu, 
općenitost njegova životnog osjećaja i pojedinačnost, koja je 
nasuprot njemu negativna. Granica, nedostatak spoznavanja 
isto je tako samo poredbom s opstojećom idejom općega, neke 
cjeline i potpunosti određen kao granica, nedostatak. Stoga 
je to samo nesvjesnost kad se ne uviđa da upravc oznaka ne- 
čega kao konačnoga ili ograničenoga, da znanja o granici 
može da bude samo utoliko ukoliko je ono neograničeno s ove 
strane svijesti. 


Onom rezultatu o spoznavanju može se dodati još prim- 
jedba da Kantova filozofija nije mogla imati utjecaja na obra- 
đivanje znanosti. Ona ostavlja kategorije i metodu običnog 
spoznavanja posve netaknute. Ako se u znanstvenim spisima 
onog vremena katkada uzimao zalet s načelima Kantove fi- 
lozofije, onda se u toku same rasprave pokazuje da su ona na- 
čela bila samo suvišan ukras i da bi nastupio isti empirijski 
sadržaj da je ono nekoliko prvih listova izostavljeno.! 

S obzirom na pobliže poređivanje Kantove filozofije s 
empirizmom koji metafizicira, prostodušni se empirizam do- 
duše drži osjetilne zamjedbe, ali dopušta također duhovnu 
zbilju, neki nadosjetilni svijet, kakav god bio njegov sadržaj, 
bilo da potječe iz misli, iz fantazije, itd. Prema formi taj 
sadržaj, kao i drugi sadržaj empirijskog znanja, ima ovjerov- 
ljenje u autoritetu vanjske zamjedbe, u duhovnem autoritetu. 
No empirizam, koji reflektira i koji konsekvenciju čini sebi 
principom bori se protiv takvog dualizma posljednjeg, najvi- 
šeg sadržaja koji bi se razvijao u njemu. Materijalizam, natu- 
ralizam. konsekventni je sistem empirizma. Kantova filozofija 
suprotstavlja tom empirizmu upravo princip mišljenja i slo- 
bode, pa se priključuje onom prvom empirizmu a da ni naj- 
manje ne izlazi iz njegova općeg principa. Jedna strana nie- 
zina dualizma ostaje svijet zamjedbe i razuma koji reflektira 


1 Čak u »Handbuch der Metrik« od Hermanna (Priručnik 
metrike) u početku su paragrafi Kantove filozofije; štaviše, u 8. 
se izvodi da zakon ritma mora biti 1) objektivan, 2) formalan, 3) 
a priori određen zakon. Neka se sada s tim zahtjevima i s prin- 
cipima kauzaliteta i uzajmičnog djelovanja, koji dalje slijede, 
poredi rasprava o samim metrima, na koje oni formalni principi 
nemaju ni najmanje utjecaja. 

o njemu. Ovaj se svijet doduše prikazuje kao svijet pojava. 
No to je prost naslov, samo formalno određenje, jer izvor, 
sadržaj i način razmatranja ostaju posve isti. Druga je strana 
naprotiv samostalnost mišljenja koje sebe shvaća, princip 
slobode, koji joj je zajednički s pređašnjom, običnom meta- 
fizikom, ali je lišen svakog sadržaja, a ona mu ne može opet 
pribaviti novi. Mišljenju, ovdje nazvanom umom, kao lišenom 
svakog određenja oduzima se svaki autoritet. Glavni učinak 
što ga je imala Kantova filozofija bio je da je probudila svijest 
o toj apsolutnoj unutrašnjosti, koja se ipak, premda se zbog 
svoje apstrakcije iz sebe ne može ni u što razviti, pa ne može 
proizvesti nikakva određenja, ni spoznaje ni moralne zakone, 
apsolutno opire tome da pruža i da u njoj vrijedi nešto što 
ima karakter neke spoljašnosti. Princip nezuvisnosti uma, 
njegove apsolutne samostalnosti u sebi, valja odsada smatrati 
općim principom filozofije, jednom od predrasuda sadašnjeg 
vremena. 

